
A FOST ODATĂ... 
UN ALIBI 


UNEORI, ŞI MAIGRET FACE LITERATURĂ 


Mulţi ani, timp de câteva decenii, losif Vianu a fost doar un 
specialist în criminalistică şi în arta adeseori anevoioasă şi 
epuizantă a căutării adevărului, în interesul justiţiei. Deşi multe 
din cazurile duse la bun sfârşit erau infinit mai grele decât 
subiectele celor mai senzaţionale romane polițiste, Iosif Vianu a 
întârziat atât de mult să romanțeze măcar unul din faptele 
cunoscute şi elucidate de el, încât iată că debutează cu un 
volum de povestiri polițiste la o vârstă când oamenii de profesia 
lui îşi agaţă armele pe o panoplie de amintiri şi regrete. 

Am copilărit impreună, la Caransebeş, cu vreo patru decenii şi 
jumătate în urmă. Ne jucam şi noi, ca toți copiii din toate 
generațiile, de-a hotii şi vardiştii. Eu visam de pe atunci să devin 
scriitor. Nu-mi aduc aminte ce visa să ajungă Iosif Vianu. Dar 
iată că după o laborioasă activitate profesională de criminerfist 
a intrat şi el în Parnas, oferindu-ne prin cartea de față, A fost 
odată... un alibi, un surprinzător de bun volum de povestiri 
polițiste. Nu vă povestesc subiectele lor, fiindcă nu vreau să joc 
rolul unui chibiț atoateştiutor lângă o masă de şah. Dar trebuie 
să spun că acțiunile povestirilor, complexe, derutante şi 
imprevizibile, oferă iubitorilor de literatură polițistă un subiect 
„tare” şi recomandă un prozator capabil să ne ofere încă multe 
surprize în literatura de care n-a îndrăznit să se apropie decât 
după câteva decerni de muncă încordată în prevenirea şi 
combaterea criminalităţii. 

In fostul meu coleg de joacă din Caransebeş, devenit acum şi 
vecin apropiat în vitrina literară, salut cu bucurie un nou 
prozator. Prin debutul şi prezenţa sa în literatură, genul prozei 
de aventuri polițiste câştigă un excelent şi inteligent autor. 
Uneori şi Maigret face literatură. Şi încă literatură de cea mai 
bună calitate. 


PETRU VINTILĂ 


CĂTRE CITITORI, 


Întâmplările relatate în acest volum s-au petrecut ori puteau 
să se petreacă în oricare oraş din tară. Ca urmare nu locul este 
relevant. Evenimentele, cazurile şi situaţiile nu sunt pe deplin 
cele reale, iar numele personajelor au fost alese la întâmplare. 
De aceea, orice identitate sau asemănare de nume, fapte ori 
date constituie o pură coincidență şi, astfel, nu din această 
perspectivă se supun cititorilor şi judecății critice. 

Acţiunile, împrejurările, momentele, alese dealtfel dintr-o 
experiență nemijlocită şi apoi, în mod firesc, prelucrate, 
încearcă să servească două idei fundamentale. În primul rând 
ele urmăresc să evidentieze cititorilor rolul deosebit pe care ei, 
cetățenii, îl au în împiedicarea săvârşirii infracțiunilor, în 
protejarea persoanei lor şi a societății impotriva faptelor 
antisociale. În al doilea rând prezinte în contextul luptei pentru o 
viață mm bună, personalitatea justiţiarului crescut şi educat la 
şcoala curajului şi cinstei, a eticii şi echităţii socialiste, o 
modestiei şi corectitudinii, a hotărâtă şi perseverenței, a dăruirii 
față de adevăr şi dreptate, a dragostei față de oameni. 

Realist şi obiectiv în aprecierea unor fapte şi situații, ingenios 
în pregătirea unor operațiuni, acest erou al atâtor pagini literare 
sau pelicule cinematografice, vesele ori triste, sobru sau 
entuziast, expansiv, neliniştit sau bucuros, este un om ca toti 
oamenii şi aşa am căutat să-l prezint. 

Cei care merg la cinema să vadă filme polițiste s-au obişnuit 
să-şi închipuie că toți inspectorii, anchetatorii, detectivii sunt 
nişte supraoameni, care ignoră teama, disprețuiesc suferința şi, 
fiind dotati cu o inteligență superioară, au scheme gata gândite 
care apar la semnul unei baghete magice şi rezolvă orice 
situație. Se vorbeşte chiar despre aşa-zisul „al şaselea simț” al 
criminalistului care-l ajută să presimtă primejdia. 

Asta-i literatură! 

Adevărul e că niciun milițian - indiferent de grad sau functie - 
nu-i un erou în sensul romanelor sau filmelor de aventuri, nu 
este nici „Kojak” nici „Columbo”, nici „Maigret“ sau „Hercule 


Poirot”. El este un om obişnuit al zilelor noastre, lucrând într-un 
sector deosebit şi de aceea „nimic din ceea ce-i omenesc nu-i 
este străin!”. 

Meseria pe care o are îl obligă însă la o atitudine combativă şi 
un comportament particular. El trebuie să fie intotdeauna 
vigilent, în stare de veghe, astfel încât, chiar şi atunci când se 
gândeşte la altceva sau are un moment de visare (se mai 
întâmplă uneori!), intuiţia să-l altereze, pentru a fi oricând 
capabil să ia o hotărâre şi să treacă la fapte. 

Din modesta mea activitate în acest sector, de-a lungul a 
câtorva decenii, am înteles că, dincolo de calităţile reale pe care 
le posedă acest om, care nu odată îşi pune viaţa în pericol 
pentru triumful adevărului şi dreptății, dincolo de experienţa sa, 
de mijloacele tehnice pe care le are în dotare, de drepturile ce-i 
sunt conferite prin lege, el, acest om are îndatoriri mari şi pline 
de răspundere încorporate într-un statut de permanentă strajă 
pentru apărarea ordinii de drept, a avuției naționale, a vieții şi 
integrității personale, a avutului fiecărui cetățean. 

Despre acest om am vrut să scriu, despre faptele sale, despre 
profesiunea lui de credință. Această carte nu s-a vrut una de 
aventuri, polițistă, ci ea a devenit ca atare prin povestire. 
Amintindu-mi, pot spune, fără să greşesc, că ea, cartea, s-a scris 
singură, sau aproape singură... 


AUTORUL 


A FOST ODATĂ... UN ALIBI 


Miliția îşi avea sediul într-o clădire înaltă şi veche, cu ziduri 
cenuşii, situată într-un cartier mărginaş al oraşului, pe strada 
Ardealului. 

Cinci ferestre mari şi duble, cu obloane de stejar, vopsite în 
verde încadrau o poartă din fier forjat pe care fantezia fostului 
proprietar o împodobise cu o mulţime d e motive florale şi 
geometrice. 

O noapte în tovărăşia ofițerului de serviciu, căpitanul Cristea 
şi a echipei operative. 

O noapte, care poate fi liniştită, ca atâtea altele, sau, 
dimpotrivă, grea în fapte şi evenimente. O noapte ca oricare 
alta din viaţa oraşului. 

În camerele mari cu pereţii vopsiți dintr-un albastru pastelat, 
cu mese vechi din lemn de brad, pe-alocuri arse de ţigări sau 
înnegrite de patina vremii, oamenii studiau comunicările primite 
de la dispecerat, răspundeau la telefoane, vorbeau prin staţie cu 
patrulele din oraş, dând ordine, analizând rapoartele, plecând 
sau venind din teren pentru rezolvarea vreunui caz mai 
deosebit. 

Şi telefoanele astea care, ca un făcut, sună, mereu sună, 
mereu sună, mereu... 

Noaptea aceasta nu pare a fi din cele calme! Sunt, iată, şi 
asemenea nopţi. Acum nu era însă timp pentru a urmări 
arătătoarele ceasornicului, iar bătaia regulată a orologiului din 
camera dispeceratului, parte din atmosfera obişnuită de lucru, 
nu mai era percepută. Nimeni nu mai privea spre ceas ca la un 
obiect de măsură a timpului. 

Şi deodată noaptea sucombă fără ca cineva să-i fi dat vreo 
importanţă, fără ca cineva să realizeze acest lucru. 

Locotenentul Toader se ridică de pe scaun, se apropie de 
masă şi îşi mai toarnă o ceaşcă de cafea. Surâde unui gând. Işi 
aminteşte cum făcuse prima dată de serviciu, într-o noapte de 
duminică. Se lucra într-un ritm trepidant, aveau multă bătaie de 
cap cu nişte infractori itineranţi, „voiajori” - cum le spuneau cei 
de la judiciar. Ofiţerul de serviciu, maiorul Cornea de la cercetări 
penale, era un om cu multă experienţă, o adevărată autoritate 
în cadrul serviciului. Tânăr absolvent al şcolii de ofiţeri, el, 


Toader, era mai mult decât bucuros că fusese repartizat pe 
lângă acest ofiţer. Şi bucuros, dar şi emoţionat. Emoţionat şi, în 
oarecare măsură, îngrijorat. În acea noapte, maiorul, simţindu-i 
privirea, în timp ce vorbea la două telefoane, se destinse la faţă, 
îi zâmbi şi-i spuse cu o voce veselă: „Ei, ce să-i faci, aşa-i 
meseria. La noi şi la gară nu se-nchide niciodată!” 

Da, da, aşa este, gândeşte ofiţerul, aici nu se-nchide 
niciodată. Pentru că apărarea ordinii de drept nu se poate face 
după un program, cel puţin atâta timp - se amuză el în gând - 
cât infractorii nu încalcă legea în limitele unui program. ŞI 
blestematele astea de telefoane care sună neîntrerupt! 

Căpitanul Cristea ridică receptorul: 

— Alo, da, aici miliția... Ofiţerul de serviciu: Vă ascult. Cum?... 
Repetaţi vă rog. Da, am notat... De unde  vorbiţi 
dumneavoastră? E clar. Vă rog rămâneţi pe loc, în zece minute 
vom fi acolo... Mulţumesc! 

Pune receptorul în furcă, se ridică de pe scaun, apoi îşi ia 
centura, se încinge, controlează pistolul şi se adresează lui 
Toader: 

— Preia comanda. Plec cu maşina până la motelul „Trei brazi” 
de unde ni s-a telefonat. Un cetăţean a găsit cadavrul unei 
femei. In mers îl iau şi pe procurorul de serviciu. Te rog să 
telefonezi medicului legist şi... să ne vedem cu bine. 


— Dacă sunteţi gata, zise comandantul miliției municipale, 
maiorul Mircea Nedelea, cred că putem face un tur de orizont 
asupra primelor rezultate. 

— Aş începe eu, dacă-mi permiteţi, zise căpitanul Cristea. 
Victima a fost identificată: se numeşte Sofia Birăescu. 
Domiciliată pe strada Bistra nr. 17, era în vârstă de 29 de ani, 
casnică, mama unui băiat de 6 ani. Soţul ei e mecanic de 
locomotivă. Era o femeie liniştită, gospodină şi îşi iubea foarte 
mult bărbatul. Nu ni s-a semnalat să fi fost în duşmănie cu 
cineva. Dimpotrivă, era stimată şi respectată de vecini. Un 
amănunt foarte important: era însărcinată în luna a şasea. 

— lată ceva interesant, murmură maiorul mai mult pentru 
sine, apoi întrebă încordat: informaţia e sigură? 

— Da, e confirmată din mai multe surse. Vecinele cunosc de 
obicei, bine, aceste lucruri, de altfel, victima a fost înregistrată 
în acest sens la circumscripţia sanitară. Deocamdată, atât. 


— Cu soţul ei ai vorbii? 

— E plecat de două zile la Bucureşti. Se întoarce mâine. 

— A venit rezultatul autopsiei? întrebă maiorul, întorcându-şi 
faţa înspre tânărul locotenent, proaspăt absolvent al şcolii de 
ofiţeri, care frământa nervos o ţigară între degete. 

Urmă o pauză care-l făcu pe maior să continue pe un ton 
jumătate glumă, jumătate serios: 

— lar visăm, Toadere? 

Tânărul tresări, îşi aruncă pe spate, cu un gest maşinal, şuviţa 
de păr care-i cădea mereu pe ochi şi se ridică în picioare. 

— Da, tovarăşe maior, adică, vă rog să mă scuzaţi, zise 
acesta roşind uşor. Cred că aş putea, referindu-mă la concluziile 
medicului legist, să raportez rezultatul autopsiei şi, eventual, să 
avansez unele păreri pe care mi le-am format. 

Maiorul surâse cu bunăvoință, gândindu-se că ofiţerul, fiind la 
primul său caz mai deosebit, avea de-acum păreri, poate şi 
convingeri. Sigur că trebuie să ai ambiţie, poate şi un pic de 
orgoliu profesional, dar tinerii confundă toate acestea cu 
personalitatea.Apoi, cu voce tare, puţin cam tăioasă, i se 
adresă: 

— Dă-i drumul, te ascult! 

— Vedeţi. Începu ofiţerul, după raportul medicolegal, crima a 
fost comisă în după-amiaza de ieri, 7 august, în jurul orelor 
17,00-18,00, cu un pistol „Walter : 7,65, care a pricinuit două 
răni: una în spate, la nivelul omoplatului stâng, şi una la gât, 
aceasta din urmă lăsând impresia că victima ar fi fost 
înjunghiată cu un instrument extrem de ascuţit. Eroarea iniţială 
se datora faptului că glontele distrusese țesutul epitelial. 
Victima prezintă şi unele contuzii care se întind de la partea 
superioară a coastelor până la abdomen. Ele se pot explica atât 
prin cădere, cât, mai curând, prin aplicarea mai multor lovituri în 
regiunea respectivă, cu un corp dur, înainte de săvârşirea 
crimei. Se apreciază că, în urma traumatismelor suferite, femeia 
a pierdut sarcina, dar fetusul a dispărut.. Examinată, victima 
prezintă toate semnele unei naşteri, premature. 

Faţa maiorului se întunecă. 

— Aşadar, crima a fost comisă după ce victima a pierdut 
copilul, zise Nedelea. Şi ce concluzii desprinzi din toate acestea? 

Toader privi faţa maiorului, încă încruntată, şi spuse parcă, cu 
mai puţină hotărâre în glas: 


— Nu ştiu, nu pot realiza mobilul, dacă la asta vă referiţi, am 
impresia că ne aflăm în faţa unui nebun, eventual a unui 
psihopat sexual. 

— Ce te face să crezi asta? îl întrebă Nedelea pe un ton 
anodin. Pe ce elemente se întemeiază supoziţia dumitale? 

— Cred că numai o persoană anormală ar fi fost în stare... 

— Mulţumesc, îl întrerupse maiorul. Mai târziu vom putea 
emite şi unele ipoteze. Dar parcă ziceai că ai avea mai multe 
păreri? 

— E vorba despre următorul fapt: locurile de armă au fost 
trase din imediata apropiere. Acest lucru este absolut sigur. Am 
văzut şi eu urmele: se deosebesc clar reziduuri de pulbere, de 
funingine sub forma unui manşon în jurul rănilor. Ceea ce, mi se 
pare însă curios - dar medicul legist are o altă părere - este 
modul cum se prezintă ori orificiul de intrare al proiectilelor. El 
poate lăsa impresia că mâna trăgătorului a tremurat, ceea ce ar 
demonstra fie că asasinul nu avea obişnuinţa manevrării unei 
arme, fie că a fost stăpânit de o puternică emoție, fie că a tras 
cu... Fie, fie... 

— Ei, zi-i odată, ce tot bâlbâi? 

— Fie că a fost o femeie... 

— Interesantă concluzie - zise Nedelea uşor surprins, totuşi 
sceptic. Apoi continuă: oricum, o vom reţine, dar concluzia asta 
nu-i incumbă în niciun caz medicului legist. Doctorului nostru îi 
place criminalistica şi să ştii că-i tare şi în logică. Şi acum, 
căpitane Seciu, te-aş ruga să ne vorbeşti ceva despre 
rezultatele cercetării la faţa locului şi a examinărilor din 
laborator. 

— Da, au fost identificate trei feluri de urme de încălţăminte: 
urmele unor pantofi de damă, care par a fi fost ale victimei, 
urmele unor cizme de cauciuc, pe care le-am trimis pentru 
comparare cu modelele tip, precum şi urmele unor bocanci nr. 
42. S-au mai relevat fire de păr şi, bineînţeles, urme de sânge, 
de pe abdomenul victimei, toate fiind înaintate laboratorului, dar 
nu mi-au venit încă rezultatele. Printre crengile cu care a fost 
acoperită victima, au fost depistate fire de paie şi bucăţi de var, 
elemente pe care le considerăm ca „împrejurări negative”, 
plasate poate de asasin pentru a lăsa impresia că omorul a fost 
comis în altă parte. Evident, acest fapt este infirmat de celelalte 
urme şi practic imposibil, întrucât un om oricât de voinic ar fi, nu 


putea cară victima până acolo. Oricum, e vorba de o înălţime de 
peste 600 metri, cu o pantă destul de abruptă. 

— Dar dacă au fost doi? întrebă maiorul. 

— Nu cred. Nu e verosimil. 

— Noi avem nevoie de certitudini, nu de lucrări verosimile sau 
mai puţin verosimile. Continuă, te rog. 

— Am văzut cadavrul şi sunt de acord cu părerea 
locotenentului Toader. Mi se par relevante şi urmele cizmelor de 
cauciuc. 

— De ce? Sunt de o fabricaţie neobişnuită? 

— Nu, dar au număr oarecum nefiresc de mic, sau poate e 
încă o încercare de a ne arunca „pastile”. 

— „Procesele mintale trebuie tratate circumspect - interveni 
Toader - căci argoul este adeseori stenografia unui spirit prolix, 
formulă prin care meditează individul”. Am citat din expunerea 
profesorului meu de medicină legală. 

— Ai căpătat glas, puiule, replică Cristea, vezi că aici - cum se 
spune - „praftica” te mănâncă! 

— Lăsaţi vorbele de prisos, zise maiorul, şi să conchidem, 
dacă sunteţi de acord, poate reuşim să formulăm şi câteva 
ipoteze. Prin urmare: o femeie însărcinată în luna a şasea este 
ucisă la circa 5-6 km de oraş, pe un deal, sau omorâtă în altă 
parte şi adusă acolo. O semnificaţie importantă trebuie să 
acordăm modului în care a fost comisă crima şi dispariţiei 
fetusului. De aici, se pot desprinde desigur unele observaţii pe 
care urmează să le folosim în cercetări: 

Criminalul a stat sub impulsul unei emoţii puternice - de 
acord cu tine, Toadere, am văzut şi eu orificiile gloanţelor - cu 
un singur amendament: putea să fie, cum naiba îi ziceţi voi, ah, 
da, o „şopârlă”, adică să fi tras aşa pentru a ne induce în eroare. 
Ai dat suficientă atenţie direcţiei din care s-a tras? E ceva aici 
care nu merge. Apoi se naşte în mod firesc problema locului; ce 
o fi căutat victima acolo, sau ce şi cine a putut-o determina să 
meargă, în starea în care se afla, până în acel loc pustiu. lată 
câteva necunoscute de început pe care va trebui să le 
clarificăm. Da, era să uit, te-aş ruga, tovarăşe Cristea, să 
telefonezi la inspectorat, ca laboratorul să grăbească analizele 
şi, pe cât posibil, să folosească metode nedistructive. Vom 
completa deci observaţiile noastre, după primirea analizelor. In 
sfârşit, sintetizând indiciile pe care le avem până în prezent, 


cred că putem formula câteva variante: 

Crima a fost săvârşită de un bolnav mintal sau de un psihopat 
sexual, care a urmărit victima ori a atras-o în acel loc; 

Crima a fost comisă din răzbunare, împrejurare care va trebui 
să fie clarificată prin investigaţii în anturajul victimei şi al soţului 
său; 

—  Înlăturaţi posibilitatea unei crime din gelozie? întrebă 
Cristea. 

— Nu, nu o exclud deloc, e posibil, să căutăm o soluţie şi în 
direcţia asta. 

— Inima are raţiunile sale, pe care raţiunea nu le cunoaşte, 
zise ca pentru sine Toader. Maiorul îl privi. 

— Ai spus ceva? 

— Eram de acord cu teza formulată de dumneavoastră. 
Femeia era neobişnuit de frumoasă, iar soţul ei mai în vârstă. 
Putea să aibă bănuieli?! 

— În sfârşit, reluă maiorul, loviturile aplicate victimei înainte 
de a o suprima - dacă reținem această eventualitate - ar putea 
fi o urmare a unor certuri grave, prilej în care asasinul şi-a 
pierdut capul! 

— Sau a acţionat deliberat în acest mod. Pentru a o reduce la 
tăcere, interveni Cristea. 

— Posibil, zise Nedelea, apoi urmă îngândurat: uciderea unui 
om este fără îndoială un lucru deosebit de grav. Şi, după o 
pauză scurtă, continuă. Dacă excludem existenţa unui psihopat, 
ceea ce cred că nu e cazul, cel puţin deocamdată, trebuie să 
căutăm motivaţia acestei odioase crime. 

li măsură pe toţi cu o linişte atentă, în timp ce expresia feţii 
sale deveni tot mai concentrată, după care mai adăugă cu o 
voce calmă: 

— Trebuie să înţelegem mobilul. Să-l găsim şi atunci vom fi cu 
un pas mai aproape de soluţionarea cazului. 

A doua zi, rezultatul analizelor de laborator se afla pe biroul 
comandantului. Sângele din grupa 0-1 aparţinea victimei, cu 
excepţia câtorva pete, care aveau o altă grupă sanguină: A-2. 

— lţi aminteşti de unde ai recoltat sângele care nu aparţine 
victimei? întrebă Nedelea. 

— De pe abdomenul acesteia. Urmele cizmelor de cauciuc au 
fost comparate - îşi urmă expunerea Seciu, netulburat - sunt de 
fabricaţie internă, marca „Danubiana”, numărul 38. De remarcat 


că victima nu purta cizme. 

Cred că ar trebui să ţinem seama de acest element în 
vederea investigațiilor ulterioare, îşi dădu cu părerea 
locotenentul Toader. Sunt totuşi puţini bărbaţi care poartă un 
număr aşa de mic. 

— „S-a marcat”, zâmbi Nedelea, numai că raţionamentul ar 
putea fi şi răsturnat, adică „sunt puţine femei care poartă la 
încălţăminte un număr aşa de mare”. 

— Nu cumva vreţi să spuneţi? 

— Nu vreau să spun nimic. Ba da, aş spune doar, că e prea 
devreme ca să dăm unui indiciu o valoare absolută. Şi căpitanul 
Seciu continuă cu un glas tărăgănat: urmele de pantofi provin 
de la încălţămintea victimei, iar cele de bocanci sunt ale lui 
Gheorghe Pandrea, cel care a alertat miliția. Nu au fost încă 
identificate urmele cizmelor de cauciuc. Firele de păr au fost 
comparate şi analizate. Ele aparţin victimei, aşa că acest 
amănunt poate fi reţinut doar sub raport tactic, în cercetări. 
Deocamdată, asta-i tot, încheie Seciu, celelalte elemente nu le 
vom putea exploata decât după ce vom intra în posesia 
corpurilor delicte. 

— Cam puţin - murmură parcă fără voia lui locotenentul 
Toader. Dar maiorul îl auzi şi i se adresă surâzânad: 

— Într-adevăr e puţin! Şi totuşi... Nu avem încă destule 
elemente ca să-l nominalizăm pe asasin, ştim încă prea puţine 
lucruri despre împrejurările în care s-a săvârşit fapta, dar alteori 
am început ancheta cu mult mai puţine elemente cunoscute şi... 
criminalul n-a scăpat. Nu întotdeauna ţi se oferă pe tavă „cartea 
de vizită”, ori poate că noi nu reuşim s-o descifrăm complet. 

De data asta însă, din cercetarea câmpului infracţiunii, au 
rezultat câteva elemente extrem de importante, rămâne doar să 
ştim să le exploatăm cum se cuvine. 

— În orice caz, interveni căpitanul Cristea, continuându-şi 
gândul, care-l urmărea de mai multă vreme, după părerea mea 
trebuie să înlăturăm faptul că au fost doi asasini şi că victima ar 
fi fost ucisă în altă parte şi transportată acolo. Nu s-au găsit 
niciun fel de dovezi care să confirme această supoziţie, nu am 
constatat nici pete de sânge în apropierea locului faptei şi nici 
altfel de urme, care să conducă la o asemenea concluzie. 

— Da, s-ar putea să ai dreptate, tăcu Nedelea, ce părere ai, 
Seciuie? 


— Vă rog să mă iertaţi, dar deocamdată, eu numai constat. 

— Bine, lasă, am înţeles, dar tu, Toadere? 

— Eu aş avea o părere, ştiţi, dar cred că, în sfârşit, nu sunt de 
acord cu ea! 

Izbucniră cu toţii în râs. 


Strada Bistra, situată la periferia oraşului, în imediata 
apropiere a cimitirului, mai era denumită de localnici şi „strada 
florilor”. Intr-adevăr, aici casele semănau foarte mult unele cu 
altele, colorate toate într-o bogată gamă cromatică, ceea ce 
dădea impresia unui ansamblu arhitectonic şi peisagistic stilizat 
de un singur arhitect. Dincolo de toate acestea, casele aveau în 
faţă câte o grădiniţă plină cu flori. Şi totuşi, strada era veche, 
numai că unele case fuseseră reclădite pe temelia celor vechi, 
iar altele renovate, toate acestea în ultimii ani, de parcă toţi 
locatarii ar fi acţionat într-un consens. 

Casa de la numărul 17, proaspăt zugrăvită, într-o culoare 
pastelată, cu grădiniţa de trandafiri în faţă, se încadra perfect în 
armonia generală. In clipa când maiorul Nedelea puse mâna pe 
clanţa de la portiţă, izbucni un lătrat scurt şi un dulău îi ieşi 
înainte. 

— La loc, Bobby, se auzi o voce groasă şi din casă ieşi un om 
înalt, voinic, smolit la faţă, cu părul negru şi tuns scurt ca o 
perie, îmbrăcat într-o vestă de lână şi cu un pantalon închis la 
culoare. 

— Intraţi, intraţi, mă rog frumos, făcu acesta cu un uşor 
accent ardelenesc, nu muşcă dihania, mai mare-i gălăgia pe 
care-o face. 

După prezentările de rigoare, Nedelea păru surprins de calmul 
manifestat de Gheorghe Birăescu. 

— Nu ştiu dacă cunoaşteţi scopul vizitei mele, începu ofiţerul. 

— Cu câteva ceasuri în urmă am fost la morgă pentru a-mi 
identifica muierea, ucisă, cum aţi văzut şi dumneavoastră, cu 
atâta cruzime. Abia am ajuns acasă. V-am văzut acolo şi pe 
dumneavoastră discutând cu tovarăşul  locotenent-major 
Simedrea Stan, care-i de pe la noi. O lucrat la calea ferată. Am 
stat de vorbă cu el, de mi-am descărcat puţin oful de la inimă. ŞI 
apoi, am mai băut ceva. Dar vă rog, luaţi loc. Pot să vă servesc 
cu ceva? Poate o cafea, o dulceaţă, sau poate, mai curând, un 
pahar de vin... 


— Mulţumesc, dacă nu vă deranjez, o cafea. 

Îşi aprinse o ţigară şi privi în jurul său. Se afla într-o sufragerie 
destul de încăpătoare, frumos mobilată, în care bunul gust şi 
curăţenia strălucitoare se împleteau armonios. Se gândi că 
interiorul unei locuinţe poate reflecta, uneori, însuşi modul de a 
fi şi de a se comporta al cuiva, poate fi produsul educaţiei sale, 
sau poate chiar mai mult. Aici nu erau obiecte de valoare, dar 
fiecare lucru îşi avea farmecul său şi toate erau aranjate într-o 
ordine perfectă. Îl trezi din gânduri amfitrionul său care tocmai 
intra cu o tavă pe care aburea o cafea fierbinte alături fiind o 
sticlă de coniac. 

— Mi-am permis să vă ofer şi un coniac, dacă doriţi, eu în 
orice caz am să beau, am mare nevoie. Cafele am băut destule. 

Nedelea luă o înghiţitură de cafea şi spuse: 

— Nu văd băiatul, e plecat? 

— Aţi şi aflat despre el? Nu mă miră deloc, da, e o săptămână 
de când l-am trimis pe Traian la soacră-mea, la ţară, sunt vreo 
cincisprezece kilometri până acolo, dar parcă e o altă lume, 
pădure, munte, aer. Se mai joacă şi el, că la toamnă intră la 
şcoală şi apoi se termină cu hârjoana. Dar, spuneţi-mi, adăugă 
el, cu o voce răguşită, când credeţi c-o să-i înhăţaţi pe criminal? 

— Vă rog să fiţi convins că vom face tot ce ne stă în putinţă 
ca să-l găsim pe ucigaşul soţiei dumneavoastră, spuse maiorul 
şi în acest scop am dori să ne daţi o mână de ajutor. Aş dori să 
vă pun câteva întrebări. 

— Desigur, răspunse acesta, numai să vă poi fi de folos cu 
ceva. 

— Soţia dumneavoastră era în duşmănie cu cineva, a avut 
certuri sau neînţelegeri cu vreo persoană, de curând sau mai 
demult? V-aş ruga să vă gândiţi bine, orice amănunt este 
important în această, problemă. 

Gheorghe Birăescu îşi privi lung interlocutorul, mai mult 
curios, apoi, după un timp, răspunse tărăgănat, parcă încercând 
să se autoliniştească: 

— Nu, nu-mi aduc aminte de aşa ceva, nevastă-mea nu era 
certăreaţă şi, la urma urmei, nu se omoară nimeni dintr-o ceartă 
oarecare, nu-i aşa? Apoi continuă: dimpotrivă, aş putea spune 
că multe femei veneau să-i ceară sfaturi. 

— Aveţi multe cunoştinţe sau prieteni care vă vizitează? 

— Multe cunoştinţe, da, însă prieteni mai puţini. Soţia avea o 


singură prietenă bună, Ileana Sandin, o fostă colegă de şcoală şi 
care, după ce s-a măritat, s-a şi mutat la bloc, aproape de noi. 
Asta da, era într-adevăr o prietenă, venea aproape zilnic la noi şi 
îi mai ţinea de urât nevestei mele când cu eram plecat. De altfel 
şi Titi, soţul Ilenei, care e funcţionar la calea ferată, vine de 
multe ori pe la noi, aş putea spune că suntem prieteni. 

— Spuneţi-mi, de cât timp sunteţi căsătorit şi în ce relaţii eraţi 
cu soţia? 

Nu părea surprins de întrebare. 

— De nouă ani şi ceva, iar relaţiile noastre erau bune, chiar 
foarte bune. Ţineam la femeia mea, tovarăşe maior, dacă asta 
vreţi să ştiţi, numai că, vedeţi, cu meseria asta a mea eram cam 
mult pe drumuri şi ea rămânea cu toate grijile gospodăriei, cu 
băiatul, ba mai făcea şi lucruri de mână, cum să vă spun, 
croşeta feţe de mese, pulovere şi alte nimicuri d-astea. Era o 
femeie harnică şi de treabă. 

— Plecaţi des la drum? 

— Păi. După grafic, ştiţi, ca la Cefereu, în orice caz nu lipseam 
niciodată mai mult de douăzeci şi patru de ore. 

— Dar astăzi, după cât timp aţi venit acasă? 

— De data asta a fost altceva, răspunse Birăescu, cu o voce 
puţin voalată. Am lipsit mai mult, vreo trei zile, trebuia să 
înlocuiesc un tovarăş peste rând şi apoi m-am repezit până la 
Bucureşti unde aveam o problemă personală de rezolvat şi cu 
acest prilej mi-am cumpărat şi unele lucruri. 

— Dar aţi rezistat, nu glumă, aproape... 

— ...Şaptezeci şi patru de ore, da, ce să-i faci? Mai rezistăm 
uneori, când nu se poate altfel. 

— Înţeleg, zise Nedelea. Spuneţi-mi când aţi aflat despre 
asasinarea soţiei dumneavoastră? 

— Chiar în gară. Cum am ajuns, mi-a spus o cunoştinţă, un 
fochist care uneori lucrează în partida mea, Matei, dar credeam 
că vorbeşte prăpăstii şi am alergat într-un suflet acasă. 

— O ultimă întrebare. Bănuiţi pe cineva care ar fi putut 
săvârşi crima? Exista vreo persoană în viaţa ei sau a 
dumneavoastră, care ar fi putut, dintr-o pricină oarecare, să-i fi 
dorit moartea? 


— Nu, răspunse acesta, nu bănuiesc pe nimeni, îmi pare rău, 
dar în direcţia asta nu am cum să vă ajut. 

— Deocamdată asta-i tot, zise maiorul şi se ridică. Vă cer 
scuze pentru deranj, îmi închipui în ce stare sunteţi, dar meseria 
mă obligă. 

— Dar nu vă scuzaţi, tovarăşe maior, dacă aş putea să fac 
ceva mai mult... oricum - mai adăugă el întunecându-se la faţă - 
ucigaşul nu trebuie să scape de pedeapsă, nu ar fi drept! 

Se îndreptară spre uşă. Ajuns în grădiniţă, Nedelea se întoarse 
brusc şi întrebă: 

— Am văzut nişte pantofi aici pe scaun, sunt foarte frumoşi, i- 
aţi cumpărat din Capitală? 

— Da, desigur, răspunse acesta cu o voce cam nesigură. 

— Mi se par cam mici pentru dumneavoastră, poate un 
comision pentru cineva? 

— Ba nu, sunt pentru mine, ştiţi, eu port un număr mic... 38. 

Ochii maiorului fulgerară. 


A doua zi, Nedelea convocă din nou colectivul de anchetă. 

— Aş vrea - le preciză el - ca, pe baza datelor obţinute, să 
reevaluăm situaţia şi implicit activităţile ce le vom întreprinde în 
viitor, iar dacă va fi posibil să imprimăm un ritm mai rapid 
acţiunilor noastre pentru demascarea criminalului. Cristea, te 
rog, hai să revedem cercul bănuiţilor. Deci, avem până acum pe: 
Ghera lon, 27 ue ani, brancardier la spital, fost asistent medical 
la chirurgie, care are două condamnări pentru viol, dintre care 
una pe când era minor. Este un tip necomunicativ, distant şi 


violent. A fost văzut de mai multe ori împreună cu victima şi 
este prieten cu Ileana Sandin. Altcineva? 

— Doctorul Emil Justin, 40 de ani, ginecolog la policlinică, un 
tip foarte ciudat, apreciat din punct de vedere profesional, dar 
extrem de contradictoriu în relaţiile sale de serviciu şi în viaţa 
socială; este afemeiat, mergând până la ameninţări când 
doreşte ceva, alteori, misogin - nu pot preciza care ar fi 
dominanta. Un amănunt în plus, în ultimul an de facultate era să 
fie exmatriculat din cauza unui scandal cu o studentă care l-a 
reclamat că a lăsat-o gravidă şi pe care a ameninţat-o cu 
moartea; până la urmă s-au aranjat lucrurile. 

A dat asistenţă medicală victimei, a fost în repetate rânduri la 
domiciliul ci, pe când lucra ca medic de circumscripție. 

— Mai departe. 

Ar mai fi Mănăilă Gheorghe, zis „Gin Gomosu”, fiul unui 
negustor care în trecut a avut o avere considerabilă. Cu toate că 
e tâmplar, nu lucrează în profesiunea sa. Trăieşte din 
expediente, uneori vinde lozuri în plic, mai ales prin localuri, şi e 
semnalat ca bişniţar cu diverse obiecte provenite din străinătate 
sau de ocazie. Cu vreo cinci ani în urmă, la magazinul universal 
din oraşul R., s-a prezentat un cetăţean bine îmbrăcat care s-a 
dus la raionul de covoare şi, după multe întrebări şi discuţii cu 
vânzătorul, a ales un covor persan în valoare de 11 000 lei, 
cerând totodată să i se facă bonul. 

În timp ce se îndrepta spre casă pentru a achita suma de bani 
respectivă, individul l-a rugat pe vânzător să-i împacheteze 
covorul şi să-l ducă până la poarta magazinului. După un timp, a 
revenit de la casă, a mulţumit pentru serviciul făcut şi i-a dat 
bonul care era învelit într-o bancnotă de o sută de lei făcută sul. 
Desigur, în faţa unei asemenea generozităţi vânzătorul s-a 
înclinat până la pământ, mulţumindu-i, şi l-a ajutat să pună 
covorul într-o maşină care a pornit rapid. Numai că, peste 
câteva minute, naivul vânzător a constatat că bonul din 
bancnotă nu avea aplicată pe el ştampila „achitat”. S-a repezit 
imediat la casă unde a constatat dezastrul şi, bineînţeles, fiindcă 
fusese în culmea fericirii cu un asemenea bacşiş, nu a avut 
curiozitatea să reţină nici numărul maşinii şi nici marca. Aşa 
că... Peste o săptămână, după ce încercase în zadar să-şi 
plaseze marfa, escrocul oferi covorul Sofiei Birăescu, pentru 
suma derizorie de două mii de lei. Aceasta, părându-i-se 


suspectă diferenţa mare dintre calitatea mărfii oferite şi preţ, s- 
a adresat miliției şi... Gin a luat condamnarea ce i se cuvenea. 
Mă gândeam că şi acesta ar fi un mobil: dorinţa de a se răzbuna 
pe victimă, care-l denunţase. 

— Da, zise maiorul, ai făcut bine. Trebuie să verificăm 
metodic totul. Apoi, întorcându-se spre Toader care se frământa, 
îi spuse: 

— Vrei să continui? Te rog! 

— leri  după-masă, începu acesta, potrivit ordinelor 
dumneavoastră, am stat de vorbă cu o serie de cetăţeni din 
cartierul în care locuia victima şi am făcut şi unele investigaţii. 
Mi se pare demn de relevat un fapt petrecut recent: numita 
Ileana Sandin, bună prietenă cu victima, a născut un copil, mai 
precis o fetiţă, care a trăit doar câteva ore. 

— Unde s-a întâmplat acest fapt? La maternitate? 

— Nu, acasă la ea. Se motivează că ar fi fost o naştere 
prematură. 

— Ei bine, şi ce ţi s-a părut ciudat în această problemă? N-ai 
mai auzit de asemenea cazuri? Se poate stabili cu certitudine 
adevărul. 

— Desigur, doar că... ar mai fi ceva. 

— Ce anume? 

— Toată strada ştia că femeia e însărcinată, dealtfel era şi 
uşor de constatat, numai că la circumscripţia sanitară 
graviditatea Ilenei Sandin era şi nu era înregistrată, ceea ce, 
orice s-ar spune, pare ciudat. 

— N-am înţeles, zise Nedelea. Cum era şi nu era înregistrată? 

— Adică figura în registru ca gravidă, apoi a fost ştearsă din 
evidenţă şi n-a mai fost consultată. 

— Ai vorbit cu medicul? 

— Nu, nu l-am găsit, fusese chemat la judeţ, dar mă voi ocupa 
cât se poate de urgent de lămurirea acestui aspect. Personal mi- 
am pus unele întrebări... 

— Desigur, surâse Nedelea, şi probabil că ţi-ai dat şi răspunsul 
la ele? 

— Nu, încă nu, nu vreau să anticipez. Voi mai verifica 
lucrurile, fiindcă trebuie să existe, îmi închipui, un motiv. 

— Bine, dar acest „motiv” are vreo legătură cu cazul pe care îl 


instrumentăm? întrebă maiorul. 
— 771 


— E bine să precizăm acest lucru, dar să se ocupe ofiţerul 
sectorist de clarificarea situaţiei. Adăugaţi-l pe lista suspecţilor 
şi pe Gheorghe Birăescu, soţul victimei. In graficul depoului de 
locomotive nu figurează faptul că ar fi înlocuit pe cineva atât în 
zilele premergătoare morţii victimei, cât şi în ziua respectivă. 
Tovarăşe Seciu, îţi aminteşti ce urme ţi-au atras atenţia în mod 
deosebit la locul faptei? 

— Desigur, urmele lăsate de cizmele de cauciuc, care... 

— ...atestau că purtătorul lor avea un picior mic. 

— Mai exact, numărul 38! 

— Aşa este. Ei bine, soţul victimei poartă pantofi cu acest 
număr. Aşa că, era să uit, căpitane Cristea, te rog să identifici şi 
să audiezi la depoul de locomotive pe fochistul Matei, cu privire 
la faptul dacă şi când i-a spus lui Gheorghe Birăescu despre 
asasinarea soţiei acestuia şi de unde cunoştea acest fapt? 

Seciu şi Toader, vă veţi ocupa de Ghera şi de medicul Justin. 
Căpitane Cristea, îl iei în primire pe Gin Mănăilă, iar eu am să 
continui verificările asupra soţului victimei. 

Lucrurile nu sunt deloc simple. Dimpotrivă! Şi timpul nu 
lucrează pentru noi. Trebuie să rezolvăm cazul! Şi cât se poate 
de repede. 


Între „maiorul Nedelea şi căpitanul Seciu exista o prietenie 
veche. li legau multe lucruri: aproape zece ani de colaborare 
rodnică în care multe cazuri grele şi-au găsit rezolvarea, 
frământarea comună în alte situaţii care nu se lăsau luminate, 
similitudinea în modul de gândire, în aprecierea faptelor, în 
folosirea metodelor de acţiune, precum şi  probitatea, 
sinceritatea, curajul şi dârzenia, trăsături care-i caracterizau 
deopotrivă. Şi în viaţa personală aveau preferinţe comune: 
şahul, handbalul şi teatrul. Soţiile lor erau bune prietene. De 
altfel Raluca, nevasta lui Nedelea, se considera un fel de naşă a 
lui Seciu, căci pe Diana, profesoară de ştiinţe naturale, soţia 
căpitanului, acesta a cunoscut-o... „întâmplător” în casa 
Nedelea. Ca firi, se deosebeau însă mult. Maiorul era vesel, 
expansiv, cu reacţii rapide şi o inteligenţă vie, spontană, mereu 
căutătoare, cu dispoziţii pentru analize complicate şi sofisticate, 
pe când Seciu era mai ponderat, mai sobru, puţin mai greoi, 
având o judecată limpede, clară, fără echivocuri. 

In seara respectivă, hotărâră să ia masa împreună ca apoi să 


mai reflecteze asupra cazului, în liniştea unei plimbări. 

Restaurantul „Leul de Aur” era arhiplin. Renovat, modernizat, 
cu o bucătărie profilată pe „specialităţi locale”, cu liste în care 
preparatele culinare, traduse cu aproximaţie şi în alte limbi, 
purtau drept emblemă un cap de leu sub care scria: „nu primim 
bacşiş” şi,„serviciu ireproşabil”. Drept urmare, după ce aşteptară 
vreo jumătate de oră sosirea ospătarului, maiorul trecu lista 
colaboratorului său şi zise: 

— Fii atent, Dorine, nu găseşti că-i amuzant ceea ce scrie 
aici? 

Seciu studie cu atenţie întreaga listă, se uită şi pe verso şi 
murmură printre dinţi: 

— Sunt mai multe puncte de atac: „serviciu ireproşabil”, 
afirmaţie care până în prezent, se pare că-i puţin exagerată, 
traducerile prolixe, dar poate te referi la emblemă. Da, aici se 
pare că e motivul care te amuză: sus e capul unui leu şi sub el 
stă scris într-un mod cu totul nesemnificativ „nu luăm bacşiş”... 
sub un leu (!!) dacă am înţeles bine. 

— Eşti formidabil, scumpul meu, cred că Maigret ar trebui să 
roşească alături de tine. Oare asta au dorit să sugereze onor 
clientelei? 

— Nu, cred că-i doar rodul imaginaţiei noastre, al unei 
deducţii „profesioniste” - cum ar zice simpaticul meu coleg 
Toader. 

Aici discuţia fu întreruptă de sosirea ospătarului. 

Acesta le aduse comanda şi îi servi cu îndemânare. Pentru 
orice eventualitate, le lăsă şi o sticlă de vin: „ştiţi, bere este, dar 
s-a terminat”. Zâmbiră şi un timp mâncară în tăcere. După ce 
termină, Seciu se lăsă pe speteaza scaunului şi privi perechile 
care dansau. || trezi vocea prietenului său: 

— La ce visezi, stimabile? Te frământa ceva? Văd că priveşti 
când la sticlă, când la dansatori. 

— Mă gândeam că... vorba goală şi sticla goală nu sunt bune 
la nimic. Şi mai rău este însă când şi una şi alta sunt adunate la 
un loc. 

— Nu înţeleg ce vrei să spui, te referi la ceva concret? 

— Acest Mănăilă, cu care am stat puţin de vorbă, mi-a făcut 
impresia unui individ găunos, fără scrupule, gata de orice şi un 
palavragiu cum n-am mai întâlnit. Auzi, după ce mi-a înşirat o 
serie de gogoşi despre modul în care şi-a petrecut ziua cu 


pricina şi i-am demonstrat că minte cu neruşinare şi că nu are 
nici fantezie, s-a dezumflat deodată şi a amuţit complet. 
Aproape că puteam să aud cum îi umblă mintea să mai 
inventeze ceva. 

— Interesant, fără îndoială, dar parcă era vorba să ne 
deconectăm puţin, mâine avem o zi grea, mai gândeşte-te şi la 
alte lucruri, ce naiba, nu putem să ne destindem o clipă? 

În acel moment intră pe uşă Toader, care se îndreptă spre ei, 
îi şopti ceva la ureche maiorului, acesta tresări, apoi chemă 
ospătarul, achită nota si abia după aceea, dădu lămuriri: 

— În curtea imobilului din strada Horea nr. 73 a fost găsită în 
nesimţire o femeie, împuşcată în umărul drept. Haide, ne 
aşteaptă afară maşina... 

Sosind la faţa locului, găsiră medicul care dădea primele 
îngrijiri victimei. 

— Trăieşte, doctore? întrebă maiorul după ce aruncă o privire 
circulară asupra locului. 

— Da, dar trebuie transportată de urgenţă la spital, e în 
nesimţire. 

— Doctore, te rog foarte mult. 

— Ştiu, ştiu, aveţi nevoie s-o interogaţi cât mai rapid... şi eu 
trebuie să fac tot posibilul... Cred că o să reuşim, dar înainte de 
toate lăsaţi-mă să mă asigur că-i în afară de orice pericol. 

Între timp sosi şi autosanitara. Medicul plecă după ce 
supraveghe îmbarcarea. 

— Unde-i Cristea? îl întrebă Nedelea pe Toader care, 
împreună cu Seciu, începură să instaleze un grup electrogen 
pentru a ilumina locul faptei. 

— A plecat după subofiţerul care are în grijă câinele de 
serviciu. 

— Foarte bine. Cine-i victima? se adresă el apoi unui plutonier 
care asista la cercetări. 

— O chemă Marieta Tocaci, soră medicală la circumscripţia 
sanitară. Are 23 de ani, căsătorită, soţul tehnician agronom la 
I.A.S. Locuieşte pe o stradă învecinată cu aceasta, pe Dacilor, la 
numărul 101. 

— Dumneata ai găsit-o, tovarăşe? 

— Da, tovarăşe maior, în timp ce-mi făceam rondul, am auzit 
şi apoi am văzut un om sumar îmbrăcat, care alerga, strigând 
după ajutor. M-am îndreptat spre el şi m-a adus aici. lată-l, se 


întoarse el spre un cetăţean mai în vârstă care stătea rezemat 
de gard. 

— Dacă sunteţi amabil, tovarăşe... 

— Dragnea, Gheorghe Dragnea, contabil pensionar, se 
prezentă acesta, încă speriat de cele întâmplate. 

— Puteţi să ne relataţi ce-aţi auzit sau văzut? 

— Da, cred că acum aş putea să vă spun. Mi-am mai adunat 
minţile. Să tot fi fost orele 22,00, aşa cred, scriam la birou, 
lucrez, în fiecare an, un timp, la I.A.S. Vărari, mai au nevoie de 
mine uneori, dar să trecem la obiect, scuzaţi. Eram pe jumătate 
dezbrăcat, când am auzit o împuşcătură, un țipăt îngrozitor, 
apoi urmă o bufnitură surdă. Soţia mea, care dormea, s-a trezit 
din somn şi m-a întrebat ce s-a întâmplat, în momentul în care 
eu ieşeam deja pe uşă. În faţa casei am văzut, întins pe trotuar, 
corpul unei femei. Am răcnit - cred că am sculat toţi vecinii - şi 
am alergat după ajutor. L-am întâlnit pe drum pe tovarăşul 
plutonier. 

— Spuneţi-mi, vă rog, reluă maiorul, altceva n-aţi auzit nimic, 
nu v-a reţinut atenţia ceva în mod special? Gândiţi-vă bine, este 
foarte important. 

— Parcă era ceva, dar nu-mi amintesc exact; da, am auzit 
paşii cuiva care fugea. 

— Înainte sau după împuşcătură? 

— După, bineînţeles. Dar era totuşi ceva, ceva nedefinit, de 
care nu pot să-mi amintesc. Cred că în legătură cu paşii. 

— Poate viteza... sau zgomotul. 

— Da, asta era, rezonanţa paşilor era ciudată. Parcă fugea 
cineva încălţat în bocanci cu ţinte, dar s-ar putea să mă înşel! 

— În orice caz, v-aş ruga să vă mai gândiţi şi, totodată, să 
aveţi amabilitatea de a răspunde invitaţiei noastre, dacă va fi 
nevoie, ca să vă mai punem unele întrebări. 

— Desigur, oricând doriţi! 

— Poftiţi, zise maiorul, întinzându-i o foaie de hârtie. Aveţi aici 
un număr de telefon. Dacă vă mai reamintiţi ceva, poate mai 
târziu, telefonaţi şi, dacă nu voi fi acolo, mi se va comunica. Vă 
mulţumesc pentru informaţiile date. 

În acest timp, se întoarseră Cristea şi subofiţerul cu câinele de 
serviciu. 

— Ei, aveţi ceva noutăţi? îl întrebă maiorul nerăbdător. 

— Foarte puţine. Câinele a mers întins până în cartierul 


blocurilor noi. În faţa blocului B-5, a pierdut urma, a intrat cu 
botul în ceva care mirosea îngrozitor. 

— Vreo substanţă chimică. A reluat urma? 

— Nu, am încercat, dar zadarnic. 

— Aţi verificat cine locuieşte în bloc? 

— În blocurile B-5 şi B-7 stau în majoritate muncitori de la 
calea ferată: la blocul B-7, printre locatari l-am găsit pe doctorul 
Emil Justin. 

— Foarte interesant, murmură maiorul ca pentru sine. 

— Da, dar neconcludent încă. La B-9 stă Mănăilă, „Gin”! 

— Ce aţi întreprins în continuare? 

— Am luat măsuri de supraveghere a imobilelor respective. 

— Foarte bine. S-a găsit ceva la faţa jocului? 

— Numai sânge, altceva nimic. Îl voi trimite la laborator. 

— Da, nici nu mă aşteptam la mai mult, dar era să uit, 
tovarăşe locotenent-major - se adresă el unui ofiţer - luaţi 
măsuri pentru asigurarea pazei victimei la spital. Şi acum, 
haideţi să ne odihnim! Ce zici, Seciule, mai ai chef să discutăm 
în liniştea unei plimbări? 


Doctorul Justin locuia în blocul B-7, ocupând un apartament 
compus din două camere - sufragerie şi dormitor - ambele 
mobilate cu preţiozitate, unde menajera lui, tanti Lenuţa, de 
câte ori făcea curăţenie, bolborosea printre dinţi ceva 
neinteligibil care semăna a „iar a făcut-o lată”. 

Ca să fim drepţi, trebuie să consemnăm că dezordinea nu se 
datora în primul rând chefurilor, ci obiceiului său neglijent de a 
arunca, pe unde apuca, cărţi, reviste sau ziare, cărora numai el 
le ştia rostul. Scandalul se pornea totdeauna când menajera 
încerca să le pună în ordine. 


Era dis-de-dimineaţă când un zgomot uşor îl trezi. 

Doctorul Justin se întinse alene, încă ameţit de somn, privi 
cadranul fosforescent al ceasornicului şi se sculă. Merse până la 
baie şi bău puţină apă. Apoi se întoarse în dormitor. 

Deschise fereastra şi privi afară. Era o vreme mohorâtă, tristă 
şi ploioasă, aşa cum era şi sufletul său. Capul îi era greu şi în 
gură simţi un gust amar de cocleală. Se gândi la noaptea care a 
trecut. Teribilă noapte! Cum de-a putut accepta să bea atât de 
mult şi mai ales amestecat. Auzi, să bei bere cu rom, şi apoi 


vodcă. Deodată, sesiză un zgomot uşor, de parcă cineva ar fi 
zgâriat parchetul, Deveni mai atent, dar nu mai percepu nimic şi 
se linişti. „Pisica vecinului, probabil”, îşi zise el. 

Lovitura îl surprinse cu acest gând în minte şi, înainte de a-şi 
pierde cunoştinţa, avu senzaţia că a greşit ceva... 

Trezirea fu un fel de coşmar. La început n-avea nicio idee 
asupra locului unde se afla, nicio noţiune asupra orei, nu se 
putea situa nici în spaţiu, nici în timp. Într-un târziu percepu 
zgomote care ajungeau până la el în stare informă apoi tot mai 
clare. Realiză că sunt bătăi în uşă. Ameţit încă, privi din nou în 
jurul lui şi deodată înţelese că era acasă la el. Încercă să se 
scoale, dar nu putu. Duse mâna la cap, dar şi-o retrase repede 
când îl străfulgeră o durere sfâşietoare. Işi privi mâna, era plină 
de sânge. Deschise gura să ţipe,dar nu reuşi să scoată decât un 
horcăit. Inchise ochii şi încercă să-şi adune gândurile. Ce se 
întâmplase de fapt? De când zăcea aşa? Incet, încet, memoria 
începu să-i revină. O imagine se dovedi recalcitrantă, revenind 
de câteva ori, fragmentat şi confuz, apoi, treptat-treptat, prinse 
contur şi claritate. 

O cameră plină de fum de ţigară, băuturi, o femeie care 
chicotea şi turna în pahare. Într-adevăr, frumoasă femeie. Când 
zâmbea, îi sclipeau dinţii albi ca marmura. Revenit la realitate îşi 
aminti că se uita pe fereastră, când fusese lovit în ceafă. De 
către cine şi pentru ce? Doar era acasă la el. Cum intrase 
agresorul? Era vorba de un jaf, o răzbunare sau...? Dar era 
absurd, era pur şi simplu absurd să-şi imagineze că s-ar fi putut 
întâmpla acest fapt. Doar nu putea lua în serios acea 
ameninţare. Bătăile în uşă se înteţiră, realiză că e strigat, dar nu 
putu să răspundă, înţelegea perfect totul, percepea ce se 
întâmpla în jurul lui, dar nu se putea mişca şi vorbi. 

În cele din urmă, uşa fu izbită de perete şi primul care intră în 
cameră fu un maior de miliţie, urmat de un căpitan şi câţiva 
vecini de apartament. Maiorul îi opri cu un gest pe curioşi şi se 
adresă celui mai apropiat: 

— Dacă vreţi să ne ajutaţi, telefonaţi după Salvare, tovarăşe 
Petreanu. Acum lăsaţi-ne vă rog singuri, să ne putem face 
meseria. 

Inchise apoi uşa şi îngenunche lângă Justin. După ce examină 
cu atenţie rana, îi luă capul în mâini şi zise: 

— V-a atins zdravăn, doctore, nu glumă, puteţi vorbi? 


Justin făcu un semn aproape imperceptibil din cap. Încercă să 
comunice că nu poate vorbi şi că... regretă. 

Maiorul se duse până la baie. Se întoarse imediat cu o trusă 
de prim-ajutor. Apoi îşi continuă monologul în timp ce începu să- 
i panseze rana: 

— Văd că v-aţi pierdut şi graiul, lăsaţi că vă va reveni, asta se 

mai întâmplă câteodată, la asemenea traumatisme. Dar în 
curând vine şi Salvarea şi o să vă dreagă. După câte văd, se 
pare că aţi scăpat uşor. 
Dar, uite, nici nu m-am prezentat încă, ceea ce nu se face, mai 
ales când dai buzna într-o casă străină. Vom proceda unilateral, 
pentru că pe dumneavoastră vă cunosc deja. Maiorul Mircea 
Nedelea, comandantul miliției municipiului. Şi nu vă mai miraţi 
că mă cunoaşteţi, nu? Sunt de curând numit în funcţia asta, ce-i 
drept, dar mi-s de aici. Ei, uite că am terminat şi pansamentul. 

Doctorul schiţă o grimasă care încerca să fie un zâmbet. 

— Ei, nu-i nevoie să mă înjuraţi. Şi pe dumneavoastră vă 
înjură câteodată unii în timpul tratamentului şi suportaţi uşor, 
fiindcă ştiţi că nu se poate altfel, dar pacientul nu ştie acest 
lucru şi atunci mai face mărunt din buze. Aşa e şi opera mea, 
chiar dacă n-am lucrat cu precizia unui chirurg, este totuşi un 
pansament, ceea ce oricum, trebuie să recunoaşteţi, reprezintă 
ceva pentru un diletant ca mine şi mai ales, pentru capul 
dumneavoastră. Dar m-am luat cu vorba şi uite că a venit 
Salvarea. Salut doctore, vi-l încredinţez pe medic. 

După plecarea lor, Seciu se apropie de maior şi îi spuse: 

— Am terminat, putem pleca, dacă n-ai nimic împotrivă. 

— O clipă, să arunc şi eu o privire prin apartament. 

In timp ce observa cu atenţie fereastra în faţa căreia fusese 
găsit Justin, întrebă; 

— Ai aflat ceva? 

— Cred că da. Am relevat nişte urme digitale de pe o sticlă şi 
de pe speteaza unui scaun care a fost răsturnat şi ridicat 
ulterior, îmi închipui că nu de către victimă. 

— Din ce deduci acest, lucru? 

— Pe scaun erau nişte reviste „Paris Match”, o lucrare a 
doctorului cuprinzând douăzeci şi şase de pagini dactilografiate 
şi o sticlă de vodcă pe jumătate goală. Foile le-am găsit pe jos, 
adunate la întâmplare. Imi închipui că agresorul s-a împiedicat, 
probabil când a revenit, şi a răsturnat scaunul. În grabă, a pus la 


loc ce-a putut, sticla n-a mai văzut-o şi nici foile de hârtie. 
Oricum, o să iau şi impresiunile digitale ale doctorului Justin 
pentru comparații. 

— Altceva? 

— Trei chiştoace de ţigară într-o scrumieră de cristal. 
Bineînţeles, am relevat şi petele de pe parchet, pentru orice 
eventualitate. S-ar părea să fie sânge. Am mai găsit o urmă 
foarte vagă de încălţăminte, impregnată cu o substanţă albă 
care presupun că ar putea să fie var nestins. Vom vedea mai 
precis după examinările de laborator. Recolta e destul de 
bogată. Să vedem cum se va putea interpreta, mormăi el apoi. 
Da, era să uit. Ceasul brățară al doctorului indică ora trei. 
Probabil că în cădere, s-a lovit de ceva şi s-a oprit. Nu-i prea 
mult, dar, oricum, e un indiciu care ne-ar putea ajuta. 

— Trebuie să mai stabilim încă două-trei lucruri - îl întrerupse 
maiorul. Cred că bănuieşti drumul parcurs de infractor, cu ce 
instrument a fost lovită victima şi mobilul tentativei de crimă. 
Sau poate te îndoieşti că agresorul voia să-l suprime pe Justin? 

Iter criminis e simplu de stabilit, după părerea mea. Broasca 
de la uşă a fost deschisă cu o cheie potrivită - probabil lucrată 
după un mulaj anterior - apoi făptaşul, păşind încet pe covor, s- 
a apropiat de medic şi l-a lovit, presupun, cu un obiect foarte 
dur. Ne va face precizări, în acest sens, medicul legist. Mobilul, 
mi-e greu să-l stabilesc acum, poate după ce vom discuta şi cu 
victima, mi se pare însă că n-a fost jaful. 

— Şi pe unde-a ieşit, tot pe uşă? întrebă maiorul puţin ironic. 
Înseamnă c-a avut timp berechet şi, atunci, de ce n-ar fi aranjat 
totul şi să fi şters şi urmele? 

— Nu pot preciza acest lucru, bănuiesc că totuşi a ieşit pe 
uşă. N-am găsit urme la fereastra din sufragerie. Numai dacă nu 
şi-a luat unele măsuri de prevedere, ulterior. La fereastra din 
dormitor, am găsit câteva fragmente de urme digitale şi nişte 
zgârieturi care par să fie recente. N-am examinat încă zidul 
exterior, lucru pe care mi-l rezervasem ca o plăcere 
suplimentară pentru mai târziu. Dar am să fac asta acum. De 
fapt, fără să anticipez, aş vrea să-ţi spun că, la, urma-urmei, 
agresorul putea să iasă şi pe uşă, dacă avem în vedere că el 
trebuia să lucreze rapid, fără zgomot şi fără lumină. Cât despre 
vecini, nimeni n-a văzut, nimeni nu ştie nimic. „Ni vu, ni connu”. 
Cu toate acestea, ceva îmi spune că n-am dat suficientă atenţie 


unui detaliu. Dar căruia? Am tot timpul sentimentul că ceva îmi 
scapă, că e lângă mine şi eu nu văd, nu sesizez, nu înţeleg, nu... 


Când Cristea şi Toader sosiră la spital, fierberea era în toi. 
Medicul de gardă discuta aprins cu directorul spitalului, iar în 
jurul lor se adunase o parte din personal şi bolnavi. Presimţind 
că ceva nu e în regulă, căpitanul Cristea alergă spre rezerva nr. 
4, a serviciului de chirurgie, unde era internată Marieta Tocaci. 
Un subofițer îi ieşi înainte. 

— S-a întâmplat ceva? îl întrebă căpitanul cu o voce cel puţin 
repezită. 

— Da, asupra Marietei Tocaci s-a încercat un... 

Cristea nu mai aşteptă tot răspunsul şi se repezi înăuntru. Un 
medic şi două surori medicale îi făceau spălaturi stomacale 
victimei. De faţă era şi medicul legist. ÎI atinse uşor pe umăr. 

— Ce se întâmplă, doctore? 

Medicul se întoarse şi îi răspunse încet: 

— Se pare că e vorba de o nouă tentativă de crimă, de data 
asta cu otravă. Odată a scăpat, a doua oară nu mai garantez. 

— Bine, dar am avut un subofițer pentru paza ei! exclamă 
aproape fără voia lui. 

— Nu ştiu, asta-i treaba voastră, discută cu el, lasă medicii să- 
şi facă datoria dacă vrei să fie salvată. Acum o ducem la 
reanimare. 

Se întoarse şi ieşi. Pe sală, locotenentul Toader stătea de 
vorbă cu subofiţerul. Îl chemă într-un birou. 

— Acum vrei să-mi spui ce s-a întâmplat aici? Ai adormit în 
post, ai plecat undeva? 

— Nicidecum, îi răspunse acesta; nu m-am mişcat de lângă 
patul Marietei Tocaci. 

Era palid. Se vedea că e speriat, dar privea drept în faţă şi nu 
avea ochi de mincinos. 

— Raportează tot ce s-a întâmplat de când ai intrat în post! 

— Azi noapte, după ce a fost adusă victima, medicul chirurg i- 
a extras glontele, a pansat-o şi a stat mai mult timp lângă ea. 
Dimineaţa i-a fost mai bine, chiar a adormit. Din timp în timp 
venea medicul de gardă, pe care îl cunosc bine, şi o soră, care i- 
a făcut injecții. Pe la ora şapte, a primit nişte medicamente şi 
apoi medicul a pansat-o din nou. După aceasta, a venit din nou 
un medic, m-a întrebat dacă doarme şi i-a lăsat pe noptieră un 


pahar cu un lichid galben, spunându-mi că-i un medicament. 
Când a deschis ochii, a băut din pahar şi, la câteva minute după 
aceea, a început să se zvârcolească şi să vomite. M-am speriat 
şi am sunat. Medicul a venit imediat cu sora medicală de la 
chirurgie. 

— Era acelaşi medic care i-a adus paharul? întrebă agitat 
Toader. 

— Nu, nu era acelaşi, era medicul de gardă, doar n-o fi fost... 

— Tovarăşe Toader, îi arătă Cristea cu capul paharul, ai grijă 
de el, apoi întorcându-se spre subofițer, îi zise: 

— Îl cunoşti pe celălalt medic? Cum arată? 

— Sunt numai de două săptămâni mutat aici, dar am impresia 
că l-am mai văzut pe undeva, nu-mi amintesc precis. In orice 
caz era îmbrăcat în halat şi avea agăţat la gât un stetoscop. E 
înalt, cu părul de culoare închisă, pieptănat pe spate, cu obrazul 
puţin romboidal şi vocea guturală. Cam asta-i tot ce-am reţinut. 
Aş mai menţiona că are mersul puţin legănat. De fapt, a stat 
foarte puţin. 

— Cheamă, te rog, medicul dacă a terminat, apoi du-te şi te 
odihneşte. 

Subofiţerul plecă. După puţin timp veni şi medicul. 

— M-aţi chemat? Sunt doctorul Craiu Viorel din serviciul de 
chirurgie. 

— Îmi pare bine. Căpitanul Cristea. Cum se simte bolnava? 

— Am făcut tot ce am putut, cred că va scăpa, dar acum e 
slăbită în ultimul hal. Îi trebuie odihnă multă odihnă şi mai ales 
îngrijire. 

— Se poate sta de vorbă cu ea? 

— Acum în niciun caz. l-aţi pune viaţa în pericol dacă o 
interogaţi. 

Discuţia fu întreruptă de intrarea lui Toader cu un pahar 
ambalat în nişte şipci de scândură. Îl puse pe masă, apoi se 
apropie de căpitan şi spuse arătând cu capul spre pahar: 

— L-am tratat şi am depistat câteva urme digitale, poate că 
nu sunt numai cele ale victimei?! Oricum, îl trimit la laborator să 
se determine ce substanţă a conţinut 

Cristea se uită fix la pahar, apoi se întoarse spre medic. 

— Tovarăşe doctor, credeţi că am deranja-o mult pe bolnavă 
dacă i-am lua impresiunile digitale, aproape fără să simtă! E 
vorba de o apăsare uşoară a degetelor de la mâini - adăugă el 


deschizând o tabacheră - pe acest suport chimic imprimat, şi 
apoi pe această hârtie. Vă rog să vă gândiţi bine înainte de a 
răspunde, nu vreau să-i facem niciun rău, dar, în acelaşi timp, 
am dori să-l prindem cât mai repede pe criminal. 
Dumneavoastră hotărâți! 

__—Mă puneţi la grea încercare, însă aş dori să vă ajut. 
Incercaţi, dar numai peste două ore. Este timpul minim necesar 
să-şi facă efectul medicamentele pe care i le-am administrat 
după spălarea stomacului. 

— Vă mulţumesc, putem aştepta. Dar, pentru că oricum stăm 
de vorbă, Spuneţi-mi, în afară de dumneavoastră, a mai intrat 
vreun medic în camera Marietei Tocaci? 

— Nu, nu avea cine şi apoi, potrivit regulamentului nostru 
scris şi obiceiului nescris, niciun medic nu se amestecă în 
treburile salonului de care răspunde un alt coleg. 

— Dar, poate aţi trimis pe cineva dintre colegi? 

— Nu înţeleg ce vreţi să spuneţi? 

— Intre orele şapte şi opt, un medic i-a adus bolnavei un 
pahar ce conţinea un lichid gălbui pe care l-a lăsat pe noptieră. 

— Dar este absurd, este exclus să fi făcut aşa ceva un coleg, 
protestă doctorul Craiu. 

— Aţi uitat că în rezerva numărul patru se găsea un subofițer 
de miliţie, care, din păcate, crezând că are de-a face cu un alt 
medic, i-a dat drumul înăuntru. Apropo, aveţi cumva în spital un 
medic, de statură înaltă, cu părul negru, ochi de culoare închisă, 
pomeţii obrazului proeminenţi şi o voce guturală? 

— Nu ştiu, să mă gândesc, nu cred, adică, nu avem - 
răspunse tot mai descumpănit doctorul. Dar asta e uşor de 
verificat. 

— Desigur, şi o vom face! Deocamdată, vă mulţumesc pentru 
sprijinul acordat şi sunt convins că îi veţi da şi pe mai departe 
toată îngrijirea de care are nevoie pacienta dumneavoastră. ŞI 
nu numai pentru că face parte din personalul medical. 

Doctorul plecă, încă ameţit de discuţia avută. Cristea se 
întoarse spre Toader şi îi spuse: 

— Te-aş ruga să iei tu impresiunile digitale. Ai şi trusa la tine. 
Eu plec să-i raportez şefului ce s-a întâmplat aici. 

Se întâlniră în faţa parcului. Văzându-i faţa răvăşită maiorul îl 
luă de braţ şi îl conduse pe o alee străjuită de castani, unde se 
aşezară pe o bancă îndepărtată, în parte ascunsă de un 


boschet. 

Dacă ai putea - spuse acesta - ar fi bine să treci direct la 
amănunte. Adineaori am vorbit la telefon cu directorul spitalului, 
aşa că, în linii generale, ştiu despre ce-i vorba. Poate unele 
amănunte... 

După ce îi relată totul, inclusiv măsurile luate, adăugă: 

— Sunt totuşi câteva lucruri care atrag atenţia în mod 
deosebit. Întrebarea care mă urmăreşte acum este dacă avem 
de-a face cu mai mulţi criminali sau numai cu unul singur care 
operează de aşa manieră, încât, încearcă să creeze impresia că 
faptele sunt disparate. Mi se pare că este o întrebare 
fundamentală! Eşti de acord? Sunt totuşi loviți, pe rând, tocmai 
aceia care, într-un mod sau altul, apar în cercul nostru de 
suspecți, nu? 

— In general da... însă Tocaci este un caz particular sau... 

— Şi ce concluzii desprinzi de aici? întrebă maiorul, vădit 
interesat de raţionamentele interlocutorului său. 

— Nu ştiu, nu am ajuns până acolo, dar cred că trebuie să 
ţinem seama de acest fapt, ceea ce ar impune poate, ori să-i 
supraveghem mai bine pe cei care au apărut sau apar în orbita 
noastră, ori... 

— ...Să reconsiderăm ipotezele şi implicit cercul de bănuiţi! 

— Chiar la aşa ceva mă gândeam şi eu, zise Cristea, dar nu 
glumesc deloc. 

— Nici eu, zise Nedelea, este „riguros exact” - cum ar spune 
inspectorul şef - dar, vezi, eu sunt dator să-mi pun şi alte 
întrebări. Ca de pildă... 

— Dar dacă este vorba de mai mulţi infractori, care au 
mobiluri diferite şi urmăresc totuşi acelaşi scop? 

— Greu de presupus, ceea ce nu înseamnă că este imposibil. 
Mi-am pus şi eu o astfel de întrebare. Deşi, ca să fiu sincer, nu 
prea pare verosimil. 

Maiorul îşi strânse buzele. 

— Ce te face să crezi asta? 

— Deocamdată nu pot explica, dar dintr-un motiv sau altul, 
cred în ipoteza mea. Poate flerul, sau acesta nu intră în ecuaţie? 

Nedelea surâse privind undeva în zare, apoi după un timp 
zise: 

— Desigur că admit flerul, orice meseriaş bun îl poate dobândi 
după un timp. Mai mult, aş zice că el constituie o calitate 


însemnată pentru un ofiţer de miliţie, un lucru foarte folositor în 
munca noastră, dar în cazul de faţă aş prefera argumentele. 
Bine, bine, făcu el văzând faţa încruntată a lui Cristea, e în 
regulă, nu trebuie să te superi. Hai, să presupunem că am făcut 
un tur de pistă şi că am revenit la punctul de plecare. În cele ce 
ai spus există un pachet de adevăruri pe care însă nu-l pot 
desface deodată. 


A doua zi de dimineaţă, în biroul maiorului Nedelea, echipa 
operativă se găsea în plină activitate. Unii analizau fotogramele 
urmelor digitale sosite printr-un curier special, alţii reciteau 
depoziţiile martorilor, iar comandantul se ocupa de expertiza 
toxicologică. 

Cufundaţi în studiu, nimeni nu auzise uşa deschizându-se 
încet, în prag apărând figura radioasă a locotenentului Toader. 
Acesta aşteptă o clipă şi, văzându-i adânciţi în preocupările lor, 
tuşi mai întâi discret şi apoi ceva mai tare. 

— Tovarăşe maior, vă raportez că am reuşit să am o mică 
discuţie cu Marieta Tocaci, din care cred că am putea să tragem, 
unele concluzii interesante. 

— lar? Oare crezi că din orice fapt se poate desprinde o 
concluzie? 

Dar, văzând expresia de pe faţa ofițerului, care trecea rapid 
de la entuziasm la nelinişte, se opri, îşi stăpâni un zâmbet şi se 
adresă celorlalţi: 

— Opriţi lucrările, ascultăm banda şi apoi continuăm. Toadere, 
dă-i drumul te rog, dar, dacă se poate, treci direct la 
confesiunile victimei. Şi acum, „motor”! 

La început, vocea interlocutoarei se auzi foarte slab, puţin 
întretăiată, dar, pe măsură ce vorbea, timbrul devenea tot mai 
clar. Dialogul se desfăşura firesc... 

— Este drumul pe care de obicei îl parcurg, seara, când merg 
acasă, după ce ies din tură, rareori mă opresc să stau de vorbă 
cu vreo fată de la noi, fiindcă sunt totdeauna grăbită să ajung 
mai repede, mă aşteaptă soţul să-i dau cina, ştiţi, el, când vine 
mai devreme de la I.A.S., vrea să fie, adică vrea să mănânce 
odată cu mine, aşa l-am obişnuit eu. 

— Dar nu-i nimic nefiresc, se auzi vocea lui Toader. 
Dimpotrivă, mi se pare foarte normal şi, dacă îmi este permis, 
aş adăuga că acest gest face parte din aşa-zisele fapte mărunte, 


dar pe care noi, bărbaţii, le apreciem în mod deosebit, chiar 
dacă nu le recunoaştem totdeauna în mod deschis. 

„Uite al naibii, murmură maiorul, de unde o fi cunoscând el 
„psihologia” asta, se pare că ceva tot a învăţat în materie de 
tactică”. 

Se auzi din nou banda. 

— Vă mulţumesc, urmă femeia, dar, cum spuneam, şi în seara 
aceea m-am întors acasă pe acelaşi drum, când, deodată, am 
auzit o bubuitură care m-a asurzit şi apoi, imediat, am simţit o 
durere sfâşietoare în umărul drept. Pe urmă, nu mai ştiu nimic. 
M-am trezit aici, la spital, pansată. Altceva, ce aş putea să vă 
spun? 

— Dacă sunteţi amabilă şi nu va obosesc prea mult, interveni 
ofiţerul, nu vă aduceţi cumva aminte de unele amănunte, poate 
unele lucruri nesemnificative la timpul lor, dar care astăzi, ar 
putea să vi se pară deosebite? 

— Ştiu eu? Nu cred, nu-mi amintesc. 

— Aţi discutat cu o anumită persoană, v-a însoţit cineva, nu 
aţi auzit în urma dumneavoastră paşi sau alte zgomote? 

— Nu am vorbit decât câteva minute cu moş Andrei, portarul 
nostru, apoi am plecat cu Ştefania Incze, soră medicală la 
pediatrie, care m-a condus până la colţ, unde ne-am despărţit, 
eu am luat-o la stânga, iar ea a mers înainte, pe strada lazului. 

— Aţi avut o discuţie vie, vreau să spun dacă aţi discutat 
unele lucruri care v-au interesat în mod special? 

— Oh, nu, am vorbit mai mult despre vărul ei, care a fost la 
noi cândva asistent medical la chirurgie, dar apoi a făcut 
puşcărie şi, când s-a înapoiat, nu a avut loc decât ca 
brancardier. 

— Cu ocazia discuţiilor purtate, v-a cerut ceva? 

— Dar nu e pentru prima dată, voia neapărat să intervin pe 
lângă doctorul Justin ca acesta să garanteze pentru ruda ei pe 
lângă directorul spitalului şi la judeţ. De fapt, am mai încercat, 
dar doctorul s-a îngălbenit de furie - în fond nici azi nu ştiu de ce 
- şi pur şi simplu, m-a poftit afară din cabinet. 

— Îl cunoaşteţi demult pe doctorul Justin? 

— Păi, dacă am lucrat cu el ani de zile! 

— În aceeaşi secţie, fireşte? 

— La circumscripţia sanitară... 

(aici se auzi un fâşâit uşor). 


— Stop, banda, daţi înapoi, vreau să mai aud odată fraza 
aceasta, făcu maiorul, şi mai umblaţi puţin la selecţie, vă rog. 

După câteva clipe, se auzi mult mai clar: 

— „numărul doi, unde dânsul era medic, nu ştiu nici acum de 
ce lucra acolo, întrucât e un specialist ginecolog de mâna întâi. 
De fapt, niciodată nu a vrut să vorbească despre acest lucru. 
Foşti colegi de-ai săi au ajuns profesori universitari, unii l-au şi 
vizitat şi toţi vorbeau cu el foarte respectuos şi prietenos. L-am 
întrebat odată de ce-a venit în oraşul nostru. S-a uitat lung la 
mine, apoi deodată s-a înfuriat şi a început să ţipe ca un apucat. 
Încolo, era foarte manierat şi amabil, atât cu mine cât şi cu 
pacienţii. 

— Da, înţeleg, zise Toader, dar mă întreb de ce oare se 
opunea doctorul cu atâta înverşunare să intervină pentru 
cetăţeanul acela? 

— Nu ştiu, vă spun sincer, v-am spus ce mi s-a întâmplat, am 
mai încercat odată, când era mai bine dispus, dar s-a răstit din 
nou la mine şi mi-a spus ceva care m-a durut foarte mult. 

— V-aş cere prea mult dacă v-aş ruga să-mi repetaţi afirmaţia 
lui? 

— Nu-mi amintesc exact, dar era ceva de felul acesta: „şi tu 
faci parte din şleahta, sau banda lor”. 

— Se referea la ceva concret, vreau să spun, aţi intuit despre 
ce este vorba?! 

— Nu, mi-a întors spatele şi nu mi-a mai răspuns la nicio 
întrebare, nici n-a vrut să-mi mai vorbească; de altfel, de atunci 
mă priveşte într-un mod tare ciudat, am avut uneori chiar 
impresia că se teme de mine. De fapt, asta m-a şi determinat - 
printre altele - să-mi cer transferul la spital. 

— Ca pe urmă, să fie şi el mutat acolo. 

— Da, aşa este, peste puţin timp a fost adus la ginecologie. 

— Vă mulţumesc foarte mult, aţi fost foarte amabilă, văd însă 
că sunteţi obosită, pentru astăzi cred că ajunge. 

Ofiţerul apăsă pe butonul magnetofonului: 

Se lăsă o tăcere adâncă. În camera de alături se auzea foarte 
distinct o voce monotonă care citea conţinutul unui proces- 
verbal şi ţăcănitul unei maşini de scris, care bătea rapid şi 
cadenţat. 

Şi, după ce încordarea se destrămă, parcă explodară cu toţii, 
asaltându-l pur şi simplu pe locotenent cu întrebările. 


— Staţi aşa - rosti cu voce tare maiorul - ce, vreţi să-l 
înăbuşiţi? Vino încoace, hai să mai gândim puţin la toate astea. 

— Nu ştiu ce-aş putea adăuga la cele declarate de Marieta 
Tocaci, zise Toader, cu un aer de falsă inocenţă. Investigaţiile 
atestă că vărul surorii medicale Incze este lon Ghera, 
brancardier la spital, dar nu-mi dau seama ce se ascunde în 
spatele acestei poveşti. Poate ar trebui să pătrundem mai mult 
în biografia acestuia pentru a putea clarifica relaţia Incze - 
Ghera - doctor Justin. 

— Ce părere ţi-a făcut Marieta Tocaci, sau, mai precis, se 
poate avea încredere în spusele ei, nu exagerează cumva, sau 
poate încearcă să ascundă ceva faţă de noi? 

— Nu, cred că a fost sinceră, în starea ei nu ar fi putut minţi. 
Părea mai mult speriată. La început era puţin ameţită apoi s-a 
trezit, ca boxerul din pumni. Efectiv am simţit că nu minte. 
Categoric, această femeie a spus adevărul! Cel puţin acesta-i 
punctul meu de vedere. 

În logică, întocmai, ca şi în geometrie, interveni Seciu, linia 
generală nu se compune dintr-un infinit de puncte... de vedere, 
iar dacă aceasta o aplicăm în cazul în speţă, atunci înseamnă 
că, potrivit vederilor locotenentului Toader... 

— Nu înseamnă nimic. Lăsaţi rachetele pe sol. Nu avem timp. 
Cred că mai important e să vedem ce-avem de făcut în 
continuare. Se întoarse spre Cristea, care dădea semne de 
nervozitate şi nerăbdare. 

— E ceva care nu se învârteşte rotund? 

Acesta încetă vânzoleala şi se calmă brusc. Ochii lui albaştri 
deveniră aproape violeţi. 

— Mă gândeam că e normal ca, în drum spre lumea cealaltă, 
Marieta, să fi spus adevărul, „adevărul ei”, vreau să spun. 

— Ce înseamnă „adevărul ei”? 

— Adică, ce-a perceput ea din tot ce i s-a întâmplat, sau poate 
ce-a dorit să ne spună. 

— Ai îndoieli asupra sincerităţii ei? 

— Nu, am doar îndoieli asupra limitelor acestei sincerităţi. Să 
mă explic. Să admitem ipoteza că victima ar dori să ne spună 
adevărul, dar dintr-un motiv puternic, mai presus de voinţa ei, 
nu poate să-l dezvăluie, sau l-a spus, dar nu în întregime. 

— Pentru a face asemenea concesii adevărului, pentru a 
induce în eroare justiţia, trebuie ca o persoană în situaţia ei să fi 


suferit un traumatism psihic, sau să fie obsedată de ceva, nu? 

— Da, eventual de teamă. 

— Teamă, dar de cine sau de ce? 

— În orice caz de cineva care să-i inspire un asemenea 
sentiment de spaimă, încât s-o facă să tacă. De altfel, dacă 
ipoteza mea este exactă, a şi reuşit, de vreme ce noi nu am 
putut preveni cea de-a doua tentativă de crimă, astfel încât, la 
ora actuală, încrederea ei în noi este oarecum zdruncinată 

Maiorul simţi accelerându-i-se bătăile inimii. Acesta era 
adevărul, neplăcut, chiar supărător, dar... adevărul! 

Situaţia trebuia acceptată şi presupunea asumarea integrală 
a greşelilor făcute. Totuşi, există lucruri care nu pot fi prevăzute. 
Slabă consolare! Ce naiba, a început să-şi caute justificări? Se 
scutură de parcă toate aceste gânduri i-ar fi pricinuit senzaţia 
unei dureri fizice. Observă calm: 

— La urma urmei, poate fi perfect logic ceea ce se susţine 
aici. De ce nu? Victima ar fi putut încerca să ne inducă în eroare 
dacă ar fi avut un mobil puternic. E posibil să mai acţioneze şi 
frica sau altceva asemănător. Dacă admitem însă această 
ipoteză înseamnă că... 

— „victima ştie cine este asasinul... dar asta este imposibil, 
izbucni Toader, neputându-şi stăpâni tulburarea. 

Reacţia nu putea scăpa neobservată. De altfel nervii tuturor 
erau încordaţi. 

Maiorul se întoarse spre Seciu, care tocmai deschisese mapa. 

— Aţi stabilit cui aparţin amprentele de pe pahar? 

— Da, de altfel avem şi rezultatele expertizei toxicologice, 
mai zise acesta, fluturând o hârtie. E vorba de parathion, într-o 
concentraţie destul de puternică, în amestec cu acid oxalic... iar 
comparaţiile efectuate evidenţiază că urmele digitale, în afară 
de cele ale victimei, aparţin lui... 

— Ghera, interveni precipitat locotenentul Toader. 

— Nu... doctorului Emil Justin! 

Părea o lovitură de teatru. Un medic! Se lăsă o tăcere 
apăsătoare. După un timp ea fu spartă de o exclamaţie scăpată 
aproape fără voie. 

— Bine, dar el este internat în spital şi aproape paralizat în 
urma loviturii primite! 

Fiecare realiza din nou de ce raportul lui Seciu părea de 
domeniul senzaţionalului. Şi totuşi... 


— Tocmai asta e, interveni căpitanul Cristea, oare 
traumatismul doctorului Justin este chiar aşa de grav, sau - aş 
îndrăzni să spun - e oare real? Nu cumva suntem în prezenţa 
unei alte înscenări a criminalului? În orice caz, cred că se 
impune să verificăm temeinic... 

— Desigur, făcu maiorul calm, şi te vei ocupa foarte 
amănunţit exact de toate acestea. Dacă e nevoie, să fie adus un 
specialist din afara spitalului pentru a-l examina pe Justin. 
Seciule, îţi aminteşti de cazul „L”? 

— Se poate oare uita? 

— Dacă am proceda în mod asemănător? 

— Adică, vreţi să spuneţi că... 

— Da, vreau să spun că celebrul dicton potrivit căruia, 
„criminalul se întoarce la locul faptei sule”, nu este o vorbă 
goală. Desigur că nu putem absolutiza acest lucru, ştim doar din 
experienţă că nu corespunde întotdeauna adevărului, după cum 
tot atât de bine ştim că, uneori, se întâmplă chiar aşa. Evident, 
nu ne putem baza pe superstiţia criminalului, sau pe aşa-zisa 
forţă diabolică care îl atrage ca un magnet spre locul faptei sale. 
Uneori, există totuşi temeiuri reale care-l împing pe făptuitor să 
revină în câmpul infracţiunii sale. Temeiuri foarte pământeşti. In 
unele cazuri, criminalul se întoarce pentru că a uitat ceva care l- 
ar putea demasca, un obiect, unele urme care nu au fost 
înlăturate sau, pur şi simplu, pentru a se documenta, pentru a 
afla ce zice lumea, ce bănuieli sunt şi dacă s-a pomenit numele 
său. 

— În cazul „L”, interveni Seciu, asasinul revenise în noaptea 
următoare crimei comise asupra bătrânei, pentru a sustrage 
cuțitul - corp delict, pe care noi l-am „uitat” acolo - şi să şteargă 
urma digitală de pe oglindă, pe care am „neglijat” s-o relevăm 
în faţa curioşilor. 

— Aşa e, zise maiorul, dar aici avem de-a face cu o altă 
situaţie. Se ştie că tentativa de crimă asupra Marietei a eşuat. 
Bănuiesc că, dacă nu ar fi fost extrem de importantă pentru el 
suprimarea victimei, criminalul nu ar fi riscat, mai ales în 
condiţiile în care ştia că există şi pază la uşă. Prin urmare, am 
putea conchide... 

— ...Că tentativa se va repeta, finaliză ideea Toader, şi ca 
urmare îl putem prinde în cursă dacă îl ispitim cu ceva. 

— Exact, dacă reuşim să pregătim o capcană satisfăcătoare, 


sfârşi fraza Mircea Nedelea. Ce părere aveţi? 

— Există fără îndoială un risc - interveni în discuţie, şovăind, 
Cristea - şi de aceea planul trebuie gândit temeinic. Evident, 
dacă l-am putea atrage în capcană, am lămuri multe lucruri, sau 
măcar o parte din ele. 

— Trebuie să acţionăm, tovarăşe maior, izbucni Toader 
tumultuos. MNu putem lăsa o asemenea posibilitate 
neexploatată! 

— Invaţă să aştepţi; „timpul şi cu mine fac cât doi”, zise 
Nedelea, apoi întorcându-se către Seciu: 

— Ce zici, preiei partea tehnică a operaţiunii? Văd că eşti 
adâncit în gânduri, te frământa ceva sau eşti pe altă lungime de 
undă? 

— Nu, sigur că nu, mă gândeam doar la amănuntele planului. 

— Ei, atunci totul e în regulă. Să demarăm! 

In aceeaşi dimineaţă, maiorul se deplasă cu maşina la 
reşedinţa inspectoratului judeţean, unde avu o întâlnire cu şeful 
său. Şedinţa ţinu până la prânz. Conducându-l până la uşă, 
acesta îi recomandă: 

— Şi, mai ales, fii atent la combinaţie, sunt de acord cu ea, 
dar aplicarea ei trebuie făcută cu multă băgare de seamă. Am 
să-ţi trimit o autospecială criminalistică şi am să-l rog pe 
profesorul doctor D. Stănescu să-l examineze pe Justin, apoi ne 
vom întâlni din nou. Succes! 


Ajuns în oraş, Nedelea se văzu cu căpitanul Seciu. După care 
făcu o vizită directorului, spitalului.. Acesta îl ascultă atent, chiar 
încordat, încredinţându-i de întregul său sprijin. Nu se putu însă 
abtine de a-l întreba: 

— Bănuiţi pe cineva din spital? 

— Nu bănuim pe nimeni, îi răspunse maiorul, dar trebuie să 
prevedem toate posibilitățile. Ajutându-ne, ne veţi da 
posibilitatea să facem un pas important în rezolvarea cazului şi 
eventual chiar în descoperirea criminalului sau a vreunui 
complice al său. Totul însă trebuie să decurgă normal, neforţat 
şi, mai ales, exact aşa cum am stabilit. Cred de asemenea că 
este de prisos să vă atrag atenţia asupra păstrării secretului 
desăvârşit al operaţiunii. 

După-amiază, în spital se răspândi zvonul că Marieta Tocaci a 
intrat în comă, iar starea sănătăţii doctorului Justin s-a înrăutățit 


brusc. Medici, surori, veniră să se convingă, dar la uşa 
doctorului îi întâmpină un subofiter de miliţie care nu permise 
nimănui să intre. Întrebările începură să curgă, dar acesta ridică 
din umeri. Apoi, apăru din camera Marietei Tocaci directorul 
spitalului însoţit de şeful secţiei chirurgicale, care, imediat, fură 
pur şi simplu asaltaţi. 

— Vă rog să vă liniştiţi, spuse directorul, şi mai ales să nu 
creaţi panică. O transferăm dimineaţa la reanimare, vom face 
tot posibilul ca s-o salvăm. Cât despre doctorul Justin, va primi 
cele mai bune îngrijiri, deşi starea lui e gravă. Şi acum, vă rog să 
treceţi la locurile dumneavoastră de muncă. 

Spre seară se întâmplară două evenimente cu totul deosebite. 

Trei persoane în civil, însoţite de director, intrară în camera 
doctorului Justin, în timp ce profesorul trecu la examinarea 
acestuia, maiorul îi şopti căpitanului Seciu: 

— Sper că ai profitat din plin de timpul disponibil pe care l-ai 
avut. Camera Marietei va mai fi liberă circa două ore, aranjează 
ultimele amănunte! 

— E în regulă, şefule, mai am puţin, dar cu camera doctorului 
cum rămâne? 

— Las-o aşa, voi pune pază şi în interior, cu consemn precis. 

În acest timp, pe strada Traian, care ducea spre spital, venea 
grăbit un cetăţean. La un moment dat, un beţiv, clătinându-se, îl 
călcă pe picioare şi căzu peste el. Acesta se ridică înjurând, 
încercând să-l îndepărteze cu forţa, dar beţivul îl imobiliză cu 
braţele începând să strige că a fost lovit. leşi un scandal în toată 
legea. Apăru un miliţian, care îi legitimă pe amândoi. Injurând 
de mama focului, beţivul nu voia în niciun fel să se urnească din 
loc. În sfârşit, după ce îşi deşertă tot vocabularul, de altfel destul 
de colorat, cu ajutorul unor cetăţeni care priveau scena amândoi 
fură conduşi la sediul miliției. Aici, ofiţerul de serviciu se ocupă 
întâi de beţiv, care se trezi brusc din starea de ebrietate, timp în 
care celălalt cetăţean aştepta într-o altă cameră, însoţit de 
miliţian. După vreo oră şi jumătate, fu introdus în camera 
ofițerului de serviciu. Acesta îi ceru scuze şi îi explică faptul că a 
fost nevoit să-l trimită pe beţiv să se trezească, urmând ca 
ulterior să fie luate măsurile legale contra lui. lIncheie, 
spunându-i: 

— Şi acum, domnule Ghera, relataţi-ne cum a avut loc acest 
incident regretabil. 


As 


Acesta, la început puţin descumpănit şi apoi în silă, îi 
reproduse pe scurt cele întâmplate. 

— Aşa este, zise ofiţerul. Vă pot spune că la fel sună şi 
depoziţiile martorilor. Acum, vă rugăm să depuneţi o plângere 
împotriva acelui individ... îl cheamă... o clipă, da, Dumitru 
Rădvan. 

— Nu am nicio plângere de făcut, zise Ghera, aş vrea să plec, 
sunt de serviciu. 

— Desigur, dacă nu doriţi, dar o declaraţie în scris e necesar 
să ne daţi; ştiţi, noi tot vom lua măsuri contra lui, iar la serviciu 
vă motivăm noi absenţa. Îi întinse o coală de hârtie. În timp ce 
acesta scria, ofiţerul se plimba prin încăpere, apoi se aşeză la 
birou. După un timp, Ghera se ridică şi spuse: 

— Am terminat, pot să plec? 

— Desigur, dar mai întâi vă rog să-mi aduceţi declaraţia, s-o 
văd şi eu. Ghera luă hârtia în mână şi o puse pe masă. 

— Da, vă mulţumesc, sunteţi liber, zise ofiţerul. 

După ce acesta plecă, se deschise, o uşă de unde apăru un 
locotenent care apucă hârtia cu o pensetă, o aşeză pe masă şi o 
trată cu mişte prafuri. Apoi se adresă ofițerului de serviciu 
zâmbind: 

— Vă mulţumesc pentru sprijin, problemele se vor clarifica. 


În spital, sora medicală care era de gardă la camera de 
reanimare, în pofida dispoziţiei date, îi povesti unei colege 
despre bătălia ce se dă pentru salvarea Marietei. Şansele erau 
în creştere. În prezent, relata aceasta, i se inoculează un ser 
special, care se zice că ar face minuni şi dacă se reuşeşte, 
urmează s-o ducă înapoi în camera ei. 

Ştirea se răspândi rapid, depăşind porţile spitalului. 


În camera unei locuinţe situată la etajul doi dintr-un imobil 
nou, discuţia devenea lui mai aprinsă: 

— Te-am avertizat că dacă nu faci treaba complet, nu mai 
avem ce discuta. 

— Dar am făcut tot ce mi-a fost cu putinţă. Am riscat mult, 
procedând exact cum mi-ai spus. 

— Lasă palavrele, spune mai bine că eşti un fricos, un 
neputincios, se auzi vocea batjocoritoare. Nu îndrăzneşti să duci 
un lucru până la capăt şi din cauza asta s-ar putea să stricăm 


totul. Doar ţi-am spus clar ce se vorbeşte în oraş şi crede-mă că 
am auzit de la o persoană bine informată, care lucrează chiar în 
spital. 

— Poate că e o încercare de a ne trage pe sfoară, ştii, am un 
nas de câine, iar radarul meu personal funcţionează în toate 
azimuturile! Oricum însă trebuie să mă conving de realitate. 

— De când încerc să-ţi demonstrez acest lucru, dar sau eşti 
greu de cap, sau nu înţelegi în ce situaţie ne găsim. Nu dau doi 
bani pe radarul tău şi cu mine să nu faci pe copoiul, că nu ţine. 
S-a marcat? Vreau fapte!... 

— Bine, nu te supăra, la noapte voi rezolva totul... în stilul 
meu. Data viitoare însă, am te rog să fii gentil şi să aduci şi un 
balon de oxigen, fiindcă privirea ta îmi taie răsuflarea şi mă 
supăr, şi pot deveni, aşa, deodată, un băiat rău, chiar foarte 
rău... 

— Vezi să nu mă fac eu al dracului! Nu cumva mă ameninţi?! 
Dacă ratezi din nou, am să mă ocup eu, însă am să am grijă şi 
de tine. Şi tu ştii bine că nu glumesc cu astfel de lucruri! 


Într-un birou de lângă cel al directorului spitalului stăteau de 
vorbă doi oameni. 

— AŞ putea să cunosc opinia dumneavoastră, tovarăşe 
profesor? întrebă Nedelea pe interlocutorul său. 

— Cred că vă daţi seama, începu profesorul, că, pentru a mă 
pronunţa definitiv, e nevoie să-l supraveghez un timp oarecare. 
Totuşi, examinând plăgile dispuse la nivelul oaselor parietale, mi 
se pare că şocul intervenit şi comportamentul ulterior al 
doctorului Justin sunt absolut normale. Personal, consider că 
este exclus ca un om în situaţia lui să fi putut părăsi camera şi 
reveni, ca şi când nu s-ar fi întâmplat nimic. Acest fapt îl exclud 
categoric. 

— Bine, dar s-au găsit amprentele lui pe pahar, îi scăpă fără 
voie maiorului. 

— Asta-i treaba dumneavoastră, nu a mea, răspunse omul de 
ştiinţă, vădit contrariat. 

— Desigur, vă rog să mă scuzaţi, tovarăşe profesor, fără să 
vreau am dat glas gândurilor mele. 

În acest timp se auzi o bătaie scurtă în uşă şi apăru Seciu. ÎI 
întrebă din priviri, iar acesta înclină capul aproape imperceptibil, 
apoi se retrase. 


— Vă mulţumesc foarte mult, tovarăşe profesor, mi-aţi luat o 
mare grijă de pe suflet. Dacă sunteţi de acord, un ofiţer cu 
maşina noastră o să vă conducă până la hotel, unde v-am 
reţinut o cameră. Vă rog să mă iertaţi că nu merg cu 
dumneavoastră, dar mai trebuie să rămân, am de lucru. 

După ce profesorul plecă, Nedelea trecu pe la reanimare, 
unde se opri o clipă, atât cât fu de ajuns să şoptească câteva 
cuvinte unui medic, după care cobori nişte trepte şi intră într-o 
cameră pe care scria: „intrarea strict interzisă”. Aici îl aştepta 
Seciu, care fuma calm o ţigară. Se apropie de acesta şi-i zise: 

— Nu te ştiam un fumător atât de pasionat! 

— Nici nu sunt, am aprins-o fiindcă nu mai terminai de vorbit 
cu profesorul, iar eu stăteam pe jăratic. 

— Ai terminat toate pregătirile? întrebarea păru foarte 
firească, dar din ea răzbătea o stare de agitaţie, de nelinişte, de 
concentrare care nu-i era proprie maiorului. 

— E în regulă! Îl putem aştepta, suntem pregătiţi. De asta poţi 
să fii liniştit, dar eşti sigur că va veni? 

— Nu, nu sunt sigur, normal ar fi însă să vină. Zvonurile 
contradictorii îl vor nelinişti şi va încerca să se convingă 
personal cum stau lucrurile. M-am pus în situaţia lui, nu are altă 
ieşire, iar combinaţia noastră cred că-i destul de bine regizată. 
Dar tehnica ta funcţionează? 

— Am încercat-o, merge bine, cu ea nu vom avea probleme. 

Vocea căpitanului părea puţin şovăitoare, fapt care îl 
surprinse pe Nedelea. Neliniştit întrebă: 

— Dar unde vom avea probleme? Ce vrei să spui? 

— Nu ştiu, acţiunea a fost bine gândită, au fost analizate 
toate posibilităţile prevăzute de planul nostru, au fost înlăturate 
fisurile iniţiale, tactic totul e clar, tehnic garantez eu şi totuşi... 

— Totuşi, ce? întrebă Nedelea cu o voce aibă. 

— Apropo, de ce nu am cuplat şi camera doctorului Justin? 

— Ţi-am mai explicat odată, am pus un subofițer afară şi unul 
înăuntru, care vor face de pază cu schimbul. Aici nu se va putea 
intra şi nici nu văd de ce-ar face asta. Nu uita că nici ei nu riscă, 
atunci când nu-i necesar. 

— Ei? 

— Da. Aşa cred. Socotesc că există o serie de elemente 
comune între prima crimă şi cele două tentative ulterioare. Eu 
aşa văd lucrurile. Am dat dispoziţie ca s-o ducă pe Marieta în 


camera ei. Apoi o s-o scoatem numai noi şi o ducem în camera 
alăturată care-i liberă, iar sub pătură vom aşeza ceva care să 
semene cu un corp de femeie. Nu avem voie să riscăm nimic. 

— La uşă rămâne subofiţerul? 

— Desigur, sper însă că instalaţia ta e racordată şi la uşă, nu 
numai la fereastră, aceasta mai ales în situaţia în care 
subofiţerul ar „adormi” subit. Cred că n-ai uitat acest amănunt. 

— N-am uitat nimic - zise Seciu, - am un detector sonor şi un 
avertizor luminos de înaltă frecvenţă, apoi aruncând o privire pe 
ceasul brățară, adăugă: cred că e timpul să mergem. E ora 
22,00. 


După ce toate lucrările fuseseră puse la punct, iar lămuririle 
date Marietei au fost destul de convingătoare pentru ca aceasta 
să se mute în altă încăpere, răsuflară amândoi mai uşuraţi 
îndreptându-se spre camera în care îi aşteptau Cristea şi 
Toader. Maiorul mai repetă câteva amănunte ale planului, apoi 
se despărţiră, cei doi ofiţeri se duseră să-şi ocupe locurile de 
pândă. 

Timpul se scurgea încet, enervant de încet, târându-se ca un 
şarpe care, după ce şi-a devorat prada, se îndreaptă leneş spre 
vizuina sa. Nedelea își privi din nou ceasul, apoi aprinse încă o 
ţigară. Oare a câta? Seciu îl privea cu atenţie şi îngrijorare. Ar fi 
vrut să-i vorbească, dar ştia din experienţă că în aceste clipe de 
aşteptare, premergătoare unui eveniment important, e mai bine 
să păstreze tăcerea. De fapt, maiorul era calm, ca totdeauna în 
astfel de momente, dar acest calm era doar aparent. In spatele 
său se ascundea o fire nervoasă cu reacţii rapide, fără a fi 
pripite. 

Işi privi din nou ceasul. Cadranul arăta ora unu. Se gândi la 
faptul că şi noaptea aceasta, ca multe altele, se irosise 
degeaba. „Nu poţi face jumări dacă nu spargi ouă, aşa că...” 

În aceeaşi clipă, tresări că amândoi. Avertizorul luminos 
începu să fileze. Maiorul îl privi întrebător. 

— Cineva umblă la fereastra camerei, şopti Seciu încet. Cred 
că e cazul să trecem la acţiune! Capcana se deschide! 

Se furişară în camera Marietei şi aşteptară. O siluetă 
întunecată se profila la fereastră. Câteva încercări de a 
deschide, aceasta cedă şi individul sări în cameră. Un fulger 
orbitor se declanşă, urmat de un ţăcănit scurt. In acelaşi timp, 


individul trase de câteva ori în direcţia luminii, apoi se întoarse 
şi sări pe fereastră. În cameră un corp chircit de durere, se 
prăbuşi. 

— Te-a rănit, Dorine? se auzi glasul îngrijorat al maiorului. 

— O zgărietură... fugi după el, să nu ne scape! 

Nedelea chemă subofiţerul şi îl trimise după medic, apoi sări 
pe geam şi ajungând pe sală o luă spre dreapta, sărind câte 
două-trei trepte pe scara ce dădea spre curtea interioară. Aici îi 
ieşi înainte căpitanul Cristea, cu pistolul în mână. Văzându-l pe 
maior agitat, îl întrebă ce s-a întâmplat. 

— N-a trecut individul pe aici? 

— Care individ? N-am văzut pe nimeni. 

Maiorul se gândi rapid: Nu putea ieşi decât printr-un luminator 
care dădea pe scara de serviciu unde exista o portiţă prin care 
se putea ieşi în stradă. Dar acolo aştepta Toader. 

— Hai după mine, îi spuse lui Cristea şi alergă spre luminator. 


Când ajunseră în stradă, îl găsiră pe locotenentul Toader, care 
stătea pe trotuarul de vizavi. Acesta încercă să întrebe ceva, dar 
maiorul îl întrerupse scurt, întrebându-l dacă a ieşit cineva. 

— Nu, răspunse ofiţerul, n-a ieşit nimeni de când mi-am luat 
postul în primire. 

— Nu te mişca de-aici, sună ordinul scurt. Vezi să nu iasă 
nimeni din clădire. 

Se întoarseră în curtea interioară, unde îi întâmpină medicul 
de gardă. 

— Spune-mi doctore, care e situaţia căpitanului Seciu? 

— Nimic grav, răspunse acesta. Glontele a pătruns prin 
bicepsul brahial al braţului stâng. E dureros şi a pierdut mult 
sânge, dar nu i s-a pus viaţa în pericol. Glonţul i se extrage 
acum la chirurgie, şi apoi o să-l pansăm. Dar puteţi să-mi 
spuneţi şi mie ce dracu s-a mai întâmplat? 

— O să vă spunem mai târziu, deocamdată păstraţi numai 


pentru dumneavoastră faptul că un ofiţer de miliţie a fost rănit 
în incinta spitalului. V-aş fi îndatorat dacă aţi transmite dorinţa 
mea şi medicului chirurg. Să nu alarmăm degeaba bolnavii. ŞI 
acum, aş mai avea o rugăminte. 

— Vă rog, murmură acesta contrariat. 

— Aţi putea să-mi descrieţi repede şi clar topografia 
încăperilor care se află deasupra noastră, inclusiv podul 
imobilului? 

— Cu plăcere, zise medicul. Aşadar, sunt zece camere, 
dispuse la fel ca acestea de aici, pe care le cunoaşteţi, o 
magazie, unde de regulă se păstrează diverse piese de schimb 
pentru aparatura medicală, rechizite şi alte obiecte utile. Apoi 
este podul, împărţit în două spaţii mari, dispuse simetric, de-a 
lungul unui culoar, unde de obicei nu umblă nimeni şi cam atât. 

— Vă mulţumesc foarte mult, zise Nedelea, apoi murmură mai 
mult pentru sine „de fapt cu asta ar fi trebuit să încep, dar cum 
regretele nu ajută la nimic...” 

— Aţi spus ceva? 

— Nu, nimic. Apoi, însoţit de căpitanul Cristea scotociră peste 
tot, metodic, încăpere cu încăpere. Dar criminalul parcă intrase 
în pământ. 


Zorile îi prinseră cercetând din nou curtea interioară. 

— Mi se pare ciudat, zise maiorul, individul nu putea să 
dispară decât prin partea asta. Nu putea să se volatilizeze... 

Cristea nu răspunse nimic, dar tăcerea lui vorbea parcă 
pentru amândoi. Aprinse lanterna şi începu să exploreze 
sistematic curtea, oprindu-se mai mult asupra locurilor 
întunecoase pe unde nu pătrundea încă lumina. 

Deodată scoase o exclamaţie. Intr-o clipă maiorul ajunse 
lângă el. Se distingea, de altfel destul de greu, un inel de fier, 
prins de marginea unui chepeng tot din fier, asemenea celor 
folosite la gurile de canalizare. Datorită ruginii, chepengul se 
pierdea printre cărămizile ce pavau curtea, fiind greu de sesizat. 
De unul singur, Cristea nu reuşi să-l desprindă. Au trebuit să-şi 
unească eforturile şi... după câteva opintiri, în faţa lor se căscă 
un adânc întunecos în care, sub razele lanternei, se profilau 
treptele unei scări de scânduri aproape putrezită. Ajutându-se 
de lanternă şi cu pistoalele pregătite, cei doi ofiţeri începură să 
coboare cu prudenţă scara şubredă pe care se vedeau urme 


proaspete de încălţăminte. Grăbiră pasul. Un miros de mucegai 
le izbi neplăcut nările. Drumul prinse conturul unui tunel îngust, 
un fel de canal, cu tavanul şi pereţii căptuşiţi cu piatră cubică şi 
cărămidă, din care se prelingeau firişoare de apă. Pe jos, bălți 
de noroi acoperite cu mătasea broaştei. Suficient loc pentru a 
trece un om de talie mijlocie - gândi Nedelea - în timp ce se 
strecură înainte, urmat de colaboratorul său. 

Văzând o pată albă, maiorul se opri şi se aplecă ridicând de 
jos o batistă de mătase albă având în colţul drept brodate 
inițialele | şi C. „Interesant - gândi el - va trebui s-o examinăm 
mai îndeaproape, la lumină”. Îşi întrerupse gândul din cauza 
unui zgomot care începea să se facă auzit. Parcă era un vuiet 
îndepărtat prevestitor de furtună. Şi vuietul creştea, creştea, 
creştea... Pe măsură ce înaintau, ecoul multiplica sunetul şi 
atunci se crea impresia că mii de tunete prăbuşesc asupra lor 
bolta tunelului. Se înţeleseră din priviri. Trebuia văzut ce se 
întâmplă. Fără a mai aştepta, Cristea ţâşni înainte aproape 
alergând, astfel încât maiorul de-abia reuşi să ţină după el. 
Bălţile de noroi făcură loc unui pârâiaş care devenea tot mai 
adânc. Un timp merseră aşa, afundându-se în apele murdare. 
Deodată, după o cotitură, le apăru în faţă adevărul în toată 
grozăvia 


lui. Din două ţevi de canalizare montate în peretele din dreapta 
al tunelului, deşurubate de o mână criminală, năvăleau şuvoaie 
de apă tulbure. Animaţi de o ultimă speranţă priviră înapoi. Era 
prea târziu. Nu mai era nici timp şi nici loc pentru întoarcere. 
Trebuia acţionat imediat. 

Luptându-se cu valurile murdare, sprijinindu-se unul pe altul, 
căzând şi ridicându-se, răzbătură cu greu până la gura ţevilor. 
Nedelea îşi scoase haina şi încercă să oprească apa, dar nu 
reuşi; aceasta izbucni cu şi mai multă putere. Cristea se lipi cu 
spatele de orificiul uneia dintre ţevi, dar presiunea îl zvârli la o 
parte. Apa le trecea de piept. Incepură să înoate ajutându-se 
reciproc, în timp ce apa plină de nămol îi acoperea. 

Cristea privi spre maior, întrebându-se cu îngrijorare dacă 
resursele sale fizice îl vor ajuta să reziste. Parcă atrase ca un 
magnet gândurile lui Nedelea, fiindcă acesta se întoarse spre el, 
şi, simțindu-se privit, îşi destinse faţa plină de încordare, 
zâmbindu-i: 


— Ce zici, bătrâne, dintr-o mie de posibilităţi de-a crăpa, poţi 
să găseşti una care să ne mântuiască? 

— Dacă o aflu, v-o raportez negreşit, bineînţeles dacă mai am 
timp, răspunse prompt Cristea cu acelaşi umor negru. 

Maiorul făcu un semn aproape imperceptibil cu capul şi o 
undă de duioşie îi trecu prin ochi. Îşi puse bărbia în piept şi 
începu să înoate înainte. După un timp însă obosi şi îl cuprinse o 
sfârşeală generală. Trebuia neapărat să se odihnească puţin, 
doar câteva clipe. Se propti cu spatele de peretele tunelului, iar 
cu mâna dreaptă se agăţă de un cârlig ce ieşea dintr-o firidă 
situată aproape de nivelul apei. Deodată, Cristea se săltă din 
apă şi îi arătă cu capul o lumină difuză ce venea de undeva din 
dreapta. 

Speranţele renăscură, realizând că în direcţia indicată ar 
putea fi o ieşire. Cu ultimele eforturi, Nedelea se lăsă din nou în 
apă încercând să se menţină la linia de plutire. Însă după câteva 
aruncături de braţe, puterile îl părăsiră complet. 

Inainte de a leşina... Cristea îl prinse în clipa când se 
scufunda, apoi, ţinându-i cu o mână capul deasupra apei, începu 
să înoate mai departe. Într-un târziu, şi el la capătul puterilor, cu 
respiraţia tăiată, ajunse sub o gură de canal acoperită cu un 
grătar de fier, prin care se filtra lumina zorilor. Încercă să ridice 
grila dar nu reuşi. Îşi umflă plămânii şi strigă după ajutor. Odată, 
încă odată şi încă odată... Ascultă cu încordare, dar nu auzi 
decât ecoul propriului său glas şi gâlgâitul apei. Şi iar, şi iar, şi 
iar... strigă cât putu, dar în curând îşi dădu seama că-i zadarnic. 
Şi apele creşteau... 


Se trezi într-o cameră albă de spital, cu ferestrele larg 
deschise, prin care irumpeau năvalnic razele fierbinţi ale unui 
soare orbitor. Nedelea se văzu obligat să-şi închidă ochii. 
Deasupra lui zări o siluetă, care, când îşi mărea dimensiunile, 
transformându-se într-un uriaş a cărui faţă se pierdea în 
înălțimile tavanului, când se micşora, turtindu-se caraghios de 
parcă ar fi fost o broască. Închise din nou ochii încercând să 
perceapă realitatea din jur. 

Incercă să refacă mintal cele petrecute. Câteva imagini 
prinseră contur, dar întreaga istorie îi scăpa. „Nu-i nimic, mai 
departe... o să mi se povestească” - gândi el. „Prin urmare, 
criminalul nu numai că le scăpase, dar şi încercase o nouă 


tentativă de omucidere, de data aceasta în mod făţiş împotriva 
anchetatorilor. Periculos individ...” îşi continuă el gândurile. 
„Cine ştie ce mai unelteşte acum, în timp ce eu stau aici, iar 
ceilalţi...” Şocat de această idee se trezi de-a binelea. 

— Bună dimineaţa, şefule! răsună un glas, care îi produse o 
deosebită plăcere. Lângă pat îşi făcu apariţia, proaspăt şi bine 
dispus, căpitanul Seciu. 

— Cum te simţi? îl întrebă, privindu-i cu amărăciune braţul 
bandajat. 

— Admirabil - zâmbi acesta - ca după o noapte nedormită, 
dar să fiu al naibii dacă n-am vrut să-ţi pun aceeaşi întrebare. 
Până una-alta, am pierdut un pariu pe care va trebui cât mai 
devreme să-l onorez! 

— Pariu? făcu mirat Nedelea. 

— Am pariat cu Cristea că primul lucru de care ai să întrebi va 
fi cum ai ajuns aici, iar al doilea, când poţi să pleci. 

— Unde-i Cristea, ce face? întrebă precipitat maiorul. 

— Asta consideram noi că va fi a treia întrebare.. 

În timp ce vorbea, Nedelea se şi ridicase din pat, începând să 
se îmbrace repede. 

— Ziceam şi eu în sinea mea, încercă maiorul să glumească, 
că prima problemă ai să mi-o lămureşti pe drum, la a doua nu 
mai e necesar să-ţi răspund, iar a treia rămâne fără obiect, din 
moment ce faci pariuri cu Cristea. Şi acum telefonează după o 
maşină şi dă ordin să se adune echipa. Ce zici, te simţi în stare 
să mergi şi tu? 

Avură însă de furcă cu medicul de salon care îşi făcu apariţia 
ca din pământ. După ce ascultă cu zâmbetul pe buze motivele 
invocate de Nedelea pentru părăsirea spitalului cu un aer care 
nu lăsa nici o îndoială asupra convingerii sale, zise fără echivoc: 

— Înţeleg totul, dar nu puteţi pleca, nu sunteţi restabilit 
complet. 

Maiorul se opri o clipă cu un pantof în mână, ridică privirea 
vădit surprins, apoi îşi puse pantoful şi se ridică în picioare. 
Vorbi cu un glas mai răguşit ca de obicei: 

— Înţeleg, dar, după cum vedeţi, sunt din nou în formă şi, mai 
ales, sunt foarte grăbit. Nu pot să stau aici, de pomană, cu capu- 
n traistă. 

— Bine, dar am dispoziţii exprese - zise medicul alarmat - să 
nu părăsiţi patul. 


Maiorul îl salută din uşă, zâmbind: 

— Am să vă apăr eu. 

Pe drum, Sedu îi povesti cum fuseseră salvaţi. Canalul avea o 
ieşire prevăzută cu gratii, ce da în curtea restaurantului „Leul de 
aur”. În dimineaţa acelei zile, în timp ce femeile de serviciu ale 
restaurantului trebăluiau în curte uneia i se păru că aude 
strigăte venind din pământ. Atrase şi atenţia celorlalte, dar 
acestea o luară în derâdere. După ce se potoli veselia, se auzi 
un zgomot urmat de o bufnitură. 

— A fost ultima rămăşiţă de putere a lui Cristea, adăugă el, 
acesta a zguduit grilajul după care s-a prăbuşit extenuat în apă. 
De astă dată însă s-a perceput mai clar şi direcţia zgomotului. 
Se repeziră la gura canalului, la timp, pentru a vedea un corp 
căzând în apă. Restul a fost mai uşor. 

— Da, desigur, exclamă Nedelea, restul a fost mai uşor. 
Numai că acestui „rest”, îi datorăm viaţa... 

Când ajunseră la sediu, toţi lucrătorii erau adunaţi. 

Maiorul dădu mâna cu fiecare dintre ei, oprindu-se apoi la 
Cristea pe care-l îmbrăţişă. 

— Mulţumesc, bătrâne. 

— Totul e în ordine, tovarăşe maior, zise acesta şi un zâmbet 
larg îi dezveli dinţii sclipitori. 

Nedelea se întoarse spre Seciu întrebându-l: 

— Ai avut timp să ridici instalaţia? 

— Desigur, iar filmul se developează în prezent. V-aş ruga 
însă să nu dispuneţi ieşirea mea din echipă, fiindcă nu am nimic 
şi oricum, n-am să plec, chiar dacă am să ajung la raportul 
tovarăşului colonel. 

În acest timp se deschise uşa şi intră colonelul Pârâu, şeful 
inspectoratului judeţean. 

Ofițerii se ridicară în picioare. ` 

— Aţi vorbit de mine, sau am avut doar impresia? Intrebă 
acesta cu un glas puternic. Dar vă rog să luați loc! Apoi, 
continuă: 

— Ce-ţi face brațul, Seciule? Crezi că o să mai poţi sta aici, 
sau te trimitem acasă? 

— Rămân aici, tovarăşe colonel, cred că nu e cazul să se 
acorde atâta importanţă unei zgârieturi. 

— Ce zici, Nedelea, eşti de acord? 

Acesta privi spre Seciu, care aştepta cu faţa încordată 


răspunsul său. Înţelegea starea psihică a subordonatului şi 
prietenului său; de fapt, nici el nu era complet restabilit, aşa că 
s-ar fi putut ca şeful să-i pună şi lui aceeaşi întrebare. Se trezi 
spunând: 

— Sunt de acord cu Seciu, tovarăşe colonel! 

Cum era şi firesc, urmă şi cealaltă întrebare. Dar tu şi Cristea 
cum vă simţiţi? 

Răspunse prompt: 

— N-avem probleme, tovarăşe colonel! 

— Hai să analizăm atunci situaţia operativă nou creată. 

După ce ascultă cu atenţie rezultatul cercetărilor întreprinse, 
colonelul întrebă: 

— S-au făcut comparaţiile urmelor digitale găsite la doctorul 
Justin cu amprentele lăsate de Ghera? 

Nedelea uitase cu desăvârşire acest lucru. Probabil că se 
făcuseră, dar luat cu treburile, neglijase să ceară rezultatul. leşi 
ca un fulger pe uşă şi se înapoie după câteva clipe, raportând: 

— Urmele digitale găsite în apartamentul doctorului Emil 
Justin sunt identice cu amprentele lui Ghera, priviţi fotograma! 

Colonelul întinse mâna după planşă, apoi luă o lupă şi studie 
îndelung cele două urme aşezate alături în care o mulţime de 
săgeți trasate cu tuş roşu indicau elementele de atac în desenul 
crestelor papilare. 

— Da, nu încape nicio îndoială, Sunt suficiente puncte de 
coincidenţă şi mai ales centrale. 

Se auzi o bătaie în uşă şi în clipa următoare apăru un 
plutonier, care, după ce salută, ceru permisiunea de a-i remite 
maiorului un plic, apoi se retrase. Nedelea desfăcu repede plicul 
şi scoase câteva fotografii, le privi şi fără nicio vorbă le întinse 
colonelului. 

— Lucrurile încep să se lămurească, zise acesta. „Fulgerul 
electronic” a acţionat perfect, avem aici fotografia agresorului 
din noaptea trecută. Prin urmare?... 

— Trebuie să-l găsim şi să-l aducem aici, din pământ, din 
iarbă verde, zise Nedelea. 

Deodată, telefonul sună, iar Nedelea se opri. Colonelul ridică 
receptorul. 

— Da, miliția, vă ascult. Cum? Da, înţeleg. Va pleca îndată. 
Mulţumesc. 


Puse receptorul jos, în timp ce toţi ochii îl fixară cu încordare. 
Se întoarse spre maior şi îi spuse: 

— Doctorul Justin şi-a revenit şi vrea să-ţi vorbească urgent. 
Du-te, te aşteptăm aici. 

Nedelea plecă. Pe drumul spre spital recapitula mintal tot ce 
ştia despre Justin. „Un caracter contradictoriu acest om. Oare 
cum ar putea fi descifrat? Dacă i s-ar acorda mai multă 
încredere? În fond, un om se mai schimbă, evoluează! Urcă în 
fugă treptele spitalului. Doctorul Justin îl privi cu un zâmbet larg, 
care-i lumina faţa. 

— Am impresia, spuse acesta, că n-am fost prea sincer cu 
dumneavoastră, tovarăşe maior, şi, în general, cu miliția, dar 
mi-a venit foarte greu să recunosc unele greşeli pe care le-am 
săvârşit. Nu mă priviţi atât de sever, nu am comis niciun fapt 
penal, sunt unele probleme de conştiinţă şi, dacă vreţi, de etică 
profesională. Şi, pentru că Nedelea dădea semne de nerăbdare, 
adăugă: ...care însă, socotesc că au o legătură strânsă cu 
încercarea de a mă suprima şi poate cu întreaga anchetă. Aşa 
încât am îndrăznit să vă deranjez... 

— Nu vă faceţi griji, iar cu privire la greşelile pe care le-aţi 
săvârşit, ei bine, le-aţi plătit cu vârf şi-ndesat. 

— Într-adevăr, murmură doctorul, dar să trecem la fapte. 

— Sunteţi sigur? îl întrebă maiorul. 

Justin îl privi un moment încordat, apoi faţa i se destinse tot 
mai mult făcând loc unui zâmbet. 

— Înţeleg ce vreţi să spuneţi. Da, sunt sigur şi nu mi-e teamă 
de nimeni şi de nimic! 

Şi la invitaţia mută a lui Nedelea începu: 

— Acum vreo nouă luni, lucram la circumscripţia sanitară 
numărul doi, având-o ca soră medicală pe Marieta Tocaci. Ne 
înţelegeam bine, apreciam la ea atât competenţa şi 
conştiinciozitatea de care dădea dovadă, cât şi bunul simţ. Intr-o 
zi veni la mine Sofia Birăescu. 

— Singură? 

— Nu, însoţită de prietena ei, lleana Sandin. Era vorba de un 
consult medical. Am găsit-o gravidă pe Sofia Birăescu şi, pentru 
că plângea, i-am atras atenţia să nu facă vreo prostie, fiindcă o 
înregistrez şi voi merge s-o văd la domiciliu, dacă nu vine ea la 
circumscripție. După câteva zile, Ileana Sandin reveni, cerându- 
mi s-o examinez, întrucât, după părerea ei, considera că este şi 


ea însărcinată. 

— Şi era? întrebă precipitat maiorul. 

— Nu, nu era. Femeia a insistat să-i fac unele analize. | le-am 
făcut, dar rezultatul a fost tot negativ. Ulterior mi-a mai făcut o 
vizită şi după ce-am stat de vorbă un timp destul de îndelungat, 
mi-a mulţumit şi a lăsat un plic pe masă. L-am deschis, înăuntru 
erau 500 de lei. 

Am întrebat-o, mirat şi răstit, ce este cu banii ăştia? Ea mi-a 
zâmbit dulce şi complice. Nu vreau să fac pe inocentul, dar am 
considerat gestul inutil, deplasat şi jignitor. Ea mi-a spus că 
suma reprezintă onorariul meu pentru sfaturile date. Bineînţeles 
că am dat-o afară, cu bani cu tot, dar, după o săptămână, a 
revenit. Apoi, a început să vină de două-trei ori pe săptămână, 
până când, într-o zi... 

Medicul se opri... Era vădit agitat şi o anume iritare punea tot 
mai mult stăpânire pe el. 

— Nu vă grăbiţi, avem timp suficient, zise maiorul. 

— Poate, dar eu nu mai pot aştepta, simt că mă sufoc dacă nu 
vorbesc. Intr-o dimineaţă, am primit un telefon la cabinet şi 
vocea groasă a unui bărbat mă ruga insistent, dându-mi o 
adresă, să vin urgent spre a vedea un bolnav în stare gravă. L- 
am întrebat de ce nu se adresează spitalului care ar putea să 
trimită Salvarea, dar acesta închise telefonul. Ce era să fac? În 
prima clipă m-am gândit să telefonez ta spital, la urgenţă, dar 
pe urmă mi-am zis, cine ştie, poate omul are încredere în mine 
sau cei de la spital vor ajunge prea târziu, aşa că mi-am luat 
trusa, iar surorii i-am spus că mă duc să văd un bolnav. Am 
intrat într-un bloc, găsind uşor apartamentul, am sunat, uşa s-a 
deschis, iar în faţa mea apăru lleana Sandin într-un capot 
înflorat. Am rămas uluit în pragul uşii. „Dar intră, doctore, făcu 
aceasta, intră, sau te-ai răzgândit? Ce, nu cumva ai 
prejudecăţi?” 

Am intrat, mi-am scos haina de piele, apoi am trecut într-o 
altă cameră, ca să văd bolnavul. Dar nu era nimeni acolo, aşa că 
m-am întors s-o întreb, dar pur şi simplu am rămas trăsnit de 
ceea ce vedeam. In faţa mea stătea Ileana Sandin, fără capot, 
aşa cum o făcuse natura, cu un corp marmorean de fecioară 
antică. Fără o vorbă îşi încolăci braţele în jurul gâtului meu şi-mi 
zise: „ce, sunt chiar aşa de lepădat?” Nu ştiu ce s-a petrecut cu 
mine, dar m-am trezit peste vreo două ore în patul ei, complet 


dezbrăcat. Cineva bătea insistent la uşă. „E soţul meu, ţipă 
lleana şi se ridică din pat fugind în baie. Am rămas locului ca 
hipnotizat. Uşa se deschise şi un bărbat intră în cameră. La 
început rămase uimit, apoi se apropie repede de pat. 

„Dacă nu mă înşel, domnul doctor Justin, făcu acesta cu un 
surâs care putea fi tradus într-o acceptare. „Mă simt onorat de 
vizita dumneavoastră, dar mi-o închipuiam cu totul altfel. În 
sfârşit, am ajuns să ne cunoaştem, chiar dacă această ipostază 
nu este cea mai ideală”. 

Nu am să vă rețin atenţia asupra penibilei discuţii ce a urmat, 
fapt este că am plecat de acolo complet ameţit şi am ajuns la 
circumscripție fără să-mi dau seama cum. Trăiam cu impresia că 
am visat şi că am avut un coşmar, când m-a trezit vocea 
speriată a surorii care mă întreba dacă nu mă simt bine, după 
care mi-a adus un sedativ. M-am privit în oglindă. Parcă o mască 
funebră se întipărise pe chipul meu, iar trăsăturile îmi erau 
complet descompuse.. Culmea era că nici nu ştiam precis ce se 
petrecuse cu mine. Dar din nou divaghez. Işi şterse transpiraţia. 

— Continuaţi, făcu maiorul, în a cărui minte începea să se 
contureze planul urmărit. 

— Vedeţi, nu-mi reamintesc povestea asta păcătoasă cu 
plăcere. Oare ce urmărea femeia? Intâi a fost încercarea de a 
mă mitui, apoi chemarea la ea acasă, cu apariţia subită a soţului 
ei. Era limpede că eu nu eram decât un pion pe eşichierul ei. 
Dar pentru ce? E drept că ştiam ce vrea - doar mai fusese pe la 
mine - dar nu ştiam de ce. Am consultat multe femei în viaţa 
mea, asta mi-e doar specialitatea! Au fost unele care mi-au 
făcut fel de fel de propuneri pentru ca să nu le declar gravide, 
dar nici una nu mi-a cerut până acum ca s-o înregistrez ca atare, 
nefiind însărcinată. Aveam oare de-a face cu o psihopată? Nu 
părea şi totuşi... Trebuie să recunoaşteţi că era un lucru cu totul 
paradoxal! 

În sfârşit, a doua zi, am avut o altă surpriză. Pe la orele zece 
apăru la mine soţul ei. L-am invitat în cabinet şi am spus surorii 
medicale să amâne consultaţiile, iar urgenţele să le trimită la 
policlinică. Mă temeam de scandal, dar dumnealui mi-a vorbit 
despre cu totul alte probleme - teatru, literatură şi chiar 
medicină - astfel că am rămas cu totul nedumerit. Cred că a 
vorbit singur întrucât fiind tot timpul sub spectrul scandalului, îl 
aprobam sau mormăiam ceva ininteligibil chiar şi pentru mine. 


La un moment dat trecu la obiectul vizitei sale şi mi-a vorbit 
direct. Îmi amintesc şi acum cuvintele: „Ştiţi, e o veche pasiune 
a soţiei mele de a se şti însărcinată. S-ar putea să fie o idee fixă, 
sau poate chiar ceva mai mult, dar eu aş dori foarte mult ca ea 
să nu fie contrazisă. La drept vorbind, dumneavoastră ca medic, 
cred că pricepeţi despre ce e vorba.” 

Dimpotrivă - am zis eu - nu înţeleg nimic şi nu văd cum aş 
putea s-o ajut, cred că nu doriţi să comit un fals, doar port 
răspunderea pentru ceea ce fac, nu? 

„Răspunderea s-o lăsăm la aprecierea altora”, m-a întrerupt el 
cu o voce seacă. Vedeţi, eu am o pasiune. Fiecare dintre noi are 
una, mai mare sau mai mică. A mea este aceea de fotograf... 
amator, bineînţeles. Vreţi să vă convingeţi?” întrebă el, şi-mi 
întinse câteva fotografii. 

Când le-am privit, au început să mă treacă năduşelile şi am 
simţit că se învârteşte camera cu mine. Eram pozat în patul său, 
complet dezbrăcat, cu soţia lui alături. Am încercat să mă ridic 
de la birou, dar n-am reuşit. Cred că am îngăimat îngrozit şi 
disperat ceva, fiindcă mi-a spus: 

„Am impresia că nu v-au plăcut! Totuşi, vi le dăruiesc. 
Studiaţi-le, o să vă daţi seama că sunt destul de reuşite. Acasă 
mai am şi altele. Personal, nu doresc să le păstrez, dar nici să le 
trimit la prieteni... sau în alte părţi nu mi-ar face plăcere. 
Recunosc că aş fi grozav de şocat dacă ar trebui să procedez 
aşa. Uneori mă plictisesc şi distrug filmul în cauză cu toate 
fotografiile. Dar aceasta nu depinde numai de voinţa mea, ci şi 
de înţelegerea altora.” 

Ce doriţi, domnule? am tipat ca ieşit din minţi, ridicându-mă în 
picioare. 

M-a așezat cu o mână calmă pe scaun şi cu un glas dojenitor, 
de parcă ar fi vorbit cu un copil, mi-a spus: 

„Vedeţi că v-aţi supărat când v-am arătat pasiunea mea? Ce 
vreau? Aproape nimic. Nu vreau s-o contraziceţi pe soţia mea! 
Doar v-a spus că-i gravidă, nu? Prin urmare, o înregistraţi şi o 
trataţi ca atare. De fapt, nu eu ar trebui să vă spun ce să faceţi, 
ci politeţea şi simţul de conservare s-ar cuveni să vă orienteze. 
Dacă m-am înşelat, cu atât mai rău pentru dumneavoastră!” 

Apoi, mi-a aruncat fotografiile pe birou şi a plecat. 

inchipuiţi-vă în ce hal de nervi eram. Îmi dădeam în sfârşit 
seama că sunt obiectul unui şantaj ordinar, fapt ce mă revolta şi 


simţeam nevoia să-l reclam imediat pe individ. În acelaşi timp 
însă, îmi era teamă de un scandal care ar fi putut lua proporții, 
date fiind şi antecedentele mele în materie amoroasă. Într-un 
cuvânt, se părea că din această încurcătură nu puteam ieşi 
decât făcând jocul şantajiştilor. Pe atunci gândeam că în felul 
acesta îmi voi salva cariera. 

— Nu era un preţ prea mare pe care îl plăteaţi faţă de 
conştiinţa dumneavoastră? întrebă maiorul. 

— Neîndoielnic, dar nu e cu putinţă să fii şi fricos şi înţelept în 
acelaşi timp. Ori eu mă temeam și cu cât ştiam mai puţin despre 
motivul ascuns al şantajului, cu atât îmi era frică mai tare. Nu 
voiam să-mi compromit cariera. Atunci am luat registrul şi am 
înscris-o pe lleana Sandin printre gravide. Ce vreţi, nu sunt, 
ceea ce se cheamă un caracter integru, un om dintr-o bucată şi 
nici nu vreau s-o fac pe eroul. Dar de ce mă priviţi aşa? ridică 
deodată tonul doctorul. 

— Vă rog să vă calmaţi, nu vă privesc altfel decât ca până 
acum, dar vă ascult cu toată atenţia. 

— Da, evident, continuă Justin, vă rog să-mi scuzaţi iritarea, 
dar, de câte ori îmi aduc aminte, mă apucă dracii. Uneori am 
impresia că la mine conştiinţa s-a născut din mustrările ei. Dar 
să nu anticipez.După cum v-am spus, odată cu înregistrarea 
Ilenei Sandin, aceasta a fost de câteva ori la circumscripție 
pentru „consult” uneori singură, alteori însoţită de soţul ei. 
Simţeam că mi se urcă sângele în cap. Mă gândeam să-i ard o 
pereche de palme, dar nu eram singur şi apoi... 

— Cine cercetează pe obraz amprentele digitale ale palmelor? 
murmură mai mult pentru sine Nedelea. 

— Aţi spus ceva? 

— Nu, gândeam cu glas tare, dar vă rog să continuaţi! 

— Intr-o zi, doctorul urmă tot mai agitat, în timp ce soţii 
Sandin erau în cabinet, am fost chemat la telefon şi am ieşit din 
încăpere, întrucât aparatul era instalat în hol. După ce-am vorbit 
cu un medic din policlinică, m-a oprit sora medicală şi m-a 
întrebat ceva în legătură cu tratamentul unui bolnav. În acest 
timp, se deschise uşa cabinetului şi soţii Sandin apărură, 
ţinându-se de mână. Când bărbatul o zări pe soră, încercă să 
facă un pas înapoi, apoi se răzgândi şi trecu hotărât pe lângă 
mine, salutând scurt prin înclinarea capului. 

Tocaci rămăsese înmărmurită, urmărindu-i cu privirea, apoi, 


după un timp, mi se adresă, cu o intonaţie care mi se păru total 
nepotrivită: 

— Ce caută individul ăsta la dumneavoastră? 

— Care individ? o întrebai eu, vrei să spui, domnul Sandin? 

— Care Sandin? Poate vreţi să vorbiţi de brancardierul de la 
spital, Ghera lon, de-abia ieşit din puşcărie. E drept, are şcoala 
de asistenţi, dar a făcut nişte potlogării! 

Am rămas perplex. Care brancardier? Doar ştiam că soţul 
llenei Sandin e funcţionar la căile ferate! Oare soţul ei, nu era 
„soţul” ei? Staţi, că am încurcat-o. Voiam să zic, bărbatul care 
m-a surprins în camera ei, care m-a fotografiat şi şantajat, nu 
era soţul acestei femei? Atunci, cine era acest individ şi ce rol 
juca el în această poveste? Din nou simţeam că înnebunesc. 
Trebuia să verific, trebuia să cercetez, oare ce mai trebuia să 
fac? 

— În primul rând, trebuia să vă liniştiţi, zâmbi maiorul; de fapt 
această recomandare se adresează şi prezentului. 

— Aveţi dreptate, trebuia să mă gândesc liniştit asupra 
lucrurilor. Dar eu n-am procedat ca un om înţelept! M-am 
repezit la registru şi am şters cu cerneală numele Ilenei Sandin. 
Aici am greşit din nou, dar de acest lucru mi-am dat seama mai 
târziu, poate prea târziu. 

Cam la două zile după ce-am aflat ce hram poartă distinsa 
pereche, aceştia au venit din nou la circumscripție. Le-am spus 
tot ce-aveam pe suflet şi poate chiar ceva pe deasupra. In orice 
caz, n-a fost o discuţie prea plăcută. Doamna a ieşit afară, iar eu 
am rămas cu stimabilul meu „coleg” de breaslă. 

„Doctore, mi-a spus el, să nu exagerăm lucrurile, admit că nu 
sunt soţul acestei doamne, dar acest fapt nu schimbă deloc 
datele problemei. Dimpotrivă, fotografiile ar putea „din 
întâmplare” să ajungă în mâna adevăratului soţ, de a cărui 
existenţă sper că nu vă îndoiţi. Vorbind pe bune, credeţi cumva 
că ele ar putea constitui un obiect de satisfacţie pentru acesta?” 

Ştiu că i-am replicat, încercând să nu cedez. „In acest caz şi 
stimata dumneavoastră prietenă va ieşi compromisă, ceea ce 
nu cred că-i va conveni.” 

Individul n-a părut cu nimic surprins de ieşirea mea. El şi-a 
continuat şantajul cu acelaşi calm. Ba chiar a devenit mai 
agresiv. 

„Vă înşelaţi din nou, întrucât lucrurile sunt aranjate de aşa 


manieră, încât indignarea pe care dumneavoastră o afişaţi, 
astăzi, mă face să mor de râs, iar pentru dumneavoastră poate 
deveni foarte periculoasă. Presupunând că lucrurile n-ar sta aşa 
şi că riscurile sunt egale, credeţi că opinia publică a oraşului, 
precum şi autorităţile sanitare, care mai cunosc câte ceva din 
trecutul dumneavoastră, o să vă ofere flori pentru faptele atât 
de plastic dezvăluite de fotografii?” 

Simţeam că mă sufoc. Licheaua avea dreptate. Nu cred că 
există vreun for local faţă de care să-mi fi putut justifica fapta. 
Mai exista o cale: să-l acostez pe soţul Ilenei şi, cu orice risc, să-i 
spun toată întâmplarea. Dar parcă a spus că „treaba e 
aranjată!” Nu cumva?... Ghicindu-mi gândurile, Ghera interveni: 

„De altfel, doamna lleana Sandin este pregătită să-i spună 
totul bărbatului ei... Bineînţeles, e vorba despre modul în care 
dumneavoastră, sub diferite motive, aţi insistat să-i faceţi 
tratamente la domiciliu pentru a suporta mai uşor sarcina; poate 
că nu ştiţi că dânsa suferă de inimă, are o stenoză mitrală. Apoi, 
odată ajuns acolo, aţi încercat să profitaţi de ea... Mai există şi 
alte mijloace, doctore, continuă acesta, e vorba de mijloace mai 
tari pe care nu vreau să le folosesc, dar într-un caz extrem n-aş 
avea încotro şi atunci preţul pe care l-aţi plăti ar fi mult mai 
ridicat, decât însăşi cariera dumneavoastră. Trebuie să vă atrag 
atenţia cât se poate de serios asupra acestui fapt. Vă dau două 
zile de gândire” mai adăugă el, apoi se întoarse şi plecă. 

Eram  înmărmurit. Torentul de vorbe şi ameninţări mă 
ameţise. M-am gândit apoi toată ziua şi toată noaptea la acest 
lucru şi nu întrevedeam nicio cale de salvare. 

— Nu v-aţi gândit să vă adresaţi miliției? interveni maiorul cu 
un glas din care răzbătea o doză de reproş. 

— O clipă mi-a trecut prin minte şi gândul acesta, dar am 
renunţat la el, întrucât nu aveam dovezi şi poate că n-aş fi fost 
crezut, în schimb, riscam ca toată afacerea să devină de 
notorietate publică, ceea ce nu-mi convenea. Şi atunci... 

— Nu vă supăraţi că vă întrerup din nou - şi Nedelea zâmbi - 
dar aţi avut motive, presupun, serioase, să nu faceţi acest lucru. 

— Da, ştiţi, eu am mai trecut pe la miliţie în tinereţe, am avut 
nişte necazuri în anii studenţiei. Problema s-a lămurit, dar 
oricum, mai trecusem odată pe acolo, aşa că puteam să fiu 
bănuit. Am greşit, îmi dau seama, poate că am fost şi laş, dar 
regretele sunt tardive. 


Bolnavul începu să respire mai greu. Maiorul îi întinse un 
pahar cu apă, pe care acesta îl apucă cu nişte mâini 
tremurătoare şi-l bău cu lăcomie până la fund. Mulţumi din cap. 
În aceeaşi clipă un gând străfulgera prin mintea ofițerului. „Nu 
cumva aşa a procedat și criminalul, ca să ia amprentele 
doctorului găsite pe paharul din care a băut otrava Marieta 
Tocaci?” Se lumină subit la faţă şi începu să devină nerăbdător. 
În felul acesta, se lămurea un episod care până acum ora 
înconjurat de mister. Tresări, abandonându-şi reflecţiile, când 
auzi din nou vocea, doctorului. 

— După trecerea termenului pe care mi l-a dat, şantajistul se 
prezentă din nou la mine. Mă întrebă din ochi. l-am arătat 
registrul în care operasem, rectificările corespunzătoare. A 
zâmbit şi mi-a spus: 

„Am ştiut că ne vom înţelege! Un om inteligent ca 
dumneavoastră nu putea să ajungă la o altă decizie, care 
eventual ar fi putut să pună într-un pericol grav bunele relaţii 
dintre noi.” 

Era sigur pe el, ticălosul! M-a cuprins scârba de mine însumi. 
Şi din nou trecu o bucată de timp în care am reuşit să-mi văd 
mai liniştit de treburi, continuând bineînţeles şi cu „tratamentul” 
doamnei Sandin. Toate acestea, până într-o zi. Mă hotărâsem să 
denunţ toate faptele, indiferent de consecinţe. Am cerut din nou 
surorii medicale registrul. Aceasta mi l-a adus şi văzând ce fac, 
mi-a atras atenţia în mod discret că „nu fac bine ceea ce fac”, 
întrucât Ghera e un tip periculos, că în fond asemenea lucruri „s- 
au mai făcut şi se vor mai face”, şi că ar trebui să fim mai 
înţelegători. Am rămas perplex, îmi amintesc că am întrebat-o 
de unde ştie despre toate aceste lucruri? Fata m-a privit uluită 
şi, probabil, fiindcă arătam teribil de furios, s-a speriat şi abia a 
îngăimat: 

„Păi, mi-a spus lonel... Ghera, ştiţi, am fost colegă cu el, a fost 
asistent medical, doar v-am mai spus. E drept că mi-a mai spus 
anumite lucruri... Mi-a zis că e bine să vă feresc de unele 
greşeli, că lui nu-i place să glumească şi că, dacă nu veţi reveni 
la sentimente rezonabile, să-mi pregătesc de pe acum banii 
pentru coroana dumneavoastră funerară.” 

M-am uitat la ea cu mai mare atenţie. Se roşise toată la faţă şi 
o lacrimă i se prelinse pe obraz. l-am întins o batistă. Ce ştia 
oare femeia aceasta? Avea şi ea un rol în piesă, sau era sincer 


înfricoşată? Nu ştiu ce să cred despre ea. Am auzit, aici în spital, 
că şi ea a fost victima unei tentative de crimă. De-abia acum nu 
mai înţeleg nimic! 

— Veţi înţelege mai târziu, făcu maiorul, dar apropo, ce-aţi 
făcut cu foaia din registru, aţi distrus-o? 

— Nu, o am la mine acasă într-o carte din bibliotecă. 

— Ştia cineva că o păstraţi acasă, aţi vorbit cuiva despre 
aceasta? 

— Nu, nu cred, poate doar Marieta să fi văzut când am 
introdus-o în servietă. Dar staţi puţin. Nu cumva asta a căutat 
spărgătorul care m-a atacat în locuinţă? 

— E posibil şi probabil, făcu Nedelea gânditor. 

Doctorul îl privi o clipă speriat, apoi bău cu sughiţuri repezi 
restul apei din pahar. Urmă cu acelaşi glas: au mai trecut câteva 
săptămâni în linişte, timp în care nu s-a mai întâmplat nimic. 

Intr-o seară, sunt vreo patru zile de atunci, în timp ce eram de 
gardă, am primit un telefon. Era vocea şantajistului. După ce îmi 
tinu o întreagă litanie despre primejdiile la care mă expun, iar 
eu scârbit tocmai voiam să închid aparatul, se deschide uşa şi în 
biroul meu intră Ghera, vorba ceea, în carne şi oase. Am rămas 
înmărmurit, cu privirea aţintită asupra lui, de parcă ar fi fost o 
stafie, apoi m-am uitat la receptor. 

„Pune-l jos, doctore - zise el - e un truc vechi. Asculţi doar 
vocea mea înregistrată”. Apoi îmi dădu un ultimatum în toată 
regula. „Dacă nu mă asculţi - şi vorbele lui parcă mă plesniră 
ca nişte focuri de pistol - să ştii că nu dau nici două parale pe 
viaţa dumitale.” Se întoarse şi plecă. De atunci nu l-am mai 
văzut şi nici n-am mai vorbit cu el. 

Cam asta e totul. Îmi dau seama acum că am făcut o 
sumedenie de greşeli. 

— Şi nu lipsea mult - interveni maiorul - să nu mai comiteţi 
niciuna! Ce să-i faci? Aşa se întâmplă uneori cu oamenii care vor 
să se strecoare printre picăturile de ploaie fără să se ude. Dar 
vorba ceea - totul e bine când se sfârşeşte cu bine - şi regretele 
să fie numai cu privire la faptul că nu ne-aţi mărturisit la timp 
aceste lucruri, pentru a vă scuti de un accident neplăcut. Cred 
însă că e timpul să vă odihniţi. 


Când banda magnetică se derulă complet, colonelul se adresă 
lui Nedelea: 


— Cred că lucrurile încep să se lămurească, dar trebuie să 
acordaţi mai multă atenţie Marietei Tocaci. Oare aceasta a fost 
exploatată fără ştirea ei, sau are şi ea un rol în piesă? 

— Bine, dar tentativa de crimă? se precipită căpitanul Cristea. 

— Nu schimbă lucrurile. Putea fi şi o înscenare. Ce-i drept, 
cam riscantă. Fără îndoială că mărturisirea doctorului Justin şi 
probele pe care le deţinem contra lui Ghera sunt de natură să 
ridice un colţ al perdelei. Dar în orbita acestei afaceri mai 
gravitează şi alţi factori, despre care ştim încă prea puţin sau 
chiar nimic, cum ar fi: Mănăilă Gin, lleana Sandin, Gheorghe 
Birăescu, Maneta Tocaci şi poate alţii.Se pare, că principalul 
suspect continuă să rămână Ghera, pe care trebuie să-l 
descifrăm mai bine. E mai mult ca sigur că la această oră 
individul încearcă să mărească distanţa dintre justiţie şi el. 


— L-ai verificat? îl întrebă a doua zi de dimineaţă 
comandantul pe Seciu, îndată ce acesta deschise uşa biroului 
său. 

— Pe cine să verific? 

— Păi, pe Mănăilă, pe simpaticul nostru Gin... Gomosu! 

— O condamnare pentru înşelăciune şi de două ori cercetat 
pentru bişniţărie, răspunse căpitanul. 

— Asta ştiam, făcu maiorul. 

— Se pare că nu se bucură de prea multă consideraţie prin 
cartier, continuă Seciu. A avut un serviciu bun la fabrica de 
mobilă, dar l-a părăsit de vreo şase luni şi trăieşte din afaceri pe 
picior. 

— Şi asta o ştim! 

— În ultimul timp, continuă căpitanul, lasă impresia că ar fi în 
bani, întrucât, nu rareori trece pe la un bufet din microraionul 
doi, unde locuieşte, şi de fiecare dată bea mult. De obicei singur 
şi numai „tării” scumpe. 

— De unde are bani? întrebă maiorul. 

— Nu m-am lămurit încă. 

— Află cât mai repede. Dar, spune-mi, te rog, ce părere ţi-ai 
format despre el, crezi că s-ar preta la violenţe? 

— În principiu, în mediul lui se foloseşte şi violenţa în unele 
împrejurări. Nu văd de ce el ar face excepţie? 

— Este sau nu este capabil de a săvârşi o agresiune? 

— Vedeţi, tovarăşe comandant, zise Seciu cu un ton voit 


oficial, viaţa nu este formată numai din alb şi negru, există şi 
nuanţe, chiar multe nuanţe, de cenuşiu, de gri şi chiar de 
negru... 

— Ei da, ai dreptate în teorie, dar nu culorile mă interesează, 
ci omul. 

— Nu mă pot pronunţa încă, răspunse căpitanul. Nu ştiu ce 
hram poartă. 

— Caută să te poţi pronunţa cât mai repede. Şi încă ceva. la-l 
şi pe Toader cu tine, băiatul trebuie rodat mai rapid. 

Pe drum, locotenentul Toader, care păşea alături de Seciu, 
dădea de înţeles că parcă ar vrea să-l întrebe ceva. Seciu însă 
părea că nu vede nimic în jurul lui. Într-un târziu, se întoarse 
spre tânăr şi îl întrebă scurt: 

— E ceva ce nu merge? 

— Nu, nu... făcu acesta repede. Apoi, ezitând o clipă, 
continuă: credeţi că Mănăilă e criminalul, tovarăşe căpitan? 

— Nu cred nimic. Eu verific, cercetez şi din nou verific. Apoi 
vin îndoielile şi din nou trec la verificarea unor amănunte, care 
mi-au scăpat sau care apar pe parcurs. Târziu, uneori târziu de 
tot, vin certitudinile, însă numai ele conving. 

— Da, fără îndoială că aveţi dreptate, zise locotenentul. 
Uneori infractorii dau dovadă de multă inteligenţă, de 
ingeniozitate şi nu e suficient să intuieşti, trebuie să produci şi 
dovezi. 

— De acord cu privire la dovezi, însă în ce-i priveşte pe 
criminali, aceştia sunt mai puţin inteligenţi decât gândeşti. 
Spiritul criminalului de regulă este infantil. El operează într-un 
univers ce este numai al lui, considerând că toţi cei care-l 
înconjură sunt la fel de infantili. E important să înţelegi limpede 
cum funcţionează spiritul infractorilor şi să le pătrunzi 
„mecanismele”. Atunci ai posibilitatea să-i baţi pe propriul lor 
teren. 

— Şi poate chiar să-i împiedicăm de a săvârşi crimele puse la 
cale. 

— Ei vezi? Aici e-aici! Asta este o idee fundamentală: a 
preveni săvârşirea infracţiunii. Dealtfel, în practică se confirmă 
acest lucru. 

— Dar nu toţi criminalii sunt la fel, observă Toader cu 
oarecare preţiozitate. Studierea personalităţii infractorului ridică 
multe probleme privind tipologia, caracterul, temperamentul 


unor făptaşi, permiţând unele clasificări pe baza... 

— Dixit! făcu căpitanul, ţi-a scăpat porumbelul pe gură, dar 
uite că am ajuns. 

Locuinţa lui Mănăilă se afla într-un imobil vechi cu două etaje. 
Poarta de la intrare era încadrată, în stânga, de o frizerie, iar în 
dreapta, de bufetul „Semenic”. După ce se asigurară că nu 
există nici o altă ieşire, intrară cu paşi repezi, în imobil. Cel 
căutat locuia la etajul 2, apartamentul 7. Urcară treptele. Ajunşi 
în faţa uşii, Toader îşi scoase pistolul şi se postă în stânga 
acesteia, în timp ce Seciu, ciocăni discret. Neprimind răspuns, 
ciocăni mai tare, însă tot fără efect. După ce ascultă un timp cu 
urechea lipită de uşă, Seciu îi făcu un semn discret 
locotenentului şi coborâră. 

— Rămâi în apropiere, îi şopti căpitanul lui Toader, şi 
supraveghează intrarea. Eu am să intru în bufet, poate aflu 
ceva. 

Numai două mese erau ocupate în micul local. La una din ele, 
trei brigadieri silvici, veniţi probabil cu treburi la ocolul silvic, se 
cinsteau cu bere, discutând zgomotos. La cealaltă, un cetăţean 
dormea cu capul pe braţe, sforăind încet. 

— Are aerul unui om împăcat cu sine, observă Seciu cu glas 
tare privindu-l pe acesta din urmă şi făcând cu ochiul 
barmanului. 

— Se reface şi el după ultima escapadă de noapte, că deh, azi 
la serviciu nu s-a putut odihni suficient, explică barmanul, 
privind plictisit pe fereastră. 

— E frumos şi plăcut aici, reluă Seciu. 

— Şi liniştit. Cam peste două ore începe să vină clientela. Abia 
atunci e ora de vârf. 

— Da? se miră căpitanul. Îl cunoşti pe Gin Mănăilă? 

— Gomosu! Un tip ciudat, de obicei foarte vesel, dar uneori 
pare atât de necăjit, că nu scoate o vorbă zile întregi. Îi faceţi o 
vizită? 

— Dacă e acasă. 

— Este, puteţi fi sigur. 

Căpitanul tresări imperceptibil. 

— De unde ştiţi ? 

— Vedeţi, Gin, de câte ori iese din locuinţă, trece pe la mine, 
Mai ia o bere, mai îmi cere un împrumut... dar e parolist la bani, 
să ştiţi. lată, de unde ştiu! Azi n-a ieşit! 


— Văd, zise Seciu dus pe gânduri. 

Plăti consumaţia, mulţumi barmanului şi ieşi. În faţa imobilului 
îl văzu pe Toader. Întrebă din ochi, iar acesta făcu un gest de 
negaţie cu capul. Urcară scările şi Seciu ciocăni din nou la uşă. 
Niciun răspuns. Examină. Broasca, după care, cobori la parter şi 
dădu un telefon. Apoi se legitimă în faţa portarului şi-l rugă pe 
acesta să asiste la deschiderea apartamentului. 

În timp ce urcară, Seciu îl întrebă pe portar dacă l-a văzut pe 
acesta de curând. 

— Păi, să tot fie trei ore de când a venit acasă. 

— Şi n-a mai ieşit de atunci? interveni din nou căpitanul. 

— Nu, e acasă, l-aş fi văzut dacă pleca de-acasă. 

Acum Seciu era edificat şi o nelinişte tot mai mare îl cuprinse. 
începu să sară câte două-trei trepte odată, astfel încât ceilalţi 
doi abia reuşiră să se ţină după el. 

Ajuns în faţa apartamentului, studie rapid încuietoarea, apoi 
scoase din buzunar un obiect pe care îl introduse în broască şi 
învârti uşor. Uşa se deschise. 

Intrară într-un mic vestibul de formă ovală, care printr-o uşă 
de stejar comunica cu o altă cameră, probabil un dormitor. Uşa 
era închisă. Seciu se apropie de uşă şi ascultă cu atenţie. Nu se 
auzea nimic. 

— E cineva acasă? întrebă Seciu. Niciun semn de viaţă. 
Strângând pistolul în mâna dreaptă deschise brusc uşa cu mâna 
cealaltă şi se aruncă în încăpere. Rămase împietrit. Mănăilă, 
îmbrăcat, era culcat de-a lungul patului, pe spate, cu mâinile 
întinse lateral, iar din tâmpla dreaptă i se prelingea pe faţă un 
firicel de sânge care se adunase într-o mică băltoacă pe covorul 
albastru de lângă pat. 

Cu un gest profesional, Seciu îi luă pulsul, în timp ce 
introducea pistolul în tocul de sub braţul stâng. Aşteptă încordat 
câteva clipe, apoi faţa i se destinse. Pulsul bătea încet, foarte 
încet, dar bătea. 

Se adresă portarului care stătea înlemnit privind când la el, 
când la bărbatul prăbuşit pe pat. 

— Daţi un telefon la spital să vină urgent o Salvare! 

În timp ce portarul alergă pe scară să telefoneze, intră şi 
Toader în cameră. Aruncă o întrebare interogativă superiorului 
său. 

— Trăieşte, zise acesta, a fost lovit puternic, dar sper să 


scape cu viaţă. Ai găsit ceva! 

Fereastra din baie, care se află în imediata apropiere a scării 
de serviciu, e întredeschisă. Presupun că pe-acolo a ieşit 
agresorul. 

Din depărtare, se auzi sirena unei ambulanţe sanitare care 
frână brusc. După câteva clipe apăru un medic însoţit de doi 
brancardieri. 

Doctorul îi salută scurt pe cei doi ofiţeri, apoi fără niciun 
comentariu, se aplecă asupra victimei şi fixă stetoscopul în zona 
inimii. Făcu un semn brancardierilor care îl aşezară uşor pe 
Mănăilă pe brancardă şi dispărură pe uşă. Doctorul se întoarse 
spre Seciu: 

— Vrei probabil concluzii medicale căpitane, nu-i aşa? 

— Numai o vorbă, doctore... 

— Dacă scapă, nu? Ei bine, lovitura a fost destul de puternică, 
dar, după părerea mea, nu-i mortală. Mulţumit? 

— Foarte mulţumit, doctore, răsuflă Seciu uşurat, şi când 
credeţi că s-ar putea...? 

— Deocamdată, nu poate fi vorba de nicio convorbire cu el. 
Totuşi, încercaţi peste 4-5 ore să-mi telefonaţi, mai adăugă el, 
apoi se întoarse şi ieşi. 

Seciu îl urmări cu privirea până ce cobori scările, apoi se 
adresă lui Toader: 

— Ce-ar fi să ne uităm puţin prin „intimitatea” lui Mănăilă 
până la sosirea criminaliştilor, pe care ai să-i chemi încoace, cât 
se poate de urgent?! 

— Folosiţi întotdeauna „noi” când vorbiţi de dumneavoastră, 
tovarăşe căpitan, interveni Toader maliţios. 

— Ce dracu, nu cumva te-ai supărat? Doar ne împărţim 
sarcinile, nu? Aşa se colaborează! 

— Asta-i colaborarea dintre cal şi călăreț, zise Toader, 
îndreptându-se spre uşă. 

— Ştii ce-mi place mie cel mai mult la tine, locotenente? 
întrebă cu candoare Seciu. 

— 2? 

— Modestia ta e dezarmantă?! Şi când te gândeşti că mai 
deunăzi, cineva îmi spunea că n-ai să mori intoxicat de 
modestie! Vezi, asta e, aparențele înşală! 


— S-a trezit Mănăilă din leşin? întrebă curios maiorul Nedelea. 


Locotenentul Toader îi răspunse repede ca şi cum ar fi aşteptat 
întrebarea. 

— Da, tovarăşe maior. Numai că nu prea e-n apele lui. 
Medicul de gardă mi-a acordat trei minute ca că discut cu el. 

— Şi ai reuşit să afli ceva? 

— Nu prea mult, dar suficient ca să se confirme ipotezele 
noastre. Mănăilă a avut o vizită amoroasă, care s-a prelungit de 
aseară până azi dimineaţă, în jurul orelor zece. După plecarea 
fetei - al cărei nume nu-l am deocamdată - întrucât Gin n-a vrut 
să mi-l destăinuie din „cavalerism”, iar eu nu am insistat - s-a 
reîntors în apartament să se îmbrace. Era vorba să se 
întâlnească la 10,30 cu un prieten - Puiu Vidran, de profesie, 
fără, de la care trebuia să primească un casetofon japonez 
pentru a-l plasa, dar acesta n-a venit, astfel încât s-a întors 
acasă. Ajuns în dormitor, se gândi să facă un duş şi tocmai se 
apleca deasupra patului ca să-şi ia pijamaua, când primi 
lovitura. Avu senzaţia că-i sare capul în ţăndări, după care îşi 
pierdu cunoştinţa. 

— A văzut agresorul? reluă Nedelea. 

— Nici nu l-a văzut şi nici nu l-a simţit. Cel puţin aşa mi-a 
declarat. 

— Şi voi ce credeţi? se adresă maiorul atât lui Toader, cât şi 
căpitanului Seciu, care între timp intrase în birou. 

— S-ar putea să spună adevărul, interveni Seciu, dar tot aşa 
de bine ar putea să şi mintă. 

— Şi de ce-ar minţi? întrebă maiorul. 

— Pentru a-l acoperi pe agresor, din teamă de represalii mai 
drastice, sau din alte mobiluri pe care deocamdată nu le cunosc. 
In acest caz Mănăilă îl cunoaşte pe agresor, iar acesta i-a 
administrat numai o „corecţie”, probabil ca avertisment. 

— „Sărută mâna pe care n-o poţi tăia”! adăugă Toader. Un 
vechi proverb asiatic ce pare să facă parte din modul de viaţă al 
domnului Gin Mănăilă. 

— Dacă admitem această ipoteză, spuse maiorul, înseamnă 
implicit că Mănăilă cunoaşte unele lucruri compromiţătoare 
pentru cineva, lucruri despre care a pălăvrăgit, sau a încercat să 
pălăvrăgească, drept pentru care a fost avertizat în maniera 
specifică în care operează banda. Prin urmare, aflând ce ştie 
Mănăilă, putem da de un capăt al firului. 

— Şi celălalt capăt cine-l ţine? întrebă căpitanul Seciu. 


— Cel care a asasinat-o pe Sofia Birăescu şi care a făptuit sau 
a organizat tentativele de omor asupra doctorului Justin şi 
Marietei Tocaci. Dar să ne întoarcem la afacerea Mănăilă. 
Rezultă deci că agresorul l-a aşteptat în apartament. Pe unde-a 
intrat? 

— Prin geamul de la camera de baie, geam care dă spre scara 
de serviciu, răspunse Seciu. Au fost identificate şi relevate 
câteva urme digitale, altele decât cele ale lui Mănăilă, dar 
desenul papilar este estompat. |n orice caz, nu putea să 
pătrundă prin altă parte şi nici nu cred că ar fi riscat să iasă prin 
uşa apartamentului, putând fi văzut de vecini sau de către 
portar. 

De asemenea agresorul a ştiut că Mănăilă şi-a petrecut 
noaptea cu o fată dacă nu cumva acesta a şi fost mobilul 
corecţiei de intimidare pe care i-a aplicat-o. 

— Dar în acest caz, se miră Toader, Gin, nevăzându-l pe 
agresor cum putea să ştie că e vorba de un avertisment şi nu, 
de pildă, de-o răzbunare sau, de tâlhărie? 

— Tocmai faptul că Mănăilă nu ţi-a pus întrebări cu privire la 
eventualitatea unui furt - interveni Seciu - şi nici n-a exprimat 
vreo bănuială cu privire la o anumită persoană care ar fi putut 
să-i poarte ranchiună, confirmă faptul că, fără să-l vadă, Mănăilă 
„ştie” cine este autorul agresiunii, sau cel care stă în spatele ei. 

— Şi acum care este pasul următor? întrebă Toader. 

— „Cherchez la femme !! 


După o scurtă bătaie la uşă, căpitanul Seciu introduse fata în 
cabinetul comandantului, care îi arătă cu un gest scurt un 
fotoliu. Aceasta se aşeză, în timp ce Seciu îi întinse maiorului 
buletinul ei de identitate, după care se instală comod în celălalt 
fotoliu. 

— Numele şi prenumele, întrebă Nedelea. 

— Sunt la interogatoriu? replică fata cu obrăznicie. 

— Aţi fost invitată ca martor, observă sec maiorul. Cred că vi 
s-a spus acest lucru. 

— Deocamdată, insistă fata. 

— Deocamdată, reluă concesiv maiorul. Dar vă atrag atenţia 
că sunteţi în faţa unui organ de urmărire penală. 

Fata ezită o clipă, părea gata pentru o reacţie insolită, însă 
ceva o opri. Se hotărî să aştepte întrebările. Până una-alta dori 


să aibă prima mişcare: 

— Irina Paulescu, domiciliată în strada Sabinelor 11, etajul 3, 
apartamentul 12, bacalaureată, de profesie dactilografă ratată, 
am 21 de ani. Suficient? 

— Nu tocmai, preciză comandantul cu un ton egal, apoi 
continuă: 

— Părinţii? 

— Tata a fost funcţionar la spital. A decedat acum trei ani. La 
scurt timp după aceasta a murit şi mama. S-a stins ca o 
lumânare, probabil de inimă rea, şopti fata cu voce gâtuită. 

— Am auzit că în liceu eraţi o elevă eminentă, de ce nu v-aţi 
continuat studiile? 

— Voiam să studiez filologia, aveam aplicaţie pentru limbile 
romanice, dar tata îmi impuse să fac medicina. Era ambiția lui 
de o viaţă, o încercare de a se realiza prin mine. L-am înţeles, cu 
toate că n-am fost niciodată de acord cu el. Dar, cu toate 
eforturile mele, n-am reuşit. E şi o chestie de vocaţie, nu? 

— Se poate. Unde aţi dat admiterea? 

Prima dată la Timişoara, apoi la Cluj. Ultima dată a fost ca la 
biserică, zâmbi fata unui gând. 

— ?? 

— Da, ca la biserică. Când profesorul mi-a pus întrebarea, mi- 
am făcut cruce, iar când i-am răspuns, s-a crucit el. 

Maiorul o urmărea cu atenţie. Trecu uşor peste aerul de 
bravadă afişat de fată. Sigur că povestea ei nu era un caz izolat. 
Câţi părinţi nu greşesc şi câţi copii nu plătesc orgolii absurde! 
Era, dincolo de autoironie, o poveste de viaţă şi ce viaţă... ce 
urmări... Mulţi capotează sau, în cazul cel mai bun, devin nişte 
mediocrităţi. 

ÎI trezi din gânduri vocea fetei care continuă. 

— La scurt timp după aceste eşecuri, tata s-a prăpădit, apoi l- 
a urmat şi mama. Am rămas singură, cu o mătuşă de 70 de ani, 
domnişoară bătrână, cu tabieturile şi pisicile ei, care nu 
cunoaşte nimic din viaţă. 

— În schimb, dumneavoastră cunoaşteţi multe, interveni 
Nedelea, cu o voce care se dorea ironică, dar care, fără voia lui, 
suna mai curând trist. 

— Multe, puţine, îndeajuns pentru a mă feri de cei care ar 
încerca să forţeze uşa spre micul meu univers, răspunse placid 
fata, închizându-se din nou în ea. 


Maiorul îşi dădu seama că, discutând în acest mod, nu 
ajungea nicăieri. Greşise. Nu aşa. Altfel trebuia să-i vorbească. 

— De ce ziceaţi că sunteţi o dactilografă ratată? 

— Pentru că nu mai am serviciu. M-au dat afară sau, dacă 
preferaţi altfel, mi s-a desfăcut contractul de muncă. 

— Dar ce-aţi făcut? 

— Simplu, nu m-am mai prezentat la serviciu. Am absentat 
zile în şir fără nicio explicaţie. 

— De ce? Eraţi bolnavă? 

— Da de unde! Pur şi simplu n-am mai putut... Nam mai vrut - 
se corectă ea - să lucrez! 

— Inţeleg, zise Nedelea cu un aer trist şi îngândurat. 

— Nu cred că înţelegeţi, dar n-are nicio importanţă. Mi-a 
trecut. 

— Ce v-a trecut? 

— Faptul de a avea ceva importanţă pentru mine? 

— Sunteţi cinică?! 

— Am devenit, dar... 

— ...Nu are nicio importanţă aţi vrut să spuneţi! Ba are, Irina 
Paulescu, are mare importanţă nu numai să trăieşti, ci mai ales 
cum trăieşti. Dar după ce vă va trece blazarea, veţi realiza şi 
diferenţa. Ei, dar ne luarăm cu vorba! Spuneţi-mi vă rog, îl 
cunoaşteţi pe Gheorghe Mănăilă zis „Gin Gomosu”? 

— Da, îl cunosc, răspunse ea subit neliniştită. 

— Ne spuneţi şi nouă de când îl cunoaşteţi? Cum l-aţi 
cunoscut? 

— O avalanşă de întrebări care mă vor da gata! se amuză fals 
interlocutoarea. Apoi reluă. 

— L-am cunoscut cu vreo şase luni în urmă, la discotecă. Am 
dansat, mi-a oferit un coniac şi apoi am pălăvrăgit. Nu l-am mai 
revăzut câteva luni. Ne-am reîntâlnit întâmplător acum câteva 
zile pe „Corso”. 

— Întâmplător? 

Fata rămase pe gânduri, lăsând impresia că ar fi vrut să 
spună mai multe, apoi se răzgândi. Maiorul simţi ezitarea, dar 
aşteptă liniştit. Nu urmă însă nimic. Reluă subit şi tăios 
întrebarea. 

— Întâmplător, aţi spus? 

Fata sesiză nuanţa diferită din vocea maiorului. Ezită din nou, 
apoi reveni la accentul ironic: 


— Să zicem o întâlnire „organizată”! 

— Organizată? De cine? 

— De mine, fireşte, de cine altcineva? 

— Şi în ce scop aţi organizat întâlnirea? 

— Dacă v-aş spune că mi s-a făcut dor de el, v-ar conveni? 

Seciu zâmbi. In sinea lui îşi zise că, personal, ar fi abordat o 
cu totul altă tactică. Fata trebuia dezumflată. Hotărât lucru, 
aceasta era metoda indicată. Maiorul avea prea multă răbdare. 
Auzi însă replică lui Nedelea. 

— Nu discutăm acum ceea ce ne convine sau nu ne convine, 
ci adevărul. Vreţi să-mi spuneţi adevărul? 

— Trebuia să vorbesc cu el. 

— Era absolut necesar? 

— Da, era. 

— Şi, mă rog, pentru ce era aşa de necesar să vorbiţi cu el? 
făcu maiorul şi un zâmbet îi înflori pe buze. Te pomeneşti că v- 
aţi îndrăgostit de el! 

— Ei, aş... îi scăpă fetei fără voie o mică exclamaţie ironică. 

— Atunci, dacă nu-i vorba de dragoste, or fi fost afaceri? 

Chipul fetei se înăspri. 

— Trebuia să-l întreb ceva, ceva important. 

Maiorul aşteptă. Era cazul să intervină? Să-i amintească unde 
se găseşte, că toate au o limită şi că ea e pe cale s-o 
depăşească. Dar dacă fata este înspăimântată? Dacă asupra ei 
s-a exercitat un şantaj? Poate ar trebui s-o liniştească într-un fel, 
să se apropie de ea, să-i insufle mai multă încredere în 
capacitatea sa de a o ocroti. Se hotărî pentru alternativa din 
urmă. 

— lrina, de ce nu vrei să fii sinceră? Te simţi mai ataşată de 
derbedei decât de noi? 

Fata tresări puternic şi îi privi pe rând cu nişte ochi dilataţi din 
care răzbătea spaima. Începu să tremure, apoi, deodată, izbucni 
într-un plâns sfâşietor, care-i zgudui toată fiinţa. După un timp, 
spuse printre sughiţuri: 

— Ce vreţi să fac? Pe cine să mai ascult? Unii mă ameninţă cu 
moartea, alţii mă etichetează drept cocotă. Nu mai rezist, vă rog 
să mă credeţi, nu mai pot! urmă un nou val de plâns. 

Seciu luă carafa cu apă, şi turnă într-un pahar pe care, fără un 
cuvânt, îl întinse fetei. Aceasta îl luă cu mâinile tremurânde şi 
bău cu sete, în timp ce lacrimi mari îi alunecau pe faţă, căzând 


în pahar şi amestecându-se cu apa. 

Căpitanul scoase din haină o batistă şi i-o dădu. Fata mulţumi 
cu un gest uşor, duse batista la ochi şi rămase un timp 
nemişcată. 

Tăcerea se prelungi. O întrerupse Seciu. 

— lrina Paulescu, poate că nu realizaţi importanţa mărturiei 
dumneavoastră. Este vorba despre demascarea şi prinderea 
unui periculos criminal, cu mai multe victime la activul său şi 
care se plimbă în libertate, pregătind poate, în timp ce noi 
discutăm aici, o nouă crimă. In acest context, tăcerea sau 
ascunderea adevărului echivalează cu o complicitate. 

Fata nu mai plângea. Il privi fix pe Seciu, apoi privirea ei trecu 
asupra comandantului. Acesta examina cu multă atenţie un 
raport de expertiză. Parcă simțind ceva, îşi ridică ochii 
susţinându-i privirea. Apoi faţa i se destinse şi un zâmbet 
încurajator îi apăru pe buze: 

— E timpul să vorbeşti Irina, zise maiorul cu o voce caldă, din 
care se detaşa multă linişte şi siguranţă. Te ascultăm! 

Fără a înceta să-l privească în ochi, fata începu: 

— Mi s-a cerut să-l caut şi să mă întâlnesc cu Mănăilă spre a-i 
cere să-mi destăinuie un lucru. Pentru aceasta mi s-au făgăduit 
două mii de lei. 

— Şi ca să-ţi îndeplineşti cât mai bine sarcina n-ai pregetat să- 
ţi petreci noaptea cu el! interveni Seciu sarcastic. 

— Este adevărat că am stat noaptea la el, dar nu s-a 
întâmplat ceea ce credeţi dumneavoastră! - se apără fata cu o 
voce stridentă. 

— Ce trebuia să afli de la Mănăilă? întrebă Nedelea calm. 

— Mi s-a spus că Gin Mănăilă era consătean şi prieten cu 
lleana Sandin şi că aceasta i-ar fi povestit odată despre un 
accident în munţi în care şi-a pierdut viaţa fosta soţie a lui 
Dumitru Sandin, soţul Ilenei. Trebuia să aflu ce ştia Mănăilă 
despre accident. 

— Şi a vorbit? mai întrebă maiorul. 

— Lucruri foarte vagi. Nu prea avea chef să-mi relateze 
amănunte, sau nu ştia. In orice caz, nu m-am putut edifica. 

— Şi cine te-a „angajat”? căzu întrebarea lui Seciu ca un 
plesnet de bici. 

— Ghera, lon Ghera, un oficiant sanitar de la spital. 

Privirile celor doi ofiţeri se întâlniră o clipă şi ochii 


comandantului se îngustară până ce ajunseră ca muchia unei 
lame de ras. Seciu înţelese. Se ridică şi plecă. 

— Ai primit banii de la Ghera? 

— Nu, nu i-am primit. Aseară m-am întâlnit cu el în barul unui 
hotel, i-am redat discuţia avută cu Mănăilă, dar cred că nu m-a 
crezut, fiindcă era furios. De altfel a şi plecat repede. În bar am 
auzit că Mănăilă ar fi fost ucis! Am fost şocată. Nu mai aveam 
chef de nimic. Am ajuns acasă noaptea târziu, după ce-am 
rătăcit pe străzi. De-abia atunci am realizat toată grozăvia. Sunt 
de neiertat - mai bolborosi ea - şi iar izbucni în plâns. 

Maiorul aşteptă liniştit să termine, apoi spuse: 

— Şi acum, ce ai de gând să faci? 

— Nu ştiu, sunt gata să-mi asum răspunderea faptei mele, să 
plătesc pentru tot răul pe care l-am făcut, să... 

— Lasă, o întrerupse Nedelea, ai tot timpul să plăteşti. Te-am 
întrebat ce-ai de gând să faci în viitor? 

Fata îşi înălţă capul surprinsă: 

— Adică, pot să înţeleg că nu mă arestaţi? 

— De ce să te arestăm? întrebă maiorul puţin contrariat. 

— Păi, păi eu am crezut că fapta mea e necinstită?! 

— Ei, chiar cinstită nu e, ce-i drept, zâmbi comandantul, dar 
pentru asta nu te arestăm. Mă gândeam că poate vrei să lucrezi 
ca să-ţi câştigi existenţa în mod corect, ca să nu mai ajungi în 
asemenea situaţii. Tocmai am auzit, cu totul întâmplător, că e 
un loc liber la Biblioteca municipală. Ce zici? Poate după un timp 
îţi continui şi studiile. Încercăm? 

Fetei începură din nou să-i curgă lacrimi fierbinţi pe faţă. Dar 
acum zâmbea fericită. 

Ce frumoasă e când zâmbeşte, gândi maiorul. Şi cât de 
aproape era de catastrofă. 

In clipa aceea sună telefonul. Maiorul ridică receptorul şi 
ascultă un timp încordat. Apoi, închizând aparatul, se adresă 
fetei: 

— Şi acum, Irina, du-te acasă, iar mâine prezintă-te la 
bibliotecă. Eu voi vorbi cu directorul şi te va primi. Pe mine te 
rog să mă ierţi, dar trebuie să plec urgent. Îţi doresc mult succes 
şi când vei avea nevoie de un cuvânt bun, mai dă pe-aici. Chiar 
dacă n-o să-ţi placă uneori ce-o să-ţi spunem, îţi va prinde bine. 
Se zice că un sfat este ca un medicament care-i cu atât mai bun 
cu cât este mai amar! 


O bătaie la uşă întrerupse discuţia din biroul comandantului. 
Intră un plutonier care întinse un plic maiorului Nedelea. Acesta 
i-l luă din mână şi întrebă din ochi: 

— Ne-a sosit acum câteva minute, prin poştă, răspunse 
subofiţerul şi vă este adresat „confidenţial, personal”. 

— Mulţumesc, lasă-l aici. 

Privi spre colonel care încuviinţă încet din cap. 

Invârti de câteva ori plicul în mână, apoi începu să-l privească 
cu mai multă atenţie. „Domnului maior Nedelea de la miliția 
municipiului...” Expeditorul bătuse adresa la maşina de scris. Ce 
fel de maşină o fi folosit? se întrebă ofiţerul. Se hotărî brusc şi 
deschise plicul. Pe o coală de hârtie erau dactilografiate 
următoarele rânduri: „Au fost odată două femei legate între ele 
de o prietenie care se părea că va dăinui veşnic. Aveau un lucru 
comun: acelaşi bărbat. Şi atunci când a apărut „motivul” - cea 
mai tare dintre ele a ucis-o pe cealaltă. A fost splendidă, fiindcă 
însuşi actul comis a atins perfecțiunea. 

Oare perla a fost mai puţin admirată, pentru că naturaliştii au 
descoperit că nu-i decât maladia unei cochilii? Un detectiv.” 

Fără o vorbă întinse scrisoarea colonelului şi, în timp ce 
acesta o citi, revăzu din nou în gând rândurile ce-i erau 
adresate. Încercă să le prindă înţelesul. Puteau fi oare concepţia 
unui nebun, a unui psihopat, sau a altcuiva care ar dori să-i 
deschidă ochii asupra unui fapt, fără însă a îndrăzni să fie clar? 

Un psihopat?! Înseamnă că ipoteza formulată de Cristea ar 
putea fi reală? 

Se poate oare acredita scrisoarea „detectivului” anonim? 

O femeie, „prietena” alteia, o ucide! Dar, de ce? Din cauza 
unui bărbat? Este cât se poate de clar că suntem ghidaţi în 
această direcţie. Dar de ce şi de cine? Rămâne să depistăm 
mobilul pentru a ajunge la autor. Şi de ce n-am da curs acestei 
invitaţii făcuta cu atâta amabilitate? Să verificăm, să verificăm 
tot ce ar putea prezenta interes pentru caz. Un efort în plus? 
Timp pierdut? S-ar putea. Dar dacă nu-i aşa? Dacă „amănuntul” 
acesta ar putea revela un element neglijat? Pista iniţială oricum 
s-a răcit şi atunci de ce nu am încerca? Parcă ghicindu-i 
bănuiala, colonelul sună. Apăru un ofiţer. Îi întinse scrisoarea 
zicând: 

— Să fie dată imediat la identificare şi să mi se raporteze cât 


se poate de urgent rezultatul. Apoi luându-l de braţ pe Nedelea, 
îi zise. 
— Ce-ar fi să facem o plimbare? Este aici un loc în afara 
oraşului unde avem umbră berechet. Şi, mai ales, linişte. 
Plecară. 


O noapte de august târziu. Ploaia bătută de vânt în rafale 
repezi revărsa şiroaie de apă asupra caselor, izbind cu furie 
parbrizele maşinilor şi feţele trecătorilor, grăbiţi să ajungă cât 
mai repede la adăpost 

Circulaţia se rărea tot mai mult, până ce se stinse de tot. 

În postul său de pândă, aşezat în apropierea blocului, 
locotenentul Toader îşi consultă din nou ceasul. Era ora 0,20. 

Zgribulit de frig şi ud până la piele, în ciuda pelerinei care îl 
înfăşură complet, Toader scruta mereu întunericul, atent la tot 
ce se întâmplă în jurul său, 

Nu stătea degeaba? Ce sens aveau toate lucrurile astea? 

Putea fi prevăzută oare o asemenea eventualitate? Dar dacă 
versiunea maiorului era falsă? 

Şi ploaia aceasta care nu mai contenea! 

Deodată tresări. Se auzi zgomotul unei maşini care se apropia 
încet. Era un Bucegi care se opri nu departe. Cineva semnaliza 
cu faza mică, odată lung şi apoi de două ori scurt, după care 
stinse. 

Îşi puse binoclul la ochi, dar nu văzu pe nimeni coborând din 
maşină. Încordat, cu toţi nervii vibrând, se hotărî să aştepte. 
Deodată uşa autocamionului se deschise şi din cabină cobori un 
individ cu pălăria bine trasă pe ochi, îmbrăcat într-o scurtă de 
vinilin, care se îndreptă spre holul blocului. 

Toader îşi părăsi locul şi se furişă mai aproape, căutând un loc 
de unde să poată vedea mai bine ce se întâmplă. Privi în jurul 
lui, apoi se ascunse în spatele scării din hol. După un timp, 
apăru acelaşi individ purtând în spate o ladă lungă de circa doi 
metri, şi, după ce se opri o clipă lângă scară, mai privi odată 
întunericul de afară, apoi ieşi în stradă şi aşeză încet lada pe 
platforma autocamionului. 

Profitând de faptul că omul trecuse de partea cealaltă a 
maşinii, Toader păşi încet înainte spre a putea observa totul în 
condiţii optime. 

Individul deschise uşa cabinei, se urcă, aprinse farurile şi 


porni motorul. Dându-se câţiva paşi înapoi pentru a ieşi din raza 
de lumină a farurilor, locotenentul se aruncă, dintr-un salt, pe 
platforma maşinii. 

Aceasta demară. După un timp, Toader scoase lanterna din 
buzunar şi ferind-o, cu palma de şuvoaiele de apă ce cădeau cu 
intermitenţă, ilumină locul. Zări lada bătută în cuie, alături de 
nişte scânduri, fierăstraie şi un topor. Mai încolo, sub o pătură 
plină de pete de ulei, găsi o rangă de fier, un cric, o daltă şi alte 
scule. ` 

Luă dalta şi încercă să deschidă lada. In acest timp, maşina 
ieşise din oraş şi începu să ia viteză tot mai mare. Un viraj scurt 
îl aruncă înainte. Încercă să-şi recapete echilibrul, dar se izbi 
dureros cu spatele de ladă, răsturnând-o. Căzu în genunchi 
sprijinindu-se de o scândură care se rupse. Simţi ceva cleios pe 
mână. Luminând cu lanterna, îşi văzu mâna plină de sânge. Se 
înfioră. În acelaşi moment, autocamionul se opri. Toader se lăsă 
încet pe burtă, târându-se spre spatele platformei. Auzind 
pocnetul uşii, sări jos fără zgomot, apoi privi în jurul lui. Se 
vedea o pădurice de arbori şi în spatele lor zidul unei clădiri. 
Paşii individului se apropiau. Ţinându-se de platformă, Toader se 
strecură încet pe partea cealaltă. In clipa următoare alunecă în 
noroi şi căzu într-o băltoacă, cu faţa în jos. Când se ridică un 
fascicul orbitor de raze îi lumină faţa şi aproape concomitent 
avu senzaţia unei explozii atomice. Incercă să facă un pas, dar 
copacii din faţă se înălţară parcă spre cer şi apoi se prăbuşiră 
asupra lui. Înainte de a-şi pierde cunoştinţa, mai percepu un 
zgomot de motor, apoi totul amuţi. 

Se trezi cu nişte dureri îngrozitoare în ceafă, amețeli şi greață. 
Îşi simţi capul greu ca un bolovan. La început nu realiză ce i se 
întâmplase, apoi memoria îi reveni treptat. Incercă să-şi mişte 
mâinile şi picioarele, dar nu reuşi decât să scoată un strigăt 
înăbuşit de durere. Îi legaseră cu o frânghie mâinile şi picioarele. 
Gustul greţos din gură trebuia să fie de la sânge, încercă să 
scuipe, dar îşi dădu seama că are câăluş, într-un cuvânt, era 
împachetat după toate regulile artei. 

Oricum, se pare că scăpase cu viaţă dacă putea judeca, aşa 
că lucrurile păreau să nu fie chiar atât de grave. Principalul era 
să scape cât mai repede. După ce aşteptă un timp să se 
obişnuiască cu întunericul, privi cu atenţie împrejurul său. 
Probabil era în pivniţa unei case vechi. Arcuri, ieşind dintr-o 


canapea cu stofa ruptă, scaune cu picioare rupte, o albie spartă, 
cărţi aruncate la întâmplare, diverse obiecte casnice mai mult 
sau mai puţin stricate. Totul acoperit cu praf, păianjeni şi moloz. 
Oare cât timp să fi trecut de când fusese doborât? Se părea că 
noaptea trecuse, întrucât, la un moment dat, cu toate simţurile 
încordate la maximum, percepu o rază palidă de lumină care 
venea de la o fereastră prevăzută cu gratii, aşezată în partea de 
sus a peretelui din dreapta. Dacă ar putea să ajungă până acolo! 
Se hotări să examineze pe metru pătrat întreaga încăpere. La un 
moment dat, zări, nu departe în stânga sa, o ladă de care era 
rezemat un geam spart. Incercă să se rostogolească într-acolo, 
dar singurul rezultat fu că frânghiile îi intrară în carne. Gemând, 
cu dinţii încleiaţi, reuşi să înainteze puţin. Când, în sfârşit, 
ajunse până la geam, era lac de sudoare. Cu toate că efortul 
durase cel mult câteva minute, avu impresia că trecuseră ore 
întregi. Se odihni puţin, apoi se întoarse cu spatele, încercând să 
ajungă cu legăturile de la mâini până la muchia geamului. După 
mai multe încercări, reuşi să fixeze frânghia şi trase cu putere, 
dar geamul alunecă, căzu şi se sparse de beton. Injurând în 
gând, cu faţa plină de sudoare, simţi că-l cuprinde ameţeala. 
Trebuia însă să reziste! Işi dădea seama perfect că, dacă 
abandonează, e pierdut, întrucât în orice clipă se putea întoarce 
agresorul. Şi atunci... Nu-şi făcea niciun fel de iluzii asupra sorții 
care-l aştepta. Era perfect conştient că descoperise ceva foarte 
grav şi îşi blestemă în gând lipsa de precauţie. Cu mai multă 
băgare de seamă, poate că la ora asta ar fi dezlegat el personal 
enigma, sau măcar un ochi din plasa încă atât de încâlcită. 
Tocmai de aceea era convins că nu se putea aştepta la cruţare. 
Deocamdată, se simţea în siguranţă, fiindcă îl ştiau inofensiv şi 
nu aveau timp să se ocupe de el. Dar, după ce individul va duce 
marfa la destinaţie, se va înapoia fără îndoială, pentru un alt 
transport, al cărui obiect nu putea fi decât el. 

li era teamă să nu se lase cuprins de disperare. Trebuia să 
facă ceva, dar ce? Privi din nou în jur, dar nu văzu nimic care să- 
i readucă speranţa. Se lăsă obosit pe ladă. Deodată, simţi că-l 
înţeapă ceva în coapsă şi, dincolo de durere, tresări... 

Pipăi cu degetele centimetru cu centimetru, până ce atinse o 
margine ascuţită. Asta era şansa lui. Trebuia să acţioneze 
repede. Repede! 

Cu multă precauţie îşi împinse legătura de la mâini spre colţul 


de fier al lăzii... 

Avea impresia că trecuseră ore. Multe ore. Mâinile îi sângerau. 
Cămaşa şi haina îi erau pline de sudoare. Transpiraţia îi curgea 
pe faţă, îi intra în ochi, orbindu-l. Dar el continua. Muşcându-şi 
buzele îşi repeta fără încetare „asta este şansa mea, singura 
mea şansă. Şi nu pot s-o scap. Nu am dreptul s-o scap”. Frecă 
mai departe frânghia şi, odată cu ea îşi freca şi pielea şi carnea. 

Deodată, frânghia se rupse. Mâinile îi atârnau complet 
amorţite. Era istovit de moarte. Tâmplele i se zbăteau 
înnebunite de pulsaţiile sângelui. Cu un ultim efort de voinţă îşi 
smulse căluşul din gură şi respiră de câteva ori rar şi adânc 
până îşi recăpătă ritmul normal. Luă apoi de jos o bucată de 
sticlă şi îşi tăie frânghia de la picioare. Se ridică în picioare, dar 
căzu fulgerător într-o parte, lovindu-se la genunchi. Îl cuprinse 
teama de a nu fi paralizat. La gândul ăsta respiraţia i se opri. 
Dar nu putea ceda atât de uşor. Se întinse încet, mişcă de 
câteva ori picioarele până când circulaţia vasculară îi reveni la 
normal, apoi, sprijinindu-se de ladă, se înălţă până ajunse din 
nou în picioare. Câteva exerciţii de relaxare, după care, 
clătinându-se, înaintă încet spre uşă, sprijinindu-se de obiectele 
pe care le întâlnea în cale. Se lăsă cu toată greutatea pe clanţa 
uşii. 

Uşa nu era încuiată. O deschise cu precauţie şi sui câteva 
trepte care îl aduseră într-un gang. De aici, o rază de lumină îi 
arătă drumul spre ieşire. 

Lumina orbitoare a soarelui îl izbi ca un şoc electric. Se sprijini 
de uşă, apoi deschise şi închise ochii de câteva ori, până se 
obişnui. Se afla în mijlocul unor ruine, care rămăseseră dintr-o 
casă - probabil demult abandonată - acoperită cu iederă. O 
grădină mare, năpădită de buruieni se întindea în faţa lui. 
Merse, clătinându-se, pe o potecă până ajunse la gard, ale cărui 
scânduri putreziseră demult. leşi printr-un fel de poartă, care 
cândva, desigur, fusese încastrată în fier forjat, dar din care se 
mai păstraseră doar câteva scânduri şi... se pomeni pe o aleea 
staţiunii climaterice de la marginea oraşului. Se gândi să facă 
unele investigaţii în speranţa de a găsi urmele lăsate de 
individul care-l atacase, dar amână asta pe mai târziu. Era un 
risc inutil şi o pierdere de timp. Îşi privi mâinile însângerate 
care-l dureau îngrozitor. Mai mult târându-se, căzând şi 
ridicându-se din nou, ajunse în sfârşit la un izvor. Işi spălă 


mâinile, ţinându-le sub jetul de apă rece, până ce suferinţa îl 
făcu să se aşeze pe o piatră. Se odihni puţin, apoi îşi rupse 
cămaşa făcându-şi un bandaj aproximativ. Cu multă greutate îşi 
puse în oarecare ordine ţinuta şi se îndreptă spre oraş. 

Când intră în sediul miliției, ofiţerul de serviciu înlemni. Parcă 
apăruse o stafie . 

„Probabil că arăt îngrozitor - îşi zise - dar ce să-i faci, „ă la 
guerre comme ă la guerre”, doar nu vin de la paradă.” 

Bătu discret în uşă şi când auzi vocea gravă a maiorului, intră. 

— Locotenentul Toader, la ordinele dumneavoastră, izbuti să 
mai rostească, apoi se clătină şi se lăsă moale în braţele lui 
Seciu, care îl aşeză uşor pe o canapea. 

Era ultima rămăşiţă de putere pe care o reţinuse cu 
deznădejde, pentru a putea ajunge la sediu. Şi reuşise. 


În acea dimineaţă de august, căpitanul Cristea intră la secţia 
de urgenţă, căutându-l din ochi pe doctorul de gardă pe care de 
altfel îl cunoştea. 

— II căutaţi pe medicul şef? întrebă sora medicală. E plecat 
puţin, vine imediat, dar, dacă doriţi, îl chem. 

li făcu un semn negativ cu capul şi intră în camera bolnavului. 
Rezerva în care era internat Mănăilă era o încăpere mică şi 
curată, cu pereţii vopsiți într-un alb imaculat, pe care acum, la 
amiază, razele soarelui, filtrate de jaluzelele întredeschise ale 
ferestrei lăsau dungi luminoase. Două paturi albe din fier erau 
dispuse paralel şi perpendicular faţă de peretele central, cu o 
noptieră între ele, pe care erau aşezate mai multe flacoane, 
tuburi, o carafă cu apă şi două pahare. Ştiind că numai patul de 
lângă fereastră era ocupat Cristea îşi aruncă instinctiv privirea 
în această direcţie şi deodată păli. Patul era gol. Se uită încă 
odată prin cameră, apoi se repezi la pat şi puse mâna pe 
aşternut şi pernă. Erau calde încă. Deschise fereastra şi privi 
afară. In faţa lui se întindea pajiştea din spatele spitalului în 
apropierea căreia trecea drumul judeţean. Realiză ce se 
întâmplase. Simţind că este mai puţin bolnav decât era în 
realitate şi profitând de neatenţia celor de la spital, Mănăilă o 
întinsese. Chiar slăbit din cauza sângelui pierdut, pentru un om 
ca Mănăilă nu era prea greu să coboare de la mezanin în curte. 
Dar hainele? Doar nu putea pleca dezbrăcat?! Hainele trebuiau 
să fie la garderobă! Atunci? 


leşi din cameră şi intră în cabinetul doctorului Preda. Acesta 
stătea la birou şi completa foile de observaţie întrebând din 
când în când câte ceva pe sora şefă. 

Fără să ridice capul, se adresă lui Cristea: 

— Ai terminat interviul? îmi închipui în ce hal l-ai lăsat! Ce zici, 
mă ajuţi să-l reanimez? 

Neprimind răspuns, ridică ochii spre el. Cristea îl privea fix, cu 
o expresie stranie. Înţelegând că s-a petrecut ceva ieşit din 
comun, îl întrebă pe ofiţer cu o voce din care răzbătea 
îngrijorarea: 

— lar s-a petrecut o boacănă? Apoi, fără să mai aştepte 
răspunsul, se repezi spre rezervă. 

Cristea se întoarse spre sora şefă întrebând-o cu vocea calmă: 

— Mioara, spune-mi te rog, Mănăilă a avut astăzi vreun 
vizitator? 

Fata îl privi puţin neliniştită, apoi răspunse, ezitând puţin: 

— După câte ştiu eu, în afară de dumneavoastră n-a mai fost 
nimeni la el! 

— Când ai intrat în serviciu? 

— Am fost de gardă azi noapte, apoi m-am luat cu treburile 
prin secţie... 

— Ai lipsit un timp de-aici? 

— Foarte puţin, să tot fi fost o jumătate de oră... dar mi-a 
ţinut locul o soră medicală, Eva, care-i foarte conştiincioasă, 
sunt sigură că n-a plecat de acolo Doamne-dumnezeule, iar s-a 
întâmplat ceva? 

Cristea o rugă s-o cheme pe Eva. Sora şefă plecă şi după 
câteva minute se întoarse cu o femeie mai în vârstă, cu părul 
castaniu, argintat la tâmple, cu o faţă plăcută, din care doi ochi 
de un verde crud, aruncau o privire deschisă, parcă puţin 
mirată. Cristea se prezentă, după care-o invită să ia loc pe un 
scaun. 

— Scuzaţi-mă că vă deranjez, zise el, dar sunt nevoit să vă 
pun câteva întrebări. De acord? Apoi, după ce femeia încuviinţă 
din cap, urmă cu o voce egală: 

— ntimpul în care ţineaţi locul Mioarei, a venit vreun vizitator 
la Gheorghe Mănăilă, în rezerva numărul doi? 

Interlocutoarea îl privi puţin speriată pe căpitan, apoi pe 
doctorul Preda, care între timp se reîntoarse în cameră şi privea 
scena rezemat la uşă. Apoi exclamă: 


— A fost... a fost un vizitator! 

— Cine? 

— Păi, fratele bolnavului. Mi-a dat telefon portarul, spunând 
că are autorizaţie de la doctorul Preda pentru această vizită. 

— Avea asupra sa vreun pachet sau o valiză? urmă o altă 
întrebare. 

— Da, purta în mână o sacoşă albă, în care îmi spunea că are 
câteva fructe şi fufe de schimb. 

— V-aş ruga acum să vă reamintiţi, vizitatorul a mai ieşit din 
rezervă? Sora îl privi uluită. 

— Nu, n-a mai ieşit, poate doar după plecarea mea?! 

— După cât timp a revenit sora şefă? 

— După circa un sfert de oră, douăzeci de minute... 

Doctorul Preda schimbă o privire rapidă cu căpitanul Cristea. Cu 
o voce tunătoare se adresă Mioarei: 

— Să vină portarul la mine! 

— Inutil! interveni Cristea, n-a dat el telefon doctore. Să nu ne 
pierdem timpul. Apoi întorcându-se din nou spre Eva, întrebă cu 
o voce caldă, încurajatoare: 

— Aţi putea să mi-l descrieţi pe vizitator? 

Femeia avu o scurtă ezitare, apoi se hotări să vorbească. 

— Înalt, cu părul negru, oasele feţei mai proeminente, fruntea 
teşită, o bărbie înclinată, ochi întunecaţi, cred că negri, 
sprâncene negre arcuite, o voce gravă... 

Cristea se gândi la semnalmentele relatate. Parcă le mai 
văzuse. Dar, la cine şi unde? Oricum, cu precizările pe care le va 
mai face sora medicală, se putea realiza portretul vorbit al 
vizitatorului. Întrebă: 

— Nu v-a atras atenţia ceva în mod deosebit? 

— Ba da, privirea! Era aspră. Poate chiar violentă. Eu mi-am 
zis că era îngrijorat din cauza fratelui... dar... 

Şi atunci Cristea îşi aminti limpede. 


Preocupat, maiorul Nedelea intră în sediul miliției, răspunse 
automat la salutul ofițerului de serviciu şi cu paşi repezi intră în 
biroul său. 

ÎI aşteptau Seciu şi Cristea. Le răspunse la salut, dădu mâna 
cu ei, apoi se aşeză pe scaun, privindu-i întrebător. 
Neobservând vreo reacţie din partea lor, îi măsură pe rând, apoi 
vorbi, fără a se adresa în mod special cuiva. 


— Nu-mi place expresia de pe fata voastră! Ce s-a întâmplat? 

— S-a întâmplat că Mănăilă a dispărut! răspunse Seciu. 

— Ce-ai spus? 

Cristea îi raportă pe scurt situaţia. Nedelea ascultă încordat, 
apoi întrebă: 

— Aţi cercetat, camera, curtea, împrejurimile? 

— Da, răspunse căpitanul. Nu sunt semne de agresiune. Cred 
că Mănăilă l-a cunoscut pe individul care a intrat în rezervă şi că 
acesta l-a convins să se îmbrace cu hainele pe care le adusese 
ca să plece cu el. Important mi se pare faptul că în paharul de 
apă de pe noptieră, laboratorul nostru a pus în evidenţă urme 
de barbiturice şi... morfină. 

— Şi ce concluzii aţi tras din acest fapt? 

— Că în timp ce se îmbrăca, i s-au strecurat în pahar, în 
scopul de a-l ameti, sau dacă vreţi, spre a-i paraliza voinţa. 

Maiorul reflectă un timp, apoi reluă: 

— Altceva, ce-aţi mai găsit? 

— Urme de încălţăminte pe pajişte şi pe cărarea care duce la 
drumul judeţean. Am făcut câteva fotografii şi am ridicat urmele 
prin mulaje de ghips: sunt două urme de pantofi şi două urme 
de sandale. Studiul cărării de urme a dus la evidenţierea câtorva 
elemente caracteristice ale mersului celor două persoane. 
Astfel, la individul din stânga, unghiul pasului este foarte mic, 
iar în unele locuri este redus până la călcarea paralelă cu linia 
mersului. Presupunem că a dus ceva greu în braţe ori a sprijinit 
o persoană care nu putea merge sau care păşea cu multă 
greutate. Celălalt individ, din dreapta, a avut un mers neregulat. 
Oscilant, cu variaţiuni mari în lungimea pasului la cele două 
picioare, asemenea unei persoane în stare de ebrietate sau 
traumatizată. Probabil că acesta din urmă a fost Gin Mănăilă! 

— Cine crezi că ar fi putut să lucreze în această manieră? sau, 
altfel formulată întrebarea, bănuiţi pe cineva? 

Cristea aruncă o privire rapidă căpitanului Seciu care înclină 
puţin capul. Apoi vorbi: 

—  Semnalmentele date de sora medicală şi mai ales 
descrierea pe care a făcut-o destul de plastic referitoare la 
expresia feţei individului sunt destul de concludente. O astfel de 
privire nu se uită uşor. Subit, am realizat că am mai văzut-o 
undeva, dar nu ştiam unde. 

— Şi acum ţi-ai reamintit? întrebă încordat Nedelea. 


— Sigur că da, însă n-am trecut la acţiune. V-am aşteptat. 
li întinse un plic. 


azi 

— Aveţi aici fotografia individului realizată, după 
semnalmente, la minicompozitor. Şi în timp ce maiorul tresări 
privind fotografia, Cristea adăugă: 

— Ştiţi, nu m-am grăbit de astă dată să acţionez, ca să nu 
păţesc ca în povestea nătărăului care-a sărit în apă pentru a 
evita ploaia! 

Remarca avu rolul unui paratrăsnet. Nedelea puse fotografia 
pe masă, apoi pe buze îi înflori un zâmbet larg, care-i molipsi şi 
pe ceilalţi doi. 


Când ţinându-l de braţ, când susţinându-l cu amândouă 
mâinile pe Mănăilă, uneori ducându-l chiar şi în spate, Ghera se 
grăbea să ajungă la drum. 

Impleticindu-se, târşâindu-şi picioarele, căzând şi ridicându-se 
cu ajutorul brutal al celuilalt, Mănăilă mergea din ce în ce mai 
greu. Se opri o clipa gâfâind şi întrebă: 

— Şi unde zici că mă aşteaptă lrina? 

— Te duc eu la ea, nu-ţi fie teamă, mormăi Ghera, privind 
înapoi spre spital. Hai, mai repede, se răsti el, apucându-l de 
braţ, vrei să ne găbjească caraliii? 

— Da, da, caraliii! Dar ce mai au şi ăştia cu mine? 

— Cum ce au? i s-a urât cu binele? Hai, umblă! Te fac ei să 
cânţi. Pe şapte voci ai să cânţi! 

— Pe cine să cânt? Işi luă seama şi se opri. Apoi urmă: cine 
dracu te-a trimis la mine? 


Ghera se aplecă puţin, îl luă de braţul stâng şi-l săltă brusc pe 
spate. Celălalt scoase un geamăt uşor. 

— Gura, stârpitură! Stai cuminte, să te duc la Julieta, că 
plânge şi suspină după tine. Drace, mai făcu el, când Mănăilă îl 
apucă de gât. 

II prinse de mână, i-o răsuci şi-l aruncă jos. Apoi, îi vorbi, în 
timp ce Mănăilă încerca să se scoale: 

— Ascultă-mă bine, caraghiosule. Vreau să te scap de gherlă 
şi tu îmi faci necazuri. lrina oftează după tine, iar noi stăm aici şi 
ne dondănim. Ei, ţi-a venit mintea la cap? Ce zici, îţi pui la 
treabă mergătorii, sau îţi pun la dispoziţie o spinare? Hai, sus, 
mai făcu el, săltându-l din nou în spate. 

In curând ajunseră la drum, unde-i aştepta un autoturism. 
Ghera îşi lăsă uşurel povara jos, în iarbă, pe marginea cărării. 
Deschise apoi uşa din spate a maşinii şi privi înăuntru. Se 
întoarse spre Mănăilă, care între timp se ridicase în picioare şi 
fulgerător îl lovi scurt în gât, cu muchia palmei. Acesta îi căzu 
moale în braţe, îl ridică aruncându-l ca pe un pachet în spatele 
maşinii care porni imediat în trombă. 


Când Toader se trezi era în acelaşi loc, doar că mâinile îi erau 
bandajate. Incercă să se scoale, dar vocea căpitanului Cristea îl 
reţinu: 

— Stai pe loc, eroule, putem vorbi şi aşa! Apropo, cum îţi 
place cafeaua? 

— Neagră. _ 

Se lăsă pe spate. Intr-adevăr, efortul îl ameţi. Prin urmare 
ajunse cu bine printre ai săi. 

Se gândi că probabil toţi îl compătimeau, iar el nu făcuse 
altceva decât să rateze misiunea ce i se încredinţase. Nu avea 
niciun fel de scuze. Se purtase copilăreşte. Greşise, vrând să 
vadă cât mai de-aproape figura celui care transporta lada, fără a 
se asigura îndeajuns. „Ce-o fi fost în ea?” 

In rest, totul a fost o chestiune de şansă. Oare numai de 
şansă? Poate şi condiţia fizică, antrenamentul zilnic şi 
perseverenţa l-au ajutat? Simţi că i s-au îmbujorat obrajii. Se 
hotărî să vorbească, când vocea căpitanului răsună din nou: 

— Nu te forţa, e timp suficient să ne povesteşti aventurile. E 
poate mai bine să aşteptăm sosirea celorlalţi. 

— Probabil că sunt în acţiune acum, iar cu zac aici, fără să-i 


pot ajuta cu ceva. 

— Da, o parte sunt pe teren, iar colonelul şi maiorul asistă la 
autopsia unui cadavru. 

— A unui cadavru? 

— Da, e vorba de brancardier, unul dintre suspecți. 

— Ce-aţi spus? tresări Toader, apoi adăugă cu o voce ce se 
voia cât mai calmă: vreţi să glumiţi, desigur. Poate e şi cazul. 

— De data asta, preciza Cristea şi fruntea i se înnoură, nu 
glumesc deloc. Azi dimineaţă la orele 8,30 a fost găsit pe malul 
râului, aruncat de apă, cadavrul lui lon Ghera. Are cavitatea 
craniană complet zdrobită, probabil consecinţa aplicării unor 
puternice lovituri cu un corp contondent. Sper că în această 
privinţă vom şti ceva mai mult în urma autopsiei. 

— Bine, dar atunci nu mai înţeleg nimic, zise descumpănit 
Toader, credeam că... 

— Şi eu credeam că lon Ghera e criminalul, răspunse Cristea, 
liniştit. Şi, nici nu mă îndoiesc că a fost un criminal, sau mai 
precis, unul dintre ei. Dar nu e singurul. Se pare că cel care 
regizează piesa nu-i încă depistat. Oricum, se pare că ceva nu-i 
în regulă, de vreme ce se răfuiesc în familie. 

— Mai mult ca sigur că-şi lichidează complicii incomozi, pentru 
ca urmele acestora să nu ducă la el - adăugă colonelul - care 
tocmai intrase pe uşă, urmat de maiorul Nedelea. 

De data aceasta însă a comis o eroare grosolană, probabil că 
şi-a pierdut capul, iar noi o vom exploata cum trebuie şi aceasta 
cu ajutorul său neprecupeţit. 

Apoi, întorcându-se spre Toader, continuă: 

— Şi al tânărului nostru colaborator, care, orice s-ar zice, pare 
din nou în formă. 

— Aşadar, criminalul prezumtiv, ale cărui amprente le găsim 
în locuinţa doctorului Justin şi care încearcă să pătrundă în 
camera de spital a Marietei Tocaci, probabil pentru a o suprima, 
este la rândul său suprimat! 

— Nu este exclus ca acesta să fi fost autorul tentativei de 
omor asupra asistenţei, zise căpitanul Cristea. 

— Şi de ce trebuie să le disociem pe acestea de asasinarea 
Sofiei Birăescu? întrebă Toader. Uneori, am impresia că este 
vorba de aceeaşi afacere. 

— Poate şi de acelaşi autor - preciză Cristea, cu un aer uşor 
ironic. În acest caz lucrurile s-ar simplifica foarte mult. 


Criminalul numărul unu, recte lon Ghera, săvârşeşte întâiul 
omor - dintr-un mobil care ne este încă străin - apoi încearcă să 
mai suprime două persoane, care erau probabil inoportune, din 
motive pe care de asemenea, le ignorăm. Apare criminalul 
numărul doi, „necunoscutul”, care îl înlătură pe celălalt, fie 
pentru că pretenţiile complicelui crescuseră prea mult, fie 
pentru că acesta devenise primejdios. Admiţând această 
judecată, înseamnă că asasinul cel mai periculos dintre ei se 
află în libertate. 

— Ipoteza existenţei unui singur criminal, interveni Seciu, 
inconsecvent în modul de operare şi acţionând pe mai multe 
planuri şi din impulsuri diferite, mi se pare puţin plauzibilă. Chiar 
dacă am face abstracţie - ceea ce nu este cazul - de urmele 
biologice sau de cele de încălţăminte, ridicate cu ocazia 
cercetării primei crime şi care nu aparţin lui Ghera, după datele 
noastre el nu suferea de vreo maladie mintală. In această 
situaţie cade teza potrivit căreia, 

Sofia Birăescu a fost victima unui psihopat! Şi apoi, n-am 
elucidat încă cine a săvârşit agresiunea împotriva lui Mănăilă. 

— Dacă am porni de la întrebarea clasică cui prodest? zise 
Toader, îndreptându-şi ochii spre comandant. 

Acesta nu-i răspunse ci se ridică, merse până la fereastra ce 
da spre o grădină de trandafiri, o deschise şi trase lacom în 
piept aerul îmbălsămat. Apoi, continuă să privească îngândurat 
cerul care începea să se întunece. 

Interveni căpitanul Cristea calm... 

— Singurul fapt neîndoielnic este că Ghera, împotriva căruia 
avem probe, şi care se pare că era veriga de legătură, deci 
piesa care ne conducea la autorul principal, nu mai există. 
Suprimarea lui destramă lanţul indiciilor. De aici, rezultă - primo 
- cel de-al doilea criminal există şi - secundo - că, simțindu-se 
încolţit, e în stare de orice, inclusiv de asasinarea complicilor 
săi. 

— Reflecţiile mi se par logice, dar, din păcate, cel puţin 
deocamdată, acestea nu ne avansează cu nimic în dezlegarea 
misterului, zise Nedelea. Avem oare suficient temei să ne 
orientăm cercetările pe baza unui singur mobil, oricât de 
verosimil ar părea? Altul nu ar fi putut exista? 

— Asta e o dificultate serioasă de care se izbesc de obicei mai 
toate anchetele, zise Seciu, privind pe fereastră. 


— Ştim că victima n-a fost lichidată pentru bani - zise Cristea 
- doar s-au găsit asupra lui Ghera 2000 lei, un ceas şi un inel din 
aur - astfel încât, excluzând jaful, ne apropiem de mobilul real. 

— Vezi să-l ocoleşti prin dreapta - zâmbi Seciu - să nu te 
loveşti cumva de el. 

— Să revenim la problemele noastre, rosti cu o voce seacă 
Nedelea, aprinzându-şi o nouă ţigară. Nu putem să trecem peste 
fapte. Nu numai că sunt încăpăţânate, dar constituie cel mai 
sigur temei în orientarea cercetărilor. Şi acum să vedem ce mai 
ştim despre acest ultim asasinat? 

Potrivit celor spuse de medicul legist, moartea s-a instalat cu 
8-9 ore înainte de a fi fost găsit cadavrul, ceea ce... 

— „corespunde, interveni Dorin Seciu, aproximativ cu timpul 
în care locotenentul Toader a însoţit transportul lăzii - al cărui 
conţinut nu-l cunoaştem, dar îl putem presupune - şi pentru 
care fapt, a fost lovit, legat şi fără îndoială, urma să fie lichidat, 
dacă agresorul ar fi avut mai mult timp, sau dacă altceva nu l-ar 
fi împiedicat. 

— Posibil, murmură maiorul. În orice caz, dacă transportului i 
s-a dat o importanţă atât de mare, individul fiind gata să ucidă, 
înseamnă că, dacă ar fi încăput pe mâna miliției, putea să cadă 
asasinul şi prin el, întreaga bandă. 

— AŞ dori - spuse căpitanul Cristea - să vă mai amintesc un 
amănunt care trebuie şi el pus în ecuaţie. E vorba despre faptul 
că Ghera a fost ucis în altă parte decât acolo unde a fost găsit. 
Desigur că n-am în vedere locul unde a fost aruncat de apă, ci 
acolo unde ni „se sugerează” că s-a întâmplat fapta. Adică, locul 
supranumit de localnici „ştrandul vechi” şi unde, chipurile, în 
urma unei încăierări, victima a fost lovită mortal. E drept că s-a 
străduit mult în direcţia aceasta, dar sângele cu care s-a stropit 
din abundentă pe iarbă, nisip şi pietre, este sânge animal şi nu 
uman! 

— Aceasta înseamnă - observă Nedelea - că Ghera a fost 
asasinat, probabil, acolo unde s-a ascuns, de către acela sau 
aceia care l-au ajutat în acest sens, dintr-un mobil, care, 
momentan, numai îl bănuim, în această situaţie, s-ar fi putut ca 
sângele pe care 
Toader l-a văzut pe scândura lăzii să fi provenit de la cadavrul 
lui! 

— Prin urmare a fost ucis în apropierea blocului, sau poate 


chiar într-un apartament din bloc, sugeră timid Toader. 

În acelaşi moment sună telefonul. 

Maiorul ridică receptorul. Din capătul celălalt al firului se auzi 
o voce aspră şi ascuţită. 

— Alo, miliția? 

— Da, miliția, răspunse maiorul. 

— Aş dori să vorbesc cu maiorul Nedelea, adăugă, parcă 
scrâşnind, vocea. 

Acesta avu senzaţia că i s-a introdus în ureche şmirghel. Ezită 
o clipă, făcându-i un semn rapid lui Seciu, apoi răspunse: 

— La aparat. 

— Îmi pare bine, răsună din nou vocea ascuţită. Mă numesc 
Sandin. Dumitru Sandin! Şi aş dori să vorbesc cu 
dumneavoastră despre o problemă foarte importantă şi extrem 
de urgentă, dacă m-aţi putea primi. 

— Peste o jumătate de oră, vă convine? întrebă maiorul. 

— Vă mulţumesc, e perfect. 

Declicul aparatului anunţă sfârşitul convorbirii. 

Îl priviră întrebător. 

— Era Sandin, soţul Ilenei Sandin. Vrea să-mi vorbească! 

Aprinse o ţigară şi îşi trecu mâna prin păr, semn că-l preocupa 
ceva. 

— Până acum nu s-a interesat deloc de nevastă-sa, făcu 
Cristea cu buzele strânse. Oare ce-o vrea? O avea de reclamat 
ceva în legătură cu Ghera? 

— Prea multe întrebări, reluă Nedelea, peste puţin timp vom 
afla. Până atunci însă, la lucru. 

Concluziile practice ce se degajă din acest ultim caz mi se par 
semnificative pentru continuarea investigațiilor. Cristea, 
dumneata te vei ocupa de asta. Ne trebuie, mai ales, un tablou 
cât mai precis asupra relațiilor victimei. Seciule, mergi împreună 
cu Toader, pentru a depista locul unde a fost găzduit azi-noapte, 
poate mai aflăm câte ceva. 

După ce plecară cu toţii, maiorul se ridică în picioare, aprinse 
o nouă ţigară şi se plimbă puţin prin cameră reflectând la 
ultimele evenimente. Lucrurile începeau să se precipite. Dacă 
banda trece la suprimarea propriilor săi oameni, dacă riscă să 
atace un ofiţer de miliţie, înseamnă că le fuge pământul de sub 
picioare. Dar şi pericolul creşte în aceeaşi măsură. Fiara este 
rănită - ghândi el - se retrage în bârlog şi-şi linge rănile, dar 


muşcăturile ei pot fi încă fatale. Ar trebui profitat, de această 
situaţie, dar cum? 

Îl trezi din visare, vocea ofițerului de serviciu. 

— Vă caută un cetăţean. 

— Să poftească, rosti el grăbit. 

Se aşeză în spatele biroului, cercetând în treacăt un raport de 
constatare tehnico-ştiinţifică dactiloscopică. Se auzi o bătaie 
discretă în uşă. Privi cu atenţie la omul care intră. Era înalt, cu o 
faţă prelungă, puţin măslinie, capul mândru cu un păr negru, 
bine îngrijit. Fruntea înaltă, pe care se vedea o mică cicatrice, 
parţial acoperită cu pudră. O oarecare suficienţă se desprindea 
din expresia gurii cu buzele groase, mustaţa tăiată scurt sub un 
nas acvilin. Era figura unui om care părea să nu se fi îndoit 
niciodată de sine însuşi. Câţi ani putea să aibă? Intre treizeci şi 
cinci şi patruzeci, poate ceva mai mult, judecând după ridurile 
ce se făceau vizibile de-a lungul obrajilor. 

Trecuseră câteva clipe de tăcere. Nedelea îl privi cu atenţie şi 
bărbatul îi rezistă uitându-i-se în ochi, parcă uşor zâmbind. Când 
tensiunea atinse o anume intensitate, maiorul apăsă butonul 
magnetofonului şi, în acelaşi timp, se adresă interlocutorului 
său: 

— Vă ascult. 

Acesta mai aşteptă câteva clipe, apoi, pe un ton puţin afectat, 
începu: 

— Ştiţi, eu sunt... 

— Dumitru Sandin, soţul Ilenei Sandin, cea mai bună prietenă 
a Sofiei Birăescu. Sunteţi funcţionar la căile ferate, mai precis la 
telecomunicaţii, aţi făcut liceul la Salonta, un an de medicină şi 
doi ani de drept la Cluj. 

Maiorul încetă brusc. Se instală a tăcere de mormânt. Sandin 
părea sincer surprins şi avu nevoie de câteva secunde pentru a- 
şi reveni. 

— Dar de unde ştiţi toate aceste lucruri? Trebuie să înţeleg că 
sunt bănuit de ceva? 

— Nici vorbă, răspunse vesel Nedelea, dar aţi venit la noi şi 
trebuia să ştiu eu cine stau de vorbă. 

— Evident, dar în timpul de când v-am dat telefon, aţi putut 
să vă informaţi atât de precis? 

— A, nu, să nu exagerăm. De fapt, v-am aşteptat mai demult 
să veniţi la miliţie. Pentru că - accentua maiorul asupra fiecărui 


cuvânt - nu se putea să nu cunoaşteţi chiar nimic din faptele 
care roiau în jurul dumneavoastră. Se pare că nu ne-am înşelat! 
Dar să trecem la subiect: 

Sandin înghiţi în sec, apoi începu, puţin stânjenit: 

— De fapt, aveţi dreptate. De mai mult timp am vrut să vin la 
dumneavoastră, însă am amânat mereu, întrucât mi-a fost 
foarte greu să mă hotărăsc. Dar sunt unele lucruri în viaţă, a 
căror importanţă depăşeşte orice fel de considerente personale, 
chiar şi unele prejudecăţi sentimentale. Am avut întotdeauna 
simţul datoriei şi, cu toate că îmi vine foarte greu, trebuie să vă 
mărturisesc unele lucruri deosebit de grave sau pe care le 
apreciez ca atare. Şi, observând un gest de nerăbdare la ofiţer, 
adăugă de îndată: e vorba de soţia mea. Voi trece la fapte, 
întrucât nu aş dori să vă rețin prea mult. Timpul dumneavoastră 
e foarte preţios şi poate şi al meu. Vedeţi - continuă el cu o voce 
monotonă - îmi iubesc mult soţia, vreau să zic, am iubit-o. Ne- 
am luat din dragoste, pe timpul când eram student. Am trăit în 
deplină înţelegere, ne respectam reciproc, ne cunoşteam 
gândurile din priviri şi făceam totul unul pentru celălalt ca să ne 
împlinim dorinţele. Un singur nor întuneca viaţa noastră. Nu 
aveam copii. Eu îi doream, îi doream foarte mult, Ileana la fel, 
dar am rămas doar în faza dorinţei. Am fost la nenumărați 
medici din ţară, care i-au indicat diverse tratamente pe care le-a 
şi urmat, dar până la urmă totul a fost în zadar. Incetul cu 
încetul ne-am îndepărtat unul de celălalt. Ea a devenit ciudată, 
uneori chiar străină faţă de mine, aş putea zice. Într-o zi - sunt 
vreo opt luni şi ceva de atunci - întorcându-mă acasă, m-a 
întâmpinat cu o faţă radioasă şi mi-a spus fericită: 

„Ştii, am fost la medic, Sunt gravidă!” 

„Nu se poate! am exclamat eu, vădit surprins.” 

Ea se întunecă imediat la faţă, apoi începu să plângă. Am 
luat-o în braţe, ne-am aşezat într-un fotoliu şi am rugat-o să-mi 
spună ce-a făcut, unde a fost, cine i-a spus, şi alte asemenea 
întrebări care se pun în astfel de împrejurări. Mi-a povestit că a 
urmat mai multe luni un tratament prescris de către un medic, 
Emil Justin, nou venit la circumscripţia sanitară, şi cu două zile în 
urmă, acesta a constatat sarcina, înscriind-o şi în registru. M-a 
rugat s-o însoțesc la medic, şi eram gata să merg, dacă nu m-ar 
fi oprit gândul că mă fac de râs. Mai bine m-aş fi dus, rosti el cu 
amărăciune în glas, apoi îşi reveni şi continuă: m-am lăsat 


convins. De fapt, îmi plăcea să cred şi eram fericit. Am invitat 
imediat nişte prieteni, pe soţii Birăescu, câţiva colegi de la birou 
şi am făcut un chef până în zori. Am luat măsuri pentru a-i 
asigura o îngrijire corespunzătoare, ca nu cumva să piardă 
sarcina. 

Maiorul zâmbi. Observându-i zâmbetul, Sandin spuse: 

— N-aş vrea să anticipez, dar intuiesc de ce zâmbiţi şi 
consider că aveţi dreptate. Ştiţi cum se spune: „În dragoste un 
bărbat se vindecă de-o iluzie, cu ajutorul alteia”. Am acceptat şi 
acest lucru. Timpul trecea şi odată cu acesta creştea şi sarcina 
soţiei mele, care începea să devină tot mai vizibilă. Îi aduceam 
aproape zilnic prăjituri, bomboane de ciocolată, fructe, diverse 
trufandale. La protestele ei, o sileam să le mănânce, spunându-i 
că de acum trebuie să se hrănească pentru doi. De multe ori o 
scoteam la plimbare, iar uneori se ducea în vizită, sau venea la 
ea, prietena ei, Sofia Birăescu... 

— Da, ştiu, făcu scurt Nedelea. Apoi, cu o voce uscată, îl 
invită să continue. Acesta reluă: 

Îmi plăcea să le văd împreună, discutând aprins despre 
manifestările pruncului, despre îmbrăcăminte, cărucior şi alte 
asemenea lucruri. Se apropia sorocul naşterii. 

Şi, deodată, avu loc drama pe care o cunoaşteţi: asasinarea 
Sofiei Birăescu! Când am aflat, primul gând care mi-a trecut prin 
minte a fost să nu afle Ileana. Mi-era teamă să nu facă un şoc şi 
să avorteze. Am alergat într-un suflet acasă. Era în baie. După 
glas, mi-am dat seama că nu auzise încă nimic. Am răsuflat 
uşurat. Doamne - exclamă el - ce naivi suntem noi bărbaţii, 
uneori. Şi ce scump plătim apoi ignoranţa noastră! Dar să 
termin mai repede această poveste blestemată. Mi-am luat 
câteva zile din concediul de odihnă şi am stat cu ea acasă ca s-o 
păzesc. Nu trebuia să afle prea curând această veste 
îngrozitoare. Mai târziu, am început s-o pregătesc. Încetul cu 
încetul. Când a aflat, s-a uitat fix la mine şi a început să plângă. 
Am lăsat-o să se liniştească. De fapt, mă linişteam şi eu. Nu mi-a 
pus nicio întrebare. N-o interesau amănuntele. Criza trecuse 
destul de uşor şi nu lăsase în urma ei decât priviri lungi aruncate 
în gol, urmate de plâns. Aveam încredere mare în timp. Zilele s- 
au scurs, mi-am reluat serviciul şi eram gata să consider că totul 
a intrat în normal. Aceasta, până într-o seară. 

În seara aceea, mă înapoiasem acasă mai devreme decât de 


obicei. Am deschis uşa încet şi am intrat în hol. Eram cu mâna 
pe clanţa uşii de la sufragerie, când m-am oprit brusc. Din 
bucătărie se auzeau două voci ascuţite, care discutau pe un ton 
violent. Am recunoscut-o pe cea a soţiei mele şi alta mai gravă, 
a unui bărbat, fără îndoială. Soţia mea tocmai spunea: 

„Ce îmi tot reproşezi că te-ai nenorocit pentru mine! Niciun 
lucru nu l-ai făcut cum trebuie! Ţi-am dat şi o armă pe care nici 
n-ai ştiut s-o mânuieşti. Şi tu, care spuneai că eşti trăgător de 
elită”, râdea ea batjocoritor. 

„N-am văzut bine, răspunse vocea bărbatului, era întuneric şi 
apoi trebuia să dispar repede.” 

„Să dispari repede - îi imită glasul tărăgănat soţia mea. Dar 
nu înainte de a face ce-ai promis!” Apoi adăugă: „Eu când am 
împuşcat-o pe Sofia, am făcut totul singură şi ziua, auzi, ziua, 
fără să mă tem ca tine, şobolan răpciugos!” 

Simţeam că-mi vine să leşin. Mă simţeam moale ca o cârpă. 

Broboane de sudoare îi apărură lui Dumitru Sandin pe frunte. 
Se tamponă cu batista. Apoi se uită la paharul cu apă de la 
gheaţă, încă aburind, şi privi întrebător către maior care 
încuviinţă cu capul. După ce bău apa cu înghiţituri mici, parcă 
savurând-o, continuă: 

— Nu am leşinat şi mă întreb şi acum de unde am luat tăria 
de a asculta mai departe. Mintea refuza să accepte ceea ce 
percepea auzul. Aveam impresia că sunt prada unui vis rău, a 
unui coşmar, din care trebuia să mă trezesc odată. Dar vocea 
Ilenei continuă implacabil, dureros de real, bubuindu-mi în 
creier! 

„Nimic n-ai făcut ca lumea şi, mai ales n-ai făcut până la 
capăt. Pe doctor nu l-ai lichidat, Mănăilă era gata să mă trădeze, 
iar aventura de la spital s-a terminat lamentabil. Dacă nu era 
canalul subteran, nu mai puteai ieşi şi poate era mai bine. lar 
dacă puneau mâna pe tine, trebuia să-mi închei şi eu socotelile. 
Toate acestea fiindcă eşti un netrebnic al cărui stârv nenorocit 
tremură de frică, da, de frică. Un laş cu suflet de rob, pe care eu 
l-am crezut un semizeu!” 

Apoi a început să râdă în hohote. La început am crezut că-şi 
pierduse minţile, dar nu era aşa. Il provoca sau îşi provoca 
soarta. 

„Termină, a izbucnit el, termină odată, altfel, pe dumnezeul 
meu, te sugrum!” 


Ea râdea însă tot mai tare. Deodată, se opri din râs şi zise cu 
o voce schimbată: 

„Mai ai o şansă, una singură. Ştii pe cine trebuie să înlături. A 
început să mă agaseze”. 

Trecu în sufragerie. Am urmărit-o prin crăpătura uşii, puţin 
întredeschisă. Îngenunche lângă masă şi ridică un colţ de covor. 
Apoi răzgândindu-se se întoarse în bucătărie rostind: 

„Nu-ţi dau arma, fiindcă s-ar putea să greşeşti din nou. Ai 
şişul pe care îl foloseşti mai bine. Şi e mai de nivelul tău. Hai, 
pleacă, acţionează, ce stai aici, proţăpit ca o mumie? Valea!” 

M-a şocat atât faptul în sine, cât şi limbajul pe care nu l-am 
remarcat până atunci. Trăieşti ani de zile alături de o fiinţă pe 
care crezi că o cunoşti şi când colo îţi dai seama că nu ştii nimic. 
M-am cutremurat. 

Am vrut să dau buzna peste ei, dar nu ştiu de ce, în loc de 
aceasta am închis uşa şi am ieşit afară. Nu ştiu când am coborât 
treptele, dar m-am pomenit în stradă. Am traversat şi m-am 
oprit în partea cealaltă, unde se afla un şantier în construcţie. 
Trebuia să aflu cine este individul care urma să mă lichideze, 
căci nu m-am îndoit nicio clipă că despre mine era vorba. 

— Ce v-a făcut să credeţi asta? întrebă maiorul. 

— Nu ştiu, aveam senzaţia unui pericol iminent. Poate că 
grozăviile pe care le aflasem mi-au aprins imaginaţia, dar vă rog 
să mă credeţi, îmi era frică. Mă temeam chiar să mai merg 
acasă. 

— De ce n-aţi venit imediat să vă puneţi sub protecţia miliției? 

— Desigur, dar atunci curiozitatea, nerăbdarea de a vedea 
totul, de a şti totul, conjugate probabil cu orgoliul şi, de ce să nu 
recunosc, şi cu dragostea pe care încă i-o purtam acestui 
monstru, erau mai puternice. Şi, trebuie să recunosc, mi-era 
frică... 

Cu un semn Nedelea îl invită să continue, ceea ce Sandin făcu 
nu înainte de a lua o gură de apă. 

— Aşteptam cu înfrigurare să-l văd pe cel care urma să-mi fie 
călău. După un timp, apăru sub razele becului de la intrarea în 
bloc, un bărbat cu pălărie puternic trasă pe ochi. L-am 
recunoscut imediat. Era brancardier la spital, unul Ghera, pe 
care soţia îl cunoştea din copilărie, sau cel puţin aşa mi-a spus. 
Ne-am întâlnit odată pe stradă şi ea mi l-a prezentat ca un bun 
prieten şi consătean. A fost de mai multe ori la noi în casă. 


Odată, am primit o scrisoare anonimă din care rezulta că acesta 
îmi face vizite în orele când sunt la serviciu. 

— O mai aveţi? întrebă din nou maiorul. 

— Nu... nu cred. Am aruncat-o. Dar nu înainte de a avea cu 
soţia mea o discuţie cu privire la acest fapt. O rugasem să nu-l 
mai primească. 

După un timp, când mă mai liniştisem puţin, am intrat în casă. 
Am fost primit firesc, ca şi cum nimic nu s-ar fi întâmplat. Au 
trecut câteva zile. Eram mereu în gardă, chiar şi atunci când 
lucram la serviciu. 

— Ce v-a determinat totuşi să veniţi la noi? nu se putu abţine 
Nedelea. 

Sandin îl privi lung, emoţionat: 

— Azi dimineaţă, în timp ce mă pregăteam să plec la serviciu, 
am văzut o pată întunecată pe covorul din hol. Când l-am ridicat 
şi l-am întors, am observat că-i sânge uscat. M-am speriat. Asta- 
i tot. Nu mai pot răbda. Vreau să se termine odată! 

— O ultimă întrebare, domnule Sandin, făcu maiorul. Nu v-aţi 
uitat din curiozitate ce se găseşte sub colţul covorului din 
sufragerie? 

— Ba da, zise acesta, şovăind, m-am uitat. O bucată din 
parchet este detaşabilă. Sub ea am văzut un pistol. Nu m-am 
atins de el! 


Când Sandin se întoarse acasă, furtuna era deja în toi. Plecase 
în haină, iar ploaia îl udase până la piele. Introduse cheia în 
broască, mormăind ceva care aducea a blestem. Apăsă pe 
clanţă, dar uşa nu se deschise. Mai încercă de câteva ori, dar în 
zadar. Se opri puţin nedumerit, apoi lipi urechea de uşă. Nu se 
auzea nimic. 

Intrigat, se întoarse, ocolind casa scărilor şi intră în 
apartament pe la bucătărie. Se năpusti în sufragerie. Tocmai la 
timp pentru a vedea o umbră dispărând pe balcon. Alergă într- 
acolo, dar în întunericul de afară îl primi numai ploaia care îi 
biciuia violent faţa. Se îndreptă spre dormitor, apoi intră în baie 
şi de aici în hol. 

Nu era nimeni. Examină uşa de la intrare. Era blocată pe 
dinăuntru. Se încruntă. Înapoindu-se în sufragerie, se aşeză pe 
un fotoliu şi aprinse o ţigară, reflectând. 

O privi lung pe nevastă-sa care citea o carte, fără să-l 


observe, apoi o întrebă cu o voce iritată: 

— A fost cineva pe aici? 

Aceasta ridică ochii spre el de parcă l-ar fi văzut pentru prima 
oară, apoi îi cobori din nou, exclamând: 

— Cine să fie? Doar ştii că nu vine nimeni pe la noi cu lunile şi 
nici nu vreau să vină cineva. Şi tu eşti în plus. 

— Bine, bine, mormăi Sandin, poate ai prefera pe altcineva, 
mai apropiat de trupul şi sufletul tău, nu? 

— Nu fii măgar, ce vrei să insinuezi? 

— Să insinuez? Nu. Eu constat doar, ceea ce ştiam demult. 
Despre amantul tău e vorba acum! 

— Întotdeauna am detestat cretinii, plângăreţii şi pe cei care 
joacă rolul de copii întârziaţi. Dar tu eşti mai mult sau toate 
astea la un loc, plus josnicia. 

În timp ce se desfăşura această ceartă, telefonul de pe masa 
lui Nedelea sună odată, de două ori, lung, apoi scurt. Ridică 
receptorul. La capătul celălalt o voce repezită zise: „E pe verde”. 

Maiorul se ridică de pe scaun, potrivindu-şi haina de ploaie. Se 
întoarse spre Cristea şi îi făcu un semn. Plecarea! 

Ploua încă torențial, când cei doi ofiţeri sunau la apartamentul 
familiei Sandin. Le deschise chiar stăpânul casei. 

— Cine sunteţi dumneavoastră şi ce doriţi? întrebă acesta, în 
timp ce cu un gest scurt îi pofti în casă, făcându-le cu ochiul. 

După ce maiorul îşi declină calitatea şi expuse scopul vizitei, 
Sandin reluă cu un glas mai ridicat: 

— Dar, poftiţi în sufragerie, n-o să stăm ceasuri întregi în hol. 

Intrară. Sufrageria era slab iluminată de un televizor. Se 
transmitea un program de varietăţi. Sandin aprinse un 
candelabru care scălda camera într-o lumină galben-verzuie. De 
pe un fotoliu se ridică o femeie, în jur de 30 de ani, deo 
frumuseţe stranie, înaltă, cu părul brunet, tăiat scurt, cu ochi 
negri, care acum priveau întrebător spre musafirii nepoftiţi. 

— Soţia mea, făcu Sandin prezentările, apoi întorcându-se 
către ea, continuă: 

— Domnii sunt de la miliţie şi urmează să facă o percheziţie la 
noi. ` 

Aceasta părea oarecum nedumerită. Işi plimba mereu ochii 
dilataţi de la bărbatul ei la ofiţeri, fără să rostească un cuvânt. 
Apoi, parcă, trezindu-se dintr-un vis, ridică din umeri, se întoarse 
şi dădu să iasă din cameră. 


— O clipă, o opri glasul lui Nedelea. Vă rog să rămâneţi. Îmi 
pare rău, dar nu puteţi părăsi încăperea! 

Descumpănită de vocea autoritară a maiorului, aceasta se 
întoarse şi se aşeză din nou în fotoliu, murmurând încet, cu o 
voce zdrobită: 

— Mă rog, sunt arestată? 

— Nici vorbă de aşa ceva. O mică formalitate pe care trebuie 
s-o îndeplinim. Cred că nu vreţi să ne împiedicaţi să ne facem 
datoria. 

După ce îl percheziţionă sumar pe Dumitru Sandin, care 
zâmbi uşor complice, maiorul se îndreptă direct spre masa din 
sufragerie. Ajuns aici, se aplecă şi ridică un capăt al covorului, 
apoi se îndreptă brusc, privind-o în faţă pe lleana Sandin. 
Aceasta îl urmărea cu o privire care părea mai mult curioasă, 
decât surprinsă. Pipăi din nou cu degetele suprafaţa parchetului. 
Scoase din buzunar un briceag, îl deschise încet şi introducându- 
i lama într-o crăpătură a parchetului apăsă cu putere. O lamelă 
din parchet sări într-o parte. În cavitatea ce se deschise se 
vedea un pistol „Walter”. Cu ajutorul unei batiste, apucă arma 
de ţeavă, se ridică în picioare şi privi din nou la Ileana Sandin. 
De această dată îl aţintiră doi ochi holbaţi de groază, care 
alunecară apoi spre pistol. Un fior o scutură. Se clătină. Cristea 
se repezi s-o prindă, dar ea îşi reveni imediat. 

— Recunoaşteţi această armă? i se adresă maiorul. 

Nu răspunse imediat. Privirea i se întoarse spre soţul ei, apoi 
la maior şi din nou la pistol. Într-un târziu, răspunse: 

— Da... este... glasul i se frânse, gâtuit de emoție. 

— Este arma cu care a fost ucisă Sofia Birăescu - răsună calm 
glasul lui Nedelea - şi cu care s-a tras şi asupra Marietei Tocaci 
în încercarea de-a o suprima. 

Capul îi căzu în piept. Treptat, faţa i se goli de sânge, muşchii 
îşi pierdură elasticitatea. Arăta ca un cadavru viu. 

Maiorul se apropie de ea şi îi puse mâna pe umăr: 

— Îmi pare rău, dar trebuie să ne daţi unele explicaţii în 
legătură cu acest pistol pe care l-am găsit în locuinţa 
dumneavoastră. 

Un alt fior străbătu acest corp, aproape golit de viaţă. Şi ceea 
ce nu mai era de aşteptat, se întâmplă. Se sculă încet în picioare 
şi, când îşi ridică capul, faţa îi era aprinsă de o puternică emoție. 
Izbucni: 


— Dar ce explicaţii aş putea să vă dau? N-am văzut niciodată 
această armă. Nu ştiu cum a ajuns acolo. Doar n-o să mă bănuiţi 
pe mine că mi-am ucis prietena. Ar fi îngrozitor şi absurd în 
acelaşi timp... 

Glasul tăcu însă brusc de parcă l-ar fi tăiat cineva cu toporul. 
Se auzi în schimb vocea lui Sandin: 

— lleana, nu are rost să complici lucrurile. Te rog foarte mult, 
te conjur în numele dragostei noastre, dacă ştii ceva, vorbeşte. 
Nu are rost să planeze asupra altcuiva bănuieli atât de grave. 
Gândeşte-te bine: dacă n-ai pus-o tu acolo, înseamnă că a pus-o 
altcineva. Eventual, cineva care avea acces permanent în casa 
noastră. N-are rost să-l acoperi. Ştiu că de morţi trebuie să 
vorbeşti numai de bine, dar în cazul de faţă? 

— De morţi? se auzi un strigăt care-i făcu pe toţi să tresară. 
Femeia se ridică în picioare. Pe faţa-i desfigurată se succedau 
sentimente contradictorii: tristeţe, o nesfârşită suferinţă, apoi 
dezgust, indignare şi ură. Da, o ură cumplită se degaja acum din 
întreaga-i fiinţă. Făcu câţiva paşi în direcţia soţului său şi 
îndreptând asupra lui degetul arătător, şuieră: 

— Să nu îndrăzneşti să vorbeşti de morţi, să nu pronunţi 
numele Sofiei, căci... 

Nu sfârşi şi se lăsă moale ca o cârpă în braţele căpitanului 
Cristea, care o întinse pe canapea. Apoi acesta scoase o sticluţă 
din buzunar şi i-o puse sub nas. Îşi reveni treptat. Deschise 
ochii, rotindu-şi privirea în jurul ei. 

Interveni Nedelea: 

— Cred că e cazul să terminăm comedia. V-aţi jucat rolul ca o 
actriţă profesionistă şi a fost foarte amuzant, dar ajunge! 

Femeia îşi înălţă capul, apoi se adresă maiorului cu o voce 
inflexibilă: 

— Sper că nu vreţi să mă acuzaţi de asasinat, doar nu credeţi 
că puteam fi în stare de aşa ceva? Sunteţi convins că am ucis? 
Aveţi dovezi împotriva mea? 

— Ei, dacă am ajuns la dovezi, se schimbă lucrurile. vă 
mărturisesc sincer, nu am suficiente. Prea multe nu ştim despre 
ucigaşul Sofiei Birăescu. Două lucruri sunt însă neîndoielnice: 
primul, că aceasta, în starea în care se afla, nu s-ar fi dus la 
plimbare 
- mai ales într-un loc pustiu - cu cineva necunoscut. Prin 
urmare, a fost atrasă în capcană de o persoană în stare să-i 


inspire multă încredere, eventual chiar o puternică prietenie sau 
afecţiune. 

Cu o voce întretăiată de respiraţia accelerată care făcea să-i 
tresalte pieptul, femeia izbuti să întrebe în şoaptă. 

— Şi al doilea lucru? 

Maiorul nu răspunse imediat, apropiindu-se încet de masă. 
Toate privirile erau aţintite asupra lui. Luă flegmatic un măr 
dintr-o fructieră, îl privi cu multă atenţie şi, deodată, cu iuţeală, 
îl aruncă în Sandin. Acesta îl prinse cu mâna stângă. 

— Al doilea lucru - accentuă Nedelea pe fiecare cuvânt - este 
că, potrivit părerilor formulate de experţi, ucigaşul Sofiei 
Birăescu a fost stângaci! 

Sandin păli, apoi faţa i se înroşi brusc sub năvala sângelui. 
Vinele de la tâmple i se îngroşară şi ieşiră în relief de parcă ar fi 
fost rădăcinile despuiate ale unui copac, iar cicatricea de pe 
frunte se răsucea într-una ca un nod de viperă. Ochii săi, 
brăzdaţi acum de firişoare roşii, scânteiară. Aruncă o privire 
veninoasă maiorului şi replică: 

— Se pare că domnul maior este pornit azi pe glume; n-aş 
putea spune că sunt dintre cele mai reuşite, dar în fond, putem 
fi şi noi concesivi, doar suntem gazdă! 

Cristea văzu un fulger de mânie trecând peste faţa lui 
Nedelea, la fel ca acela care brăzdează uneori un cer de vară. 
Duse mâna încet spre şold. Dar mai iute decât ei a fost Sandin. 

Se aruncă brusc asupra maiorului cu o asemenea forţă, încât 
l-ar fi măturat pur şi simplu dacă Nedelea nu ar fi fost în gardă. 
Eschivă lovitura făcând un pas lateral în genul unui toreador şi 
în trecere îl lovi cu pumnul în bărbie. Sandin căzu în genunchi, 
dar lovitura îl dezechilibră şi pe Nedelea, care scăpă pistolul. 
Sandin îl ridică de jos, apoi fulgerător îl aţinti asupra lor: 

— Cine face o singură mişcare, e un om mort! Aşa, văd că v- 
aţi cuminţit. E bine, fiindcă eu nu obişnuiesc să glumesc. Nu-i 
aşa, puicuţo? Spune-le şi tu, doar mă cunoşti cel mai bine. 
Apropo, maiorule, trebuie să-ţi spun un amănunt. In pistol „am 
uitat” patru cartuşe, asta pentru orice eventualitate. Sunt 
suficiente ca să vă trimită în iad pe toţi. 


lar acum, fiindcă oricum ne despărţim - continuă Sandin, 
trebuie să vă fac o mărturisire. Şi ca să parafrazez un citat din 
Biblie „am vrut să fiu mai înţelept decât şarpele, dar să apar şi 


cu inima mai curată decât a porumbelului” nu mi-a reuşit. Păcat. 
Aşadar, cum probabil aţi intuit, sau mai ştii, poate că aveţi şi 
unele dovezi, eu am ucis-o pe Sofia Birăescu. Şi aceasta pentru 
că dumneaei - arătă el cu capul spre soţia lui - a înlemnit de 
frică, de groază. 

Dar de fapt, isterica asta care era să-mi facă figura, ştia încă 
de când a plecat la plimbare cu Sofia, că „prietena” ei urma să 
dispară. A şi condus-o până la locul stabilit de mine. Dar când 
am apărut, a început să tremure, răzgândindu-se şi chiar mai 
mult, a încercat să mă împiedice. A trebuit să acţionez repede şi 
singur. După ce Sofia a pierdut copilul, l-a învelit în nişte scutece 
şi a alergat ca o nebună cu el aca a 


Din fericire, foetusul nu a trăit decât câteva ore. E îngropat în 
spatele casei. Urmele mele însă nu le-aţi găsit fiindcă eu am 
operat curat. Apoi, am avut şi prevederea să şterg orice ar fi 
putut să vă dea vreun indiciu contra mea, în schimb „mi-au 
scăpat” urmele lăsate de dumneaei. La această percheziţie aţi fi 
găsit şi cizmele cu numărul 38 pe care le purta criminalul, 
scutecele pline de sânge, câteva pete din sângele lui Ghera, 
pistolul, mă rog, tot tacâmul cu probe. Trebuie să recunoaşteţi 
că am conceput şi executat totul la un nivel foarte ridicat. E 
păcat că n-a reuşit. Şi acum, e timpul să dispar. 

— O clipă, zise maiorul cu o voce albă. De fapt, de ce ai 
suprimat-o pe Sofia Birăescu? 

— Tot n-ai înţeles? Mă dezamăgeşti, maiorule. l-am ucis 
prietena, prietena ei cea mai bună! Mai mult, am implicat-o şi 
pe ea în această crimă. De ce? Vreţi să ştiţi de ce? mai strigă el 


cu o voce tot mai stridentă. La început m-a şantajat ca s-o iau 
de nevastă. A fost martoră, nenorocita, la „accidentul” fostei 
mele soţii, când aceasta a căzut în prăpastie în timpul unei 
excursii în munţi. Apoi mi-a distrus viaţa cu gelozia şi, în sfârşit, 
cu nebunia fără margini.Aceasta a fost răzbunarea mea... 
cumplită şi implacabilă! 

Nedelea se înfioră. Sandin era un psihopat şi încă unul de o 
periculozitate deosebită. Se reculese însă repede. Spuse: 

— Dacă tot ne-ai dezvăluit această taină, de ce nu ne-ai relata 
şi restul? 

— Care rest? 

— Afacerea Ghera?! 

Privirea lui Sandin rătăci un moment peste faţa celorlalţi, apoi 
se fixă asupra lui Nedelea. 

— În definitiv, de ce nu? Am să fiu însă scurt, că n-am timp de 
pierdut. 

Acestui imbecil i-am dat un paşaport pentru celălalt tărâm 
chiar în această încăpere, în timp ce drăguţa de ea - arătă cu 
pistolul spre soţia lui - dormea un somn dulce şi adânc pe care i 
l-am preparat cu un praf introdus în cafea. M-ar jigni însă gândul 
dacă s-ar crede că am fost gelos. Nu, n-am făcut-o din gelozie. O 
uram prea mult ca să mai fiu şi gelos. Mi-a distrus viaţa cu 
nebunia ei. De fapt, apropierea lor mi se datoreşte tot mie. Era o 
mişcare necesară în câmpul meu de acţiune. Nu aveam nimic cu 
individul, mă servise cu credinţă şi supunere, dar făcuse prostii 
şi devenise suspect pentru miliţie. De altfel, cunoştea şi prea 
multe lucruri. 

Am ezitat mult timp, dar înlăturarea lui devenise o necesitate. 
Ca să fiu sincer, când l-am lichidat n-am încercat niciun regret. 
Era un om slab, un ratat. Şi era cât p-aci ca în noaptea în care l- 
am transportat, pentru a-l arunca în râu, să vă lipsesc de un 
colaborator prea curios. Numai graba mea şi ingeniozitatea 
acestuia l-au salvat de la moarte. 

Şi văzând la Nedelea că ar dori să spună ceva, reluă: 

— Pe Mănăilă l-am lovit eu în locuinţa lui. N-am avut intenţia 
să-l suprim, ci doar să-l sperii, şi asta paralel cu presiunea pe 
care urma s-o exercite asupra sa Ghera cu ajutorul unei fete. 
Era un şoc puternic care trebuia să-i ducă la o amnezie 
completă cu privire la un anumit „accident”. Am încercat să-i 
astup gura cu bani, dar individul, când se îmbăta, devenea 


vorbăreţ. 

Şi pentru că un căpitan de la voi se interesa mereu de el la 
spital, am hotărât să-i înlătur pentru un timp. În acest scop, l-am 
folosit pe Ghera. 

Gin Gomosu se află în camera mea. Va mai dormi până 
mâine, dar e în afară de pericol. 

De Ghera, însă, să nu vă pară rău. Puteţi să-i puneţi la 
socoteală două tentative de omor, una asupra Marietei Tocaci, şi 
cealaltă asupra doctorului Emil Justin. Băiatul ăla nu ştia să ducă 
un lucru până la capăt. Şi la închisoare a stat tot pentru nişte 
fapte nereuşite complet. De data asta am pus capăt unei 
existenţe mizerabile. 

Ridică arma şi zise: 

— Îmi pare rău, domnule maior, dar cu tot respectul pe care 
vi-l port pentru perspicacitatea dumneavoastră, vă daţi seama 
că după cele mărturisite nu mai pot să vă las în viaţă. Ar fi prea 
periculos pentru mine. Cei care vor veni, vor găsi arma în mâna 
scumpei mele soţii care, după ce v-a împuşcat, s-a „sinucis” în 
disperarea ei. 

— Aşteaptă Sandin, interveni rapid maiorul, nu crezi că ar fi 
mai bine să te laşi păgubaş? Doar n-ai nicio şansă de scăpare! 

Acesta râse cu hohot, ducând mâna la buzunar de unde 
scoase un paşaport. 

— ÎI vezi? Îl am de mai mult timp, fabricat cum nu se poate 
mai bine. Nu te aşteptai la asta, recunoaşte! Când veţi fi găsiţi, 
eu am trecut demult frontiera - şi nu singur - probabil că ştii şi 
asta. 

— Totuşi, nu înţeleg, zise Nedelea cu o voce uscată, ce 
realizezi prin acest asasinat? Nu-ţi dai seama că eşti aşteptat 
afară, că vei fi urmărit peste tot şi, dacă, prin absurd, ai putea 
scăpa de organele noastre judiciare, dincolo de graniţele ţării, 
oriunde te vei afla, vei fi supravegheat, hărțuit, arestat şi 
extrădat. Ai auzit de Interpol? Nu crezi că ar fi mai bine să te 
predai? Oricum, vei fi judecat cu obiectivitate pentru faptele tale 
şi ţi se acordă şansa să scapi cu viaţă, chiar dacă înfunzi 
puşcăria... 

— Prea scump... pielea mea preţuieşte mai mult răspunse 
cinic Sandin. 

— Poate în ochii tăi. Dar pe piaţă nu. Şi nu trebuie să-ţi 
evaluezi cât mai bine şansele. 


Sandin ezită un moment, măsurându-i cu o privire în care se 
strânse toată febra urii sale. Apoi, adăugă grăbit: 

— Ei, dar am pălăvrăgit destul şi maşina mă aşteaptă. Aşa, 
încât... 

Nedelea se aruncă ca un fulger apucându-l de picioare şi 
trase. Criminalul căzu pe spate, scăpând pistolul din mână. 
Amândoi se aruncară spre el. Nedelea îl prinse primul şi-l 
împinse cu mâna. 

O lovitură dată cu capul îl aruncă pe maior în perete. Acesta 
se ridică însă imediat şi, cu pumnul strâns, lovi cu sete maxilarul 
drept al agresorului său, care căzu în genunchi. O altă lovitură în 
plexul solar îl scoase definitiv din circulaţie. 

Căpitanul Cristea, care, cu pistolul în mână urmărea lupta, se 
aruncă asupra criminalului şi îi puse cătuşele. 

Într-un colţ al încăperii, nemişcată, pe acelaşi fotoliu, şedea 
Ileana Sandin. Ochii ei, dilataţi de teroare, aveau o fixitate 
înspăimântătoare. Cristea îi întinse un pahar cu apă, dar mâinile 
femeii tremurau aşa de tare, încât vărsă conţinutul. Se ridică în 
picioare şi merse până la bufet de unde scoase o sticlă de 
coniac şi umplu un pahar pe care îl sorbi deodată. Apoi se servi 
din nou şi duse paharul la buze, privind mereu la soţul ei. 

Agasat de privirile ei insistente, Sandin izbucni: 

— Dacă mai bea mult, îi creşte imaginaţia. Ar putea ieşi 
nepătată ca o floare din afacerea asta. 

Nedelea îl privi de parcă ar fi examinat o insectă sub un 
microscop. 

Deodată izbucni un plâns sfâşietor. Ileana Sandin se îndreptă 
spre el ţinând în braţe o păpuşă pe care o alinta, şoptindu-i 
cuvinte de mângâiere, în timp ce lacrimile i se prelingeau pe 
faţă şi de aici, una câte una, udau această stranie arătare 
învelită în nişte scutece pline de pete ruginii. 

Nedelea înţelese. 

Îi făcu un semn lui Cristea care ridică telefonul şi ceru 
Salvarea. 

În timp ce Sandin era condus la sediul miliției, Cristea se 
adresă maiorului: 

— În orice caz, aţi riscat mult! Criminalul putea să tragă 
înainte de a vă arunca asupra lui. 

— Nu am riscat nimic, răspunse acesta imperturbabil. Pistolul 
n-avea niciun cartuş în încărcător. Au fost scoase din vreme. 


Căpitanul rămase ca trăsnit. Într-un târziu, articulă: 

— Atunci, pentru ce-aţi mai făcut asta? 

Maiorul nu răspunse imediat. Îşi aprinse o ţigară şi trase cu 
plăcere un fum. Apoi, urmărind cu mult interes rotocoalele 
albăstrii care-i ieşeau din gură, zise încet, în timp ce o luminiţă i 
se aprinse în ochi: 

— Foarte simplu. Fiindcă dacă nu acţionam în felul acesta 
poate îl împuşcam. Or, trebuia întâi să se demaşte şi, apoi, 
recunoaşte, aveam nevoie de el viu. 

— Ce-i drept, dar acţiunea a comportat totuşi şi o doză de 
risc, zise Cristea. 

— De acord, răspunse Nedelea gânditor, dar şi riscurile 
conferă farmec meseriei noastre. 


CIRCUIT ÎNCHIS 


— Ei, şi-a revenit Stamate? întrebă cu voce egală maiorul 
Sandu. 

— Da, tovarăşe maior. Locotenentul Savin îi răspunse repede 
ca şi cum ar fi aşteptat întrebarea. Numai că nu prea e-n apele 
lui. Medicul de gardă mi-a acordat cinci minute să discut cu el. 

— Şi ai reuşit să afli ceva? 

Intrebarea maiorului purta amprenta unei nerăbdări stăpânite 
cu greu şi locotenentul sesiză. Maiorul Sandu era recunoscut 
pentru calm şi răbdare. De data asta se părea însă că şi lui îi 
puteau ceda nervii. Savin se grăbi să răspundă: 

— Nu prea mult, dar suficient pentru a confirma bănuiala 
noastră, potrivit căreia agresorul a pătruns, se pare, în cameră 
prin uşa de la balcon. Victima şedea la biroul său. Scria un 
raport cu privire la unele nereguli pe care le găsise pe teren. Era 
grăbit; trebuia să prezinte, după-amiază, referatul la direcţie. 
Obsedat de timp, a privit pendula de perete cu câteva secunde 
înainte de a fi atacat. Işi aminteşte ora: era 17,25. A auzit un 
zgomot în spatele său. Tocmai voia să se întoarcă, când primi 
lovitura. Aşa se şi explică faptul, atestat şi în raportul medico- 
legal, că lama instrumentului, în loc să-i atingă inima, a intrat 
sub omoplatul stâng şi, datorită mişcării de întoarcere 
imprimate de corpul victimei, a alunecat de-a lungul lobului 
pulmonar, fără să intersecteze vreun organ vital. Evident, 
leziunea a provocat o hemoragie, care a putut fi însă oprită la 
spital, intervenindu-se la timp. Stamate mi-a indicat şi câteva 
persoane cu care se afla în stare conflictuală. 

După ce locotenentul raportă şi stadiul cercetărilor, maiorul 
făcu unele observaţii stabilind împreună acţiunile ce urmau să 
fie întreprinse a doua zi. 

— Şi nu uita, adăugă Savin, verifici paralel şi celelalte versiuni 


elaborate, fără a acorda dinainte credit special vreuneia 
dintre ele. Şi acum dă-mi materialul să mă pregătesc pentru 
audierile de mâine. 


Primul fu ascultat Rică Vâzdoagă, vânzător la un magazin 
alimentar. 

— Desigur, îmi pare rău de cele întâmplate, spuse acesta, dar 
nu mă miră. Nelu Stamate se cam lua de unii, de alţii, şi o fi dat 
peste cineva, mai aprins, care i-a dat o lecţie. 

— Consideraţi că a încerca să ucizi pe cineva constituie o 
lecţie? 

— Nu, n-am vrut să spun asta... Mă gândeam la o bătaie, nu 
la crimă. 

— Aţi avut vreodată diferende, certuri sau alte conflicte cu 
Stamate! 

— Ne-am certat în câteva rânduri, cunosc şi ceilalţi vânzători 
discuţiile noastre. Insă să ştiţi, eu nu sunt omul care se 
aprinde... Nu-mi plac chestiile astea cu bătaie şi înjurături. Dar 
tovarăşul Stamate mi-a zis de câteva ori că mă dă afară din 
serviciu. Deşi n-avea niciun motiv... 

— Unde şi când aţi aflat despre acest caz? 

— Aici. Acum, la dumneavoastră, răspunse repede Vâzdoagă. 

— De la cine? 

— Păi. Cred că dumneavoastră mi-aţi spus că Stamate a fost 
ucis?! 

— Eu nu am spus niciodată aşa ceva. Am zis că a fost victima 


unei agresiuni, că a fost o încercare de ucidere a unui om, atât! 
— ??! 


— Ei! 

— Probabil am auzit pe sală, dar să ştiţi că se vorbeşte şi în 
oraş! 

— Cum v-aţi petrecut timpul în ziua de luni, acum trei zile? 
reluă maiorul. Mai precis, unde aţi fost, ce-aţi făcut? 

— După cum ştiţi, am fost în concediu atunci. Şi acuma, tot în 
concediu sunt. Scoase un carneţel din buzunar pe care îl răsfoi 
încet. Cred că eram pe drum: veneam de la Bistriţa... 

— Mai concret, între ce ore aţi fost pe drum... 

— Toată ziua. Am ajuns în oraş la orele 21,00. 

— Bine, zise maiorul, vă rog să treceţi în camera alăturată, 
unde să daţi o declaraţie amănunţită. 

După plecarea lui în încăpere îşi făcu apariţia locotenentul 
Doru Savin care, după ce îl întrebă din priviri pe maior, făcu loc 
unei persoane să între. 

— Vă rog. Poftiţi! 

— Costache Drinca... se grăbi să se prezinte noul venit 
întinzând buletinul de identitate. Sunt funcţionar, respectiv 
gestionar la depozitul de mărfuri nr. 2, şi aş dori de la bun 
început să vă precizez... 

— Precizările pentru mai târziu, interveni maiorul cu un ton 
calm, dar ferm. Acum vă rog să-mi răspundeţi la unele întrebări: 

— L-aţi cunoscut pe Nelu Stamate? 

— Evident, doar pentru asta m-aţi şi chemat. 

— In ce relaţii eraţi cu acesta? 

— Bune, foarte bune aş putea să zic. Am lucrat de multe ori 
împreună, l-am ajutat când a fost cazul, m-a sprijinit şi el, că 
doar oameni suntem, nu? Apoi clipi cu şiretenie către ofiţer: 

— Ştiţi, se mai întâmplă în munca noastră să-ţi lipsească câte 
ceva şi asta de obicei atunci când ai o „obligaţie”. Şi atunci ce 
faci? Recurgi ba la unul, ba la altul să te ajute, nu? Aşa se fac 
relaţiile... 

— Şi când se desfac, ce se-ntâmplă? 

— Ei, trăim doar între oameni, numai lupul e uneori singuratic. 

— Nu mi-aţi răspuns la întrebare. 

— Are vreo legătură cu cazul pe care-l cercetaţi? 

Pe maior îl surprinse puţin modul de a pune întrebarea. 
Răspunse scurt: are! 

— Păi când se desfac, încetează relaţiile! 

— Unde vă găseaţi în ziua de luni şi cu ce v-aţi ocupat? 


— Nu am nicio legătură cu crima, declară acesta. Precizez din 
nou că luni am fost ocupat toată ziua. Nu m-am mişcat de la 
birou. Între cinci şi şase după-amiază am lucrat la o situaţie... 
Am plecat spre casă tocmai pe la şapte şi jumătate... 

— Excelent, făcu maiorul, în acest caz vă rugăm să 
consemnați cele ce ne-ati spus, într-o declaraţie. 

Ultimul fu ascultat lon Fekete, funcţionar la depozit. 
Recunoscu că se certase cu Stamate în câteva rânduri. 

— Aţi avut certuri grave? 

— Era greu să nu te cerţi cu omul ăsta; parcă îţi căuta pricină 
din te miri ce. Era un tip foarte dificil. 

— L-aţi ameninţat vreodată? 

— Da, după ce m-a sancţionat în mod gratuit, i-am spus că 
mă voi revanşa şi eu... 

— Cum aţi înţeles această „revanşă”? îl întrebă maiorul cu 
voce egală. 

—  Credeţi-mă, tovarăşe maior, nu doream moartea lui 
Stamate. Omul spune multe la nervi... Vă rog să mă credeţi că 
n-am niciun amestec în această faptă respingătoare şi sper că 
voi putea să vă produc şi un alibi valabil. 

— Sunteţi în căutarea unui alibi? 

— Da, că altfel cum să-mi justific nevinovăția? 

— Dumneavoastră nu trebuie să vă dovediţi nevinovăția, ci 
noi trebuie să vă dovedim vinovăția, dacă e cazul - interveni cu 
aplomb locotenentul Savin. 

— Deci, v-aţi pregătit un alibi, îl aveţi? întrebă maiorul 
amuzat. 

— Trebuie să-l am. Numai că, vedeţi, luni după-amiază am 
primit multă lume, mai ales delegaţi cărora le-am făcut formele 
pentru ridicarea unor mărfuri din depozit, apoi am dat şi câteva 
telegrame în provincie. 

Am ajuns acasă spre seară, să tot fi fost orele opt. 

— Cam subţire, alibiul! făcu Sandu. 

— Altul n-am. Asta e! 

— Daţi-i tovarăşului locotenent numele şi, eventual, adresa 
persoanelor pe care le-aţi primit şi al celor provincie cărora le-aţi 
telefonat, mai zise maiorul conducându-l până la uşă. 


— Ei, ce părere ţi-ai făcut? întrebă maiorul pe locotenent cu o 
voce obosită. 


— Încă nu mi-am formal una, răspunse acesta. Am verificat 
alibiurile lor. Toate stau în picioare! Aşa încât... 

Urmă un timp de tăcere, după care maiorul spuse: 

— Eu zic să ascultăm din depoziţiile făcute. Apăsă pe unul din 
butoanele magnetofonului... 

„„„Trecuse mai bine de o jumătate de oră de când ascultau. 
Deodată, maiorul exclamă: 

— Vrei să reiei încă odată pasajul ăsta? Ofiţerul derulă banda; 
după ce o ascultă, maiorul zise: 

— Ai realizat? 

— La ce vă referiţi, tovarăşe maior? întrebă locotenentul, 
puţin derutat. 

— Ascultă, zise maiorul, pornind din nou magnetofonul... Și 
acum, atenţie mărită! Vocea se auzi clar: „Între cinci şi şase 
după-masă am lucrat la o situaţie...” 

— Stop banda, ordonă maiorul. Ei, îţi spune ceva asta? 

Locotenentul îi privi întrebător un timp, apoi se bătu cu palma 
pe frunte. 

— Ora, tovarăşe maior. Drinca ţine să ne convingă că între 
cinci şi şase după-amiază a fost la birou... De unde această 
insistenţă cu privire la ora, exact la ora săvârşirii crimei? Cum 
putea Drinca să cunoască ora la care s-a săvârşit fapta? Niciuna 
din întrebările puse nu s-a referit la timpul în care s-a comis 
infracţiunea. 

— Am impresia, făcu maiorul surăzător, că... centrala a 
început să-ţi funcţioneze... Ce zici, mai stăm odată de vorbă cu 
el? 

— Se mai pune o asemenea problemă? 

— Până atunci pune în mişcare tot colectivul. Vreau o 
verificare pe minute, dacă e posibil, a modului cum şi-a petrecut 
timpul în ziua respectivă. 


Ar fi important de stabilit dacă individul putea să părăsească 
incinta depozitului fără să fie văzut, pe unde şi cât timp i-ar fi 
trebuit să ajungă la locuinţa victimei şi înapoi. Mă rog, tot 
tacâmul. 

— Am zburat, tovarăşe maior, spuse locotenentul, ridicându- 
se vioi de pe scaun. 

— O clipă, îi potoli maiorul elanul, mi-l aduci mâine, în jurul 
orei 8,00, nu acum, nu în seara asta. 

— Dar... făcu locotenentul, puţin dezorientat. 

— Am spus: mâine dimineaţă. Apoi, adăugă ironic: vreau să 
doarmă liniştit la noapte! 


Reaudierea lui Costache Drinca începu la ora stabilită, în 
prezenţa celor doi ofiţeri, după procedura obişnuită. 

Intrebările se succedau metodic, investigând la început mai 
ales aspecte colaterale, apoi relaţiile acestuia cu victima. 
Treptat, pe nesimţite, atinseră fondul problemei. Drinca susţinea 
cu obstinaţie că între orele 17,00 şi 18,00 se afla în depozit. 

— Foarte bine, concedă maiorul, dar nu înţeleg de ce susţineţi 
cu atâta siguranţă că între aceste ore aţi lucrat în depozit. S-ar 
putea să vă înşelaţi asupra orei. Şi pe urmă nu văd întrucât 
faptul respectiv ar avea vreo semnificaţie? 

— Cum adică nu are nicio semnificaţie, răspunse acesta 
vexat. Doar în acest timp s-a comis crima?. 

— De unde ştiţi dumneavoastră acest lucru? întrebarea 
maiorului căzu brusc, scurt, ca o lovitură de ghilotină. 

— Păi, cum de unde ştiu, doar dumneavoastră mi-aţi spus! 
Sau poate tovarăşul locotenent! răspunse acesta cu un glas 
nesigur, întorcându-şi privirea disperată spre tânărul ofiţer. 

La început maiorul surâse. Apoi, ochii săi negri se îngustară 


tot mai mult. Glasul sună însă distant şi inexpresiv: 

— Te înşeli fundamental, Drinca, nimeni din cei de-aici n-a 
pomenit despre timpul când s-a comis omorul, iar altcineva nu 
ştia, evident, în afară de criminal!... 

O clipă individul rămase cu gura deschisă, după care sări 
brusc în sus, apucă scrumiera de pe masă şi o azvârli spre capul 
maiorului. În timp ce acesta se feri, Drinca răsturnă masa şi se 
repezi la fereastră. Dar locotenentul Savin fu mai rapid decât el. 
Piciorul ofițerului îl ajunse când se afla în aer trântindu-l la 
pământ. Cu ochii întunecaţi de ură infractorul scoase un şiş din 
mânecă şi se năpusti asupra ofițerului. Acesta se feri în lături şi 
în trecere îl lovi scurt cu muchia palmei. Căzu secerat. 

— Frumoasă lovitură Savine, exclamă maiorul, şi când te 
gândeşti că nu ai primit încă centura neagră?! 


În camera de lucru a şefului biroului judiciar era multă 
animaţie. Se lucra la încheierea dosarului. 

— Pregăteşte raportul, zise maiorul, dându-i locotenentului 
câteva coli de hârtie acoperite de un scris energic. 

Acesta luă hârtiile, făcu câţiva paşi, şovăi o clipă, apoi se 
întoarse cu o privire întrebătoare. 

— E ceva ce nu merge? îl întrebă maiorul. 

— Ştiţi, în legătură cu mobilul, mi se pare că nu este suficient 
de fundamentat pentru o asemenea... 

— Ah, sunt de neiertat, locotenente; am uitat să-ţi spun 
câteva amănunte. Ce vrei, îmbătrânesc şi eu. Aşadar, ascultă- 
mă. Îţi reaminteşti că, în ziua în care am hotărât să-l reaudiem 
pe Drinca ţi s-a părut oarecum ciudat faptul că am insistat să-l 
aduci a doua zi de dimineaţă, cu toate că erai foarte grăbit să 
pui mâna pe el. 

— Da, într-adevăr, mi s-a părut, dacă nu ciudat, oarecum 
neobişnuit procedeul, mai ales că mi-aţi spus să-l las să aibă o 
„noapte liniştită” şi mi-am zis... 

— Ştiu, sau cel puţin îmi închipui ce ţi-ai zis în mintea ta. 

Locotenentul roşi. 

— Numai că, urmă imperturbabil maiorul, în ziua aceea şi, 
bineînţeles şi noaptea, individul era sub urmărire... Luă o hârtie 
din care citi: „La ora 23,15, numitul Drinca a părăsit locuinţa sa 
şi a luat-o spre dreapta pe strada Ghiocel până la întretăierea 
acesteia cu strada Cernat. Aici s-a oprit, şi-a aprins o ţigară, s-a 


uitat în urmă şi apoi, parcă mai liniştit, a traversat, îndreptându- 
se spre depozitul de mărfuri. Ajuns aici, s-a mai uitat odată 
împrejur şi a intrat înăuntru. Am aşteptat un timp, apoi am 
pătruns în curtea unităţii îndreptându-mă spre magazia centrală 
unde se zărea o fereastră luminată. Am privit înăuntru. Drinca 
tocmai vărsa făină într-un sac de hârtie cafenie, cum sunt, de 
obicei, cele în care se ambalează zahărul tos...” 

Maiorul se opri din citit, reintroduse raportul în mapă, după 
care continuă: 

— Restul îl vei afla din acest material. Bineînţeles, a doua zi 
am cerut să se facă un inventar inopinat la depozit în timp ce 
Drinca se afla la noi în cercetare. După nici două ore, mi s-a 
telefonat că s-a găsit o lipsă în gestiune de 38 000 lei, dar abia 
azi dimineaţă am primit rezultatul final. 

— 29? 

— E vorba de un minus în gestiune de peste 250 000 lei, 
pentru care Drinca va trebui, de asemenea, să fie tras la 
răspundere penală. 


— Şi credeţi că Stamate ştia despre această delapidare? 

— Nu cred că ştia! mai curând cred că intuia unele nereguli şi 
aşa cum era el, cam tranşant, l-a ameninţat de introducerea 
unei revizii contabile. De altfel, acest lucru este acum confirmat 
şi de martori. 

— Deci, mobilul era... 

— Disimularea unei delapidări deosebit de grave, pentru care 


Drinca nu s-a dat în lături de la crimă. lată adevărata faţă a 
infractorului 


MADONA CU DOUĂ FEŢE 


Vila „Clara”, aşezată într-o vale însorită, departe de oraş, era 
o clădire veche dar cochetă, fiind construită iniţial în stilul unui 
chalet elveţian. Noul ei proprietar, doctorul Ilarie Costin, o 
restaurase după vechiul proiect, adaptând-o însă cerinţelor 
actuale, cu toate instalaţiile necesare, pentru a-i conferi 
maximum de comoditate şi funcţionalitate. Interiorul fusese 
aranjat cu mult gust de către soţia sa, Clara, constituind o 
îmbinare fericită a mobilei stil cu exigenţele esteticii moderne. 
Se mutaseră numai de şase luni. Doctorul plănuise să se mute 
aici definitiv. După ce avea să iasă la pensie. Adeseori obişnuia 
să se plimbe prin parcul spaţios, acum pustiu la acest început de 
noiembrie. Îi făcea multă plăcere să-şi imagineze cum va sădi 
trandafiri şi tuberoze, cum va tunde boschetele lăsate în 
paragină de fostul proprietar. Nu mai avea mult până la 
pensionare, aşa încât visul lui urma să devină în curând o 
realitate. 

Toate aceste gânduri îi trecură prin minte lui Costin în 
noaptea asta când insomnia se lipise de el cu încăpățânare. In 
urmă cu câteva minute i se păru că aude zgomotul unei maşini. 


Dar ce să caute un automobil aşa de târziu aici? Se uită la 
ceasul de pe noptieră. Erau orele unu şi cincisprezece. Exact la 
unu şi douăzeci începu să plouă. Se ridică din pat într-un cot şi 
privi pe fereastră. Ploaia cădea în rafale, sub bătaia unui vânt 
îndrăcit măturând totul în cale. Simţi o destindere apoi această 
stare fu izgonită de un junghi care-i săgetă inima şi se insinuă în 
mâna stângă. Işi duse mâna la inimă. Un nou acces de anghină 
pectorală?! Al câtelea oare? Luă un comprimat de nitroglicerină 
şi închise ochii. Durerea cedă. În orice caz, se gândi el, 
procedase înţelept că urmase sfatul bunului său prieten, 
medicul cardiolog Spânu, pe care-l chemase telefonic şi care îi 
promise că va veni a doua zi la dejun. lar la ora zece trebuia să 
vină notarul. Da, era timpul să pună în ordine câteva lucruri. Se 
încruntă. Dar dacă greşea? Familia lui... oare avea cu adevărat o 
familie? Deodată simţi un curent de aer care se prelingea pe el. 

— Tu eşti, Clara? întrebă el puţin agasat. 

Nu primi niciun răspuns. 

| se păru totuşi că distinge o formă în întuneric. Mâna pe care 
o întinse spre noptieră răsturnă paharul cu apă, dar nu mai 
ajunse până la butonul soneriei... Lovitura puternică îi reteză 
gestul. Avu senzaţia că-i explodase capul. Încercă să tipe, dar 
din piept nu-i ieşi decât un geamăt gutural. 

Cam după o jumătate de oră, Clara Costin telefona la miliţie. 
Nu peste mult timp se auzi sirena autoturismului miliției din care 
coborâră maiorul Dragoş şi căpitanul Feraru, însoţiţi de 
procurorul de serviciu şi medicul legist. În timp ce medicul şi 
procurorul trecură în camera victimei pentru a o examina, 
Dragoş începu cercetările. 

In afară de Clara, în vilă se mai afla Sandu Costin, fiul 
doctorului din prima căsătorie, şi fratele Clarei, Dan Vieru, 
funcţionar. Rugând-o pe soţia victimei să-l însoţească până în 
hol, maiorul o pofti pe un fotoliu şi îi zise: 

— Ştiu că vă vine greu, dar în interesul cercetărilor v-aş ruga 
să-mi răspundeţi la câteva întrebări. De acord? 


— Desigur, tovarăşe maior, făcu aceasta, ştergându-şi ochii 
cu o batistă. O să-mi revin, dar ştiţi a fost atât de... neaşteptat! 

— Vă înţeleg durerea, e firească. Dar... 

— Vă ascult. 

— Aţi putea să ne relataţi când şi în ce împrejurări l-aţi găsit 
pe soţul dumneavoastră? 

Clara se concentră un timp, apoi răspunse hotărât. 

— Puțin după ora unu patruzeci şi cinci... 

— Drept să vă spun, mă nedumereşte puţin acest răspuns. Nu 
dormiţi de obicei la ora asta? 

— Ba da. Dar în ultimul timp, de când cu agravarea bolii 
soţului meu, dorm şi eu cum pot gândindu-mă că s-ar putea să 
aibă nevoie de ceva... ştiţi cum e când eşti neliniștit... 

— Care era diagnosticul bolii decedatului? 

— Anghină pectorală şi insuficienţă coronariană. 


— Suferea demult de aceste boli? 

— Bolile erau cronice. Cred că de mult mult timp. Nu mi-a 
spus niciodată. Era o fire mai închisă. Când m-am căsătorit cu el 
era cardiac, se trata, dar nu era grav. Medicul cardiolog care-l 
îngrijea mi-a spus să-l supraveghez permanent şi să-l feresc pe 
cât posibil de eforturi, de stressuri... Dar, cu firea lui voluntară şi 
temperamentul său coleric, mi-era foarte greu să-l ajut. Nu mă 
lăsa. Lucra până noaptea târziu, mai şi fuma uneori, se enerva 
din orice fleac... 

— Să revenim la noaptea aceasta. V-aţi culcat neliniştită? 

— Nu în mod special. Dar la ora aceea m-am trezit din somn 
cu impresia că am auzit în camera soţului meu ceva, ca un 
geamăt înfundat, pierdut. Mi-e greu să vă redau exact senzaţia 
pe care am avut-o, dar intrasem în panică. Am alergat într-un 
suflet spre dormitorul său şi am deschis uşa încet ca să nu-l 
trezesc. Era întuneric şi nu-l puteam vedea prea bine. Mi s-a 
părut totuşi că stătea într-o poziţie ciudată, nefirească. M-am 
apropiat de pat şi am aprins lumina. Atunci, am văzut... 
înfiorător! Îşi acoperi faţa cu mâinile 

— Când l-aţi văzut pentru ultima dată în viaţă? Reluă Dragoş 
imperturbabil, după un timp. 

— La douăsprezece şi jumătate, răspunse ea cu o voce frântă. 

— De unde ştiţi ora exactă? 

— Am stat de vorbă în hol cu Sandu. Eram obosită şi se făcuse 
târziu, după aprecierea mea. M-am uitat la ceas. Era ceasul 
douăsprezece şi jumătate. M-am dus la el cu medicamente. Nu 
ştiam dacă doarme sau nu. Mi-era teamă să nu facă o nouă 
criză. Trebuia să-l supraveghez continuu. 

— Din camera dumneavoastră? interveni căpitanul Feraru, 
nemaiputându-se stăpâni. Dragoş îl privi intens până ce acesta 
îşi plecă capul. 

— Da, din camera mea. Nu voia să stau cu el. Era foarte 
categoric în privinţa asta. Câteva nopţi m-am strecurat în 
dormitorul său fără să ştie şi am dormit pe un fotoliu, până într- 
o dimineaţă când s-a trezit înaintea mea şi mi-a făcut un 
scandal, de era să facă un infarct! Azi noapte i-am adus un 
pahar cu apă şi o cutie de nitroglicerină „Nitro-vis-retard” pe 
care i-o trimisese ieri doctorul Spânu. S-a întors spre mine 
supărat, nu ştiu de ce, şi mi-a spus să pun cutia şi paharul cu 
apă pe noptieră şi să nu-l mai deranjez. 


— Aţi mai vorbit ceva cu dânsul? 

— Nu. Am pus totul pe noptieră şi am ieşit. 

— Nu aţi realizat ce l-a supărat? 

— Nu-mi dau seama. Aseară era volubil, a jucat câteva 
partide de şah cu fiul său, a glumit, într-un cuvânt, era într-o 
dispoziţie excelentă. 

— Era dispoziţia sa obişnuită? 

— N-aş putea afirma acest lucru. Avea, cum s-ar zice, zile 
bune şi zile proaste. Şi când era indispus, nimeni nu putea să 
stea în preajma lui. 

— Se pare că această indispoziţie a survenit după miezul 
nopţii. Ce eveniment o fi produs-o? 

Clara Costin îl privi neliniştită, frământându-şi fără încetare 
mâinile. Într-un târziu, izbucni: 

— Nu ştiu, nu am de unde să ştiu! 

Dragoş tăcu. Părea dus cu gândul. Prin urmare, dacă ar fi să 
cred, totul e simplu: doctorul a fost asasinat între douăsprezece 
şi jumătate şi unu şi patruzeci şi cinci! Apoi cu o voce din care 
răzbătea o oarecare jenă Dragoş întrebă brusc, şi singur s-a 
mirat de ce i-a ieşit pe gură. 

— Vă iubeaţi soţul? 

Clara nu răspunse imediat, vădit şocată şi ea de întrebare. 
După un timp, zise: 

— ÎI respectam şi... l-am îndrăgit. 

— Era gelos? 

— Cred că da, cu toate că nu recunoştea acest fapt. Susţinea 
că „dragostea de după căsătorie e ca plata unei datorii 
contractate. Trebuie s-o plăteşti fiindcă ai semnat poliţa.” 

— Inţeleg. Vă mulţumesc pentru relaţiile date. Deocamdată 
asta ar fi totul. Dacă sunteţi amabilă v-aş ruga să-l poftiţi pe 
fratele dumneavoastră până aici. Aş dori să-i pun câteva 
întrebări. 

Clara Costin se ridică şi ieşi. În acest timp intră medicul legist, 
însoţit de procuror. Dragoş privi întrebător spre medic, care, 
parcă i-ar fi ghicit gândurile, spuse: 

— Se pare că moartea a intervenit cu două, trei ore înainte. 
Victima a fost lovită puternic cu un corp contondent, o rangă de 
fier sau ceva asemănător, care i-a produs o fractură craniană, 
impact frontalo-lateral. Detalii mai ample am să-ţi pot da numai 
după autopsie. 


— Adică?! 

— Dacă-l transportaţi urgent, pe la douăsprezece! 

Procurorul Şimandan se opri în dreptul maiorului: 

— Vreţi să vă asist? 

— Deocamdată nu-i nevoie. Poate mă ajutaţi mai târziu. 

— După ce terminaţi audierile poate treceţi pe la mine să 
analizăm datele cercetării. 

— S-a înţeles, răspunse Dragoş cu un ton vesel. Dacă vreţi, 
lăsaţi-mi vreo două casete, am să vi le aduc înregistrate. 

— Vedeţi că vi le imput dacă înregistrarea e slabă. 

— Tehnic? 

— Nu, criminalistic, zâmbi procurorul, ieşind pe uşă, în urma 
medicului legist. 

Maiorul se întoarse spre noul venit. 

— Dumneavoastră sunteţi... 

— Dan Vieru, fratele soţiei doctorului Costin, sau dacă 
preferaţi altfel, cumnatul decedatului, 46 ani, funcţionar la 
„Autoservice”. 

— În ce relaţii eraţi cu victima? 

— În ce relaţii? Bune. Ne vizitam, ne făceam servicii în mod 
reciproc, m-a ajutat în câteva rânduri. 

— În ce fel v-a ajutat.? 

— Băneşte, evident. Om de treabă... când nu era nervos! 

— Pot să înţeleg că la nervi doctorul Costin se schimba? 

— Ei, nu chiar fundamental. Dar atunci avea obiceiul să şi 
jignească, fără alegere, pe mine, pe soţia sa, pe propriul lui fiu... 
Îţi reamintea serviciile pe care ţi le-a făcut, mă rog, chestii de 
astea. Oricum, însă, în societate era un om admirabil, politicos, 
spiritual. 

— Cum se purta cu sora dumneavoastră? 

— Bine... în general. La nervi însă... o mai brusca! V-am spus 
- schimbă el subiectul - nu-l ierta nici pe Sandu. Îl mai şi 
pedepsea... 

— Cum? 

— Nedându-i bani de buzunar şi atunci acesta apela la mine. 
Mă rog, mai avea şi el nevoie de o carte, rechizite, de un 
spectacol, de o aventură... Maiorul îl întrerupse brusc: 

— Când aţi venit azi noapte la vilă? 

Acesta reflectă câteva clipe, apoi cu o voce fermă răspunse: 

— Cu aproape o jumătate de oră înaintea dumneavoastră, 


tovarăşe maior. Mai precis, adăugă el, la orele două şi douăzeci. 

Clara încuviinţă din cap. 

Dragoş continuă interogatoriul cu o voce detaşată: 

— Veniţi adeseori în vizită la o asemenea oră? 

— Nu prea, veni răspunsul prompt al acestuia. Dar aseară 
soră-mea mi-a telefonat acasă, comunicându-mi intensificarea 
crizelor de inimă ale soţului său, cerându-mi să-l caut pe 
medicul cardiolog şi să-i aduc aici. 

— Şi l-aţi căutat? 

— L-am căutat, dar nu l-am găsit. Am lăsat vorbă menajerei 
sale să vină cât mai urgent posibil la vila „Clara” iar eu m-am 
repezit aici. Nu am putut pleca imediat din cauza ploii şi am 
ajuns târziu, după moartea cumnatului meu. 

Dragoş privi pe fereastră în timp ce căpitanul Feraru lua 
notițe. Ploaia continua să cadă fără întrerupere. Era de aşteptat. 
Cu două zile înainte se întâmplase la fel. Apoi vântul uscă 
străzile. leri mai credea într-o zi însorită, mai mult sperând decât 
crezând în prevederile meteorologice. Dar noaptea schimbase 
„harta sinoptică”. Gropile de pe şosea pline de noroi stăteau 
mărturie. Şi ce n-ar fi dat să petreacă un sfârşit de săptămână 
plin de soare. Şi promisese... se desprinse brusc din gânduri, 
întorcându-se spre Clara: 

— Unde aţi fost între douăsprezece şi jumătate şi unu 
patruzeci şi cinci? o întrebă maiorul pe Clara cu o voce puţin 
schimbată. 

Surprinsă de întrebare, Clarei Costin îi năvăli tot sângele în 
faţă, apoi, revenindu-şi, răspunse puţin nesigură: 

— În camera mea, ca de obicei. Ştiţi, între camera mea şi cea 
a lui Ilarie... a fostului meu soţ, este instalată o sonerie şi când 
avea nevoie de ceva... 

— Eraţi singura în cameră? o întrerupse maiorul. 

— Desigur, răspunse Clara, roşindu-se uşor, şi maiorul 
remarcă acest „desigur” rostit parcă puţin precipitat. 

— ŞI... a sunat! 

— Nu, doar v-am explicat mai înainte.. Nu vă înţeleg. Vreţi să 
insinuaţi că aş fi vrut... 

— Nu vreau să insinuez nimic. Pun doar întrebări de rutină. 
Eraţi singură în cameră? 

Clara se roşi. Se vedea că făcea eforturi disperate pentru a-şi 
menţine calmul. 


— Bineînţeles! Cu cine să fi fost? 

— Nu ştiu, eu am întrebat doar. V-aş ruga să fiţi amabilă şi să- 
| chemaţi pe fiul dumneavoastră. Acesta intră în cameră. 

— Sunteţi Sandu Costin, student la Facultatea de electronică, 
fiul doctorului Ilarie Costin, decedat? i; 

— Nu tocmai exact, făcu Sandu, cu un ton neutru. Intr-adevăr 
am fost student... în prezent sunt exmatriculat. 

— Din ce cauză? 

— Fleacuri. Frecvenţă slabă plus unele mici „împrumuturi” de 
la colegi pe care le-am restituit cu o oarecare întârziere. A mai 
fost şi un scandal... dar nu vă faceţi probleme, nu erau de 
competenţa miliției. 

— Nici nu-mi fac probleme, tinere. Poate, mai curând ar trebui 
să vă faceţi dumneavoastră! În sfârşit, tatăl dumneavoastră ştia 
despre aceste „încurcături”? 

— Despre care din ele? 

— Despre toate sau, mai exact, despre noul dumneavoastră 
statut exuniversitar? 

— Frumos spus! Nu, nu ştia încă... Apoi, întorcându-se spre 
Clara, adăugă: dar cred că n-ar fi întârziat să afle, cel târziu azi 
dimineaţă. Ştiţi, era bolnav de inimă şi a fost cruțat. Cred că 
vestea i-ar fi provocat un infarct. Dacă asasinul ar fi ştiut, putea 
să-l ucidă în alt mod. Nu-i aşa mămică? 

Clara îi aruncă o privire furioasă, fără însă a spune ceva. 
Făcându-se că nu a observat reacţia acesteia, Dragoş continuă: 

— Cum v-aţi petrecut timpul între orele douăsprezece şi 
jumătate şi unul patruzeci şi cinci. 

— Dormeam în camera mea. 

— Eraţi singur? 

— Evident, cu cine să fi fost? 

— Limitaţi-vă să răspundeţi la întrebarea formulată. Aşadar... 

Tonul plin de siguranţă al tânărului începu să scadă. Vocea îi 
tremura destul de vizibil. 

— Eram singur! 

— La ce oră v-aţi culcat? 

— In jurul orelor douăsprezece... 

— Aţi auzit ceva suspect? 

— Nu, cel puţin nimic din ce ar fi putut să-mi reţină atenţia în 
mod special. Am adormit imediat. M-am trezit din somn la 
tipetele Clarei, care striga după ajutor. M-am repezit spre 


dormitorul tatii şi acolo l-am văzut... 

— În timp ce mama dumneavoastră vitregă a mers la telefon, 
ce aţi făcut? 

— Am stat înlemnit în cameră, fără să reuşesc să-mi desprind 
ochii de la tabloul înfricoşător pe care l-am văzut. 

— Aţi atins vreun obiect? 

— Nu m-am atins de nimic! 


În biblioteca vilei.. Clara”, având în faţa lor doua cafele 
aburinde, maiorul Dragoş şi căpitanul Feraru analizau primele 
rezultate ale cercetării. 

— Doi suspecți fără niciun alibi care să stea cât de cât în 
picioare, începu Feraru. Auziţi! 

„Am fost în camera mea!” sau „dormeam în camera mea”. 
Verificaţi dacă nu vă convine răspunsul meu! Practic, atât Clara 
cât şi Sandu ar fi putut să-l ucidă pe doctor. 

— Şi mobilul? întrebă Dragoş. 

— Mobilul? Ei, da, mobilul! Să vedem cine a profitat sau ar fi 
putut profita de moartea doctorului. Nu ştiu, dar am impresia că 
acesta nu se prea bucura de dragoste în sânul familiei. 

— Fiul victimei a fost exmatriculat din Facultatea de 
electronică în urma unui scandal care a pus capac deselor sale 
absenţe de la cursuri. 

Doctorul chemase pentru ora zece un notar iar pentru dejun îl 
invitase pe medicul cardiolog care-l îngrijea. Poate voia să-şi 
schimbe testamentul, dezmoştenindu-l pe fiul său, după 
exmatricularea din facultate. Acesta, prinzând de veste... 

— ...L-a suprimat, nedându-i posibilitatea să-şi materializeze 
intenţia, îi completă maiorul deducţia. E o versiune atrăgătoare, 
dar, nu ţine! 

— De ce? 

— Fiindcă, primo: doctorul nu ştia încă de exmatriculare; 
secundo: victima nu ar fi recurs la o asemenea măsură în 
extremis, întrucât pe de o parte îşi iubea fiul, evident în felul lui, 
iar pe de altă parte, nu era chiar aşa de îndrăgostit, încât să-i 
lase toată averea Clarei. 

— Nu vă supăraţi, replică Feraru, dar în materie de dragoste 
„întârziată”, unii oameni, independent de cultura şi educaţia lor, 
îşi mai pierd raţiunea... 

— Ce mobil ar fi putut avea soţia victimei, întrebă şi se 


întrebă Feraru. 

— Să nu uităm că doctorul avea peste şaizeci de ani, iar soţia 
lui numai douăzeci şi şapte. 

— Deci cu trei ani mai mult decât „fiul” ei vitreg. Această a 
treia nevastă a lui Costin ar fi putut... ei da, de ce vă mirati, 
putea să aibă anumite „înclinaţii” mai mult decât materne faţă 
de Sandu. 

— lar doctorul, prinzând de veste, într-un fel sau altul, a vrut 
să omoare două muşte dintr-o lovitură. Chemând notarul, şi-a 
semnat... 

— Testamentul? 

— Nu, condamnarea la moarte! 

— Interesantă versiune! exclamă Feraru, căzând pe gânduri. 
De altfel, soţia victimei, deşi se străduieşte electiv, nu prea 
reuşeşte să se arate îndurerată de moartea soţului ei. 
Dimpotrivă, am impresia că pare uşurată, mai adăugă Feraru. 

— Şi asta o incriminează? 

— N-aş putea afirma. Mai curând, am impresia că o 
dezvinovăţeşte; sau e o actriţă formidabilă! In orice caz, fără 
probe... supoziţiile mele n-au acoperire. Numai dacă nu... 

— ...Dacă nu? 

— Dacă nu cumva a aflat de intenţia doctorului de a schimba 
testamentul şi, suprimându-l, personal sau cu ajutorul unui 
complice, a realizat un dublu scop: înlăturarea unui soţ incomod 
şi inculparea fiului acestuia, urmată de moştenirea întregii 
averii...Vilă, maşină, bijuterii, bani... îşi termină Feraru gândul. 

Dragoş îl privi insistent. Evident, o asemenea ipoteză nu 
putea fi eliminată dintr-un foc. Totuşi, parcă ceva nu se învârtea 
rotund. Se pomeni întrebând: 

— Să-l fi ucis cu sânge rece! 

— Şi de ce nu? 

— Relaţiile celor doi soţi erau chiar atât de rele? 

— Nu, erau destul de normale... în aparenţă. 

— Ce vrei să insinuezi? 

— Vreau să spun că, în societate, se comportau normal, dar 
că în realitate, mai ales în ultimii ani, căsnicia lor era un şir 
întreg de certuri. 

— De ce nu a divorţat doctorul? 

— Poate că nu avea motive temeinice şi apoi... Era la a treia 
căsătorie! 


— Informaţiile sunt sigure? 

— Mai există două vile în imediata apropiere, ai căror locatari 
sunt ceva mai vorbăreţi. 

Maiorul stătu în cumpănă. Argumentele căpitanului nu erau 
chiar de ignorat. Mai ales că, la un moment dat, privind-o pe 
frumoasa Clara şi el se gândise la posibilitatea unei asemenea 
alternative. Oricum, deocamdată, toate acestea erau simple 
ipoteze de lucru, care puteau fi valorificate după o confirmare 
practică. Dragoş îşi aprinse o ţigară, după care reluă: 

— Admit că formularea versiunilor este pertinentă. O să le 
verificăm pe rând. Din toate, numai una trebuie să rămână în 
picioare, care să fie confirmată prin dovezi de netăgăduit. Atunci 
vom avea adevărul, întreg adevărul! 


Îmbrăcat pentru plecare, Dan Vieru îl aştepta în hol. 

— Credeţi că m-aş putea întoarce la serviciu? se adresă el 
maiorului cu o voce calmă. 

— Desigur, răspunse acesta. Vă rog să aşteptaţi numai o 
clipă. Mă întorc îndată. Şi ieşi din cameră. 

După câteva minute apăru cu un plic în mână. 

— Aş avea o rugăminte, reluă el, conducându-l pe Vieru până 
la maşină. 

— Vă rog, cu multă plăcere, dacă-mi stă în putinţă. 

— Puteţi să lăsaţi acest plic la sediul miliției, ofițerului de 
serviciu? După câte ştiu, este în drumul dumneavoastră. 

— S-a făcut tovarăşe maior, zise Vieru. Apoi se sui în 
autoturism şi introduse cheia de contact. Făcu un semn cu mâna 
şi demară uşor. Maiorul privi lung în urma lui. Dacia lui Vieru 
strălucea în lumina soarelui. Genţile argintii aruncau fulgere 
albe şi rotunde. Puțin mai departe, sub crengile desfrunzite ale 
unui copac, maşina lui aştepta cuminte. 

Maiorul se încruntă o clipă. Se întoarse brusc pe călcâie şi, 
urcând în grabă scările vilei, se îndreptă spre telefon. In timp ce 
ridica 


receptorul privi gânditor prin fereastră autoturismul său. Se 
gândi că trebuia să-l spele. Pe de altă parte, merita să se poarte 
mai atent cu bătrână lui Dacie. Doar ea îl ajutase să... 


În biroul spaţios al formaţiunii judiciare de la sediul miliției 
municipale maiorul Dragoş şi căpitanul Feraru consultau 
fotogramele unor planşe în care erau evidenţiate comparații de 
creste papilare, când sună telefonul. Dragoş ridică receptorul, 
ascultă câteva clipe, apoi zise: 

— De acord, să vină. 

Şi pentru că Feraru se ridică să plece, îl opri cu un gest: 

— Rămâi, am nevoie de tine. 

După câteva clipe se auzi o bătaie la uşă şi ofiţerul de serviciu 
îl introduse pe Dan Vieru, care se opri puţin descumpănit, apoi, 
la invitaţia maiorului, se aşeză pe un scaun. 

Se lăsă tăcerea. Dragoş îşi miji ochii şi-l privi pe Vieru aşa cum 
ai examina o reptilă. Un timp acesta îi susţinu privirea, apoi lăsă 
ochii în jos. Într-un târziu, sparse tăcerea: 

— Poate vreţi totuşi să-mi spuneţi pentru ce am fost adus 
aici? 

Dragoş îşi aprinse o ţigară, fără să răspundă. 

Vieru reluă nervos: 

— Aş dori să vă declar că protestez împotriva faptului că am 
fost adus aici. Vă atrag atenţia că timpul meu e preţios şi mi se 
plăteşte. Am impresia că devin obiectul unor tracasări inutile. 
Mai doriţi alte relaţii? Cred că v-am spus tot. Vreţi să aflaţi ceva 
în plus? Puteaţi să-mi telefonaţi, nu? În sfârşit, poate îmi spuneţi 
totuşi de ce am fost adus aici şi să isprăvim acest joc... 


Dragoş, care îl fixase tot timpul în care ţinuse această tiradă, 
îl întrerupse deodată: 

— Domnule Vieru v-am adus aici să ne spuneţi „cum” l-aţi 
ucis pe doctorul Ilarie Costin? 

Vieru păli iar privirea i se înceţoşa, realizând ca în vis 
ţăcănitul maşinii de scris, care venea de undeva din spatele său, 
unde se afla dactilografa care înregistra dialogul. 

Când ofiţerul de miliţie se prezentă la el, rugându-l să-l 
însoţească la miliţie, ceva, ca un ghemotoc, începu să i se mişte 
în capul pieptului, dându-i o senzaţie stranie şi dureroasă de 
parcă ar fi înghiţit un cactus. 

Incercase să se liniştească, zicându-şi că fusese chemat să 
dea o simplă declaraţie, poate în legătură cu sumele de bani 
„Împrumutate” lui Sandu Costin, în contul moştenirii. De altfel îşi 
pregătise şi un răspuns plauzibil. N-aveau decât să verifice de 
unde avea bani. Mătuşa lui de la Sibiu murise la timp... ca să-l 
servească, aşa că... Urcase scările la biroul judiciar căutând să- 
şi confecţioneze o mină de om plictisit, dar eşuase lamentabil. 
Simţise chiar o senzaţie de greață. Acuzaţia era acum directă, 
fără echivoc şi simplitatea cu care fusese pusă întrebarea îl 
paralizase. Ce putea să facă, ce putea să spună? 

Deschise gura, trase aer, apoi o închise la loc. De-abia acum 
realiză că maiorul nu-l întrebase „dacă” a ucis, ci, cum” a ucis! 
Era limpede! 

Dragoş, care-l urmărea cu privirea, interveni din nou: 

— Avem probe concludente. În primul rând amprentele pe 
care le-ai lăsat pe palierul de pe noptiera victimei. Priveşte. li 
arătă o fotogramă cu comparații de urme papilare. 

— Ce... ce motiv aş fi avut - bâigui el - să-l ucid pe doctorul 
Costin? Este... era cumnatul meu şi eram doar în relaţii foarte 
bune. Cine poate să creadă aşa ceva? 

— Cu toate că bănuiam ceva, până când am citit ciorna 
testamentului - pe care dumneata ai căutat-o zadarnic, dar eu 
am găsit-o - mai aveam unele reţineri. 

Dar după ce am discutat cu notarul, m-am lămurit pe deplin. 

Luase un prim contact cu doctorul Costin pe când acesta era 
încă în „viaţă” şi, ca urmare, era la curent cu noile dispoziţii 
testamentare, fapt pe care, desigur, nu aveai de unde să-l 
cunoşti... 

Vieru reflectă cu febrilitate. Evident, maiorul are unele atuuri, 


dar poate că acestea ar putea fi răsturnate în instanţă. Dacă ştie 
numai atât, înseamnă că are încă lacune serioase Ce ar fi dacă i- 
ar lăsa impresia că-i călare pe situaţie, iar el, între timp să-şi 
pregătească contraatacul? Vreţi „Kriegspiel” domnilor, am să vă 
ofer unul, dar o să vă roadeţi unghiile la urmă. Işi compuse o 
figură de om necăjit. 

— Cred că vă daţi seama de gravitatea învinuirii pe care mi-o 
aduceţi. Nu pot decât să repet, de ce să-l fi omorât? Costin mă 
trata ca pe un frate mai mic. Imi dădea sfaturi... 

— Bani... 

— Exact, bani. Asta e. De ce să fi secat eu voluntar izvorul 
care mă alimenta permanent? Măcar nu sunt stupid! 

Dragoş interveni cu o voce albă: 

— Degeaba încerci să câştigi timp, Vierule. Timpul nu lucrează 
în favoarea dumitale. „Izvorul” pentru dumneata nu au fost banii 
doctorului Costin, cu toate că nu te-ai sfiit să sustragi şi cei zece 
mii de lei ce se găseau în noptieră. Obiceiurile sunt mai 
puternice! 

Cu o voce din care răzbătea o doză de sarcasm, Vieru întrebă: 

— Nu mai spuneţi! Dar ce atunci? 

— Tabloul reprezentând o „madonă” de Botticelli pe care l-ai 
furat în noaptea crimei şi pe care, a doua zi, l-ai predat 
cetăţeanului străin Frank Richard Wiener pe terasa hotelului 
„Continental”. Apropo, cât ai luat pe el? 

Vieru încremeni. Işi duse mâna la frunte apoi o întinse după 
paharul cu apă pe care i-l întinse Feraru. Se bâlbăi: 

— Înseamnă... că am fost urmărit? 

— Dumneata ce crezi? 

Vieru nu răspunse la această întrebare. 

— Mi-a dat o sută de mii de lei şi zece mii de mărci, bodogăni 
cătrănit. Dragoş fluieră admirativ: 

— E ceva, dacă avem în vedere că tabloul e un fals. Sau poate 
Wiener a plătit acest preţ „derizoriu”, fără să ştie? 

Vieru holbă ochii, apoi zise: 

— Nu înţeleg?! 

— Vrei să spui că nu ştiai că „Botticelli” era un fals? 

— De unde dracu să fi ştiut? Ce, eu sunt specialist în pictură? 
Omul l-a văzut, l-a plăcut şi a lansat comanda. 

Puțin tulburat, căpitanul Feraru interveni: 

— Vrei să spui că... 


Vieru îi răspunse flegmatic, ca un om care nu mai avea nimic 
de pierdut: 

— Ei, da, vreau să spun că Wiener a fost cu mine la vilă acum 
două luni, desigur în lipsa lui Costin. Altceva mai vreţi să ştiţi? 

— Lasă comedia, Vierule, interveni maiorul. Spune unde-i 
tabloul original? 

— Nu ştiu nimic. Oare să-l fi schimbat cineva? 

— Poate sora dumitale? Sau... 

— Ce aveţi cu ea? 

— Nimic, doar că va trebui să dea tabloul care nu-i aparţine 
ei... şi care, de fapt, nici nu a fost declarat la patrimoniul 
cultural! 

Căpitanul Feraru interveni prompt, consultându-şi ceasul. 

— De fapt, la ora asta, tabloul trebuie să fie pe drum. 

Vieru privi de la unul la altul. Pe faţa lui se putea citi o gamă 
întreagă de sentimente, spaimă, disperare şi, în cele din urmă, 
ura, o ură cumplită. 

Dragoş întrebă: 

— Cine mai ştie de asasinarea doctorului Costin? 

— Ce vreţi să insinuaţi? Că aş fi avut un complice? Nu, n-am 
avut niciun complice...! 

— Prin urmare, recunoşti! interveni rapid Feraru. 

Vieru se întoarse spre el cu un rânjet. 

— Nu recunosc nimic. Mai aveţi şi alte probe? 

— Poate, răspunse Dragoş. 

— Ei, asta-i bună! maiorul continuă imperturbabil: Vrei să ne 
spui la ce oră ai venit la vilă în noaptea crimei? 

— Ce rost are întrebarea asta? Mi-aţi mai pus-o. Aha, eo 
capcană. Numai că eu nu mă contrazic. E bine? 

— Răspunde la întrebare. 

— Dacă ţineţi neapărat, ei bine. Nu pot decât să repet. În jurul 
orei două şi douăzeci! 

— Exact, aşa ai declarat. Numai că ai minţit şi atunci ca şi 
acum. Ai omis unele detalii din pregătirea crimei. 

— Şi care ar fi aceste detalii atât de importante? 

Dragoş nu răspunse imediat, aprinzându-şi o nouă ţigară. 
Căută ceva pe masă, apoi urmă, fluturând o hârtie. 

— In noaptea crimei ploaia a început să cadă la orele unu şi 
douăzeci. lată buletinul meteorologic. 

— Şi ce-i cu asta? 


— Ca urmare, pe drumul ce ducea la vilă erau multe bălți cu 
noroi. Când m-am uitat la maşina mea îmi venea să-i plâng de 
milă. Şi genţile şi caroseria erau stropite cu noroi de sus până 
jos... 

— Şi ce-mi pasă mie de noroiul de pe maşina dumneavoastră? 

— Puţină răbdare, că ajungem şi aici: vezi, Vierule, nu există 
crimă perfectă. Trebuie doar să ştii să descifrezi cartea de vizită 
pe care o lasă criminalul la faţa locului. În speţă autoturismul 
dumitale era „curat ca lacrima”, probabil că l-ai spălat în ziua 
respectivă. Dacă ai fi sosit la vilă la ora pe care o pretinzi - două 
şi douăzeci, autoturismul, care în mod obligatoriu trebuia să 
treacă peste gropile de noroi, ar fi fost murdar, stropit... detaliu 
pe care l-ai scăpat din vedere. Se întâmplă şi unor criminali mai 
versaţi să comită asemenea erori de calcul... Prin urmare, ai 
ajuns la vilă „înainte” de începerea ploii, ai pătruns în dormitorul 
doctorului Costin, l-ai asasinat cu sânge rece, ai luat tabloul şi 
banii, apoi ai dispărut, revenind „după” descoperirea crimei! 

Vieru privea posomorât covorul. 

Profitând de momentul psihologic, Feraru interveni. 

— Cu ce l-ai lovit? 

Acesta ridică capul şi întrebă cu o mirare prefăcută: 

— Cum, nu aveţi încă arma crimei, corpul delict? Păi atunci 
cum o să dovediţi vinovăția mea? Poate printr-un interogatoriu 
de gradul al treilea, nu? Cum s-ar zice, de la infractor la probă?! 

Dragoş îl opri. 

— Linişteşte-te Vierule. Îți închipui că nu ne vom lipsi de 
corpul delict... mai ales că pe levier au fost depistate pete de 
sânge din grupa victimei! 

Vieru se făcu şi mai mic pe scaun. Maşina de scris se opri 
parcă urmărindu-i prăbuşirea. In cameră se instala o linişte 
grea, apăsătoare, pe care Vieru o simţea cum îi apăsa umerii. Îşi 
propti bărbia în piept. Se gândi că-i pierdut. Oare nu mai exista 
nicio soluţie salvatoare? Să mărturisească! Asta ar fi ceva. Poate 
s-ar ţine cont la întocmirea dosarului. Pe dracu! Nu aveau ei 
nevoie de mărturisirea lui. Aveau probe cu vagonul. Blestemată 
neglijenţă! Amprentele sale lăsate pe pahar erau însă proba cea 
mai zdrobitoare. Era evident că acestea nu aveau cum să 
ajungă acolo decât dacă ar fi luat paharul în mână. Şi acel 
cineva era el. Se speriase atunci când victima răsturnase 
paharul. Dealtfel au şi mobilul şi arma crimei... de ce oare n-o fi 


aruncat levierul, în loc să-l ascundă în maşină. Auzi, culmea 
prostiei, tocmai în maşină! Deci s-a dus totul pe apa sâmbetei... 
şi banii şi valuta, ba chiar şi tabloul original! Dar dacă ar obţine 
o calificare juridică mai avantajoasă a faptei sale, eventual nişte 
circumstanţe atenuante? Se hotărî: 

— Am să vă răspund la prima întrebare domnule maior... 

Da, eu singur l-am ucis pe doctorul Costin, dar nu cu 
premeditare şi iată cum... 


Analizarea cazului avu loc în biroul procurorului Şimandan cu 
participarea celor doi ofiţeri. Răsfoind filele dosarului procurorul 
tocmai spunea: 

— În fine, am reuşit să-l demascăm complet. Şi-a dat seama 
că nu poate merge la infinit cu susţinerile lui aberante. 

Dragoş întrebă zâmbind: 

— Cu negarea premeditării? 

— Da. Interesant individ. Are psihologia tipică unui criminal. 
Recunoaşte doar când i se pun probele în faţă, una câte una. 
Numai când s-a convins că asasinatul este demonstrat până la 
evidenţă, a recunoscut! 

— Criminalul nu a acţionat la întâmplare. Totul făcea parte 
dintr-un plan concertat, inclusiv încercările sale de a-i implica pe 
alţii... spuse căpitanul Feraru. 

Procurorul ezită puţin, apoi, întorcându-se spre Dragoş, îi 
spuse: 

— Ştii că, în cursul interogatoriului, te-a ameninţat cu 
moartea? 

Maiorul zâmbi. 

— Dacă m-aş fi sinchisit de fiecare dată, când un ticălos m-a 
ameninţat cu moartea, aş avea ficatul ca un butoi plin de icter! 
Procurorul îl privi lung, admirativ, apoi zise: 

— Vrei să mă lămureşti şi pe mine asupra unui lucru? 

— Cu plăcere, dacă-mi stă în putinţă. 

— Ai ştiut de la început că Vieru este criminalul? 

Dragoş râse amuzat: 

— Nu, n-am ştiut. 

— Dar l-ai bănuit, nu? 

— Evident. Nu-l puteam scoate din cercul de suspecți cu toate 
că... interveni Feraru. 

— Eu eram de părere că e singurul care avea un alibi 


puternic, cel puţin aparent, care-l scotea din cauză! 

Maiorul relevă pe un ton neutru: 

— Sau îl implica, având în vedere textura cazului. Să mă 
explic: nu poţi aprecia un asasinat ca un fapt în sine. O crimă se 
desluşeşte, în nouă cazuri din zece, prin caracterul victimei, prin 
personalitatea sa, prin acţiunile ei... 

Feraru nu se putea abţine, intervenind cu zâmbetul pe buze: 

— „Victimologie”... plus puţină şansă. 

— Voi reveni şi la asta. Deci, atâta timp cât nu ştiam cine a 
fost victima, ce fel de om era, relaţiile şi preocupările ei, nu 
puteam determina nici genul de individ care ar fi putut s-o 
suprime. Mai precis nu-l puteam situa pe asasin. Cui prodest? 
Mobilul era puţin confuz, apoi niciun membru al familiei nu avea 
alibi. Singurul care avea... 

— Era criminalul! făcu procurorul. 

— Aşa este, însă acest fapt nu poate fi absolutizat, vreau să 
spun că el nu constituie o judecată de valoare ce poate fi 
generalizată. Fiecare caz are trăsăturile sale specifice, 
individualitatea lui... 

— Dacă Vieru era unul din suspecți - reluă procurorul - de ce 
i-aţi încredinţat plicul să-l ducă la miliţie? 

— De fapt în plic nu erau decât nişte foi albe de hârtie. Aveam 
însă nevoie de altceva... Pe noptiera victimei am găsit un milieu 
ud şi un pahar care conţinea puţină apă. Am presupus... 

— ...Că paharul fusese răsturnat şi apoi repus la locul său de 
cineva - completă Şimandan - de cineva, care nu putea fi 
victima deoarece nu ar fi avut timp pentru asta, nici de soţia 
doctorului întrucât atunci i-ar fi adus un alt pahar cu apă şi ar fi 
schimbat milieul... 

— Exact, reluă Dragoş. Rămânea doar acel „cineva” care în 
mod obligatoriu, trebuia să fi lăsat ceva urme digitale pe acest 
pahar. Ceea ce s-a şi pus în evidenţă prin expertiza 
dactiloscopică. Paharul purta amprentele digitale ale doctorului, 
ale soţiei sale şi... 

— Ale criminalului! întregi procurorul. 

— Exact. Dar bănuiala mea s-a conturat atunci când 
urmărindu-l cu privirea pe Vieru demarând cu Dacia lui albă 
sclipind de curăţenie, întorcându-mă am zărit maşina mea plină 
de noroi! 

— Şi de tablou când ai aflat? 


— Acesta-i meritul lui Feraru. El a avut sarcina de a se ocupa 
de Sandu Costin. 

Chestiunea schimbării testamentului era revelatoare, dar 
poate nu suficient de convingătoare. Mi-am zis că ar trebui să 
mai insistăm. Pentru motivarea unei crime, oricum, se cerea 
ceva mai puternic. De altfel eram de părere că Sandu nu este un 
tânăr irecuperabil pentru societate 

Şi, întrucât căpitanul Feraru se tot foia pe scaun, maiorul îi 
făcu semn să continue. Acesta parcă numai atâta aştepta: 

— Am început să mă ocup puţin de acest tânăr. Avea tendinţa 
de a trăi uşor, de a avea bani mulţi, anturaj... distracţii. Ca 
substanţă, nu era un om rău. l-am studiat dosarul de la 
facultate, am stat de vorbă cu mai mulţi colegi de-ai lui, cu 
unele cadre didactice. Făcuse câteva prostii, ce-i drept, dar 
altele, mai numeroase, i-au fost puse în spinare de câţiva 
binevoitori. | s-a clarificat situaţia, a fost reprimit în facultate 
şi... am devenit prieteni. De fapt, i-am spus tovarăşului maior că 
merită să ne ocupăm de el atunci când, fără a i se cere ceva, a 
venit la mine în timpul cercetării de la vilă şi mi-a sesizat o serie 
întreagă de fapte printre care şi dispariţia tabloului. Aceasta a 
permis de altfel şi punerea sub urmărire a lui Vieru ceea ce ne-a 
condus la „preacinstitul” negustor Wiener, care, în timp ce 
încheia unele afaceri, a lansat şi o comandă particulară... 

Ridicându-se în picioare, procurorul Şimandan zise: 

— Deci putem considera dosarul încheiat. 

Totuşi, trebuie să recunoaşteţi că aţi avut şi puţin noroc cu 
ploile astea?! 

Dragoş îşi aprinse o ţigară, trase câteva fumuri, adânc, apoi 
zise: 

— Desigur că am avut şi puţin noroc... Dar parcă e mai bine 
când îţi organizezi singur norocul! 


O SCRISOARE DE ADIO 


Telefonul sună odată lung, apoi se opri. După un timp mai 
sună odată. Într-un târziu, o mână se ivi de sub plapumă, se 
întinse spre aparatul de pe noptieră şi îl vâri sub pernă. 
Estompat, ţârâitul telefonului se auzi aproape imperceptibil, dar 
obstinat. În sfârşit, receptorul fu ridicat: 

— Aici dispeceratul, la telefon căpitanul Dumitru Ristea. 

— Te cunosc, zise vocea. Nu mai poate dormi omul în pace de 
voi. Ce este, au dat turcii? 

— Bătrâne, ai un creion şi o hârtie la îndemână? Notează! 

— Dar ce, făcu celălalt, chiar ai impresia că eu dorm cu 
creionul şi carnetul de notițe sub plapumă? Aşteaptă! 

După ce puse aparatul pe podea, fără să lase receptorul din 
mână, căută ceva în noptieră, apoi reluă: 

— Dă-i drumul, te ascult. 

— O moarte suspectă în strada Viitor. Victima se numeşte 
Nanu Reu. Sesizarea ne-a făcut-o un vecin. La faţa locului am 
trimis echipa operativă şi am anunţat procurorul şi medicul 
legist. Vezi că trebuie să sosească la tine în câteva minute o 


maşină de serviciu. 

— Păi, dacă ai luat toate măsurile, de ce dracu nu mă lăsaţi să 
dorm, mormăi vocea, mai mult pentru sine, nu văd ce nevoie 
aveţi de mine acolo, tacâmul e complet, nu? 

— Aşa suntem noi, scribii, nu putem întreprinde nimic viabil 
fără judiciar, răspunse ofiţerul de serviciu cu o voce care zgârie 
neplăcut urechea. 

Nu după mult timp, căpitanul Cornel Dragu îşi reveni complet 
sub duşul rece. Îmbrăcându-şi haina, aruncă o privire spre 
ceasul de pe noptieră. Erau orele patru. „Auzi, mai bombăni el, 
au şi trimis maşina după mine. Oare nu ştiu că de-abia la miezul 
nopţii am plecat de la sediu?” Mai murmură ceva despre una, 
despre alta apoi se îndreptă spre uşa de la intrare, unde cineva 
apăsa pe sonerie de parcă voia cu tot dinadinsul s-o scoată din 
funcţiune. 

Deschise. În prag îl întâmpină plutonierul Sergiu Varahiu cu 
un zâmbet larg de 45 de centimetri. 

— Să trăiţi, iar împreună în câmpul bătăliei cu necunoscutul, 
încercă o glumă subofiţerul. 

— „lar... cu mângâierea că măcar în tine am un ajutor de 
nădejde, i-o întoarse scurt Dragu în timp ce-şi încheia 
impermeabilul, îndreptându-se spre autoturism. 

— Am înţeles aluzia tovarăşe căpitan, răspunse acesta, 
acordul este încheiat, parafat şi semnat în patru exemplare. 

Dragu privi plictisit prin geamul deschis peisajul urban. 
Plouase toată noaptea. Străzile erau pline de băltoace în care se 
reflectau, sclipind argintiu, luminile oraşului. Toamna se 
instalase pe neaşteptate şi definitiv, în acest sfârşit de 
octombrie, cu averse de ploaie rece şi cu rafale de vânt ce 
ardeau feţele puţinilor trecători, obligaţi să iasă din casă. 

„Afurisită vreme, se gândea posomorât căpitanul. Te 
pomeneşti că va ploua toată săptămână. O să se aleagă praful 
din concediul meu la Sinaia. Şi Maria ...abia i-am făgădulit...” 
Autoturismul se opri brusc şi îl trezi la realitate. Cobori. La 
intrarea în bloc îl aştepta un plutonier. Înclină capul, apoi îşi făcu 
loc printre cei care se adunaseră în hol şi comentau 
evenimentul. Intrând în apartamentul puternic iluminat, 
pleoapele lui Dragu se zbătură, ca aripile unui fluture. Răspunse 
scurt la salutul celor doi criminalişti ce se găseau la faţa locului, 
invitându-i cu un gest să-şi continue activitatea. După care 


străbătu sufrageria şi pătrunse în dormitor. Medicul legist Vasile 
Mandache era îngenuncheat lângă patul pe care era întins un 
corp. Se apropie de medic şi îi atinse uşor umărul. 

— Otrăvit, făcu acesta laconic fără să-şi schimbe poziţia. 

— Am simţit şi eu mirosul de migdale amare... Sinucidere, 
doctore? 

— Încă nu ştiu. În orice caz, urme de violenţă n-am găsit. 
Căpitanul mai aruncă o privire asupra cadavrului, apoi se 
întoarse în sufragerie. Locotenentul-major Stroe se apropie de el 
şi fără să aştepte vreo invitaţie începu să raporteze: 

— Defunctul se numeşte Nanu Reu, pensionar, fost vameş, 
ultimul loc de muncă la aeroportul Otopeni, 69 ani, nefamilist. 
Sesizarea ne-a făcut-o Dan Boghiu, un vecin de apartament care 
ştia că la ora aceea bătrânul trebuia să fie acasă. A sunat la uşă 
aproape o jumătate de oră fără să i se deschidă. Dragu dădu 
uşor din cap. Apoi se îndreptă spre masa pe care se zăreau două 
ceşti de cafea. Privi întrebător la locotenentul Dinu care tocmai 
îşi închidea trusa criminalistică. Acesta îi făcu un semn de 
încuviinţare. Apucă cu multă atenţie o ceaşcă plină cu cafea şi o 
mirosi fără să simtă ceva suspect. Când o luă însă în mână, pe 
cealaltă, care era pe jumătate goală, îl izbi imediat un miros 
caracteristic. 

Dinu fusese şi el pe fază aşa că răspunsul veni înaintea 
întrebării: 

— Le duc imediat la laborator pentru examinare. Cred că vom 
avea de lucru, nu glumă. De altfel aş putea să anticipez... 

Dragu interveni hotărât, cu o voce puţin răstită: 

— Mâine, la ora unsprezece vreau să am rezultatul expertizei 
toxicologice. Cere prioritate absolută. Stai, unde pleci? Roagă-l 
din partea mea pe căpitanul Bancea să efectueze comparaţiile 
pentru identificarea amprentelor relevate de pe ambele ceşti. 
Cred că nu 


mai trebuie să subliniez urgenţa lucrării. 

În timp ce locotenentul trecu la executarea ordinului primit, 
Stroe se întoarse spre căpitan ţinând cu penseta un plic alb. 

— L-am găsit pe servantă, sub o carte. 

Dragu luă plicul, îl deschise, scoase din el o hârtie şi citi cu 
glas tare: „Dragii mei, ştiu că veţi suferi, dar n-am putut face 
altfel. Durerile canceroase au devenit insuportabile. Vă rog să 
mă iertaţi şi rămâneţi cu bine. Nanu”. 

— Prin urmare, avem şi mobilul sinuciderii, exclamă Stroe cu 
o voce sonoră. Ce-i drept, din capul locului se putea emite o 
asemenea ipoteză. N-o fi asta, chiar confirmarea? 

— Ce confirmare, Stroe? îl fulgeră cu ochii Dragu. 

— Păi... sinuciderea, răspunse acesta cu un glas din care 
răzbatea o oarecare reţinere. 

— Atunci, poate ai să-mi explici cum a fost posibil ca, după ce 
„sinucigaşul” a îngerat cianură de potasiu din ceaşca de cafea - 
otravă care ucide fulgerător - s-a sculat de la masă, a făcut o 
plimbare până în dormitor unde s-a întins pe pat ca să moară 
creştineşte?!? 


A doua zi după-amiază, în biroul maiorului Radu Cârstea, şeful 
serviciului judiciar, se analizau rezultatele primelor cercetări ale 
cazului. 

— Constatările tehnico-ştiinţifice, dactiloscopică şi 
toxicologică sunt clare, spuse maiorul. Pe ceaşca de cafea în 
care s-au găsit reziduurile cianurii de potasiu au fost depistate şi 
amprentele victimei. Pe cealaltă s-au identificat, pe lângă 


urmele digitale ale victimei, amprente ale unei persoane 
necunoscute. 

— Ale criminalului, interveni Stroe, după care adăugă 
repede... Poate? 

— Poate, admise şi maiorul pe un ton care-l făcu pe Stroe să- 
şi înghită replica pe care o avea pregătită... Şi expertiza 
grafoscopică? întrebă maiorul. 

— Scrisul nu este al victimei... 

— Interesant, interesant, murmură maiorul, mai mult pentru 
sine! Apoi, continuă: ai efectuat investigaţiile pe care le-am 
ordonat? 

— Da, răspunse ofiţerul. Reu avea o soră, Maria Deac, de fapt 
şi unul din destinatarii scrisorii de adio. Are 73 de ani, e văduvă, 
pensionară. A fost economistă. Locuieşte pe strada Vremii 148, 
în casa părintească. După trecerea şocului, i-am înmânat 
scrisoarea victimei. Nu ştia nimic de boala incurabilă a fratelui 
său. A rămas pur şi simplu stupefiată de cele aflate. 

Victima avea un nepot de frate, Sandu Reu, care e probabil 
cel de-ai doilea destinatar al scrisorii. Are 29 de ani şi este 
ospătar la restaurantul „Dacia”. Nu am putut sta deocamdată de 
vorbă cu el; nu l-am găsit. 

— Prieteni, prietene, alte relaţii ale victimei? întrebă parcă 
agasat maiorul. 

— Încă nu am reuşit să stabilesc. 

— Studiază, studiază acest aspect al cazului, Stroe, studiază 
mai ales relaţiile pe care le-a avut Nanu Reu... Studiază cu 
atenţie, Stroe... 

— În meseria noastră asta se cheamă „începutul”, interveni 
voit pedant căpitanul. 

— Atins, Stroe, puse paie pe foc locotenentul-major Horăscu, 
şeful secţiei criminalistice. Dar Stroe nu ripostă, ca şi cum n-ar fi 
auzit. 

În schimb, maiorul Cristea replică maliţios: 

— Aş fi preferat să-ţi dau eu cuvântul, căpitane, dar fiindcă ti- 
ai semnalat prezenţa, poate ne spui ceva despre mobilul crimei, 
dacă nu cumva ai şi ajuns la făptaş. 

— Am lămurit câteva aspecte din problemele criminalistice pe 
care le pune cazul, răspunse Dragu tărăgănat ca şi cum ar fi 
vrut să câştige timp. 

— Evident, reluă maiorul imperturbabil, ca de pildă: ce s-a 


întâmplat, unde s-a întâmplat şi eventual cum s-a comis crima. 
Cu ce s-a săvârşit şi când, sânt probleme ce au fost lămurite 
prin raportul medicului legist. Mai rămâne o bagatelă de 
elucidat: cine a comis crima, cu cine şi de ce. 

Dragu înghiţi în sec şi se strădui să-şi păstreze calmul. Se 
părea că şeful său nu era în toane prea bune şi, în această 
situaţie, ştia din, experienţă că era mai bine să renunţe la 
replică. De altfel, nici nu avea ce spune. Nu putuse stabili încă 
un cerc de bănuiţi, nu putuse formula o ipoteză valabilă. Dacă ar 
intui măcar mobilul... Şi Stroe, care lucrează atât de încet! 
Poate-ar trebui să-l sprijine mai mult.,„Destinde-te, se gândi el. 
Te frămânţi prea mult. Nu te gândi la nimic, acţionează. La 
început a fost acţiunea!” Unde naiba citise asta? Işi aminti: era 
un citat din Goethe. 

Dar oare „bătrânul” îl va înţelege? Se hotărî să rişte! 

— Am o fereastră, tovarăşe maior, mă gândeam că, pe lângă 
treburile mele, să-i dau o mână de ajutor şi lui Stroe în 
efectuarea unor investigaţii, începu el cu o voce repezită, apoi 
se opri brusc.Maiorul ridică privirea spre el şi cu o voce 
neaşteptat de blândă îi răspunse: 

— Te priveşte, Dragule, e cazul vostru, iar Stroe ţi-e 
subordonat. Totul e să nu trageţi cu tunul după vrăbii... 

Dragu îşi privi şeful lung, poate mai lung decât s-ar fi cuvenit, 
salută şi ieşi precipitat afară. 


Nici administratorul blocului, nici alţi locatari, care-l cunoşteau 
bine pe Reu, nu i-au fost de prea mare folos căpitanului. 

„„.„„Reu locuia acolo de optsprezece ani, era un om liniştit, 
corect. Din casă ieşea rar, doar după târguieli şi odată pe 
săptămână, se ducea la cinematograf. Primea puţine vizite: pe 
soră-sa şi pe un tânăr despre care se ştia că-i este nepot. Din 
când în când mai venea pe la el şi o femeie, Voichiţa Cândea, 
care-i făcea menajul”. 

Asta era tot, sau aproape tot ce putuse afla Dragu despre 
victimă... 

Pe Voichiţa Cândea o găsi trebăluind în curtea din faţa casei. 
Era o femeie la vreo 65 de ani, măruntă, cu părul puţin 
încărunţit. Dragu bătu în poartă, până ce femeia îl auzi. 

— Pe cine căutaţi? îl întrebă ea aranjându-şi basmaua pe cap. 

— Pe Voichiţa Cândea. 


— Eu sunt, dar nu vă cunosc. Cu ce vă pot fi de folos? 

Ofiţerul îşi scoase legitimaţia şi i-o întinse peste gard. Femeia 
citi cu atenţie, apoi deschise poarta. 

— Poftiţi în casă, zise ea, luând-o înaintea sa. Gazda şterse un 
scaun, rugându-l să ia loc, după care se aşeză şi ea privindu-l 
întrebător. Dragu o abordă direct. 

— Îl cunoaşteţi pe Nanu Reu? 

— Cum să nu-l cunosc? răspunse femeia puţin surprinsă. Doar 
îi fac menajul de peste zece ani. 

— Om de treabă? 

— Oh, fără îndoială, altfel nu rămâneam la el atâta amar de 
vreme. Am din ce să trăiesc. Pensia nu-i prea mare, dar mi-e de 
ajuns. Vedeţi dumneavoastră, dânsul este prea de treabă... 

— Cum vine asta „prea de treabă”? 

— Mai ales că mai sunt câte unii care profită de asta, urmă ea 
fără să clipească. 

— Cine profită şi în ce fel? 

— Păi, rudele lui. De pildă nepotu-său. Sandu, care-i cam 
toacă banii. 

— Dar ce, nepotu-său nu lucrează? 

— E ospătar sau barman la un restaurant, dar tot vine la 
unchiu-său după parale. Ştie să-l ia la sentiment... l-am spus 
bătrânului să nu-i mai dea. Mi-a făgăduit, apoi a făcut tot după 
capul lui. 

— Dar pensia lui îi îngăduie să-i dea atâţia bani? 

— Păi ce, parcă din pensie îi dă? 

— Dar din ce? 

— Bătrânul are un CEC cu aproape o sută de mii de lei şi o 
colecţie de timbre, foarte valoroasă. Dragu se strădui să-şi 
ascundă surprinderea. La cercetarea efectuată la domiciliul 
victimei nu se găsise nici colecţia de timbre şi nici carnetul de 
economii. Oare mobilul crimei să fi fost furtul? În orice caz, era o 
ipoteză importantă... Continuă: 

— Spuneaţi că-l vizitează şi alte rude? 

— Da, amărâta aia de soru-sa, care nu se mai satură să-i 
ceară, ba una, ba alta. 

— Bani? 

— Şi bani şi altele. l-a luat chiar cântarul din bucătărie. Zicea 
că el n-are nevoie de aşa ceva, de parcă eu nu i-aş fi gătit 

— Dar Reu de ce se complăcea în această postură? 


— Nu ştiu, că uneori văzând fără să vreau aceste scene de 
„familie”, mă înfuriam aşa de rău, că ziceam că-l las şi plec. Dar 
mă ruga cu atâta blândeţe să rămân, încât de fiecare dată mă 
întorceam. Şi, uite aşa, au trecut anii... Mâine mă duc iar la 
dânsul, că azi am făcut piaţa şi i-am călcat nişte rufe. 

— Din păcate, de data asta, v-a părăsit el şi încă pentru 
totdeauna, zise Dragu. 

— Nu înţeleg, cum m-a părăsit? A plecat fără să spună sau... 
doamne fereşte, făcu femeia, punându-şi mâna la gură. 

— Da îi confirmă căpitanul presimţirea, a murit. 


— Ce ştii despre colecţia de timbre a lui Reu? ÎI întrebă Dragu 
în aceeaşi seară pe locotenentul-major Stroe. 

— Nu prea multe. Am aflat de existenţa ei de la un fost coleg 
de serviciu al victimei. Se pare că e foarte prețioasă. La 
asociaţia filatelică mi s-a spus că valoarea colecţiei era destul de 
mare. Un motiv pentru a tenta pe un infractor. Cel care a furat-o 
e posibil să fie şi criminalul. Ar putea să cadă în următoarele zile 
când va încerca s-o valorifice. 

— Da, asta s-ar putea întâmpla, admise Dragu. Dar cu 
economiile de la CEC? 

— Carnetul, cred că a fost sustras ca diversiune. 

— Ce te face să presupui asta? 

— Primo: faptul că în mod real nu-i era de folos infractorului, 
fiindcă nu putea scoate banii. Secundo: hoţul putea să arunce în 
mod perfid bănuiala asupra aceluia care era înscris în libret 
alături de titular... 

— Soră-sa! 

— Fals! 

— Atunci, nepotu-său! 

— Eroare... Voichiţa Cândea! 

— Voichiţa Cândea?!? 


În acest timp, într-o cameră de la subsolul unei clădiri vechi 
avea loc o discuţie foarte aprinsă între doi indivizi. 

— Mi-a trebuit mult timp pentru a înţelege jocul pe care îl faci, 
dar cred că acum te-am dibuit, zise unul cu o voce agresivă. 

— N-o face pe idiotul, răspunse celălalt. Vrei să pari 
nevinovat, uite unde era floarea neprihăniţi! 

— Nu era vorba să ucizi, ci doar să furi! Îmi vine să te strâng 


de gât, ticălosule! 

— Ei, dacă am ajuns la ameninţări, parcă-i ceva mai bine. 

— Să ştii însă că, ultimul care m-a ameninţat este acum la o 
cură de circa şase luni la spitalul de urgenţă. Poate că asta te 
face să fii mal atent când vorbeşti cu mine. Dar, ca să fiu drept, 
e adevărat, nu ne-am înţeles să-l „achit”. Insă, ce vrei, nu s-a 
putut altfel. De fapt, e mai bine şi pentru tine, tot erai tu plictisit 
de avariţia lui, nu? Şi apoi nici nu mai era timp, iar eu îţi 
spusesem că ar putea interveni şi o asemenea alternativă. 
Mâine trebuie să livrez marfa macaronarului care se grăbeşte s- 
o uşchească din ţară. Nu e rău deloc, şapte sute de cearşafe 
mari şi cinci mii de „verzi”! lar tu ai o treime, ce dracu? 

— Cum adică o treime? Trebuie să-mi dai jumătate, doar aşa 
ne-am înţeles! 

— Ne-am înţeles... îl îngână celălalt, cum adică, puişorule? Eu 
cu riscul, iar tu să iei jumate din biştari, ştii că ai haz? 

Primul individ îşi introduse mâna în interiorul hainei, dar 
gestul rămase neterminat. Simţi deodată un obiect dur 
apăsându-i şoldul. 

— Mai suflă un cuvânt şi te împăiez, şuieră celălalt cu o voce 
înăbuşită de o furie rece. 

— Ascultă Fane, replică acesta palid, credeam că ne-am 
înţeles, dar dacă tu crezi că aşa e mai bine... 

— Ei, ai revenit la gânduri mai înțelepte şi asta-i bine, dar nu 
ti-ar strica o mică lecţie ca să nu-ți treacă prin gând vreodată să 
mă cânţi, adăugă individul lovindu-l fulgerător şi puternic cu 
pumnul în bărbie. Atins violent scoase un horcăit, se prăbuşi şi 
rămase nemişcat. Ochii daţi peste cap atestau că era knock-out. 
Cel care răspundea la numele de Fane aprinse o ţigară, 
aşteptând calm să i se trezească „prietenul”. Intr-un târziu 
acesta gemu şi deschise ochii. Apoi, printr-un gest reflex îşi 
pipăi gâtul. 

— N-ai nimic, băieţaş, eşti întreg, sau mai bine zis, eşti încă 
întreg. Hai, dă-i drumul! 

— Nu înţeleg, făcu acesta. 

— Hai, că nu am timp, doar ţi-am explicat că mâine mă 
întâlnesc cu italianul. Ori poate vrei să repetăm „lecţia”? Spune- 
mi unde-i marca? 

— Marca? Ce fel de marcă? Marca fabricii? 

— lar faci pe cretinul? Vezi să nu rămâi aşa! E vorba de marca 


aia care lipseşte din colecţie... „Capul de bour” pe care tu l-ai 
sustras. Te crezi prea deştept, dar eu îţi vin repede de hac. Şi 
apoi, dacă macaronarul nu plăteşte să ştii că am să te fac să 
regreţi că te-ai născut! 

— Dar n-am furat nimic, crede-mă! N-am umblat niciodată 
prin album. 

Fane îl privi lung, cântărindu-l din ochi. 

— S-ar putea să spui adevărul. Dar atunci, ori bătrânul a 
ascuns timbrul ăsta blestemat, ceea ce este mai puţin probabil, 
ori l-a furat baborniţa aia care-l îngrijea. Asta trebuie însă s-o 
lămurim încă în noaptea asta. Aşa că, mai întâi vom face o 
descindere în strada Viitor şi, dacă va fi necesar, o s-o vizităm şi 
pe dumneaei. 

— Va fi greu să intri în apartamentul sigilat de miliţie. 

— Să „intrăm” vrei să zici stimabile, fiindcă vei veni cu mine 
de astă dată. Şi apoi, cu tine alături, facem aproape cât doi. Şi 
unde mai pui că şi eu mă voi descurca mai uşor în căutarea 
preţiosului timbru dispărut fără urma. Îţi atrag însă atenţia că la 
cea mai mică încercare de a mă trage pe sfoară, te lichidez. Aşa 
că, de-acum eşti avizat, sunt cu ochii pe tine! 


Dragu se trezi mahmur şi obosit. Privi ceasul de pe noptieră. 
Era aproape două. Dormise deci trei ore. Se sculă din pat şi se 
duse la baie. In timp ce apa rece îi biciuia corpul, reexamina în 
gând noile date ale problemei. Era limpede că asasinul voia să 
pună mâna pe colecţia de timbre. Valoarea timbrelor era 
cunoscută atât în cadrul asociaţiei filatelice cât şi dincolo de 
porţile acesteia. Atunci, cum să procedeze? Să aştepte ca 
infractorul să cadă la plasarea timbrelor? Ar putea, eventual, să 
aştepte mult şi bine. Oare ce-o fi aflat Stroe de la nepotul 
victimei? Deodată, un gând îi străfulgeră prin minte, începu să 
se îmbrace cu înfrigurare şi ieşi. Străbătu în pas alert străzile 
pustii. După un timp, se opri în faţa blocului şi privi spre 
geamurile locuinţei victimei. | se păru o clipă că zăreşte o 
luminiţă care se stinse însă imediat. Ezită o clipă, apoi urcă în 
fugă scările celor două etaje şi, ajungând pe palier, se apropie 
încet de apartament. Sigiliul de pe uşă era rupt. Apăsă încet pe 
clanţa uşii şi se strecură înăuntru. Rămase câteva clipe 
nemişcat, încercând să se obişnuiască cu întunericul. Făcu 
câţiva paşi spre sufragerie. Deodată piciorul său întâlni un 


obstacol neprevăzut. Pe covor se profila forma unui corp. Îl ocoli 
şi se îndreptă încet spre dormitor sub uşa căruia se zărea o 
geană de lumină. În clipa în care pipăi peretele pentru a găsi 
întrerupătorul de la lumină, simţi o puternică lovitură în spate. 
Îndoindu-se sub violenţa şocului, Dragu pivotă în jurul lui şi se 
azvârli cu toată forţa asupra mesei întunecate pe care mai mult 
o ghicea decât o vedea în semiobscuritate. Se auzi zgomotul 
unei căderi. În acelaşi timp, tatonând în spatele său, găsi 
întrerupătorul şi-l răsuci. Şi atunci îşi văzu agresorul, la trei paşi 
de el, ţinând în mână un brici. Individul, în vârstă de vreo 
treizeci de ani, era scund şi îndesat, cu umeri atletici, care parcă 
spărgeau haina subţire de culoare bej în carouri, cu care era 
îmbrăcat. 


Ochii săi injectaşi aveau privirea unui animal de pradă. Nu-l 
cunoştea, deşi avea impresia vagă să-l mai fi zărit undeva. 
Deodată, necunoscutul făcu o săritură înainte, cu iuţeala 
atacului unui şarpe care loveşte cu capul. Tot atât de agil Dragu 
eschivă şi lansă un picior în „sutemi” spre plexul solar al 
agresorului său, dar, alunecând pe parchet, efectul loviturii fu 
mult diminuat. Se pomeni pe spate cu individul peste el, 
strângându-l de gât cu degete de oţel şi pregătindu-se să-i dea 


lovitura de graţie. Conştient că pierduse avantajul iniţial Dragu 
nu căută să opună rezistenţă. Un principiu de bază al acestei 
lupte consta în întoarcerea atacului adversarului în avantajul 
său. Acum sau niciodată era momentul de a-şi aminti de asta. 
Se imobiliza complet, cu palmele mâinilor întinse de-a lungul 
corpului. Ochii săi rămaseră agăţaţi de cei ai agresorului, 
pândind în privirea celuilalt scânteia fugară care trădează 
intenţia şi devansează acţiunea. Slăbind strânsoarea, individul 
ridică fulgerător briciul spre a-l repezi în gâtul căpitanului, timp 
în care picioarele lui Dragu se destinseră rapid, lovindu-l pe 
agresor la arcadele sprâncenelor. Acesta se împletici, se dădu 
înapoi, ducându-şi amândouă mâinile la faţă. În acelaşi timp, 
Dragu trecu la atac, plasându-i un fulgerător „atemi” în ceafă. 
Dar tipul era un adevărat ghem de nervi, părând complet 
insensibil. Reculă, ca un boxer ametit, şi se rezemă de perete 
fără însă să lase briciul din mână. O lumină sălbatică strălucea 
în privirea sa. Repezi din nou înainte briciul şi de astă dată îl 
atinse pe căpitan. O durere vie în braţul stâng îl făcu pe Dragu 
să dea un pas înapoi şi, în clipa în care, profitând de acest 
avantaj neaşteptat, individul atacă, căpitanul eschivă şi-l lovi cu 
toată puterea pe agresor în moalele capului. Icnind scurt, acesta 
scăpă briciul din mână, îşi duse mâinile la cap, căzu în genunchi, 
apoi se întinse pe jos fără să mai mişte. După ce îl legă cu 
propria-i curea, Dragu se îndreptă spre sufragerie şi aprinse 
lumina. Se aplecă asupra corpului întins pe covor şi îl examina 
cu atenţie. O rană destul de urâtă se căsca în tâmpla stângă din 
care se prelingea un fir de sânge. Îi ascultă inima. Bătea slab. Îi 
dădu primele îngrijiri, după care ridică receptorul telefonului şi 
formă un număr. Până la sosirea ajutoarelor se ocupă de 
agresorul său, încă leşinat. Percheziţionându-l, găsi asupra sa 
două buletine de identitate cu aceeaşi fotografie - unul pe 
numele de llie Canciuc, de 

35 ani, născut la Pucioasa, cu domiciliul în aceeaşi localitate, şi 
celălalt pe numele de Sandu Raler, de 42 ani, născut în 
Bucureşti, domiciliat în Craiova - precum şi o legitimaţie de 
şofer la I.T.B. pe numele de Walter Gabriel. 

„Ne vom lămuri curând”, gândi Dragu. Soneria de la intrare îi 
întrerupse gândurile. Deschise uşa şi primul care intră fu 
locotenentul-major Stroe, care îl privi mustrător. Îi făcu un semn 
cu capul spre interiorul camerei, dându-se la o parte. 


— Bine, dar ăsta-i Sandu Reu, nepotul victimei, zise ofiţerul 
aplecându-se asupra corpului din sufragerie. Ce-o fi căutat aici? 

—  Duceţi-l la spital, făcu Dragu, adresându-se unui 
locotenent. Şi nu uitaţi să lăsaţi un subofițer lângă el. Pe 
celălalt, escortaţi-l la sediu. O să-şi revină în curând. 

— Celălalt? se miră Dinu. 

— Da, cel din dormitor, du-te să-l vezi, poate îl cunoşti, era 
cât p-aci să mă... 

Dinu trecu în camera cealaltă şi-l privi lung pe agresor. 

— Nu-l cunosc zise el, cred că nu l-am văzut niciodată. 

— N-ai pierdut nimic, dădu Dragu din mână a lehamite. 

Sandu Reu negă că ar fi avut vreun amestec în asasinarea 
unchiului său... Colecţia de timbre... da, ar fi vrut să o ia... 

— Dar aţi acceptat omorul, nu? întrebă Dragu. 

— Nu înţeleg, v-am spus că nici n-am vrut şi nici n-am luat 
parte la acest omor. 

— Aţi înţeles perfect ce v-am întrebat, reluă căpitanul. Dacă 
n-aţi fi acceptat omorul, l-aţi fi denunţat pe criminal. 

— M-a ameninţat cu moartea... 

Dragu îl privi ca pe o târâtură dezgustătoare. Nu-l mai întrebă 
nimic... Mai greu a fost „dialogul” cu celălalt, criminalul, pe 
numele său adevărat llie Canciuc zis „Fane Şiş”, infractor 
recidivist, care avea la activ trei condamnări pentru tâlhării şi 
furturi, şi una pentru vătămare gravă a integrităţii corporale. La 
început negă totul, inclusiv condamnările, apoi mieros, umil 
până la înjosire, încercă să deruteze cercetările. Pe măsură ce i 
se prezenta o nouă probă, recunoştea parţial, încerca să arunce 
răspunderea principală pe Sandu Reu şi, nereuşind, făcea pe 
martirul, recunoscând doar pentru că „aşa se dorea”. 

Expertizele au fost însă revelatoare. 

Încolţit, îşi dădu arama pe faţă. 

— Dacă nu era viermele ăla de nepotu-său, nu m-aţi fi găbjit 
voi cât e hău ! Cretinul m-a pierdut. Trebuia să mă mulţumesc 
cu pontu’ şi să-l trimit să se „întâlnească” cu unchiu-său. 
Scăpam de belea. 

— Prin urmare, faptele s-au limpezit, iar criminalul a fost 
identificat, zise maiorul Radu Cârstea, mobilul... 

— Dacă îmi permiteţi, interveni cu o voce nesigură 
locotenentul-major Horăscu, nu mi-e suficient de clar mobilul 
crimei. 


— Da, sigur, făcu maiorul, aruncând o privire rapidă spre 
Dragu, poate vrea căpitanul să-ţi răspundă. 

— Din cauză de ciuperci, făcu acesta zâmbind. 

— ??? 

— Dacă îmi permiteţi, am să vi-l relatez sub forma unei 
anecdote. Odată s-au întâlnit doi prieteni, din care unul purta 
doliu. 

— După cine porţi doliu? îl întrebă celălalt. 

— După soţia mea. 

— Condoleanţele mele, dar eu ştiam că soţia ta a murit mai 
demult! 

— Aia era alta! 

— Dar câte soţii ai avut? 

— Patru! 

— Şi toate au murit? se miră sincer prietenul său. 

— Da, din păcate, făcu acesta o figură întristată. 

— Şi din ce cauză a murit prima? 

— A mâncat ciuperci! 

— Şi a doua? 

— A mâncat ciuperci! 

— Şi a treia? 

— A mâncat ciuperci! 

— Ei, zise enervat celălalt, nu cumva vrei să spui că şi cea de- 
a patra a murit fiindcă a mâncat ciuperci??! 

— Nu, răspunse el. Aia a murit fiindcă „n-a vrut”, să mănânce 
ciuperci!... 

Nanu Reu, reluă acesta, serios, care de ani de zile îi dădea 
bani nepotului său se cam săturase, la un moment dat, şi nu 
mai voia să-i „împrumute”. Întâmplarea făcu ca tocmai atunci 
nepoţelul să aibă mare nevoie de bani. Şi atunci se gândi să fure 
colecţia de timbre a unchiului său, a cărei valoare 

era arhicunoscută. În acest scop îi expuse prietenului său „Fane 
Şiş” întreaga tărăşenie, cerându-i ajutorul. Acesta luă legătura 
cu un străin asigurându-se că, o parte din valoarea colecţiei şi 
îndeosebi a timbrului „Cap de bour” o va primi în valută. Avea şi 
el planurile lui! La cererea sa, Sandu Reu îl introduse în locuinţa 
victimei, prezentându-l drept inginer la ICRAL, ştiind că unchiu- 
său voia să obţină aprobarea pentru unele mici reparaţii la 
bucătăria apartamentului. Îl vizitase astfel în câteva rânduri, 
până într-o zi când, fiind servit cu cafea, profitând de o clipă de 
neatenţie a victimei, îi strecură acestuia, în ceaşca de cafea, 
cianură de potasiu... 

Soarele cădea pe scaune, mese şi seifuri părând să 
îmbrăţişeze mobila, dosarele şi oamenii cu razele sale în care 
valsau particule de praf auriu. 

— Dar la locuinţa victimei v-a condus intuiţia? Mai dori să afle 
Horăscu. 

— Sigilasem apartamentul şi mai cerusem şi patrulei să 
treacă pe acolo... dar cum două precauţiuni valorează mai mult 
decât una, m-am gândit... şi, se pare... n-am greşit. 

INVITAȚIE LA BAR 


Tânărul inginer Miltiade Suru se întorcea acasă de la şantier 
încă sub influența şocului suferit în urma furtului autoturismului 
său, o Dacie 1300 de culoare roşie, dispărută fără urmă din faţa 
imobilului în care locuia. 

Toată dimineaţa fusese tulburat şi nu reuşise să se liniştească 
nici după ce reclamase cazul la miliția municipiului. Oare miliția 
îi va găsi maşina? se întrebă el oftând cu năduf. Unde şi în ce 
stare? Când se gândea la cel care i-o furase îi treceau prin minte 
gânduri ucigaşe. „Uite, aşa se întâmplă uneori tragediile, îşi zise 
el înciudat la culme. La mânie nici nu-ţi dai seama când şi cum 
reacţionezi, apoi pas de mai poţi îndrepta ceva.” Şi tot aşa, 
frământându-se şi tot construind scenarii răzbunătoare, ajunse 
în faţa blocului. Şi deodată rămase perplex. Autoturismul său 
era parcat cuminte chiar pe locul unde stătea de obicei! Cu 
sufletul la gură se apropie încet de maşină, aşteptând să vadă 
urmele unui accident, ale unei tamponări. Dar Dacia lui n-avea 
nimic, nici măcar o zgărietură. Dimpotrivă, totul strălucea de 
curăţenie. Razele soarelui se reflectau ca într-o oglindă în 
vopseaua metalizată a caroseriei lăsând impresia unor dâre 
sângerii... Pe volan găsi un plic. Sub emoția momentului uită 
orice urmă de prevedere şi-l deschise cu febrilitate, scăpând pe 
jos trei hârtii de o sută de lei. Creierul său fotografie aproape 
instantaneu informaţiile transmise prin scrisoare. Citi şi reciti de 
câteva ori cele câteva rânduri scrise la maşină: „Stimate 


domnule, vă cer mii de scuze pentru îndrăzneala de a vă fi 
«împrumutat» maşina, dar vă rog să credeţi că nu am avut altă 
alternativă. Mă aflam în faţa unui caz limită. M-am salvat şi vă 
mulţumesc! Am parcurs cu autoturismul dumneavoastră 200 de 
kilometri şi vă remit alăturat 300 lei, contravaloarea - apreciată 
de mine - pentru combustibil şi deranj. 

În speranţa că veţi înţelege un caz de forţă majoră, al 
dumneavoastră cu stimă... urma o semnătură indescifrabilă. 

P.S. Prezentându-vă din nou scuze, semnatarul acestor 
rânduri s-ar simţi extrem de onorat dacă, împreună cu soţia, aţi 
accepta invitaţia de a lua dineul cu el, deseară, la orele 20,00, în 
restaurantul 
„Mercur”. Voi fi prezent la cea de-a treia masă din dreapta. 

P.P.S. În semn că m-aţi iertat pentru acest abuz care însă mi-a 
salvat viaţa, vă rog insistent să-mi acceptaţi invitaţia.” 

Tânără sa soţie, Adriana, economistă la A.D.A.S., o brunetă 
fermecătoare de 26 ani, cu părul tăiat scurt şi ochii de un 
albastru închis ce aruncau o privire dreaptă şi deschisă, îl 
aştepta nerăbdătoare. 

Fără a-i da vreun răgaz, îi citi scrisoarea exclamând apoi: 

— Auzi ce tupeu! După ce-mi fură maşina, mă cheamă la 
masă! Îmi vine să-i strâng de gât, nu să beau un şpriţ cu el. 

— Fii şi tu îngăduitor, Milti, replică veselă soţia, mai bine să ne 
bucurăm. În fond nu ţi-a furat-o, ci doar a „împrumutat-o” 
pentru un timp. Ceea ce trebuie să recunoşti nu-i acelaşi lucru. 
Cine ştie ce necazuri o fi avut bietul om! 

— A împrumutat-o... bietul om... o îngână Suru, până la urmă 
ai să începi să-i plângi de milă că n-a furat-o de tot! 

— Ei, nu mai exagera şi tu. Ce zici, mergem să-l vedem pe 
„hoţ”. M-ar amuza teribil! 

— Pe mine nu mă amuză. Poate doar să-i văd figura pe care 
ar face-o, după ce am să-i spun câteva, de-o să mă ţină minte 
cât trăieşte. 

— Credeam că ai mai mult umor, ce naiba, doar ţi-a explicat 
în scrisoare că a fost un caz „de forţă majoră”, mai adaugă 
Adriana, încercându-şi rochia nouă în faţa oglinzii. 

— Las că-i dau eu o „forţă majoră”, n-avea grijă! 

— Ne-am înţeles, aşadar, vom merge. Bun. Dar în acest caz te 
rog, fără scandal. Mai bine nu plec decât să mă faci de râs. De 
altfel, cinstit vorbind, nu mai ţin minte de când n-am fost la un 


local. Şi, în timp ce el, încă nervos, îşi lega cravata, mai adăugă: 

— Ei, ne-am pus de acord? 

— Draga mea, zise soţul cu un ton uşor răutăcios, singurul 
lucru asupra căruia am ajuns de acord este acela că „nu suntem 
de acord” în această problemă. 

Nu după mult timp ieşiră la braţ, veseli şi curioşi. 


Restaurantul „Mercur” era iluminat a giorno. Salonul spaniol 
frumos ornamentat şi mobilat în raport cu specificul pe care-l 
reprezenta, ca de obicei, era arhiplin. Orchestra tocmai executa 
cu brio un potpuriu de arii din operete gen cafe-concert. Se 
uitară împrejur. Într-adevăr, cea de-a treia masă din dreapta era 
liberă, având pe ea un cartonaş pe care scria „rezervat” şi o 
vază cu flori. La masă însă nu-i aştepta nimeni! Ezitară o clipă, 
dar, fiindcă privirile mai multor persoane se întoarseră spre ei, 
se aşezară. Ca din pământ răsări în faţa lor un ospătar şi, fără 
un cuvânt, foarte stilat, luă cartonaşul de pe masă, aranjă florile, 
apoi politicos întrebă ce doresc să servească. 

Comandară. 

La început, puţin surprinşi de lipsa „hoţului”, apoi tot mai 
încălziţi de ambianța plăcută a localului, de manierele elegante 
ale ospătarului, de vinul spumos şi muzica bună, se înveseliră, 
uitând că au fost invitaţi de un amfitrion cel puţin ciudat. 

Şi timpul trecu repede şi agreabil. 

La un moment dat, inginerul îşi consultă ceasul. Erau orele 
22,00. Se adresă soţiei sale: 

— Eu cred că am putea să ridicăm ancora. „Amicul” tău s-a 
distrat suficient pe socoteala noastră. 

— Trebuie însă să recunoşti că a fost un divertisment plăcut. 
„Hoţul” a reuşit să te determine să-ţi sacrifici câteva ceasuri 
pentru a mă distra. Şi poate te-ai amuzat şi tu. Indirect, ne-a 
făcut un serviciu. Cel puţin mie. Dar ştii ceva, aş mai sta puţin. 
Şi, dacă nu te deranjează, aş vrea să dansez puţin. 

Şi aşa mai trecu, fără să simtă. Incă o oră. De astă dată, 
Adriana, a cărei volubilitate nu era depăşită decât de 
înnegurarea tot mai accentuată a soţului său, remarcându-i mai 
întâi absenţa apoi plictiseala tot mai crescândă, făcu un semn 
ospătarului cerându-i să prezinte soţului său nota de plată. 

— Totul a fost achitat, replică acesta cu zâmbetul pe buze. 

— Nu înţeleg, făcu Suru, pe un ton nervos. 


— Şi totuşi e foarte simplu, veni răspunsul prompt. Masa 
dumneavoastră a fost rezervată telefonic ieri dimineaţă. Apoi, 
printr-un puşti ni s-a remis un plic care conţinea suma de două 
sute cincizeci de lei, reprezentând contravaloarea estimativă a 
dineului, a florilor, precum şi descrierea amănunţită a 
persoanelor ce urmau să ocupe masa, respectiv a 
dumneavoastră şi a soţiei. 

Şi, întrucât cei doi soţi continuau să-l privească cu o uimire 
nedisimulată, ospătarul adăugă: 

— Într-adevăr, s-ar putea să vi se pară puţin ciudat, dar din 
moment ce s-a plătit!... De fapt a mai rămas un rest care, 
potrivit dispoziţiilor date, urma să-mi revină mie. Dar dacă îl 
doriţi... 

Se explică astfel şi politeţea desăvârşită a ospătarului, 
serviciul ireproşabil şi calitatea bucatelor. Orice discuţie fiind 
inutilă, mai ales că incidentul nu trecuse complet neobservat, 
ieşiră din restaurant, răspunzând scurt la salutul deferent al 
ospătarului care-i conduse până la uşă. 

Primul care se dezmetici în stradă fu Miltiade. 

— Cred că-i ceva putred aici, spuse el, luându-şi soţia de braţ. 
înţeleg! 

— Poate că vom realiza mai târziu ce s-a întâmplat. Totul mi 
se pare straniu şi ireal. Parcă aş fi fost brusc aruncată în centrul 
unei aventuri. 

Schimbând în acest mod diferite impresii între ei, ajunseră în 
faţa imobilului în care locuiau. Se opriră interlocaţi. Maşina 
dispăruse din nou! Parcă i s-ar fi aprins instantaneu un bec în 
creier, Suru îşi luă soţia de mână şi, mai de voie, mai de nevoie, 
o târî până la etajul doi, unde era apartamentul lor. Impinse uşa 
întredeschisă şi intrară. Într-o clipă înţeleseseră totul. Fuseseră 


N 

atraşi în cursă. Lipseau:televizorul, un radiocasetofon, covoarele 
persane, bibelourile de valoare din vitrină, mai târziu se stabili 
lipsa unei haine de blană, evident bani, bijuterii, tablouri şi 
altele. 

Sfârşită, Adriana se lăsă să cadă pe un fotoliu în timp ce 
inginerul telefonă la miliţie. 


Cercetarea apartamentului se făcu cu multă atenţie. 
Rezultatul era însă irelevant. Nu se găsiră niciun fel de urme 
care-ar fi putut conduce la o identificare individuală. Doar 
câteva fragmente de creste papilare. Se impunea concluzia că 
infractorii - se presupunea că au fost cel puţin doi - lucraseră 
curat. Uşa de la intrarea în locuinţă, prevăzută cu o broască 
yale, fusese deschisă cu o cheie potrivită. Nicio urmă de forţare. 
Maiorul Jean Barbu, căruia i se încredinţase cazul spre cercetare, 
se întoarse spre soţii Miltiade şi Adriana Suru spunând: 

— Vă rog, dacă puteţi, să vă faceţi puţin timp şi să poftiţi la 
miliţie să stăm de vorbă mai pe îndelete. V-aş fi îndatorat dacă 
ne-aţi descrie detaliat bunurile ce v-au fost furate. 

După ce-i ascultă pe rând, maiorul Barbu întinse lista 
obiectelor furate locotenentului Cornea care, fără un cuvânt, ieşi 
din birou. 

— Aveţi scrisoarea la dumneavoastră? rosti el apoi, cu o voce 
albă, întorcându-se spre inginer. 

Miltiade Suru îi întinse plicul. Barbu îl luă şi spuse: 

— Dacă între timp vă mai reamintiţi ceva, un amănunt, oricât 
de lipsit de importanţă ar părea, vă rog să mă căutaţi. li întinse 
cartea de vizită şi adăugă: 

— Aveţi încredere. Tot ce este omeneşte posibil se va face! 

După plecarea soţilor Suru, Barbu dădu în urmărire generală 
autoturismul furat, apoi îi spuse locotenentului Cornea, care 
între timp se întoarse: 

— Este a treia spargere cu acest mod de operare. Vrei să dăm 
în primire? Trimite după ospătar şi responsabilul restaurantului. 
Apoi verifică în cartotecă pe toate liniile. Poate că nu chiar toţi 
infractorii care ne dau de furcă sunt la prima „ieşire”! 


Barul hotelului „Dacia” era o încăpere rotundă cu pereţii 
placați cu furnir. 
Zgomotul asurzitor al muzicii pop era depăşit doar de fumul 


des de ţigară care plutea în straturi groase, estompând feţele 
consumatorilor care şi aşa păreau spectrale la lumina galben- 
verzuie filtrată prin tavanul de sticlă. 

La o măsuţă joasă şedea o tânără fată de o frumuseţe stranie, 
cu ochi de culoarea miezului de nucă, pleoape grele şi gene 
lungi, recurbate, din care ţâşnea o privire luminoasă, cu părul 
negru, tuns scurt, îmbrăcată într-o rochie verde pal mult 
decoltată, din care ieşeau două braţe rotunde şi satinate. Fuma 
în faţa unui pahar de Campari, privind fix la perechile ce se 
legănau pe ringul de dans. Din când în când, fata îşi consulta 
ceasul-brăţară, apoi, plictisită, îşi întorcea din nou capul spre 
ring. Dincolo de calmul pe care îl afişa, un fin observator ar fi 
putut să remarce un tic nervos constând în învârtirea ţigării în 
interiorul unei scrumiere din sticlă mată. 

Un  ospătar, apărut de undeva din umbră, o servi 
demonstrativ cu un pahar cu apă, debarasând masa de celălalt 
pahar golit demult, apoi, cu o voce ostentativ nuanţată, întrebă: 

— Mai doriţi ceva? 

Fata îl privi, tresărind uşor şi, în clipa când se pregătea să 
răspundă, se auzi o voce de bărbat: 

— Încă un Campari şi un whisky dublu, fără sifon. 

În timp ce ospătarul dispăru, noul venit se aşeză la masă, fără 
a se obosi să mai ceară voie. 

— Ai întârziat mult, deschise fata discuţia. 

Bărbatul nu răspunse imediat, privind-o lung, de parcă voia 
să-i citească gândurile. Apoi, fără a răspunde afirmației făcute 
de aceasta, replică: 

— Sunt oameni care îşi petrec viaţa privind mereu la ceas, dar 
care sunt întotdeauna în întârziere. Cehov dacă te interesează. 
Dar, apropo, de ce n-ai mai comandat unul? mai adăugă el, 
arătând cu capul la pahar. 

— AŞ fi vrut un whisky sec, chiar unul dublu, însă prea lăsam 
impresia unei beţivance, ceea ce cred că nu e cazul! 

— Absolut deloc, scumpa mea, observă bărbatul nu fără a-şi 
ascunde un zâmbet. Ai mai curând aerul unei călugăriţe 
aterizată forţat într-un harem. 

— Nu-ţi bate joc de mine, că s-ar putea să regreţi! i-o întoarse 
fata, puţin agitată. 

— Pisica îşi scoate ghearele! constată bărbatul cu o voce 
neutră. Aş putea să ţi le tai. Dar n-am venit aici ca să ne certăm. 


— Mai bine! zise fata. Sunt foarte emotivă şi amenințările tale 
îmi stimulează sistemul nervos într-o direcţie necunoscută. 

— Bine bambina, lasă discuţiile şi la subiect, reluă bărbatul. 
Să vorbim de afaceri. L-ai întâlnit? 

— Da. 

— Dă-i drumul, că n-am timp de pierdut. 

— M-am întâlnit cu el, aşa cum am convenit. 

— Unde şi când? 

— leri după-amiază, în holul cinematografului „Capitol”. Să tot 
fi fost ora patru şi jumătate, cinci fără un sfert, după care am 
plecat cu o maşină la pădurea Vereşti. 

— Tinerele amoruri au nevoie de solitudine! zise bărbatul 
rânjind sarcastic. 

— Abandonăm subiectul şi vorbim de amor? 

— Nu, pentru asta avem timp. Vom relua tema cu alt prilej. Zi- 
i mai departe. 

— Am stat de vorbă un timp, apoi m-a invitat la el acasă. Am 
fost „indignată”, bineînţeles, am plâns, fapt ce l-a făcut să-şi 
piardă capul, s-a bâlbâit şi a sfârşit prin a-şi cere scuze. 

— Sper că n-ai exagerat? întrebă bărbatul puţin agasat. 

— Numai cât a fost nevoie. Apoi ne-am plimbat un timp şi pe 
urmă ne-am dus la el acasă. Era foarte fericit şi nu ştia cu ce să 
mă mai servească, ce să mai aducă! 

— Lasă astea, interveni el cu o voce brutală. A vorbit? 

— S-a lăsat foarte greu. A fost chemat la miliţie... 

— A scuipat ceva? întrebă individul puţin agitat. 

— Ai răbdare! făcu fata puţin vexată. Le-a dat versiunea pe 
care a vândut-o şi soţilor Suru. 

— Şi scrisoarea? 

— Păi, n-o „aruncase”? 

— Da, aşa este, spuse acesta tărăgănat. Şi l-au crezut? 

— Se pare că da, după cum susţine el. 

— Şi nu li s-a părut ciudat procedeul de rezervare a mesei şi 
de achitare a dineului? 

— Ba da, doar l-au ţinut vreo trei ceasuri la interogatoriu. 

— Au stors ceva! 

— Nu înţeleg! 

— Nu-i nimic. L-au mai chemat? 

— Au zis că-l vor mai chema. 

— Mi-am închipuit că nu l-au acreditat. Doar nu sunt căzuţi cu 


ultima ploaie. Cred că am procedat bine, trebuia să ard orice 
pistă! murmură mai mult pentru el. Apoi, cu voce tare: 

— A mai zis ceva? 

— Nu, mâine ne revedem, o să insist mai mult. 

— Crezi că le-ar putea spune ceva despre tine? 

— Despre mine? Nu cred, poate despre tine, mai curând, 
zâmbi ea ciudat. 

— Hm... da, posibil. Şi unde vă revedeţi? 

— La el acasă! 

— Dacă o mai trăi până atunci?! 

— Ce-ai zis? Cum vine asta? Nu pricep! 

— Ai să pricepi îndată. La ce oră zici că ai plecat de la el? 

— Azi dimineaţă pe la zece. 

— A plecat şi el de-acasă? 

— Nu, a zis că aşteaptă pe cineva. 

— Ţi-a spus pe cine aşteaptă? întrebă individul precipitat. 

— Nu, nu mi-a spus. Dar în niciun caz nu era o femeie. 

— În niciun caz nu era o femeie... îi imită acesta vocea cu un 
ton batjocoritor. Asta-i culmea. Dumneaei a devenit geloasă. Nu 
eşti plătită pentru asta, să-ţi între în cap. Dacă aveai mai multă 
minte, poate nu ar fi fost nevoie să fie lichidat. 

— Ce-ai spus? ţipă fata, pălind brusc. 

Câţiva consumatori se întoarseră curioşi spre ei. Individul luă 
un aer vădit jenat: 

— Scuzaţi, se întoarse el spre aceştia, ştiţi... o discuţie în 
familie! Aceştia zâmbiră cu înţeles, reluându-şi conversaţia. 

În tot acest timp fata rămase împietrită, privindu-l ca pe o 
fantomă. Bărbatul îi întinse paharul cu whisky pe care ea îl bău 
cu o mână tremurândă şi-l goli dintr-o sorbitură. Apoi, acesta 
scoase din buzunar un pachet „Kent”, extrase din el două ţigări 
pe care le aprinse cu bricheta de pe masă şi întinse una fetei. Ea 
o luă şi trase profund, de câteva ori, fumul în piept. 

— Te simţi mai bine? 

— E mort? reuşi ea să articuleze, cu privirea agăţată de 
buzele lui. 

— Nu ştiu, am aflat că l-a luat Salvarea azi la prânz. Cred că a 
mierlit-o până acum. 

— A murit? 

Bărbatul îşi pierdu busola şi ţipă: 

— Ce dracu mă tot pisezi? Doar ţi-am spus că nu ştiu. 


Din nou se întoarseră câteva persoane spre ei. Îşi luă seama 
continuă cu o voce mai joasă. 

— Te dai la fund câteva săptămâni. 

Îi întinse un plic. Apoi continuă: 

— Ai aici zece cearşafuri mari. Te văd peste trei zile. Capito? 
Chemă ospătarul şi achită nota. Apoi se ridică şi plecă. Fata privi 
din nou fix înaintea ei. Trecu un tânăr care se opri o clipă din 
mers şi zâmbi: 

— Singurică? 

Fata se uită la el cu o privire goală, lipsită de orice expresie. 
Jenat, tânărul se scuză repede şi plecă. După un timp, fata se 
ridică şi ieşi, uitând pe masă plicul alături de paharul de 
Campari. 

Ca din întâmplare, de la o altă masă, se ridică o umbră care 
luă plicul şi ieşi. În urma lor, muzica se auzi şi mai tare, iar 
perdeaua de fum se lăsă dens ca o cortină peste un act încheiat. 


Ş 


Interogatoriul lui Dan Bercaru, ospătarul de la restaurantul 
„Mercur”, era pe sfârşite. 

— Prin urmare, pretindeţi că aţi aruncat scrisoarea? întrebă 
maiorul. 

— Desigur, ce era să fac cu ea, nu-mi era de folos. 

— Era totuşi un mod neobişnuit de a se proceda din partea 
unui client. Acest fapt nu v-a reţinut atenţia? 

— Din moment ce plătise?! l-am adus la cunoştinţă şi 
responsabilului care nu a avut nimic de obiectat. 

— Dar dacă consumaţia ar fi depăşit suma plătită? 

— Era greu şi de altfel, aveam eu grijă. Vă închipuiţi că nu aş 
fi dat din buzunar! 

Barbu trebui să recunoască că argumentele aveau o anumită 
logică. Poate că ospătarul nu procedase tocmai ortodox, dar nu 
exista nicio bază serioasă pentru a fi implicat mai mult. Cel 
puţin în lumina datelor actuale ale problemei. Şi totuşi, privindu- 
|, simţea că exista ceva care nu era în regulă. Dar ce? Mai lansă 
o întrebare: 

— Vocea, vocea de la telefon care rezervase masa, vă spune 
ceva? Respectiv, aţi recunoscut-o cumva? 

— Nu, nu am recunoscut-o! răspunse acesta categoric. Era o 
voce străină puţin ascuţită şi cam repezită. Cred că aş putea s-o 
recunosc dacă aş auzi-o. Părea nerăbdător să-i dau răspunsul pe 


loc. 

— Şi i l-aţi dat imediat? 

— Da, după ce l-am întrebat pe responsabil. 

— Deocamdată asta-i tot, zise maiorul. Vă mulţumim şi, dacă 
veţi auzi cumva din nou „vocea”, încunoştinţaţi-ne şi pe noi. 

Şi când acesta se ridică să plece, Barbu îi făcu locotenentului 
Cornea un semn discret. Acesta ieşi, făcând loc lui Mircea 
Plotagea, responsabilul de restaurant. 


Fata se trezi dintr-un somn adânc. Camera era cufundată în 
întuneric. Liniştea era tulburată doar de tic-tac-ul pendulei care 
atârna pe peretele de deasupra patului său. Se cuibări din nou 
sub plapumă, încercând să doarmă. Deodată avu senzaţia 
aproape fizică, neliniştitoare, că nu e singură. 

Se ridică în capul oaselor şi întinse mâna spre lampa de pe 
noptieră, dar gestul rămase suspendat. O mână îi astupă gura, 
în timp ce cu cealaltă, agresorul o răsturnă pe spate. 

Încercă să ţipe dar nu reuşi să scoată decât un țipăt slab, 
gutural. Necunoscutul îi şopti la ureche cu o voce răguşită: 

— Stai cuminte, că n-o fi foc! Doar mi-ai luat banii. Nu vrei să 
dai nimic în schimb, păpuşel sălbatic?! 

Încercă să-l muşte, dar nu reuşi decât să-şi muşte limba până 
la sânge. Se mai apără un timp, apoi rezistenţa îi slăbi. Era pe 
deplin conştientă că nu va putea evita consecinţa logică a 
atacului. Şi avu dreptate. Apoi căzu într-o letargie vecină cu 
leşinul. 

După un timp îşi reveni, simțindu-se zgâlţâită fără milă. Se 
trezi de-a binelea, cu dureri în tot corpul şi cu mintea confuză. 
Când îşi obişnui ochii cu lumina, văzu un individ care şedea pe 
marginea patului fumând, privind-o cu intensitate. Se holbă la 
el. Prin urmare nu a fost un coşmar. Realizând brusc ce se 
întâmplase, vru din nou să ţipe, dar acesta-i puse palma pe gură 
şi, apropiindu-şi faţa de a ei, îi vorbi şuierător: 

— Astâmpără-te frumoasa mea, de schimbat şi-aşa nu mai 
poţi schimba nimic. Fii raţională şi acceptă situaţia. O să ne 
înţelegem. Doar mă cunoşti. Nu-ţi sunt chiar străin, ce naiba! Şi 
pe urmă, doar nu ţi se întâmplă pentru prima dată?! 

Într-adevăr, fata îl recunoscu şi groaza îi paraliză orice 
mişcare. Apoi, deodată i se urcă sângele la cap şi se repezi la el 
cu unghiile întinse. Individul se feri şi o lovi puternic cu dosul 


mâinii peste faţă. Fata căzu, ducându-şi mâna la gură, iar când 
o retrase, văzu îngrozită că era pătată cu sânge. 

Incepu să plângă cu sughiţuri. 

— Ei, aşa e mai bine, făcu agresorul. 

Îi întinse o batistă: 

— Şterge-ţi lacrimile şi ridică-te că avem, de discutat afaceri. 

Şi, întrucât aceasta nu-l ascultă, o apucă de mână şi o trase 
cu forţa în sus până ce-o ridică în picioare. Văzuse în faţa ei o 
coală de hârtie albă şi un stilou. 

— Scrie! spuse el aspru. 

— Ce, ce să scriu? zise ea cu o voce speriată, încă înecată de 
plâns. 

Individul scoase din mânecă hainei un cuţit şi făcu să-i sară 
lama. l-l puse la gât şi, apăsând puţin, urlă cu o voce guturală: 

— Scrie ce-ţi dictez eu! 

Înspăimântată, fata luă stiloul în mână. 

— Scrie... „Regret, dar am avut mare nevoie de maşină...” şi 
fiindcă ea se opri, îi apăsă din nou lama cuţitului pe gât. 

Fata reluă scrisul:... „acum nu-mi mai trebuie nimic. Am 
terminat definitiv!” 

— Aşa, rânji individul, acum semnează. 

— Dar nu înţeleg nimic?! schiţă aceasta o împotrivire. 

— Semnează şi nu mai pune probleme idioate, altfel... Şi, 
după ce ea semnă, bărbatul apucă cu o mână hârtia, o împături 
şi o vâri într-un plic. 

— Ce vrei să faci? întrebă fata îngrozită, încercând să 
intuiască ce se întâmplă. 

— Nu-ţi fie teamă, acum am devenit prieteni buni, replică el 
ironic. Doar tu n-ai să mă trădezi niciodată, nu-i aşa? Apropo, 
mergi cu mine? 

— Unde? se sperie ea din nou. 

— Să-ţi dovedesc că n-am nimic cu tine. O plimbare cu 
maşina până la bar. Fac cinste şi ne mai distrăm puţin. Şi mai 
am să-ţi dau câteva cearşafuri. 

— Dă-mi-le aici... 

— Nu pot, primesc în noaptea asta de la barman nişte 
albăstrele şi ceva verzi. Ei, mergi?... 

Fata se ridică în picioare, privindu-l încă neliniştită. Apoi, 
începu să se îmbrace încet, în timp ce individul îşi aprinse o 
ţigară, privind-o. 


Terminând toaleta îşi luă poşeta şi se îndreptă spre uşă. Cât 
mai natural cu putinţă, individul i se alătură şi, ajungând în 
dreptul ei, destinse mâna cu viteza unui şarpe cobra şi lovi. Fata 
căzu leşinată în braţele agresorului ei. O ridică în picioare şi 
sprijinind-o de el o duse la lift. 


Maiorul Barbu studie cu atenţie raportul medicolegal: 

„„„„Fractură cominutivă, cu hemoragie meningocerebrală, 
urmare a unei lovituri puternice şi directe cu un corp contondent 
cu suprafaţă boantă şi mică...” 

Prin urmare victima a fost lovită înainte de accident, care, 
probabil, a fost simulat. Barbu citea încordat şi gândul construia 
simultan ipoteze. Dar dacă-i aşa, înseamnă că varianta lui 
Cornea... Parcă ghicindu-i gândul acesta îşi făcu apariţia în 
birou, fluturând o hârtie în mână: 

— Victima se numeşte Constanţa Rusalin, 22 ani, de 
profesiune, fără, fostă chelneriţă, nu are antecedente penale, 
fiica lui... 

— Altceva? Relaţii, preocupări? 

— A fost chemată de câteva ori la judiciar, atrăgându-i-se 
atenţia asupra unor legături cu străini şi mici învârteli... Apoi, 
după o pauză, reluă: Se pare că era prietenă cu Dan Bercaru, 
ospătar de la „Mercur”, ceea ce nu mi se pare un lucru lipsit de 
importanţă. 

— Interesant! dă-i drumul mai departe, făcu maiorul. 

— A mai fost văzută în bar cu un individ atletic, cu păr roşcat, 
nas mare şi proeminent, buze groase, tăiate într-un maxilar 
aproape pătrat şi repezit înainte. 

— Un portret vorbit aproape complet! Cu atât mai uşor îţi va fi 
să-l cauţi?! 

— Aşa mă gândeam şi cu şefu'! De aceea l-am şi dat în 
urmărire cu semnalmentele primite. Am zis să vă fac o surpriză 
plăcută! 

Maiorul zâmbi imperceptibil. 

— Ce-ai făcut cu scrisoarea? 

— Am dat-o la criminalistic, dar după părerea mea, scrisul e al 
victimei. Mă gândesc să descifrăm doar cum a ajuns s-o scrie şi 
poate mai relevăm şi ceva amprente străine... 

— Şi maşina? 

— Lovită bine. Masca din faţă şi partea dreaptă sunt zdrobite. 


— A cui este? 


— A unui profesor, Gheorghe Raca, dar.. 

— 27? 

— ...fusese furată proprietarului!... 

— Toate le ştii. Nu cred că mai ai ceva de aflat. Doar poate... 
cine-i criminalul şi eventual de ce a comis crima? lar până 
atunci, mai audiază-l odată pe Bercaru. 

Puțin confuz, locotenentul ieşi. 


Intrând în laboratorul judeţean de criminalistică, Barbu 
încercă un sentiment ciudat. „Anonimii în halate albe”, gândi el, 
oameni care trudesc în permanenţă, de cele mai multe ori fără a 
fi cunoscuţi, făcând o muncă deosebit de utilă pentru aflarea 
adevărului. 

Privi în jurul său aparatura sofisticată, aranjată în aşa fel, 
încât să permită experţilor folosirea mai multor tehnici de lucru 
atât cu mijloacele criminalistica clasice, cât şi cu cele ale 
ştiinţelor de graniţă ca biologia, chimia judiciară, fizica nucleară 
şi altele. 

— Ce vânt te aduce pe la noi, maiorule? auzi el o voce 
binecunoscută şi în faţa lui apăru prietenul şi colegul său de 
promoţie, maiorul Matei lordan. 

— Bună, colega, îl salută el voios. Ce pot să caut eu, un 
simplu meseriaş în templul ştiinţei miliţieneşti? Sprijin de la 
specialişti, să ne scoată la liman, după ce ne-am „împotmolit”, 
urmă Barbu cu o voce prefăcut timidă. 

— la nu mai face pe modestul, că nu se prinde, vulpoi bătrân 


ce eşti. Ne cunoaştem doar nu de ieri de alaltăieri. Mai bine 
spune-mi cu ce-ţi pot fi de folos? Poate că totuşi ne-om descurca 
împreună! 

Barbu îi întinse două chiştoace de ţigări, accentuând cu 
gravitate: 

— Pune-le sub microscop, analizează secreția, fă ce ştii, şi 
poate poţi să-mi spui: talia individului care le-a fumat, greutatea 
sa, culoarea părului, trăsăturile feţei, vârsta şi eventual unde se 
află acum. Dacă-i posibil în subsidiar să-mi determini locul unde 
s-a cultivat tutunul, anul fabricaţiei ţigărilor şi dacă au fost 
aprinse cu un chibrit sau brichetă... 

— ...Din ce magazin şi-a cumpărat hainele, anul când a 
terminat şcoala primară şi ce număr poartă la pantofi?! 

— M-ai dezamăgi dacă ai putea afla numai atât! 

— Ei, spune ce vrei, dar mai întâi, de unde provin chiştoacele? 

— Au fost ridicate din locuinţa numitei Constanţa Rusalin, 
victima unei tentative de crimă. Aceasta fuma numai din cele 
lungi aşa că... Ce să vreau savantule? Mi-ar trebui grupa 
sanguină, caracterul  secretor al  fumătorului, eventual 
antigenele ABO, dacă se pot determina şi, bineînţeles, cât mai 
multe alte date pentru identificare. 

Criminalistul fluieră admirativ. 

— la te uită la el! Vrei să le reprofilezi? Să ştii că e mare 
nevoie de cadre aici, mai ales din cele cu experienţă în munca 
operativă. Dar spune-mi te rog, de ce nu te adresezi 
laboratorului medico-legal? 

— Imi trebuie repede, cât mai repede! 

— Voi lua legătura cu ei în acest sens! Dar pentru că veni 
vorba, scrisoarea pe care mi-a trimis-o Cornea provine tot de la 
cazul ăsta? 

— Da, făcu maiorul, ai făcut expertiza? Vezi că mai am la tine 
una, aia adresată inginerului Suru de individul care-i furase 
prima dată maşina! 

— Am să-ţi trimit expertizele. Dar pot să-ţi comunic de pe 
acum că scrisul de pe epistola de „adio” e al fetei. Am avut 
suficiente probe pentru comparații... scrisori, cereri şi altele. 
Apropo, te rog să-mi trimiţi pe toţi cei de la voi care au atins 
scrisoarea ori plicul. 

— S-a făcut! Eşti o comoară Matei! Mii de mulţumiri. Cu privire 
la propunerea ta însă nu-ţi face iluzii că nu-mi părăsesc meseria 


pentru nimic în lume. Am toată stima pentru aparatură, pentru 
metodele tehnico-ştiinţifice, dar pasiunea mea e alta, eu sunt 
combatant în prima linie a luptei contra criminalităţii, aşadar. 

— Te înţeleg, îl întrerupse lordan, cu vocea puţin voalată. Dar 
şi tehnica criminalistică trebuie mânuită de cineva, nu? Şi apoi 
se zice că în decursul secolelor condeiul a făcut de o sută de ori 
mai mult rău sau mai mult bine decât spada, nu mai ştiu exact 
maxima. 

— Hai să lăsăm discuţia asta pentru altădată. Te rog să-i dai 
bătaie. 

— Concret, când îţi trebuie rezultatele analizelor? 

— leri! 

— Vom face tot posibilul să le primeşti cât mai repede. 

— Când? 

— leri şi azi mi-e imposibil. 

— Rămâne pe mâine! 

— Bine, m-ai convins, mâine. Aş vrea şi eu să pot mai repede, 
dar ştii că nu depinde numai de noi, 

— „AŞ vrea” nu duce la nimic. „Vreau” este singur eficace, nu- 
| slăbi Barbu. 

— Bine, combatantule, am zis mâine, fie mâine. Deci pe 
mâine. Şi acum, te rog să mă sprijini în muncă. 

— Am înţeles, dispar. Salve geniule! Dar mâine trimit curierul, 
să fim înţeleşi! 

Trecu grăbit pe culoar şi intră în sala de şedinţă. 


Ploaia care se revărsase toată dimineaţa deasupra oraşului se 
oprise la începutul după-amiezii. Se simţea o răcoare plăcută. 

Maiorul Barbu ieşi din clădirea inspectoratului judeţean şi 
inspiră adânc aerul curat. 

Cu toate că nu era nicio plăcere să stai aproape o dimineaţă 
întreagă cu cafele şi în fum de ţigări, se simţea în formă. 

Tactica de anchetă propusă de el colonelului era destul de 
îndrăzneață, dar era convins că era singura viabilă şi o susţinuse 
cât putu mai bine chiar cu încăpățânare, răspunzând însă calm 
şi ponderat la toate întrebările ce i se puseră. 

Comandantul îl acreditase, ordonând să i se pună la dispoziţie 
tehnica criminalistică pe care o ceruse. Conducându-l până la 
uşă, acesta-i atrase din nou atenţia: 

— Şi mai ales ai grijă - cum spune proverbul - nu pune toate 


ouăle în acelaşi coş. 

— Dar dacă aş proceda, cum scria Mark Twain undeva, „pune 
toate ouăle în acelaşi coş, dar fii cu ochii pe el!”? 

Bătrânul zâmbi concesiv. „Tineretul ăsta e bun şi îndrăzneţ! 
Cândva mă gândeam dacă va putea să ne ajungă, acum sunt 
sigur că ne va depăşi. Şi nu-i nimic rău în asta!” 

Apoi îi strânse mâna cu putere. 

Dacia albastră rula cu viteză pe şoseaua care şerpuia ca o 
panglică albă, printre plantațiile de meri pitici. 

Evident, gândi Barbu, greul începe de-abia acum. Se înfioră. 
Dar dacă nu am calculat bine? În definitiv, viaţa nu-i făcută din 
formule matematice pe care le rezolvi ca pe o ecuaţie cu câteva 
necunoscute, dacă cunoşti regula. Necunoscute? Păi noi nu 
luptăm permanent cu necunoscutul? Şi de regulă, îl identificăm. 
De regulă... dar excepţiile? Fiindcă sunt şi excepţii! Şi încă 
destule! Dacă în cazul de faţă e vorba de o excepţie? Dar ce fac 
- se scutură el - îmi caut justificări pentru situaţia în care aş 
greşi? A cui e filosofia asta? In orice caz, nu a mea! 

Încetini puţin pentru a lua o curbă, apoi acceleră din nou. Privi 
pe geam. Arşiţa alungată până atunci de ploaie, începea din nou 
să se simtă. Deschise geamul şi îşi răcori faţa înfierbântată. 
Când ajunse, tocmai se auzi dangătul profund şi cadenţat al 
clopotului mare din turnul bisericii. Opri maşina în faţa sediului 
miliției. 


Doctorul Emilian Pârvu, care era de gardă la secția de 
chirurgie a spitalului, îl cunoştea pe locotenentul Cornea de 
câțiva ani. Relațiile lor profesionale se transformaseră cu timpul, 
într-o prietenie sinceră datorită şi faptului că, nu de puține ori 
preferințele şi pasiunile lor pentru muzică şi pictură îi făceau să 
se întâlnească pe un teren comun. Chirurg talentat, fost asistent 
universitar, doctorul Pârvu părăsise clinica din Cluj, atras de 
meleagurile sale natale, unde dorea să practice medicina, 
precum şi de noul spital cu şapte nivele construit în urmă cu 
câţiva ani şi dotat cu o tehnică modernă. 

La cei treizeci şi cinci de ani ai săi, Pârvu nu era ceea ce se 
cheamă de obicei un bărbat frumos. Era de talie mijlocie, cu o 
faţă prelungă, în care trăsăturile erau mai curând dăltuite în 
unghiuri, cu un nas mare cu nările în vânt, cu buze subţiri, parcă 
trase cu bisturiul, şi bărbia rotundă. Ochii săi, puţin oblici, erau 


însă veseli, iar când zâmbea se aprindea în ei o luminiţă aurie. 
Avea un mers puţin legănat şchiopătând uşor cu piciorul stâng, 
amintirea unui accident din timpul studenţiei. Vorbea rar, cu un 
accent bănăţean, care imprima vorbirii sale un ritm mai lent, dar 
încântător. Lucra cu precizie şi cu sânge rece. Din toată fiinţa lui 
se degaja calm şi siguranţă, însuşiri pe care le transmise şi 
colegilor săi, medici şi surori. 

Soţia sa, Diana, era o ardeleancă oacheşă din Huedin, înaltă, 
cu părul negru, lung şi buclat, atârnându-i până la umeri, ochii 
căprui, luminoşi şi neastâmpăraţi, sprâncene negre, gene de 
culoarea castanei, gură rotundă şi dinţii ca perlele. Profesoară 
de muzică la liceul din localitate şi talentată pianistă îl 
întovărăşea în viaţă discret, făcându-i un cămin plăcut, 
odihnitor,  veghindu-i liniştea, atunci când studia, sau 
alungându-i plictiseala cu o vorbă de duh, fiind întotdeauna 
dispusă să facă plimbări, să meargă la un spectacol, ori să 
abordeze în discuţiile cu soţul său subiecte care ştia că-l 
interesează. Era o bună gospodină şi o perfectă tovarăşă de 
viaţă care îi împărtăşea gândurile şi îi aproba rezultatele, îl 
asculta tăcută, când avea frământări, reuşind de cele mai multe 
ori să-l ajute pentru depăşirea lor. Odată pe lună, atunci când 
organizau seri muzicale, executa la pian bucăţi muzicale potrivit 
dorințelor invitaţilor, iar când aceştia nu se exprimau, cânta 
bucăţile ei mult preferate din Mozart şi Chopin. 

Cornea, împreună cu soţia sa, Dorina, o blondă platinată cu 
ochi albaştri, mereu miraţi, fostă colegă de liceu cu Diana, şi 
prietene bune, frecventa destul de des familia Pârvu, cel puţin 
odată pe săptămână. Aceştia locuiau într-o vilă situată la 
marginea oraşului, având două camere cu ferestre mari, 
orientate spre aleea cu tei ce ducea la staţiunea climaterică. 
Primăvara, când teii înfloreau, musafirii, care de obicei veneau 
spre seară, erau poftiţi în „sala de muzică”, un hol uriaş, unde 
erau pianul şi viorile. Se deschideau apoi ferestrele şi uşa de la 
balcon pe unde pătrundea în cameră mirosul parfumat al florilor 
de tei. Discuţiile se opreau atunci un timp de parcă le era teamă 
ca zgomotul să nu alunge vraja. 

Amândoi cântau la vioară, iar Diana îi acompania la pian. 
Dorina împreună cu Ruxandra, fetiţa de cinci ani a soţilor Pârvu, 
constituiau auditoriul care era întotdeauna entuziasmat şi 
generos. Se întâmpla ca la unele seri muzicale să fie invitaţi şi 


alţi prieteni sau colegi, mai ales iarna, iar în vederea acestor 
evenimente se făceau repetiţii temeinice. Se vorbea chiar de 
înfiinţarea unei mici filarmonici în oraş, care să aibă o sală unde 
să facă repetiţii şi să dea concerte la ateneul popular. Dar, 
deocamdată, discuţiile nu aveau altă bază decât dorinţa. 

— II căutaţi pe doctorul Pârvu? E la consultaţii, dar dacă doriţi 
puteţi vedea bolnavul. Privi la ceas şi apoi reluă: în cel mult 
cincisprezece minute va fi aici. Vă rog să luaţi loc, tovarăşe 
locotenent. Serviţi o cafea? 

Cornea se aşeză pe un scaun, scoase o ţigară şi zise: 

— Mulţumesc pentru amândouă. Pot să fumez? 

— Nu-l ştiţi pe şefu'? Fumează ţigară de la ţigară, ne-am 
învăţat şi noi, dar numai la o cafea. Aici nu prea avem timp însă 
de aşa ceva. Acum e puţină linişte şi profit şi eu de prezenţa 
dumneavoastră. Tot vorbind, sora termină cafeaua şi o servi în 
două ceşti smălţuite. 

Cornea îi întinse pachetul. 

— Mulţumesc, făcu ea luând o ţigară pe care ofiţerul i-o 
aprinse cu bricheta. 

Locotenentul se uită împrejur. De-a lungul unui perete erau 
înşirate butelii şi măşti de oxigen, instalaţii pentru perfuzii, 
aparatură de reanimare, dulapuri de sticlă cu instrumentar şi 
medicamente. Pe masă, lângă telefon, stăteau mai multe dosare 
cu duplicatele foilor de observaţie. Dora îi urmări privirea. 
Zâmbi: 

— Suntem pregătiţi să facem faţă chiar unor situaţii limită. 

— Apropo soră, făcu Cornea, aveţi aici internat un bolnav care 
a fost lovit la cap în timpul unei agresiuni? 

— Vă referiţi probabil la Dan Bercaru. O lovitură straşnică, 
adăugă sora, are un cap de fier, altfel se prăpădea. Şeful e de 
părere că a fost lovit cu un box care i-a zdrobit pielea capului în 
regiunea occipitală, interesând bolta craniului. Ne-am temut 
chiar de o hemoragie craniană care putea să-i provoace o comă. 

— Văd că asistenta mea te-a pus la curent, zise doctorul 
Pârvu, intrând în cabinet, poate îmi dai şi mie o ţigară. Se servi, 
după care reluă: 

— Nu ştiu dacă ţi-a spus Dora, dar situaţia pacientului nostru 
nu-i din cele mai strălucite! Se adresă apoi surorii medicale 
dându-i câteva indicaţii în legătură cu mutarea unui bolnav şi 
după ce aceasta ieşi, se întoarse spre Cornea. 


— Îl vom salva, fără îndoială. Dar trebuie să-mi laşi timp. Însă 
voi, fie că veniţi mereu aici, fie că telefonaţi... 

— Cine a telefonat? întrebă căpitanul, puţin mirat. 

— De la miliţie, un locotenent, Prisăcaru mi se pare. Voia 
amănunte despre bolnav. 

— Ce-a vrut să ştie? întrebă Cornea mirat. 

— Cum ce-a vrut să ştie? Ce vrei şi tu să ştii. Starea sănătăţii 
lui! 

— Şi i-ai spus? 

— Ei, i-am spus! Doctorul zâmbi amuzat. Ce dracu’, ai 
impresia că am căzut aici din senin? Tu nu ştii că eu nu dau 
consultaţii prin telefon? 

Faţa lui Cornea se destinse şi ochii începură să-i strălucească 
din nou. Îşi aprinse tăcut o ţigară din care trase câteva fumuri 
cu nesaţ. Apoi, cu o voce calmă, întrebă: 

— Nici informaţii? 

— Nici informaţii, amice. 

— Dar mie de ce mi-ai dat ieri informaţii medicale despre 
Bercaru? 

— Pentru că, scumpul meu interlocutor, primo: te-am 
recunoscut, secundo: cereai o informaţie în calitate de persoană 
oficială, terţio: ţi-am spus numai ce era strict necesar, 
împiedicându-te să vii aici pentru a mă asalta cu intenţia ta 
încăpăţânată de a-l interoga pe bolnav. 

— Prin urmare, în anumite circumstanţe şi pentru unele 
persoane faci excepţie de la rigoarea principiilor tale. 

— În măsura în care acestea nu contravin conştiinţei mele şi 
regulilor spitaliceşti. Ei, dar la urma urmei, de ce trebuie să-ţi 
dau eu socoteală ţie? 

— Nu trebuie să-mi dai nicio socoteală. Dar mă gândeam şi eu 
aşa, zise Cornea zâmbind. 

— Şi acum de ce rânjeşti la mine, amice? 

— Vai, ce vocabular, doctore! Nu rânjeam, stimabile, 
surâdeam unei amintiri. 

— E secretă? 

— Oh, nu, doctore, sigur că nu, mai ales că nu ţi-o transmit 
„telefonic”. Spune-mi, te rog, ai putea să-mi precizezi care e 
deosebirea dintre nenorocire şi catastrofă? 

Doctorul îl privi uluit. După un timp, exclamă: 

— Dar ce legătură are... 


— Nicio legătură, te-am întrebat şi cu aşa. Ce, am dat cu 
parul? Am citit undeva că, în urmă cu peste două mii de ani, 
această întrebare a fost pusă la Roma în timpul unui ospăț de 
către dictatorul Sylla sclavului său grec, căruia, în schimbul unui 
răspuns satisfăcător, i se făgăduise eliberarea sa din sclavie. In 
caz că nu putea să răspundă, urma să fie ucis pe loc. 

— Şi ce-a răspuns? întrebă curios Pârvu. 

Cornea reluă: 

— Sclavul îl privi lung pe stăpânul său care avea drept de 
viaţă şi de moarte asupra lui, îşi roti ochii asupra celorlalţi 
patricieni ce beau întinşi pe paturile de ospăț, apoi se lăsă în 
genunchi pe dalele de marmură şi, înălţându-şi braţele spre cer, 
spuse: „Prea bunule stăpân, dacă în clipa aceasta tavanul se va 
prăbuşi peste noi, va fi o mare nenorocire. Dar dacă nu se va 
prăbuşi, va fi o catastrofă!” 

— Înţeleg, isteţule, făcu doctorul. Şi Sylla i-a redat libertatea, 
entuziasmat de răspunsul său! 

— Se pare că dictatorul roman nu avea simţul umorului chiar 
atât de dezvoltat! adăugă Cornea. 

— Cu alte cuvinte, ceea ce vorbesc la telefon cu tine aş putea 
spune şi unei alte persoane? 

— Nici vorbă, cum o să cred aşa ceva? 

— Atunci? 

— Atunci s-ar putea ca cineva, cunoscându-mă, să-şi prefacă 
vocea, întrebându-te un anumit lucru, iar tu, de bună credinţă, 
să-i răspunzi. 

— Vrei să spui că nu tu mi-ai telefonat ieri? făcu doctorul uluit. 

— Ba da, fără discuţie, cu mine ai vorbit. 

— De fapt, i-am spus şi locotenentului Prisăcaru că te-am 
informat, dar el insista, aşa că i-am retezat-o. M-a reclamat? 

— Nu. Nu cred, mai ales că nici nu avea cum. 

— Ce vrei să spui? 

— Vreau să spun că la noi nu lucrează niciun locotenent 
Prisăcaru. Şi acum, dacă eşti bun, aş dori să stau de vorbă cu 
pensionarul tău. 

— Doar zece minute, nu mai mult, zise doctorul cu o voce 
albă. 

— S-a făcut, cred că-mi ajunge, zise Cornea privindu-şi ceasul 
care arăta 12.30. 

Era tocmai ora când Dan Bercaru deschise ochii. 


Încercă să se scoale, însă efortul îi smulse un geamăt de 
durere. Lăsă capul pe pernă, dar nu destul de încet, astfel că un 
junghi îl străfulgera până în creier. Işi muşcă buzele ca să nu 
tipe. 

Apoi roti ochii în jurul lui şi, privind pereţii albi, patul de fier 
precum şi aparatul cu ajutorul căruia i se făcea perfuzia, 
înţelese că se află în camera unui spital. Cu mâna liberă îşi pipăi 
capul. Era complet bandajat. În acea clipă îl zări pe locotenentul 
Cornea privind pe fereastră. Simţindu-i privirea acesta se 
întoarse, zâmbindu-i: 

— Vă simţiţi mai bine? 

Bercaru îl privi cu intensitate, fără să răspundă, parcă nici nu 
l-ar fi cunoscut. 

— Nu-i nevoie să vorbiţi dacă nu puteţi. Să nu vă facă rău 
efortul, era însă mai bine dacă... 

— Ci... cine sunteţi dumneavoastră? articulă bolnavul. 

— Păi suntem cunoştinţe vechi şi mi-am permis să vă fac o 
vizită, cum era şi firesc de altfel. 

Şi pentru că acesta continuă să-l privească nedumerit, 
continuă: 

— Ei, nu mă priviţi aşa, desigur e şi puţin interesul general la 
mijloc, dar nu mi-o luaţi în nume de rău. Şi, întrucât mi s-a 
recomandat să nu vă obosesc, m-am gândit să vă iau un 
interviu la care să răspundeţi, eventual cu mâna validă, negativ 
ori pozitiv. De acord? 

Cu o voce slabă, şovăitoare, Bercaru îl asigură că va încerca 
să-şi amintească ce i se întâmplase. 

Povesti următoarele: 

După plecarea Constanţei din locuinţa lui, aşteptă un timp pe 
cineva şi fiindcă acesta nu venise s-a dus la local unde îşi 
pusese în ordine borderourile. Apoi, ieşind în stradă, se întâlnise 
cu un amic pe care nu-l mai văzuse din timpul stagiului militar. 

— Cum îl cheamă? întrebă Cornea. 

— Vermichescu. Vasile Vermichescu din oraşul C. 

Apoi continuă: Intraseră la un restaurant unde mâncară, apoi, 
întrucât prietenul său era pictor, îl însoţise la vernisajul unei 
expoziţii de pictură naivă, gen care a ajuns la modă. Nu 
înţelesese prea multe, dar unele pânze îi plăcură, datorită ideii 
şi coloritului. Îl invitase pe prietenul său acasă unde serviră o 
cafea, amintindu-şi trecutul, apoi a plecat la restaurantul Mercur 


intrând în serviciu. Lucrase până noaptea târziu. Pe drumul spre 
casă, a trecut prin pasajul „Podarul” şi, după ce a făcut doar 
câţiva paji, a avut impresia că-l urmăreşte cineva. S-a întors şi 
atunci a primit lovitura. A avut senzaţia că i se prăbuşeşte toată 
bolta pe cap. 

— Nu l-aţi putut zări pe agresor? 

— Eram cu spatele la el, aşa cum v-am relatat. 

— Bănuiţi pe cineva, aţi avut vreun conflict în ultimul timp? 
răspunse negativ la ambele întrebări. 

După o pauză scurtă, Cornea reluă: 

— Scuzaţi-mi întrebarea indiscretă, cu Constanţa Rusalin aţi 
avut... eraţi de mult timp în relaţii intime? 

— Nu, de puţin timp. 

— Unde aţi cunoscut-o? 

— La restaurantul nostru. Am servit-o de mai multe ori şi... 
odată... am plătit eu fiindcă n-avea bani suficienţi. 

— V-a cerut aceasta vreodată un serviciu mai deosebit? 

Bercaru nu răspunse imediat şi, luându-i tăcerea drept o 
încuviinţare, Cornea reluă: 

— Nu e cazul să vă jenaţi, sunt în joc lucruri mult mai 
importante! Trebuie să vă informez că asupra Constanţei 
Rusalin s-a comis o tentativă de asasinat starea ei fiind încă 
foarte gravă. 

— Cum??? Bercaru se albi deodată. Dar de ce? Nu înţeleg 
nimic. Poate ar fi mai bine să vă spun tot ce ştiu. 

— Oricum e mai înţelept. 

— Da, v-am minţit când am fost la miliţie. De fapt ea mi-a 
cerut să rezerv masa pentru soţii Suru şi tot ea mi-a dat şi banii. 
Aş dori să vă ajut... 

— V-a mai cerut şi altceva? urmă locotenentul. 

— Da, dar nu i-am promis nimic. Şi pentru că ofiţerul îl privea 
insistent, acesta continuă: 

— M-a rugat să opresc o masă şi pentru familia Dogaru... 
medicul chirurg de la spital. 

— Pentru când? 

— Pentru mâine seară, dar am să-i telefonez responsabilului... 

— Nu veţi telefona nimănui, dacă vreţi într-adevăr să ne 
ajutaţi. Staţi liniştit aici până la vindecare... 

— „Care nu poate veni prea curând dacă nu se respectă 
prescripţiile medicale! interveni doctorul Pârvu, care intrase 


încet pe uşă. 

— Mulţumesc, tocmai am terminat, spuse Cornea din uşă, 
făcându-i un gest prietenesc cu mâna. Ai grijă de bolnav ca de 
tine însuţi! leşi. 


În acest timp, în biroul comandantului miliției avu loc o 
discuţie scurtă, cu participarea câtorva ofiţeri din echipa 
operativă. 

— Maşina a fost cercetată temeinic? întrebă locotenent- 
colonelul Viorel Savu. 

— Nu s-au găsit decât fragmente de urme digitale pe oglinda 
retrovizoare şi mânerele de la cele două uşi din faţă, câteva fâşii 
de carton şi un nasture care aparţinea victimei, răspunse 
căpitanul Vrabie. 

— La ora aceasta este supusă din nou unei verificări. Din 
cauza prafului de pudră! interveni maiorul Barbu. 

Comandantul se întoarse mirat spre el. 

Sesizând surprinderea acesta reluă: 

— Am revăzut azi dimineaţă procesul-verbal de cercetare de 
la spargerea depozitului „Comturist”. După cum ştiţi pe lângă 
radiocasetofoane şi sticle de băuturi străine, cutii cu cartuşe de 
„Kent”... au mai fost furate câteva baloturi cu pudră 
franţuzească... Se presupune că pudra depistată în maşină este 
identică cu cea furată. Prima expertiză s-a pronunţat în acest 
sens. O vom repeta pentru mai multă siguranţă. 

— Prin urmare, se lămureşte mobilul principal al furtului 
maşinii! Se pare că furturile din locuinţe constituiau şi ele o 
diversiune, zise Savu, mai mult pentru el. 

— Ce-i drept, o diversiune extrem de profitabilă! adăugă 
maiorul Barbu. Apoi continuă: 

— Se confirmă faptul că avem de-a face cu o bandă foarte 
periculoasă care nu se dă în lături nici de la crimă... 

Se auzi o bătaie în uşă şi locotenentul Cornea îşi făcu intrarea, 
arborând un aer grav. Comandantul se întoarse întrebător spre 
el şi acesta relată, aproape dintr-o suflare, discuţia avută la 
spital cu Dan 
Bercaru. 

Locotenent-colonelul Savu îşi consultă ceasul apoi se întoarse 
spre Barbu: 

— Nu aveţi prea mult timp la dispoziţie. Pregătiţi operaţiunea. 


Aş vrea să vă atrag atenţia asupra unui singur lucru. Trebuie 
prinsă banda, întreaga bandă şi nu elemente periferice! 


Două evenimente, aparent fără legătură între ele, marcară 
într-un mod diferit următoarele douăzeci şi patru de ore. 

O femeie în jur de treizeci de ani, având într-o mână o pungă 
din plastic, se îndrepta într-un pas alert şi hotărât spre staţia de 
autobuz. Începuse să se întunece. Strada îngustă şi întunecoasă 
era de obicei calmă. Rareori, un strigăt de copil sau zgomotul 
produs de lăsarea bruscă a storurilor de la ferestre mai tulburau 
liniştea. 

Femeia care trecea pe stradă era îmbrăcată într-un mantou 
albastru, peste care se revărsau pletele unui păr bogat şi roşcat, 
şi purta o pereche de pantofi din piele de şarpe. Era o femeie 
frumoasă şi elegantă. Într-o vădită stare de agitaţie femeia 
legăna într-o mână sacoşa iar cu cealaltă îşi pipăia medalionul 
de la gât, privind din când în când înapoi, de parcă o urmărea 
cineva. i 

Ajunsă în staţie îşi aşeză sacoşa jos şi deschise poşeta. In 
acest moment, ca din pământ răsări lângă ea un bărbat înalt, cu 
tâmple argintii, faţă prelungă, ochi negri şi un nas borcănat. 
Partea de jos a feţei era acoperită de un fular care însă nu-i 
putea masca în întregime cicatricea de la rădăcina nasului 

Era îmbrăcat cu un pardesiu de culoare gri şi purta o pălărie 
neagră. Ca din întâmplare, necunoscutul, fără s-o privească, i se 
adresă cu un ton cârâitor: 

— Sunteţi Dana Stroe? 

Se întoarse surprinsă spre el şi răspunse automat: 

— Da, eu sunt, dar dumneavoastră de unde mă cunoaşteţi? 

— Nu are nicio importanţă! continuă el să-i zgârie urechile. 
Important e că ne-am întâlnit înainte de a fi prea târziu. 

— Ce spuneţi? 

— Spuneam că fac parte dintre ultimele persoane care au 
văzut-o în viaţă pe prietena dumneavoastră, Constanţa Rusalin, 
Dumnezeu s-o ierte - făcu el ridicând pălăria - pe care am 
regretat-o sincer, fiindcă a murit în floarea tinereţii şi atât de 
stupid! 

Şi fără a-i da răgaz să răspundă, mai adăugă repede: 

— Defuncta nu avea o prietenă mai bună ca dumneavoastră, 
vă făcea confidenţe, vă confia impresii... Ştiţi, continuă el brusc, 


oricât de paradoxal ar fi, ne-ar părea rău să vă „trimitem” la o 
întâlnire cu 

Constanţa! Aşa că ocoliţi miliția de la o mie de paşi şi pe mine 
să mă uitaţi. După care se întoarse şi plecă. 

Trecură vreo două autobuze şi Dana încă nu se mişcase din 
loc. După un timp relativ lung, realiză totul şi de-abia atunci se 
declanşă reacţia, făcând-o să tremure din tot corpul. Ajunse 
acasă fără să ştie cum. Îşi făcu un ceai să se încălzească şi-l bău 
cu înghiţituri mici şi repezi. Deodată sună telefonul. Privi ţintă 
aparatul, fără să se mişte. Trecu astfel încă o jumătate de oră. 
Telefonul sună din nou. Cu o mână tremurândă ridică receptorul. 

— Ce s-a întâmplat cu dumneavoastră? se auzi vocea veselă a 
locotenentului Cornea. V-am aşteptat să veniţi la noi. Sunteţi 
cumva bolnavă? Sper să nu fie nimic grav! 

— Scu... scuzaţi că n-am venit, dar nu mă simt bine, răspunse 
ca cu o voce albă. Ştiţi, am uneori vertije... inima! 

— Atunci vin eu la dumneavoastră. Vreţi să vă aduc un 
medic? 

— Nu... nu-i nevoie să veniţi. Mă simt mai bine acum. Vă rog 
din tot sufletul să nu veniţi... se mai auzi în aparat vocea ci cu 
un puternic accent de disperare după care urmă un declic. 

Cornea puse gânditor receptorul jos. Reflectă câteva clipe, 
apoi îşi îmbrăcă pardesiul şi ieşi în trombă. 

li deschise o Dana Stroe de nerecunoscut. Cu o faţă albă din 
care părea că dispăruse orice urmă de sânge, cu trăsăturile 
descompuse de plâns, cu ochii dilataţi de teamă, nu mai 
semăna nici pe departe cu fata veselă, cochetă după care îţi 
făcea plăcere să priveşti când mergea pe stradă. 

Fără a răspunde la salut, îi făcu loc să între. 

— E chiar aşa de grav? reuşi, el să articuleze. Fata îl privi fără 
un cuvânt, apoi, aşezându-se pe un scaun, îi spuse cu o voce 
uscată: 

— Nu mai am ce să vă spun! Vă rog să mă credeţi şi să 
plecaţi. 

Cornea o privi cu atenţie încercând să înţeleagă ce se 
întâmplase. Într-un târziu o întrebă: 

— A intervenit ceva... sau cineva, de când am vorbit ultima 
dată? 

— Da, adică nu! nu a intervenit nimic. Pur şi simplu vreau să 
fiu lăsată în pace. 


Locotenentul scoase un pachet de ţigări, o servi mai întâi pe 
ea, apoi cerându-i permisiunea, aprinse şi el una. Fumară un 
timp în tăcere. 

Într-un târziu fata întrebă fără să-i privească: 

— Ce-i cu Constanţa? A murit? 

— De ce să moară? E drept, a fost în comă, dar acum e în 
afară de orice pericol! Din nou se lăsă o tăcere. Cornea reluă: 

— Înţeleg, nu aveţi încredere în mine. Îmi pare foarte rău, dar 
mizam pe faptul că ne veţi ajuta să-i prindem pe cei care voiau 
s-o asasineze pe prietena dumneavoastră. In orice caz, cu sau 
fără sprijinul dumneavoastră vom pune mâna pe ei. 

Dana se foi pe scaun, stinse ţigara şi deodată izbucni în plâns. 
Cornea îi întinse o batistă pe care ea o luă îngropându-şi faţa în 
ea. Printre sughiţuri, izbuti să silabisească: 

— Mi-e frică... mi-e frică să nu împărtăşesc soarta 
Constanţei... 

Şi pentru că el o privi întrebător, şi pentru că îi era foarte 
frică, şi... fata începu să povestească. 


Al doilea eveniment care avu loc în aceeaşi seară îl constitui 
furtul autoturismului doctorului Vintilă Dogaru, urmat de 
prezentarea acestuia la organul de miliţie pentru depunerea 
plângerii. Ajuns aici, ofiţerul de serviciu îl invită în biroul 
comandantului. 

A doua zi de dimineaţă când cobori pentru a merge la 
serviciu, doctorul îşi găsi Skodiţa verde... Anunţă miliția care 
trimise imediat un echipaj la faţa locului. Inapoindu-se la 
locuinţă, Dogaru fu întâmpinat pe palier de maiorul Barbu, 
căruia îi întinse plicul.Acesta îl deschise cu precauţie şi îi dădu 
să citească conţinutul scrisorii după care cu aceeaşi atenţie 
introduse plicul în mapă. 

— Şi mai ales, vă rugăm să fiţi cât mai punctuali la întâlnirea 
din această seară de la restaurantul „Mercur”! îi recomandă 
Barbu surâzător, apoi îl salută şi plecă... pe scara de serviciu. 


Orologiul din turnul bisericii bătu de nouă ori. La lumina unei 
vitrine, doctorul îşi consultă ceasul. Era exact ora fixată. Strânse 
braţul soţiei şi grăbiră pasul. După câteva minute ajunseră la 
restaurant. A treia masă pe dreapta era rezervată. Răsuflând 
uşurat, se îndreptară spre masă. Un ospătar se înfăţişă 


numaidecât şi luă comanda. 

În acest timp, o umbră se furişă pe scările imobilului în care 
era situat apartamentul soţilor Dogaru. 

Ajungând pe palierul etajului trei, se opri şi îngenunche în faţa 
liftului, de parcă şi-ar fi legat şireturile la pantofi. Aruncă priviri 
furişe pe scări, apoi, liniştindu-se, se îndreptă cu hotărâre spre 
apartament. Introduse o cheie în broască, o mânui cu băgare de 
seamă în stânga şi în dreapta, până ce uşa se deschise. 
Aruncând în urmă o ultimă privire spre a se asigura, individul 
intră, trăgând fără zgomot uşa după el. Aprinse o lanternă la a 
cărei lumină albastră, filtrată printre degete, ilumina un vestibul 
cu pereţii placați cu lemn de stejar. Deschise o altă uşă care îl 
conduse într-o încăpere ce părea să fie o sufragerie. Tot la 
lumina lanternei văzu o vitrină cu geam de cristal, o servantă, o 
bibliotecă, două fotolii şi un televizor. Se apropie încet de o 
fereastră care dădea în stradă şi făcu trei cercuri cu lanterna 
aprinsă. Ca din întâmplare, în stradă, un bărbat îşi aprinse o 
ţigară, ţăcănind de două ori bricheta. Avea deci cale liberă. Se 
apucă de lucru. Puse mai întâi pe o masă geamantanul pe care-l 
adusese cu el. Apoi făcu rapid „inventarul” celor două camere... 
Mai întâi introduse în geamantan un radiocasetofon,„Philips”, 
apoi acestuia îi urmă un radio tranzistor „Grundig-Ocean” 
câteva bibelouri din porțelan de Meissen şi Sèvres, trei vaze de 
cristal şi bijuterii. 

La un moment dat se opri, ţinându-şi răsuflarea. | se păru că 
auzise liftul oprindu-se şi câţiva paşi răsunând pe mozaicul 
palierului. Dar nu, aceştia trecură mai departe. Totuşi, era mai 
bine să termine. Şi, în timp ce se îndreptă spre uşă, lumina se 
aprinse brusc iar în prag apărură doi inşi cu pistoalele aţintite 
asupra lui. 

— Sus mâinile! Aşa, acum cu faţa la perele, sprijină-te în 
mâini, picioarele îndepărtate. Perchiziţionează-l Cornea! 

În stradă se auzi pocnetul unei portiere trântită cu putere şi o 
maşină demară în trombă. O altă maşină o urmă în viteză. 

— Baza 3, mă auzi, baza 3? Sunt „Vulturul 1” Recepție. 

— Vultur 1, sunt baza 3, recepţie! 

— Baza 3, obiectivul a luat-o pe strada Ardealului cu intenţia 
vădită de a ieşi din oraş, alertaţi punctul de control. Noi 
continuăm urmărirea. Terminat, 

— Am înţeles „Vultur 1.” Terminat. 


Barbu acceleră şi distanţa se micşoră vizibil. Deodată maşina 
din faţă încetini apoi se întoarse la o sută optzeci de grade şi o 
luă înapoi. Surprins de manevră, maiorul simţi cum i se plimbă 
adrenalina prin corp. Întoarse la rândul său maşina şi porni în 
aceeaşi direcţie. Din fericire, traficul circulaţiei în acest ceas 
târziu era aproape inexistent. 

După un timp, zări maşina în faţa lui, evitând de puţin un 
camion, ţâşnind apoi cu roţile din dreapta pe trotuar şi cotind 
spre stânga într-o stradă îngustă. Maiorul se gândi că acest joc 
trebuia să înceteze. Indivizii nu aveau altă cale de a se salva 
decât ieşind din oraş. Aşa că logic era să-i pândească într-un 
anumit loc... Intoarse maşina şi comunică prin radio hotărârea 
luată, cerând totodată ca un echipaj să supravegheze gara din 
comuna N. unde oprea acceleratul de ora 22,30. 

Cerul care patronase până atunci o seară frumoasă se 
întunecase de-a binelea şi începuse să reverse o ploaie cu 
picături mari şi grele care parcă se năpusteau asupra oraşului. 
Umezeala şi răcoarea îi urmăreau pe ultimii trecători de-a lungul 
şi de-a latul străzilor. 

Maşina rula în tăcere îndreptându-se spre barieră. Barbu îşi 
aprinse o ţigară privind cu atenţie întunericul din faţă. Deodată 
se auzi un zbârnâit: 

— Sunt „Vultur 1”, recepţie. 

— „Vultur 1”, sunt „Baza 3”, acum mi s-a comunicat că 
obiectivul se îndreaptă spre barieră! Terminat. 

— „Baza 3”! înregistrat mesajul. Terminat. 

Trecu încet de barieră şi opri pe dreapta. Stinse luminile de 
poziţie şi rămase la pândă. Peste câteva minute se auzi un 
motor de automobil. Cu simţurile încordate la maximum 
aşteptă. Ştiu că e maşina urmărită încă înainte ca aceasta să-şi 
facă apariţia. Trecu ca un bolid pe lângă el. La rândul său 


demară în trombă. În curând ajunse atât de aproape de ea, încât 
recunoscu două siluete în partea din faţă. Apoi aceasta se 
distanţă din nou. Apăsă pedala până la capăt. In curând maşina 
apăru în câmpul vizual apoi dispăru din nou. Acceleră cu furie 
strângând volanul cu amândouă mâinile până ce acestea se 
albiră. Trecură astfel câteva minute. Deodată din faţă percepu 
un semnal luminos. Privi cu atenţie încet, apoi opri.Traversând 
şoseaua în diagonală veni spre el un plutonier major care îl 
salută. 

— A trecut maşina urmărită? 

— Nu a trecut nicio maşină tovarăşe maior! 

— Urcă lângă mine! făcu el şi întoarse. 

Din depărtare văzu maşina proptită în pom. Se apropie încet 
de ea cu pistolul în mână. Lumină cu lanterna interiorul 
acesteia. Şoferul era culcat pe volan de parcă voia să-l strângă 
la piept într-o ultimă îmbrăţişare. Alături de el, un individ cu o 
rană urâtă la frunte gemea ţinându-se cu mâinile de cap. ÎI 
recunoscu pe Rică Sticlaru, barmanul. Cu băgare de seamă 
întoarse pe conducătorul auto. intâi văzu cicatricea de la 
rădăcina nasului, apoi îl întâmpină faţa strâmbată într-un rictus 
mortal a lui Mircea Plotagea responsabilul restaurantului 
„Mercur”! 


MICROINSECTAR 


În acea dimineaţă de ianuarie începuse să ningă foarte 
devreme. Fulgi grei de nea cădeau rar din cerul plumburiu, 
asemeni unui basm dintr-un film de desene animate. Ca de 
obicei, la această oră matinală, autobuzele, troleibuzele şi 
tramvaiele gemeau de lume. Coborând cu greutate din 
troleibuzul 93, Raluca Dragotă, diriginta farmaciei din strada 
Crişan, îşi privi ceasul. Era 6,50. Trebuia să se grăbească pentru 
a nu întârzia. Ceea ce şi făcu, ajungând cu cinci minute înaintea 
deschiderii. 

Intrând în farmacie, împreună cu asistenta Felicia Sommer, se 
îndreptă cu un pas vioi spre biroul ei. Işi atârnă căciula şi fularul 
în cuier. Apoi, în timp ce-şi dezbrăcă paltonul, se întoarse spre 
celelalte farmaciste care sporovăiau vesele, scuturându-se de 
zăpadă. Privirea îi alunecă din obişnuinţă asupra camerei şi... 
încremeni. Uşa seifului era întredeschisă! In culmea agitaţiei 
scăpă paltonul din mână. În clipa următoare, se repezi la 
telefon... 


În acest timp, într-un birou al formaţiunii judiciare de la miliția 


municipiului avu loc o discuţie interesantă. 

— Unde l-aţi prins? întrebă căpitanul Doru David, cu o voce 
din care răzbătea un viu interes. 

— L-am aşteptat la vamă, informaţia era sigură, ştiam că va 
încerca să treacă tabloul peste frontieră... veni răspunsul 
tărăgănat al locotenentului-major Dinu Valentin, criminalist, 
specializat în furturile şi falsificările operelor de artă. 

— Şi unde-l avea? 

— Ne-a dat puţin de furcă. Am căutat peste tot şi aproape că 
ne pierdusem speranţa de a-l mai găsi când, în sfârşit, am dat 
peste o pânza rulată sul, care era disimulată într-o ascunzătoare 
ingenios realizată sub aripa din spate dreapta a maşinii. Numai 
că... 

— ...Se degradase tabloul, e normal! îl întrerupse precipitat 
căpitanul. 

— Nu, era bine ambalat, dar... nu era tabloul pe care-l căutam 
noi! Era o pictură de gang, reprezentând o ţigancă cu flori. 

— Extraordinar! exclamă din nou David. Înseamnă că v-a tras 
în piept. 

— Aşa ar fi vrut lighioana. Dar nu i-a mers. La prima 
examinare expertul şi-a dat seama că, peste pictura originală, 
se aşternuse un grund peste care se pictase „ţiganca cu fiori”. 
De fapt era o pictură a lui Picasso din epoca albastră! Aşa că 
vedeţi, până la urmă, l-am tras noi la... răspundere penală. 

Maiorul Sandu Cristea, şeful biroului judiciar, care studia cu 
atenţie un dosar, şi care părea că nici nu ascultă discuţia, 
interveni: 

— Dinule, ai terminat cazul „Rafael”? Vezi că te-a căutat din 
nou criticul acela... Valadian, ori... 

— Varlachian! Am încheiat dosarul, trebuie să-i remit un 
exemplar din raportul de expertiză. 

— Problemele s-au clarificat? 

— Da, falsul intuit de expert, cum s-ar zice „la prima vista”, s- 
a confirmat pe deplin. Lucrarea nu putea fi opera lui Rafael, cu 
toate că realizarea copiei este excelentă, fiind produsul unui 
pictor foarte talentat. De altfel pictorul a folosit culori 
industriale, or, după cum afirmă specialiştii, până în secolul al 
XVIII-lea, pictorii îşi măcinau singuri culorile şi îşi pregăteau 
grundul cu clei şi ghips. De-abia în secolul al XIX-lea îşi fac loc 
culorile industriale în pictură. Asta a făcut şi falsificatorul. El a 


pictat, folosind culori industriale, fapt ce s-a evidenţiat la 
examenul de laborator. De altfel şi lumina razantă a demonstrat 
că semnătura nu-i aparţine lui Rafael. La ora actuală se studiază 
colecţia de fotografii privind falsurile celebre - primită de la 
Interpol - şi sper să-l identific şi pe autorul falsului... dar asta 
face obiectul unui alt dosar. 

Sună telefonul. Maiorul ridică receptorul, ascultă câteva clipe 
încordat, apoi zise: 

— Vă rugăm să nu vă atingeţi de nimic. Sosim în câteva 
minute! Apoi, întorcându-se spre căpitanul David, îi spuse: 

— Cere să ni se pregătească autospeciala criminalistică. După 
care, ne vedem cu toţii peste cinci minute în curte. Plecăm la o 
spargere. 

La uşa farmaciei îi întâmpină diriginta care-i conduse în birou. 
Cu o voce sugrumată de emoție, spuse, arătând spre seiful de 
fier: 

— E deschis... şi au dispărut din el 25 000 lei, rezultatul 
vânzării de ieri după-amiază, bani pe care n-am apucat să-i 
vărsăm... Şi sertarul mesei mele este deschis, cred că e forţat. 
Nu m-am atins de nimic. 

Cercetările debutară cu examinarea seifului. Maiorul îl întrebă 
din ochi pe Valentin care îi făcu un semn de negaţie cu capul. 
Prin urmare, nicio urmă de forţare. 

— Amprente? îl întrebă el din nou pe ofiţer după ce acesta 
termină cu examinările. Urmă o altă negaţie, după care 
criminalistul se îndreptă spre sertarul mesei. 

„Să fi lucrat un profesionist?” se întrebă maiorul. Se întoarse 
spre dirigintă: 

— Cine păstrează cheile de la seif? 

— O cheie se află în permanenţă asupra mea, iar cealaltă... 

— Deci a doua? 

— Da, a doua cheie o ţinem de obicei într-o carte, afirmă 
aceasta privind spre bibliotecă. Ştiţi, mai adăugă ea, la noi se 
lucrează în două ture, iar banii rezultați din vânzări se depun în 
seif după fiecare tură, urmând ca ulterior să fie vărsaţi. 

— Cine mai ştia unde se ţine cea de-a doua cheie? 

— Şefii de tură, casiera şi... femeia de serviciu. 

— Doar aceştia? 

— „.„„Poate şi asistentele, concedă diriginta cu o voce moale. 
Cristea nu mai adăugă nimic. Se apropie de masa de lucru a 


dirigintei unde locotenentul major Valentin făcea relevări. 

— Vă lipseşte ceva din sertar? se adresă el din nou 
farmacistei. 

— Am avut în sertar 750 lei, şapte bancnote de câte o sută de 
lei şi două de douăzeci şi cinci de lei. Văd că şi banii aceştia au 
dispărut. 

Maiorul îi făcu semn căpitanului David să-l urmeze. 

Accesul în farmacie se făcea prin două părţi. Uşa principală, 
dinspre strada Crişan, pe unde intra clientela, avea geamuri 
mate şi se închidea cu o broască yale. Deosebit de aceasta, mai 
existau şi obloane de fier care se trăgeau în jos fiind asigurate 
cu o bară de fier prevăzută cu un lacăt. „Sistem vechi, dar 
sigur” gândi Cristea. De altfel, examinarea sistemelor de 
închidere nu prezenta nimic relevant. Cea de-a doua uşă dădea 
într-o curte interioară şi era confecţionată din lemn de stejar 
vopsit în roşu. Se constată forțarea zăvorului acestei uşi, a cărei 
limbă era îndoită spre interior. Pe pragul uşii şi în imediata ei 
apropiere, se depistară resturi de talaj, şi rumeguş de lemn 
roşu. Se presupunea că uşa fusese forţată cu o rangă de fier sau 
ceva asemănător, iar tocul acesteia se părea că fusese tăiat cu 
un ferăstrău. Câteva urme de încălţăminte lăsate de un singur 
pantof, dreptul, mărimea 42, se întindeau pe pământ, pornind 
de la uşa de lemn a farmaciei până spre mijlocul curţii 
interioare, de unde începea asfaltul. Curios era şi faptul că, 
alături de aceste urme, se găsiră mai multe găuri mici şi 
rotunde, bine imprimate în pământ. 

În timp ce căpitanul începu investigaţiile printre vecini, 
maiorul se întoarse în farmacie şi trecu la audieri. Din discuţiile 
purtate cu personalul unităţii rezultă faptul că, în seara 
precedentă, cu puţin timp înainte de ora închiderii, un cetăţean 
care îşi aştepta rândul la casă, leşină. Ca urmare, fusese dus în 
laborator unde şeful de tură, farmacista Veronica Chivernea, îi 
dădu îngrijiri medicale, până ce acesta îşi reveni. 

— Ce aţi făcut pe urmă? o întrebă maiorul. 

— După ce şi-a revenit din leşin, cetăţeanul mi-a spus că 
suferă de cardiopatie ischemică, mi-a cerut un pahar cu apă şi a 
luat un Carbocromen. Apoi m-a rugat să-l las să se odihnească 
câteva minute, urmând apoi să plece. 

— Şi a plecat? 

— Cred... că da. Ştiţi, de fapt eu m-am luat cu treburile şi nu l- 


am mai văzut. Bănuiesc că a plecat. 

— L-a văzut cineva ieşind din farmacie? se adresă maiorul 
celorlalţi.  Casiera privi spre asistentă, apoi la cealaltă 
farmacistă, care, la rândul ei, se uită întrebător la dirigintă... 

Se aşternu tăcerea. O tăcere apăsătoare, jenantă, dar care, 
de fapt, era ea însăşi un răspuns. 

Cristea luă detaliat semnalmentele individului care leşinase şi 
le trimise serviciului criminalistic pentru a se compune portretul 
robot. 


E PR SU 

rândul la casă, leşină. Ca urmare, fusese dus în laborator 
unde şe 

Stăteau cu toţii aplecaţi asupra corpului întins pe canapea: 
medicul legist, procurorul de serviciu, maiorul Sandu Cristea şi 
locotenentul-major Dinu Valentin. După un timp, medicul se 
ridică puţin îngrijorat. Îl priviră cu atenţie. 

— Traumatism  cranian, zise el, tărăgănat, scoţându-şi 
stetoscopul. Hematomul este vizibil, dar aparent, nu prezintă 
vreo fractură. Starea victimei nu se datorează însă loviturii 
primite în cap. Mai este ceva... 

— Altceva? întrebă procurorul Radovici, puţin agitat. 

— Da, zise medicul. În mod normal, după îngrijirile date, acest 
om trebuia să-şi revină. Firesc, acuzând dureri de cap, eventual 
vertije, dar, în mod obligatoriu trebuia să-şi revină. In afară de 
asta, ritmul cardiac nu este cel al unui om comoţionat. Precum 
vedeţi, doarme! Numai că somnul său e prea profund pentru a fi 
normal. După părerea mea, acest somn a fost provocat fie de 
administrarea unui drog, fie a unei injecții cu un barbituric. Sunt 
de presupus şi unele complicaţii pulmonare şi infecțioase. O să-i 


fac o stricnină intravenos şi coramină. Eventual va fi nevoie şi 
de o transfuzie. Dar, până una alta, chemaţi o ambulanţă 
sanitară să-l ducem la spital. 

— Cine este victima? Aţi identificat-o? întrebă procurorul. 

— Nican Ciochia, 41 ani, căsătorit, fără copii, recepţioner la 
întreprinderea  „Bumbacul”, domiciliat în strada Crişan 
numărul... 

Locotenentul-major Valentin, care tocmai examina cu lupa 
rama unei oglinzi, auzind adresa victimei, tresări imperceptibil, 
apoi întoarse capul spre şeful său. Acesta, impasibil, îl privi cu 
intensitatea în ochi, fără a-i răspunde la întrebarea sa mută. 
Apoi întoarse capul. 

— Toate acestea vă spun ceva? întrebă procurorul. 

— Deocamdată, nimic precis. Am transmis date pentru 
verificare. 

— Oare ce o fi căutat victima în locuinţa inginerului Negru?! 
După câte am aflat, acesta e plecat din oraş, reluă din nou 
Radovici. 

— Da, aşa este, confirmă maiorul. Potrivit celor declarate de 
portăreasă, inginerul a plecat în concediu la Poiana Braşov. 

— O spargere? 

— La prima vedere, nu pare să se fi comis un furt, răspunse 
Cristea. Vom şti mai multe despre acest lucru peste câteva ore 
când se va întoarce inginerul Negru acasă. l-am telefonat la 
hotelul „Teleferic”. Apoi, adresându-se căpitanului, care între 
timp sosi şi el la faţa locului pentru întregirea echipei, îi spuse, 
indicând cu capul aparatul telefonic: 

— Nu uita să examinezi receptorul. Poate l-a folosit cineva 
după plecarea gazdei. 

Sunetul sirenei şi stoparea bruscă a unei maşini în faţa 
blocului le indică sosirea ambulanţei. După plecarea 
procurorului şi a medicului legist - nu înainte ca acesta din urmă 
să-i promită maiorului că îi va telefona de îndată ce victima va fi 
în stare să fie audiată - locotenentul-major Valentin deschise 
gura: 

— Şefu', adresa victimei vă dă vreo idee? 

— Aceeaşi care ţi-o dă şi ţie, numai că am trecut-o şi prin 
filtru şi de aceea am luat-o critic. Locuieşte în strada Crişan, mai 
precis, chiar în curtea interioară a farmaciei unde s-a dat 
„gaură” alaltăieri. Pariez că a şi fost audiat de David, este 


căpitane? Şi după ce acesta încuviinţă din cap, continuă: 

— Crezi că asta e suficient ca să tragi concluzii şi să le 
trâmbiţezi? Poate fi o coincidenţă sau... In orice caz, eu nu vreau 
să fac afirmaţii fără acoperire şi... te sfătuiesc şi pe tine la fel. 

— Aveţi dreptate, şefu'! E prematur să tragem concluzii. 

— Am zis totdeauna Valentine - făcu maiorul - ca tu eşti un 
om făcut din bun simţ! 


Maşina gonea în noapte. La volan, căpitanul David privea 
şoseaua care şerpuia în faţa lui, părând că se aruncă sub roţile 
maşinii. Se grăbea să ajungă cât mai repede. În fond era vorba 
de integritatea fizică, demnitatea sau poate chiar viaţa unui om. 
Privi cadranul vitezometrului... 75... 87... 90... 105. De fiecare 
parte a şoselei, câmpiile alergau nebuneşte, apoi erau înghiţite 
de întuneric. In depărtare zări o dungă palidă care parcă 
accentua cerut de umbre, vestind ivirea zorilor. În curând ajunse 
pe autostradă. Răsuflă mai uşurat. Aruncă o privire în spate. 
Tânără fată era întinsă pe banchetă cu ochii închişi. Părul lung, 
auriu, îi acoperea jumătate din faţă. Din când în când tresărea 
uşor şi, atunci, liniile feţei, dealtfel de mare fineţe, se crispau 
brusc. Respirația era puţin şuierătoare, dar ritmică. Reflectă 
asupra cazului. 

„O tipică sfidare a relaţiilor de convieţuire socială, a 
demnităţii şi omeniei - din partea huliganilor - combinată cu o 
bună doză de uşurinţă şi ignoranță, din partea ei... cam aşa s-ar 
putea caracteriza situaţia în două cuvinte.” 

„„„Plecase din restaurant cu un individ, despre care nu ştia 
mare lucru, dar că e „regizor”! În maşină însă îi mai aşteptau doi 
„operatori”, întrucât ei lucrau numai în „echipă”. Paradoxul stă 
în faptul că fata era o studentă serioasă, muncitoare, cel puţin 
acestea erau primele informaţii pe care le primise, odată cu 
mesajul destinat patrulei operative auto-moto. Cum se împăcau 
aceste date cu teribila candoare şi naivitate a fetei??!... 

David stinse farurile, fără să mai aştepte ivirea zorilor. Maşina 
rula în tăcere, înghițind kilometru după kilometru. 

„De data asta - îşi reluă căpitanul gândurile - avut noroc 
Diana. Mai mult noroc decât minte!” 

„„„Primise comunicarea în clar fiind pe aceeaşi undă de 
frecvenţă cu celelalte maşini. Preluase misiunea fiind cel mai 
bine plasat în careul respectiv. Răspunse scurt că trece la 


acţiune şi demară cu toată viteza în direcţia semnalată. Luă 
urma maşinii la câţiva kilometri după ieşirea din comuna P. 
văzând-o staționând în dreapta şoselei, în afara acostamentului, 
cu luminile stinse. Opri la rândul său, scoase cheia din contact şi 
cobori. N-a trebuit să umble prea mult, putându-se ghida după 
plânsetele fetei şi înjurăturile bărbaţilor. Îi surprinse la umbra 
unor copaci. Fata fusese lovită şi imobilizată de cei trei indivizi. 
Zăcea pe pământ, cu ochii holbaţi de spaimă, plângând şi 
tremurând de teamă. Era mânijită cu noroi pe faţă, iar rochia îi 
era ruptă. Unul dintre agresori o ameninţa cu un pumnal, în timp 
ce ceilalţi râdeau luminând scena cu o lanternă. Toate acestea 
ofiţerul le zări într-o clipă şi îşi dădu seama că orice întârziere 
putea fi periculoasă. Interveni pe cât de rapid, pe atât de 
energic. Râsul le îngheţă pe buze agresorilor când apăru David 
cu pistolul aţintit asupra lor, tunând: 

— Toată lumea mâinile sus! şi nicio mişcare, că altfel vă 
prefac în strecurătoare şi asta cu cea mai mare plăcere! 
Inlemniră, apoi ridicară braţele, privind încă hipnotizaţi la pistol. 
li întinse pe toţi cu faţa la pământ şi mâinile la ceafă, apoi îi 
percheziţionă pe rând. Două box-uri şi un pumnal! Arme albe 
foarte periculoase în mâna unor asemenea indivizi. Ţinând încă 
pistolul asupra lor, căpitanul începu să semnalizeze spre şosea, 
cu lanterna, până îi veniră în ajutor doi automobilişti. Pe unul îl 
rugă să meargă după şeful postului de miliţie, care sosi imediat 
şi puse cătuşe celor trei. Între timp, fata îşi mai reveni din 
spaimă, dar cu greu putu să smulgă câteva cuvinte de la ea. Îi 
dădu un sedativ şi o ajută să se întindă pe bancheta din spate a 
maşinii. Apoi îl ajută pe şeful de post să-i escorteze pe agresori 
până la organul de miliţie cel mai apropiat. „Oricum, se gândi el, 
mâine îi voi avea la sediu şi atunci, afară de acest caz, poate voi 
avea posibilitatea să elucidez şi alte câteva afaceri judiciare 
asemănătoare, unele „nereclamate” la timp său deloc dintr-o 
greşită optică a unor părinţi sau victime. De data asta însă, un 
prieten al tatălui victimei potenţiale o zărise noaptea în 
restaurant, asistase la „îmbarcare” şi telefonase familiei. În rest 
nu a fost decât o chestiune de rutină. Îşi făcuse datoria. Simplu, 
onest şi eficient. Adevărul însă era că, dincolo de conştiinţa 
datoriei împlinite, împotriva tuturor acestor inamici ai ordinei 
publice - criminali, tâlhari, hoţi, escroci, traficanţi, delapidatori, 
speculanţi, vagabonzi, profitori şi jefuitori de tot felul, această 


tristă dar încă periculoasă faună în curs de dispariţie, dar care 
încă mai loveşte, mai muşcă pe cine poate, unde poate... 
împotriva acestei faune reacţia lui atingea nu odată cotele urii. 

„Să ai inima fierbinte, capul rece şi mâinile curate!” îşi aminti 
el unele reguli de bază ale deontologiei miliţieneşti. Oare făcuse 
totul pentru a fi astfel? Cel puţin încercase să fie aşa! 

Ridicând privirea spre oglinda retrovizoare de interior, văzu în 
spatele său o faţă palidă din care doi ochi mari de un albastru ce 
da în violet, acum dilataţi de spaimă, îl fixau cu intensitate. 

— Mă bucur că v-aţi revenit! făcu el cu o voce caldă. Vă 
simţiţi mai bine? 

— Da, aşa cred. Dar... cine sunteţi dumneavoastră? 

Ofiţerul reflectă o clipă. Oare să nu-şi fi amintit nimic? E 
posibil, îşi zise el, ca şocul traumatic să-i fi produs o oarecare 
amnezie? De ce nu, s-au văzut şi cazuri mult mai grave. 
Răspunse: 

— Căpitanul Dorel David, în carne şi oase... sau, ca să fiu mai 
exact, judecând după cum mă prezint în ultimul timp... mai mult 
în oase! N-aţi auzit de mine? Vai, dar aţi pierdut mult! Unde aţi 
trăit până acum? Şi, pentru că oricum, mi s-a prezis că nu voi 
muri înecat în orgoliu, trebuie să vă mărturisesc că Maigret, Nick 
Carter, Hercule Poirot, Colombo şi alţii ca ei, ar păli de invidie 
dacă mi-ar cunoaşte biografia poliţienească. Dar, fiindcă nu o 
cunosc... 

Cât despre dumneavoastră nu este nevoie să vă prezentaţi. 
Vă cunosc, Diana Daba, dintr-o împrejurare, nu tocmai fericită... 

Fata, care între timp începuse să zâmbească, se întristă 
brusc. Într-o clipă i se împăienjeniră ochii şi gura i se strâmbă 
într-un rictus amar. Se părea că-i revine memoria. 

— „Ştiţi, eu... cuvintele îi ieşeau din gură de parcă erau 
extrase cu un cleşte... eu nu voiam... am fost silită... am greşit. 
Deodată izbucni în plâns. David o lăsă să plângă pentru a se 
linişti. Apoi i se adresă cu o voce calmă: 

— Dumneavoastră, Diana, îmi permit să vă spun aşa fiindcă 
sunteţi mult mai tânără decât mine, aţi avut în acelaşi timp 
multă şansă, dar şi neşansă. 

— Nu înţeleg. 

— Cu şansa este mai uşor. Sunteţi tânără, frumoasă, 
inteligentă... 

— Mulţumesc, dar... 


— Aşteptaţi puţin. V-aţi ales o profesiune frumoasă, nobilă şi 
grea, dacă nu mă-nşel studiaţi pianul, la conservator, nu? ŞI 
după ce fata încuviinţă din cap, David continuă cu un glas egal: 

— A fi pianist, a da concerte prin care să însufli auditoriului 
fiorul muzicii, este mare lucru. Societatea noastră are nevoie de 
frumos, indiferent sub ce formă se exprimă acesta, literatură, 
pictură, sculptură, muzică. lar dumneavoastră sunteţi sau veţi fi 
un purtător al frumosului. lată deci, câtă şansă v-a dat natura, 
talentul dumneavoastră şi, bineînţeles, instruirea şi educaţia de 
care aveţi parte. Se opri o clipă, rămânând pe gânduri, apoi 
urmă: 

— Ştiţi că şi eu am studiat câţiva ani pianul? 

— Dumneavoastră? Dar de ce? Cum? Se roşi toată. Vreau să 
spun... 

— Că ar fi incompatibil cu profesiunea mea, nu? Ei, nu-i chiar 
aşa. De fapt mă ajută mult să mă relaxez când sunt obosit. 
Evident, nu dau concerte pentru public, dar mie îmi ajunge cât 
ştiu. Dar să revenim la oile noastre... Ziceam că aveţi şi neşansă 
- evident în mod provizoriu - fiindcă, având calităţile pe care le- 
am consemnat adineaori, v-aţi lăsat totuşi „prinsă” de această 
sinistră bandă de huligani care eră cât p-aci să vă traumatizeze 
pe toată viaţa... ce v-au ajutat cultura, inteligenţa, frumuseţea, 
talentul? Şi din nou a intervenit o şansă pentru dumneavoastră, 
care se cheamă... 

— Căpitanul Doru David! exclamă fata şi zâmbi cu 
drăgălăşenie. 

— O altă neînțelegere.. Nu, se cheamă opinia publică şi 
miliția. Fiindcă eu mă găseam din întâmplare pe acest traseu. 
Dar uite că am ajuns, mai adăugă David, oprind maşina. 
Surprinsă, fata privi prin portieră, apoi zise: 

— M-aţi adus acasă, mulţumesc. Coborând, Diana se întoarse 
spre căpitan şi-l întrebă cu o voce din care răzbatea o uşoară 
ironie: 

— Nu-mi luaţi niciun fel de declaraţii? Nu mă supuneţi unor 
interogatorii sau confruntări? Dacă v-am ascuns unele elemente 
importante pentru caz? E 

David avu o mică ezitare. „Cum să-i răspundă”? Işi ridică de 
pe frunte şapca, pocnind-o cu un deget. Se uită lung la fată şi-i 
spuse: 

— Nu am nimic împotriva romanelor polițiste, dacă sunt bine 


scrise. Dimpotrivă. Necazul este că se citesc prea multe romane 
polițiste scrise de oameni de bună credinţă şi uneori şi talentaţi, 
dar care au un mare neajuns: nu au văzut în viaţa lor o 
infracţiune de omor, şi scriu despre crime, nu au văzut niciodată 
un criminal, şi îl descriu cu amănunte din cele mai picante. Și 
sunt destule cărţi în care totul e fals: şi criminalul şi inspectorul 
de poliţie şi victima... şi... şi... mulţi le citesc de-a valma. De aici 
se nasc uneori şi întrebări mai puţin elegante... mă scuzaţi, am 
vrut să spun altfel, dar nu mai e nevoie... Zise apoi scurt 
„noapte bună” şi demară în viteză. 


Verificările efectuate la cazier şi difuzarea portretului robot 
făcut la minicompozitor, au avut drept rezultat identificarea 
individului căruia i se „făcuse rău” în incinta farmaciei din strada 
Crişan. Acesta nu era altul decât Sică Ciurel, alias „Dromaderu”, 
vechi client al miliției şi al penitenciarelor, având la activ cinci 
condamnări pentru furturi, viol şi huliganism. Dar dacă 
„adresantul” devenise cunoscut, adresa lui actuală rămase 
necunoscută. Sau, cu alte cuvinte, individul, pur şi simplu, 
dispăruse fără urmă de la ultimul său domiciliu. 

La întrebarea mută a căpitanului David, Cristea dăduse ordin 
de a-l da în urmărire locală, cerând totodată să fie căutat în 
vechiul său mediu. Apoi îi rugă pe ceilalţi colaboratori ai săi să 
treacă la aplicarea planului de acţiune pe care-l făcuseră în 
aceeaşi dimineaţă, iar el se adânci în studierea depoziţiilor 
locatarilor din curtea interioară a farmaciei. 

Sache Vemescu, primul care fusese audiat, era ospătar la 
„Salonul italian”. Declarase că în noaptea spargerii lipsise de 
acasă fiind plecat la ţară împreună cu familia, de unde se 
înapoiase dimineaţa, în jurul orelor zece. Ca urmare, nu ştia 
nimic şi aflase despre spargere a doua zi, de la femeia de 
serviciu a farmaciei. In dosar erau anexate şi unele verificări 
efectuate de şeful de post din comuna în care fusese martorul şi 
care confirmară depoziţia sa. 

Al doilea, Nican Ciochia, era recepţioner. La întrebările puse, 
afirmase că în noaptea spargerii fusese împreună cu soţia în 
vizită la familia Ratici, din strada Zalomit. Jucase table până în 
jurul orelor 2,00 cu Puiu Ratici şi băuse cam mult. Ajunse acasă 
cu ajutorul soţiei sale, se culcase imediat. Fiind audiată şi soţia 
lui, Valeria, aceasta îşi aminti că, în jurul orelor 3,15 bărbatul ei 


se trezise şi îi ceruse un pahar cu apă. Întorcându-se din 
bucătărie spre dormitor, i se păru că vede din încăpere o lumină 
palidă, care apărea şi dispărea la geamul laboratorului 
farmaciei. Nu-i dăduse atenţie, crezând că se lucrează la 
inventar, operaţiune care, susţine ea, se face adeseori la 
această unitate. 

Cel de-ai treilea locatar, Valeriu Fernoagă, fără profesie, era 
imobilizat în pat, ca urmare a unei fracturi a piciorului drept care 
era în ghips. De tăblia patului său era rezemată o cârjă de lemn. 
Oare cu asta, se gândi maiorul, se lăsaseră „găurile mici şi 
rotunde” imprimate în pământ, aşa cum era trecut în procesul- 
verbal de cercetare de la faţa locului? Era, de ce nu, posibil, ba 
chiar era foarte probabil, numai că... 

Ridică receptorul telefonului, formă un număr şi dădu câteva 
ordine. 


Când Ciochia deschise ochii, nu realiză imediat unde se afla. 
Razele soarelui care se filtrau prin storurile verzi de la fereastă, 
îl făcură să clipească. Gemu, apoi se întoarse pe o parte, 
strângând ochii. Câteva clipe mai târziu, se trezi de-a binelea. 
După ce privirea îi alunecă circular asupra pereţilor albi ai 
camerei de spital, se opri şovăitoare pe chipul zâmbitor al 
căpitanului David. 

— Ai făcut ochi stimabile? Mă bucur nespus! i se adresă 
acesta pe un ton vesel. 

— Un... unde... mă aflu? se bâlbâi Ciochia. 

— La institutul de reparaţii şi de înfrumusețare! Te-am întors 
din drumul spre eternitate, unde te-a expediat complicele tău... 
probabil! 

— Criminal, fiu de căţea, câine râios... 

— Ho, opreşte-te, controlează-ţi vocabularul, nu eşti în mediu 
şi-apoi, la ce-ţi folosesc insultele? Mai bine ne-ai spune ce căutai 
azi noapte în locuinţa inginerului Negru? Sper că n-o să ne spui 
că ai fost invitat la o partidă de table?! 

— Am fost chemat acolo! 

— Da? De cine! De inginerul Negru cumva? 

— Nu-l cunosc pe Negru, nu cunosc niciun inginer. Pe mine m- 
a chemat „Dromaderu”! 

— Telefonic? 

— Nu, l-a trimis la mine pe Gică Zoica, zis „Muşchiuleţ”. 


— Lume nouă. Şi pentru ce te-a chemat? 

— A zis să-l ajut într-o treabă... 

— O „treabă” mai delicată? 

— Mi-a spus „Muşchiuleţ” că pontu’ e sigur. A zis să-mi iau 
„instrumentele” ca să-i deschid un seif. Partea mea ar fi trebuit 
să fie vreo două sute de „cearşafuri”. 

— Mai departe. 

— Mi-a deschis uşa chiar el. Mi-a arătat seiful şi am început 
lucrul. Când am terminat şi am încercat să deschid, m-am 
pomenit cu o lovitură în cap şi toată casa s-a prăbuşit peste 
mine. Altceva nu mai ştiu nimic. 

— Ai vorbit la telefonul din apartamentul respectiv? 

— N-am vorbit la niciun telefon. De altfel, nici nu aveam timp 
pentru asta şi nici nu aveam de ce. 

— Atunci cum îţi explici că pe receptor s-au găsit amprentele 
tale digitale? 

— Ale mele? Vocea îi era tremurătoare. 

— Trebuie să repet? 

— Nu m-am atins de telefon. Mă jur pe ce-am mai sfânt, Dom’ 
şef! Zău! Doar dacă... staţi că iar mă doare capu , iar nu mai 
pricep nimic?! 

— la stai puţin. Să presupunem că totuşi pricepi tu ceva şi că 
lucrurile stau chiar aşa. În acest caz, înseamnă că cineva, cel 
care te-a chemat sau un complice de-al său, ţi-a aplicat 
degetele pe receptorul aparatului pentru ca noi să „identificăm” 
acolo urmele tale digitale. Ingenios gândit. Dar pentru ce? 

— Ca să mă vândă Dom’ şef! Să mă bage la pârnaie. Eu cu 
treaba şi cu... miliția, el cu... Ticălosul! 

— Poate. Dar, sacrificându-te pe tine, urmărea altceva, mai 
important, un lucru pe care tu îl cunoşti, dar nu vrei să ni-l spui. 
Ţi-e frică? mai întrebă căpitanul cu o voce atât de albastră, de 
parcă era o vignetă decolorată de soare. 

— „Urma păsării în cer, a şarpelui pe piatră şi a peştelui în 
apă, nu se cunoaşte!” 

— la uite unde era filosoful! Ei bine, să ştii că filosofia asta nu 
te apără nici de noi şi nici de complicii tăi. Dacă ei voiau să te 
lichideze o făceau demult. Te-au scos doar din priză pentru un 
timp, te-au „compromis” în faţa miliției şi, trimis în judecată, 
scapi uşor. Prins între lege şi moarte - gândesc ei - nu vei 
încerca s-o faci pe nebunul. Numai că în această problemă vă 


înşelaţi cu toţii. Pentru că manevrele complicilor tăi nu vor reuşi 
să ne arunce pe o pistă falsă, iar pe tine tăcerea nu te va salva. 
Lipsindu-te de protecţia noastră, vei fi lichidat de „prietenii” tăi, 
când nu vor mai avea nevoie detine. 

Pe faţa lui Ciochia se putea citi întreaga gamă a frământărilor 
la care era supus. Nu sentimentul de vinovăţie sau de căinţă 
urma să-l decidă, ci alternativa de a alege între teama de 
complicii săi şi perspectiva închisorii pe lungă durată. Prin ochi îi 
miji o lumină vicleană, poate ar putea să ciupească ceva din 
numărul probabil al anilor de detenţie, printr-o atitudine 
„Ssinceră” şi ar fi şi apărat... 

Toate aceste tertipuri erau previzibile la indivizi de categoria 
lui. 

— Aş vrea... făcu Ciochia, înghiţindu-şi greu saliva, să fac 
unele mărturisiri. 

— Fii atent, i-o întoarse căpitanul, acum e momentul să-ţi 
deşerţi sacul, că mai târziu s-ar putea să nici nu te mai 
ascultăm. 

— M-am hotărât. 

— Atunci dă-i drumul, te ascultam! 


A 


Ceaţa cobora toi mai jos, înâăşuiind într-un linţoliu alb-lăptos 


zidurile clădirilor. lluminată cu zgârcenie, strada se scălda într- 
un clarobscur ce reducea vizibilitatea la cel mult doi metri, 
disimulând aproape complet cele două umbre care alunecau de- 
a lungul clădirilor. Din când în când, unul dintre ei se oprea 
privind neliniştit în urmă, apoi, făcând un semn celuilalt, îşi 
continuau drumul. La un moment dat se părea că-şi atinseră 
ţinta, întrucât se opriră amândoi. Primul îşi privi ceasul. Erau 
orele 2,30. Făcându-i un semn cu mâna celuilalt, traversă 
drumul. Al doilea individ aşteptă puţin, apoi asigurându-se din 
nou că nu-l vede nimeni, îl urmă. 

Omul decupă un ochi de geam în dreptul zăvorului. Geamul 
cedă la apăsare, însă, fiind susţinut cu îndemânare, nu căzu. Se 
opri o clipă, ascultând cu încordare, apoi, introducând mâna prin 
deschizătura făcută, răsuci uşor zăvorul. Uşa se deschise fără 
zgomot, lăsându-i drumul liber. Nevoind să aprindă încă 
lanterna, făcu un pas înainte în plin întuneric, apoi aşteptă din 
nou. Nimic. Continuă să avanseze încet în încăpere cu toate 
simţurile la pândă. Îl întâmpină un miros greţos de mucegai, 
lăsând impresia unui loc demult abandonat. Zâmbi. Se părea că 
individul care-i vânduse pontul nu minţise. Treaba se profila a fi 
mai uşoară decât se aşteptase. Aprinse lanterna şi plimbă raza 
de lumină asupra camerei. Goală. Fasciculul de lumină alunecă 
pe un perete apoi pe covor, după care, pe rând, în raza lui 
apărură un studio, două fotolii, o bibliotecă şi, în sfârşit, ...seiful. 
Se întoarse încet spre uşă şi făcu un semn. Al doilea individ intră 
şi el în cameră. Împreună, se apropiară de seif. După ce îl 
examinară din toate părţile, individul care intrase primul în 
cameră se aplecă la urechea celuilalt: 

— Îi vin singur de hac, şopti el. Nu-i nicio scofală! Du-te şi stai 
la pândă în dreptul uşii. 

Apoi, deschizând servieta cu „scule”, se apucă de treabă. 
Trecu un timp, dar încuietoarea nu ceda. Se părea că era mai 
dificil decât crezuse, la început. Transpirând din abundență, 
individul înjură printre dinţi. Încordat, cu nervii întinşi la 
maximum, mai încercă odată. Uşa se deschise. Răsuflă uşurat, 
ştergându-şi cu dosul mâinii transpiraţia de pe faţă. Deodată 
avu senzaţia că nu e singur. Ceea ce urmă atunci se petrecu 
atât de rapid, încât nici măcar nu putu realiza. Era prea 
cufundat în „lucrul” care-i mobilizase toată forţa nervoasă 
pentru ca reflexele sale obişnuite să poată acţiona la timp. In 


umbra din spatele său percepu conturul unui corp în picioare în 
ultima fracțiune de secundă se întoarse fulgerător cu pistolul în 
mână, dar nu mai avu timp să tragă. O durere vie îl înjunghie în 
ceafă, apoi iradie ca un fulger spre cap. Un fel de val purpuriu îi 
învălui creierul, apoi tot aşa de neaşteptat precum dispare 
lumina orbitoare a unei explozii, valul însângerat se retrase, 
lăsând loc invaziei unei mări negre. Se prăbuşi la pământ cu faţa 
în jos şi începu să se rostogolească în valurile acestei ape 
tenebroase, rece şi moartă. 

Auzind căderea corpului, individul care pândea la uşă se 
întoarse. Prea târziu însă. Fu cosit de muchia unei mâini care 
lovi în mărul lui Adam. Fără a scoate vreun sunet, cu gura 
căscată după aer, bătând din braţe, se prăbuşi pe parchet ca un 
sac de nisip. 

Apoi se aprinse lumina. 

— Pune-le cătuşele la amândoi, se adresă calm maiorul 
Cristea lui David. Prima repriza s-a terminat! Ne întoarcem la 
sediu. 

În acest timp, unul dintre indivizi se mişcă încet, gemu, apoi 
deschise ochii. 

— Bună dimineaţa Dromaderule! făcu Cristea cu un glas 
răsunător. Nu pari prea vesel de întâlnire. Şi eu care te aştept 
cu nerăbdare ca să-ţi vorbesc! 

Spărgătorul mârâi: 

— Nu se ştie niciodată, maiorule, care pe care... îl „dorea” 
mai mult. Şi eu ard de nerăbdare să-mi satisfac o dorinţă, în 
curând şi pe deplin. 

— Vezi cum te exprimi! interveni David. Să nu-ţi înghiţi 
vorbele! 

— Lasă-l în pace căpitane! Dacă îmi puneam mintea cu toţi 
ticăloşii, care într-un fel sau altul mă amenințau cu moartea, aş 
fi fost demult îngeraş! Mai bine spune-mi, adăugă el, 
întorcându-se spre spărgător şi arătându-i cu un gest 
complicele, de unde l-ai pescuit pe ăsta? 

Dromaderul nu răspunse, fixându-l cu ură pe maior. 

David privi cu interes la celălalt individ care părea că se 
dezinteresează complet de lumea înconjurătoare, aşa cum era 
lungit pe parchet. Avea o faţă parcă tăiată din lovituri de topor, 
părul de culoarea cenuşei iar la mâna stângă îi lipseau două 
degete. Întreaga-i înfăţişare degaja o puternică notă de violenţă 


şi duritate. 

Căpitanul murmură surprins: 

— Anastase Savel Caratcu, alias „Nababul””, alias „Savi 
degeţel”, alias „Şarpele”, alias „Pământ”, condamnat pentru 
crimă, viol, furturi prin spargere şi înşelăciuni. Ultima dată a stat 
la răcoare pentru că a „vândut” unui amator... statuia lui Ovidiu 
din Constanţa. Într-adevăr o tovărăşie care-l onorează pe 
Dromader! 

Vizat din nou, spărgătorul aprinse, metaforic vorbind, fitilul 
cartuşului pe care îl aruncă în mijlocul camerei: 

— Vreau să-l văd pe inginerul Negru! 

Maşina străbătu câteva străzi, apoi ocoli parcul înscriindu-se 
pe şoseaua Sudului. Căpitanul David îşi consultă ceasul. Era ora 
16,00 fără cinci. Îi spuse la telefon că va sosi în zece minute. 
Opri la blocul cu numărul 64 şi scoase cheia din contact. Intră în 
grabă. Şi, după ce aruncă o privire spre lift, o apucă pe scări, 
sărind treptele două câte două. Ajuns la etajul doi se opri o clipă 
ca să-şi tragă răsuflarea, apoi sună la un apartament. Uşa se 
deschise imediat, de parcă l-ar fi pândit cineva, şi în prag apăru 
Diana cu faţa plină de zâmbet. O salută vesel iar aceasta, 
surâzându-i mereu, se dădu la o parte, poftindu-l să între. Când 
îi raportă maiorului la analiza de dimineaţă programul zilei, 
incluzând şi această vizită, i se păru că pe faţa acestuia alunecă 
o umbră de zâmbet. Poate se înşelase. Oricum considera că 
trebuia să se justifice, dar Cristea îl opri cu un gest scurt: 

— Baţi la uşi deschise. Nu-ţi pierde timpul cu explicaţii. Şi eu 
la fel aş proceda! 

Oare maiorul îi făcuse o concesie în faţa colectivului sau era 
convins de necesitatea şi oportunitatea discuţiei pe care urma s- 
o aibă cu fata? Oricum, trebuia să recunoască faptul că 
misiunea sa nu era numai utilă, ci şi plăcută. Descoperi astfel că 
„dorea” această revedere. De ce? Nu cumva? Îşi alungă gândul. 
Se hotări să fie cât mai scurt şi la obiect... După o oră însă, se 
pomeni încă discutând cu tatăl Dianei, medicul pediatru George 
Daba, un om voinic , plin de vigoare , cu părul complet alb, o 
faţă bronzată din care doi ochi căprui şi veşnic surâzători te 
interogau necontenit. 

— Este criminalistica o ştiinţă - îl întreba tocmai medicul - sau 
o artă, ori şi una şi alta? Ori niciuna?! 

— Desigur că e o ştiinţă - se avântă David - bucuros că e pe 


terenul său - pentru că are obiect, sistem, metode specifice... 

— Dar poate fi şi o artă, interveni Diana în discuţie. David 
zâmbi, apoi reluă: 

— În măsura în care cel care foloseşte tactica, metodica şi 
tehnicile de lucru ale criminalistica sau ale ştiinţelor ajutătoare, 
de „graniţă”, cum le denumim noi, la un caz particular, o face cu 
artă! 

Râseră. După un timp, căpitanul zise: 

— Cred că v-am plictisit destul cu problemele de specialitate, 
mai mult sau mai puţin anoste... 

— Deloc tinere, interveni medicul. Demult nu am avut o 
discuţie atât de interesantă. Dar îmi dau seama că v-am răpit 
din timp, îmi cer scuze, presupun că nu pentru asta aţi venit la 
noi. Deşi, sincer vorbind, o asemenea discuţie, având în vedere 
latura ei practică, instructivă, ar fi de folos oricărui cetăţean. In 
sfârşit, m-am relaxat puţin ieşind din sfera preocupărilor 
medicale şi gospodăreşti. David prinse din zbor prilejul: 

— De fapt, venisem să lămuresc cu fiica dumneavoastră 
câteva probleme în legătură cu agresiunea a cărei victimă a 
fost, nu demult. 

— Era doar evident că pentru mine a venit! îl întrerupse 
Diana. Doar trebuie să mă audieze sau interogheze, ori cum se 
spune corect, tovarăşe căpitan? lar voi nu-l slăbiţi deloc. 

Şi pentru că, între timp se aşezase la masă şi soţia medicului, 
o femeie plăpândă, dar foarte distinsă, cu părul roşcat şi ochi 
albaştri, mereu miraţi, încă tânără, care adusese un alt rând de 
cafele, Diana mai adăugă: 

— Căpitanul e în misiune ordonată, aşa se spune cred, nu să 
vă ţină vouă expuneri academice! Prin urmare, eu sunt obiectul 
vizitei sale. 

Întorcându-se apoi spre David îi declară cu o voce uscată că s- 
a pus la dispoziţia sa. 

Părinţii se ridicară odată cu David şi îşi luară rămas bun, 
neuitând să-l invite insistent pentru a-i mai vizita şi neoficial. 
Rămânând singuri, cei doi tineri se aşezară la masă faţă în faţă. 
Căpitanul o privi lung pe Diana care, un timp, îi susţinu privirea 
cu îndrăzneală. 

— Ce rost a avut această scenă? întrebă David. 

Fata privea, de data aceasta, în jos de parcă ar fi văzut pentru 
prima oară arabescurile colorate de pe covorul persan. Intr-un 


târziu, rupse tăcerea: 

— Vă datorez scuze, dar, pentru o clipă, am crezut... o uşoară 
roşeaţă îi îmbujoră obrajii. 

— Ce? întrebă căpitanul cu o voce puţin prea încordată. 

— ...Am uitat că... sunteţi în misiune. 

David realiză situaţia sau cel puţin aşa i se păru. N-ar fi putut 
susţine că acest fapt îl deranjează, dimpotrivă. Dar fata părea a 
nu fi în aceeaşi dispoziţie. Era vădit că făcea eforturi pentru a se 
reţine. Spuse, intenţionat cu o voce albă: 

— Să revenim la treburile noastre, atunci. 

— Vă ascult. 

— V-aş ruga să-mi spuneţi cum şi în ce împrejurări i-aţi 
cunoscut pe agresorii dumneavoastră? 

— Permiteţi-mi o rectificare. Cred că întrebarea nu-i just 
formulată. Eu nu am „cunoscut” decât pe unul dintre ei, pe care 
nu-l ştiam de „agresor”. E vorba de Vivi Voin, care mi-a fost 
prezentat drept asistent de regie la centrul de cinematografie 
din Buftea. 

— Cine vi l-a prezentat şi unde? 

— O prietenă, Puşa Dărăescu, studentă la arhitectură, cu 
prilejul unei reuniuni când şi-a sărbătorit ziua de naştere. 
Individul făcea parte dintre invitaţi. Şi, întrucât cinematografia 
constituia o veche pasiune a mea... 

— Şi ce şi-a zis fetiţa... uite şansa vieţii mele! Acum mă lansez 
pe culmile celei de-a şaptea arte. S-a entuziasmat fetiţa! Se şi 
vedea intrată în lumea filmului... 

— E interzis? Propriu-zis, am purtat, discuţii doar despre filme 
şi tehnică cinematografică. 

— Un dialog, pe cât de interesant, pe atât de folositor, nu? 

— Este un mod cât se poate de ciudat de a conduce 
interogatoriul, trebuie să recunoaşteţi. Aş putea zice, chiar 
şocant. Dumneavoastră puneţi întrebări sau apreciaţi 
răspunsurile mele? Vreau să spun, consemnați sau comentaţi? 

— Continuaţi, vă rog. Evident, eu pun întrebările. Aş dori să- 
mi spuneţi când v-a oferit să daţi probă de film? 

Fata rămase interlocată. Ingână: 

— De unde ştiţi? 

— E procedeul clasic. Nu ştiam, presupuneam. Continuaţi. 

— Mi-a spus că, după probă, care de fapt era o formalitate, m- 
ar putea distribui într-un nou film românesc cu un subiect de 


western. 

David zâmbi uşor. 

— Nu credeţi? 

— Ba da, vă cred. Zâmbeam unui gând. 

Mi-a spus cineva că la Hollywood, atunci când actorii trebuie 
să interpreteze roluri de cow-boy, mai întâi sunt operaţi. Nu li se 
lasă mai mult de zece la sută din materia cenuşie! Cred că 
acelaşi sistem se aplică şi în filmele italiene de tip „western 
spaghetti”! 

Fata îl privi o clipă descumpănită, apoi izbucni într-un hohot 
de râs. După ce se mai potoli, zise, zâmbind încă: 

— Totuşi, cinstit vorbind, mie îmi plac aceste filme, cu toată 
naivitatea lor, putându-se anticipa desfăşurarea acţiunii şi 
finalitatea ei. Îmi plac justiţiarii care luptă pentru dreptate. 

— Toţi? 

— Nu chiar! făcu Diana ezitând. 

— Apreciez sinceritatea. Ei bine, şi la justiţiari poţi avea 
opţiuni. Bun, e în ordine, zise căpitanul, dar... 

— Mi-a dat întâlnire la restaurant şi m-am dus. Sincer vorbind, 
îmi surâdea propunerea. 

— Dar de ce aţi acceptat să plecaţi cu maşina? 

— Spunea că aş putea asista în noaptea aceea la o filmare şi, 
eventual, aş putea da şi o probă de film. 

— Şi ceilalţi? 

— Erau în maşină. Nu i-am observat la timp. Când mi-am dat 
seama că se petrece ceva anormal am vrut să tip, dar unul din 
ei mi-a pus mâna pe gură. L-am muşcat şi atunci m-a lovit cu 
pumnul. Mi-am revenit abia când m-au dat jos din maşină şi am 
tipat. Apoi m-au lovit din nou şi m-au târât pe jos. Cred că am 
leşinat iar, fiindcă m-am „trezit” când aţi apărut dumneavoastră, 
fără să realizez însă ce mi s-a întâmplat. Cred că abia la 
reîntoarcere, în maşină, am început să înţeleg prin ce am trecut. 

Vocea căpitanului avu reflexe mai tăioase decât ar fi dorit, 
atunci când răsună: 

— Se putea sfârşi mai tragic. De astă dată v-a ajutat 
întâmplarea... 

— Nu va mai exista o „altădată!” 

— „Însă puteaţi plăti un tribut greu sfintei dumneavoastre 
inocenţe! Ştiţi, uneori traumatismele psihice, care rămân în 
urma unor violuri sau tentative de viol, constituie sechele grave 


ce se vindecă greu şi timp îndelungat. 

Diana îl ascultă cu seriozitate, arborând un aer de sinceră 
căinţă. Intr-un târziu şi cu totul pe neaşteptate, izbucni: 

— Dar faptul că în timpul săvârşirii agresiunii o maşină a 
miliției patrula şi că în ea vă aflaţi tocmai dumneavoastră 
constituie tot o întâmplare? 

— Pe dumneavoastră vă interesează acum aspectul filosofic al 
problemei! Ei bine, nu. Faptul că o maşină a miliției patrula în 
această seară în oraş nu este o întâmplare, întrucât toate aceste 
patrulări fac parte dintr-un plan concertat pentru prevenirea 
criminalităţii. Întâmplător a fost doar faptul că aţi fost văzută 
când şi cu cine aţi urcat în maşină şi că cel care a primit mesajul 
am fost eu... 

— O întâmplare fericită pentru mine i 

— Mă simt deosebit de onorat de această apreciere! 

— Şi cu agresorii mei cum rămâne? 

— Vor fi traşi la răspundere penală, potrivit legii. 

— lar eu, „victima”, voi deveni obiect al discuţiilor în cartier, 
la Conservator poate chiar la miliţie. Vi se pare indicat pentru o 
tânără fată? 

— Vom proceda cu tact, atât noi cât şi instanţa de judecată, 
pentru a preveni asemenea comentarii. Credeţi-mă, avem 
experienţă. 

Şi acum, trebuie să plec, făcu David privindu-şi ceasul. Am 
abuzat de timpul pe care l-am avut la dispoziţie. Fata îl conduse 
până la uşă şi, întinzându-i mâna, îl întrebă, privind în altă parte: 


A 
a a 


— O să ne mai revedem... neoficial?. 


Căpitanul o privi lung. Avea ochii umezi. Din cauza luminii? 
Poate. Dar David nu era deloc sigur. Răspunse. 

— Nimic mai simplu şi... mai plăcut! apoi ieşi închizând cu 
grijă uşa. 


Trenul accelerat sosi cu o oră întârziere. Un tânăr înalt, 
îmbrăcat într-un pardesiu gri în carouri, având pe cap o pălărie 
din fetru de aceeaşi culoare şi purtând în mână un geamantan 
mic şi negru, cobori pe peron, privind în toate părţile. Văzând că 
nu-l aşteaptă nimeni, se îndreptă spre ieşire. 

De lângă florărie apăru atunci un bărbat care, venind în 
întâmpinarea lui cu zâmbetul pe buze, i se adresă: 

— Tovarăşul inginer Gherase Negru? 

— Eu. 

— Sunt însărcinat să vă conduc la maiorul Sandu Cristea. 
Dacă binevoiţi să mă însoţiţi, maşina ne aşteaptă la scară. 

Inginerul şi însoţitorul său se îndreptară spre autoturismul 
care-i aştepta şi urcară. Maşina porni imediat. 

— Aţi reuşit măcar să vă odihniţi puţin în concediu, tovarăşe 
inginer? îl întrebă omul din maşină. 

— Atât cât se poate în trei zile, veni răspunsul. De-abia am 
despachetat şi am făcut primele cunoştinţe, că m-aţi chemat. 
De fapt ce s-a întâmplat? 

— O spargere în locuinţa dumneavoastră. Am dori că ştim 
dacă şi ce obiecte v-au fost furate! 

— Dar eu nu am lucruri de valoare acasă, ce putea să-l 
tenteze pe un spărgător? 

— Dar seiful pentru ce îl păstraţi? 

— Seiful? Dar ce, a fost forţat seiful? Inginerul se albi la faţă, 
în timp ce celălalt îl privea atent. Rămase pe gânduri, maşina 
gonea înainte, trecând uneori şi peste stopuri fără a se sinchisi 
de semafoare şi hurducăindu-i din toate mădularele. Într-un 
târziu, inginerul îşi reveni, privi prin portieră şi întrebă: 

— Unde mergem? 

— Nu-ţi face griji, inginerule, mergem într-un loc sigur, să 
stăm puţin de vorbă. 

Sesizând noul limbaj şi mai ales tonul, Negru întrebă 
precipitat: 

— Cine sunteţi dumneavoastră şi unde mă duceţi? Dacă nu-mi 
răspundeţi imediat la întrebări am să opresc maşina! 


— Nu te-aş sfătui să procedezi aşa că s-ar putea să mă 
indispun iar eu când sunt indispus mi se poluează creierul şi 
atunci fac lucruri pe care ulterior le regret, dar tu nu mai apuci 
să regreţi ceva... aşa că fii cuminte. Cine sunt? Dacă crezi că 
asta va uşura discuţia noastră, zi-mi Mardare, de exemplu. În 
felul ăsta vei avea impresia că mă cunoşti. 

Abia acum Negru căută să-l privească cu mai mare atenţie. 
Avea impresia că-l mai văzuse undeva. Dar unde? Era un tip 
înalt, slab, cu o faţă colţuroasă, ochi gri, calmi, puţin prea ficşi. 
Acesta interveni din nou: 

— Nu mă căuta în memorie că nu mă găseşti. Mi se mai spune 
şi „Cămila”, care, după cum se ştie este un fel de vară a 
„Dromaderului”... Curtea e luminată? 

„Deci, asta era, îşi zise Negru. Lucrurile începeau să se 
lămurească. Un mesager din partea Dromaderului!” 

— Şi ce vrea Dromaderu'? După câte îmi spuneţi a vrut să-mi 
spargă seiful?! 

— i l-a spart degeaba! Nu era acolo ceea ce căuta! Dar 
pentru că veni vorba, cine i-a anunţat pe copoi? 

— Ei asta-i bună. Nu cumva vrei să insinuezi că i-am anunţat 
eu. Nici nu visam că Dromaderu' are asemenea gânduri cu 
mine. După tot ce am făcut pentru el... 

— „Leagă căţeaua!” Ai bănuit că aşa o să se întâmple şi i-ai 
pus pe copoi pe urmele noastre. Mai bine ai recunoaşte. 

— Şi dacă ar fi aşa? Ce, l-am chemat eu la mine să facă o 
spargere? 

— Nu, nu l-ai chemat stimabile...! Dar i-ai sugerat-o! Şi ai 
plecat în „concediu” pentru a-i netezi drumul. lar Dromaderu' a 
fost destul de prost ca să muşte din momeală. Dar cu mine nu-ţi 
merge. Unde-i documentul? 

— Care document? 

„Cămila” părea să-şi fi pierdut răbdarea: 

— Uite, ne apropiem de pădurea Andronache şi a început să 
se întunece? Cu spatele la un pom îţi găseşti totdeauna 
memoria. Crezi că e necesar? 

— La ce-ţi trebuie? Şi aşa nu te poţi folosi de el! 

— Ei, aşa mai vii acasă. Ce-ţi pasă ţie dacă mă pot folosi sau 
nu de el. Mi-l dai sau nu? Inginerul reflectă o clipă. Era în mâinile 
bandei sau a ceea ce a mai rămas din ea. Nu avea încotro. 
Trebuia să facă ceva. Refuzând cu obstinaţie, îşi putea periclita 


viaţa. Dar cedarea documentului însemna... Ceva totuşi trebuia 
făcut, măcar pentru a câştiga timp. De ce nu-şi ascultase soţia? 

— Şi dacă ţi l-aş da, cine mă asigură că voi fi lăsat în pace? 

— Eu nu pot să-ţi dau niciun fel de garanţii. Trebuie să ai 
încredere în mine. 

— Şi de ce aş avea? 

— Fiindcă nu ai de ales! veni răspunsul scurt şi tranşant. 

— Şi după ce ţi-l dau, mă lichidezi, nu? Individul izbucni în râs: 

— De ce-aş face-o? Nu mă complic niciodată cu mortăciuni, 
decât... dacă sunt silit să mă apăr. Clar? 

— Bine, să ne întoarcem atunci. 

— Unde? 

— La mine acasă. Nu cumva crezi că păstrez harta asupra 
mea? 

Mardare tăcea şi inginerul se simţea cu totul derutat. Nu 
înţelegea de ce Mardare nu intervine. În culmea enervării, 
explodă: 

— De fapt, ce vrei de la mine? E vorba şi de altceva? Dar 
Mardare se simţea călare pe situaţie şi nu-şi mai încăpea în 
piele de mândru ce era. El era cel isteţ, făcându-l pe inginer să 
scuipe totul... şi încă ceva pe deasupra. „Tare deştept eşti, măi 
Mardare” îşi zise el în sine, văzându-l pe Negru cum se perpelea. 

— Sper că patronul dumitale nu mai are nevoie şi de 
testament?! Nu văd la ce i-ar mai folosi... în sfârşit Mardare 
rupse tăcerea: 

— Sigur că nu. Dar mai întâi, să-mi spui unde o păstrezi? 

— Harta? 

— Doar nu Arcul de triumf! 

— Sub o lamă de parchet. Singur nu o găseşti. Poţi să 
demolezi tot parchetul. incearcă, ai mână liberă. 

Lui Mardare îi veni să râdă. Auzi? sub o lamă de parchet. lar 
Dromaderu' a apelat şi la un „specialist” ca să poată deschide 
seiful unde bănuia că trebuie să fie ascuns documentul. 
Cretinul! Există doar şi alte specialităţi şi tehnici de lucru pentru 
a ajunge la capătul unei asemenea afaceri. Dar dacă ar „prelua” 
el cazul? Fără să ştie despre ce-i vorba? Era improbabil ca 
inginerul să-i povestească totul. Şi-ar fi dat repede seama că nu 
era în temă... Nu, era mai bine să obţină partea lui de la 
Dromader, vorba aia „kleine fische, gute fische”! Privindu-l pe 
Negru drept în lumina ochilor, îi zise: 


— Mergem la dumneata acasă. Te sfătuiesc însă să nu încerci 
nimic, că eu sunt cam repede de mână. Dar stai! Nu-i bine. S-ar 
putea să te aştepte acolo cineva de la miliţie. Schimbăm 
calimera. Du-te singur. iți dau două ore. După trecerea acestui 
timp te aştept în holul de la „Continental”. Dacă încerci să mă 
duci, o mierleşti. Capisco? Şi încă ceva. Vezi să nu te prind că vii 
fără hartă sau cu alta, că nu mai apuci să-ţi pară rău! Şi acum, 
coboară! Mai ai de mers o sută de metri până acasă. 

Punând geamantanul lângă el, Negru introduse cheia în 
broască, dar uşa se deschise de la sine. In prag apăru un bărbat 
voinic cu părul tuns perie, având înfăţişarea unui militar 
îmbrăcat în haine civile. 

— Pe cine căutaţi? îl întrebă el cu o voce pe care singur nu şi- 
o mai recunoştea. Cu ţoală gravitatea situaţiei, scena era 
amuzantă. Negru nu-şi putea reţine un zâmbet: 

— Sunt inginerul Negru şi, dacă nu mă înşel, aceasta e 
locuinţa mea. 

Bărbatul din faţa lui zâmbi la rândul său: 

— Vă cer scuze că nu v-am recunoscut. Sunt plutonierul 
Cosma Ştefan. Vă aşteptam. Poftiţi înăuntru. 

Negru intră. Privirea îi fu atrasă în primul rând de seif. Acesta 
era întredeschis! Apoi îşi aruncă ochii prin cameră. Totul era în 
ordine. Întâlnind din nou privirea plutonierului, făcu un semn cu 
capul spre seif. 

— S-a întâmplat ceva? 

— Permiteţi-mi să dau un telefon, îi zise acesta în loc de 
răspuns. 

Şi, după ce inginerul încuviinţă, plutonierul reluă, în timp ce 
formă un număr: 

— Veţi afla îndată ce s-a întâmplat. 

La câteva minute după ce Negru se schimbă, sosi maiorul 
Cristea. 

— Am îndrăznit să vă deranjez, tovarăşe inginer, îi zise 
acesta, cu un dublu scop. În primul rând să vă dau câteva 
amănunte asupra spargerii care a avut loc în această noapte în 
apartamentul dumneavoastră, aşa cum de altfel v-am 
comunicat şi la telefon, şi, în al doilea rând, să vă rog să faceţi 
un mic inventar pentru a vedea dacă vi s-a furat ceva. 

Negru surâse uşor. 

— Dacă nu aveţi nimic împotrivă, dat fiind că atât timpul 


dumneavoastră cât şi al meu sunt preţioase, am să încep cu 
ultima parte. 

— Nu am nimic împotrivă. 

Negru deschise seiful şi privi înăuntru. Luă în mână mai multe 
dosare, le examină pe rând, apoi le puse înapoi. Deschise apoi 
şifonierele, sertarele unui birou, o servantă. Trecu în camera 
cealaltă unde stătu mai mult timp. Apoi reveni. 

— Nu-mi lipseşte nimic, tovarăşe maior! 

— E bine, făcu Cristea. Acum trebuie să vă spun că astă 
noapte am fost alertaţi de o persoană din bloc, care a zărit uşa 
dumneavoastră deschisă, ştiind că sunteţi plecat în concediu. 
Ne-am deplasat imediat aici şi, intrând în apartament, am găsit, 
întins pe jos, în prima cameră, corpul unui individ care avea un 
traumatism cranian. Seiful era deschis, dar din examinarea 
sumară a ambelor camere nu părea să se fi săvârşit vreun furt, 
fapt pe care dumneavoastră ni l-aţi confirmat. In mod firesc se 
ridică atunci o nouă problemă: ce o fi căutat individul respectiv 
Nican Ciochia în locuinţa dumneavoastră şi mai ales, cine şi de 
ce l-a lovit? Mă gândeam că poate ne-aţi putea ajuta să 
elucidăm această problemă. 

Negru privi nedumerit în ochii lui Cristea. Reflectă un timp, 
apoi zise: 

— Regret foarte mult, dar nu realizez ce s-a întâmplat. De 
altfel... 

— Ştiu, nu-i de competenţa dumneavoastră! 

— Nu am vrut să spun asta. Mă priveşte şi pe mine că doar în 
locuinţa mea a avut loc spargerea şi agresiunea. Dar, nu înţeleg 
nimic. 

— Numele de Nican Ciochia vă spune ceva? 

— Nu am auzit niciodată vorbindu-se despre această 
persoană! 

— Poate soţia dumneavoastră? 

— Nu cred, dar am s-o întreb şi, dacă-mi lăsaţi un număr de 
telefon, am să vă sun dacă voi avea noutăţi. 

După ce plecară, Negru se întoarse în locuinţă având grijă să 
închidă bine uşa şi blocă broasca yale. Apoi ridică covorul din 
prima cameră şi se aplecă asupra parchetului. Cu ajutorul unui 
levier desprinse o lamă de parchet de sub calorifer... locul era 
însă gol! Nedumerit la început, apoi cuprins tot mai mult de o 
stare de continuă agitaţie, desprinse o altă lamă şi apoi alta, dar 


totul era în zadar. Harta dispăruse! Simţi că-i vine ameţeala. Se 
clătină apoi simţi că nu-l mai ţineau picioarele. Se lăsă moale 
într-un fotoliu, rămânând într-o stare de prostraţie. Îşi reveni cu 
greu... Cât timp să fi trecut? Işi consultă ceasul: nu trecuseră 
decât treizeci de minute, dar avea impresia că stătea de câteva 
ceasuri pe fotoliu. Era limpede. Autorul furtului nu putea să fi 
decât Dromaderu'! Nu s-a mulţumit cu ce primea de la el. li 
crescuse pofta! Voia să acapareze totul. De altfel numai el 
cunoştea faptul că harta se găseşte în locuinţa sa. Dar de unde 
ştia locul? E simplu: căutase! Probabil că nu pentru prima oară. 
Se îmbrăcă şi ieşi. 

Holul hotelului „Continental” era plin de lume. Mai ales de 
străini. Îl căută din ochi pe Mardare şi-l zări privind cu mult 
interes o vitrină în care erau expuse mărfurile shopului din 
hotel. Când acesta îl văzu, îi făcu un semn discret şi o luă spre 
lift. Intrară unul după altul. După ce apăsă butonul de la etajul 
zece i se adresă: 

— Ai adus-o? 

— Nu. Mi-a fost furată! Şi, pentru că celălalt îl privea cu nişte 
ochi ca două pumnale, încercă o explicaţie. Bănuiesc că este 
opera Dromaderului. A vrut totul pentru el, numai pentru el. Aşa 
că nu va avea nimic. Harta reprezenta numai o parte, cealaltă 
parte rămăsese asupra mătuşii mele! 

— Idiotule! făcu Mardare. Cealaltă parte a hărţii este la el sau 
urmează să între în posesia lui printr-un asistent de regie, 
prieten cu un italian. Datorită prostiei tale, colecţia urmează să 
între în mâna Dromaderului, urmând ca macaronarul să i-o 
scoată din ţară. Imi vine să te strâng de gât, nu alta! Acum ce să 
mai fac? Dromaderu' e în mâna copoilor, n-o să sufle nimic, iar 
macaronaru' nu poate face nimic cu jumătatea de hartă. la stai 
puţin, mai adăugă el apăsând din nou pe un buton al liftului. Nu 
ai putea să refaci din memorie partea ta din hartă? Eşti doar 
inginer, ce dracu? 

Negru tresări. Cum de nu se gândise la această soluţie? Sigur 
că putea ori cel puţin merita osteneala de a încerca ceva în 
sensul acesta. Răspunse nehotărât: 

— Voi încerca, dar nu pot garanta... 

— Eu zic să garantezi că de nu, s-ar putea să nu apuci 
regretele. Iti dau o noapte ca să încerci. Mâine dimineaţă, în 
jurul orelor zece am să-ţi fac o vizită. Sper să nu fie ultima! leşi 


din lift şi se îndreptă spre ieşire, lăsându-l pe Negru înmărmurit 
în uşă. Clătinându-se, cu paşi şovăitori, acesta îl urmă. 


Interogatoriul mergea greu. Ciochia recunoscuse spargerea 
comisă la farmacia din strada Crişan, cu complicitatea 
Dromaderului. Mobilul? Aveau nevoie de bani. Pur şi simplu. 

— Mă rog, ca s-o spun p-a dreaptă, gaura era pregătită 
demult, dar Dromaderu' întârzia. l-am trimis vorbă că acum e 
bine, că putem arunca fapta pe spinarea lui Valeriu Fernoagă, 
fără profesie, ţinea, nu? 

— Şi ca să pară totul normal, ai „lăsat” urmele pantofului şi 
ale cârjei! 

— Sunt al dracului de deştept şefu' , trebuie să recunoaşteţi. 
Cred că în Occident făceam milioane, acolo miliția, pardon 
poliţia, nu se ocupă de toate şmecheriile! 

— Nu, Ciochia, nu eşti chiar atât de deştept precum te crezi. 
Nu ştiu ce făceai în Occident, dar pe noi n-ai reuşit să ne duci. 

— Lăsaţi şefu', că-l ducem şi pe „Colombo” cu trucul ăsta! 

— Se poate, dar nu am crezut nicio clipă în vinovăția lui 
Fernoagă şi asta pentru două considerente. Primul, pentru că 
urma era a unui pantof „drept”, or Fernoagă îşi fracturase chiar 
piciorul drept, ceea ce excludea posibilitatea pe care ne-ai 
sugerat-o, şi asta, trebuie să recunoşti nu-i o dovadă de 
înţelepciune. 

— La asta nu m-am gândit şefu'... şi al doilea cumsiderent... 
cum aţi spus? 

— Considerent, isteţule, adică un fel de motiv. Ei bine, al 
doilea... 

— ...comsiderat... 

— Las-o moartă că tot n-ai să pricepi. Mă rog, nu e deloc 
important. Dar să revenim la treburile noastre. Urmăreşte-mă cu 
atenţie. Prin urmare, potrivit celor declarate de soţia ta, atunci 
când ţi-a adus paharul cu apă, a văzut, zice ea, „o lumină palidă 
care apărea şi dispărea la geamul laboratorului farmaciei”. 
Este? 

— Este. Şi ce-i cu asta? făcu el cu o voce puţin nervoasă. 

— De unde a văzut lumina? 

— Cum de unde, din dormitor, fireşte. 

— Exact aşa a declarat şi soţia ta! 

— Păi vedeţi? 


— Văd... numai că amândoi aţi uitat că dormitorul vostru nu 
are nicio fereastră spre laboratorul farmaciei şi ca atare nu 
putea să „vadă” lumina la geam?! 

Individul rămase cu gura căscată. Apoi, după ce-şi reveni, zise 
cu jumătate de glas: 

— O fi văzut-o din bucătărie! 

— Exclus. Bucătăria, după cum ştii foarte bine, nu are 
fereastră spre laborator, ci spre stradă! Ei, cum rămâne cu 
trucurile? Se zice că vulpea e şireată, dar şiretenia ei merge 
numai până la coteţul de găini! 

— Am încurcat-o şefu'! 

— Să nu-mi mai spui aşa că mă supăr. Eu nu sunt şeful tău, e 
clar! 

— Cât se poate de clar... se... scuzaţi, domnule comandant. 

— Atunci putem trece la cealaltă afacere. Cum ai luat legătura 
cu Sică Ciurel zis „Dromaderu”? 

— L-a trimis la mine alaltăieri dimineaţa pe Gică Zoica. 

— În ce scop? 

— A zis să-mi iau „trusa” cu scule şi seara pe la orele 23,30 să 
fiu la locuinţa din strada Cameliei... 

— Îl cunoşteai pe inginerul Gherase Negru? 

— Nu. 

— Ai mai fost vreodată în locuinţa acestuia? 

— Nu. Chiar i-am spus asta lui Zoica. Dar ăsta mi-a spus că 
Dromaderu' a aranjat totul şi că el îmi deschide uşa. Mai zicea 
că proprietarul e plecat în concediu şi nu-i nimeni acasă. 

— În ce trebuia să consiste ajutorul tău? 

— Trebuia să deschid un seif „blindat” cu cearşafuri, zicea 
Zoica şi că partea mea... 

— Ştiu! Dar de ce te-a chemat Dromaderu', el n-ar fi putut să 
deschidă seiful? 

— Şi eu m-am întrebat. Că om fi noi proşti, dar la chestii d- 
astea ne umblă mintea, brici! apoi m-am dumirit: Dromaderu' 
ştia că „meseriaş” ca mine nu găseşte pe toate drumurile şi voia 
să meargă la sigur. Acum însă, altfel devine chestia. Mintea mea 
spune că voia să mă dea pe mâna caraliilor... scuzaţi, a miliției. 

— De ce, isteţule? 

— Poate ştiam prea multe? 

— După câte ne spui, nu prea pare. 

— Spun şi eu cât ştiu... 


— Sau cât vrei să spui! 

— Nu mă fierbeţi, domnule comandant. Ce să spun? Oricum 
nu-i bine. Dacă-l dau în gât mă mierleşte când o să ies, dacă nu, 
mă înfundaţi dumneavoastră... 

— Noi nu te înfundăm, dar e spre binele tău să spui tot ce ştii! 

— Ce doriţi să ştiţi? 

— Nu face pe şmecherul cu mine, ţi-am mai spus... Totul! 

— Despre... Eva? 

— Eşti spiritual, dar... ai prea multe capete sub o singură 
pălărie! 

— Nu vreţi mai bine să-mi puneţi întrebări? Aş putea fi mai la 
obect. 

— Ei bine fie! Ce crezi că a căutat Sică Ciurel în locuinţa 
inginerului Negru? 

— De bună seamă că bani. Ce altceva putea el să caute? Nu-l 
ştiţi? 

— Tu îmi răspunzi cu o întrebare? 

— Nu! Ferească Dumnezeu! Dar şi eu mă mir. Doar lovele că 
altceva, ce? Altfel nu văd pentru ce mi-a stabelet onoraru'! 

— Gică Zoica nu ţi-a spus ce aştepta de la tine? 

— Ba da, mi-a spus să-mi iau instrumentaru', ca să uşurez un 
seif. 

— Altceva nimic? Gândeşte-te bine. Poate din discuţia cu el 
ori dintr-o întâlnire anterioară cu Dromaderu' să fi reţinut şi 
altceva. 

Ciochia rămase pe gânduri. Se vedea că face eforturi spre a-şi 
aduce aminte. După un timp însă mărturisi: 

— Nu ştiu şi pace. Nu mi-a pomenit de altceva. 

— Poate vreun obiect, o scrisoare, un alt document? 

— Nu... nu ştiu, de ce să vă mint, dacă nu ştiu, asta e! 

— Apela adeseori la tine? 

— Nu prea. Doar în cazuri mai speciale... când trebuia un 
specialist. 

— Era deci un caz special această spargere? 

— Poate. Cine ştie? Dacă a vrut să mă dea pe mâna... pardon, 
a miliției? Eu nu ştiu de ce a făcut-o. Ezită puţin, apoi reluă, în 
timp ce un rânjet îi dezveli dantura îngălbenită: 

— Întrebaţi-l pe proprietar ce i s-a furat. Nu-i mai bine? 

— lar îmi dai lecţii? Dar spargerea farmaciei a fost tot un caz 
special? 


— Era nevoie de bani. Şi repede! Mi-a zis că... îmi mai fac şi 
eu mâna... că ştiţi, de când am ieşit de la pârnaie, au mai trecut 
câţiva ani şi se mai uită! 

— Nu l-ai auzit pe Dromader sau pe alţii din cercul lui vorbind 
de intenţia de a comite o altă spargere? 

— O altă spargere? Unde? 

Din glasul lui Ciochia se putea desprinde o uimire fără 
margini. Maiorul lăsă întrebarea fără răspuns. După o scurtă 
pauză, reluă: 

— Ajunge pentru astăzi. Te sfătuiesc însă să te gândeşti bine, 
fiindcă mâine o luăm de la început. Ai rămas singur Ciochia şi 
eşti descoperit. Ar fi timpul să iei hotărâți mai înțelepte. Nu ştiu 
cum îţi evaluezi pielea, dar faci un joc primejdios. Şi tu ştii foarte 
bine că pentru orice faptă vine un timp al scadenţei! mai zise 
Cristea. 

Vocea maiorului răsună alb, fără intonaţie în mintea lui 
Ciochia. 


Cristea îşi aprinse o ţigară, trase câteva fumuri, apoi se 
adresă colaboratorilor săi: 

— Cum credeţi că trebuie apreciată spargerea din strada 
Viforului? 

Căpitanul David se frământă un timp pe scaun, sorbi din 
ceaşca de cafea încă aburindă, apoi întrebă, cu o voce neutră: 

— „Dromaderul” şi „Degeţe!” nu au dat explicaţii? 

— Neam. De altfel nici nu mă aşteptam să spună ceva la 
primul interogatoriu... Se întâmplă însă că n-am timp şi îmi 
lipseşte tocmai mobilul care să dea unitate la toată construcţia. 

— Logic, s-ar putea presupune că au căutat „ceva” ce n-au 
găsit în altă parte. Locuinţa aparţine numitei Olga Spiridon, 
pensionară, fostă profesoară de germană, mătuşa soţiei 
inginerului Negru... 

— ...Care a fost plecată în Italia, cu soţii Negru, acum trei luni, 
de unde a dispărut fără urme, interveni în discuţie locotenentul- 
major Valentin. 

— Mulţumesc pentru completare, tinere, făcu Cristea. Şi ce-ţi 
sugerează acest fapt? _ 

— Faptul în sine nu-mi spune mare lucru. Incerc doar să fac o 
legătură între cele două spargeri, sub raportul obiectului lor. Mă 
întreb, bunăoară, dacă infractorii n-or fi căutat „acelaşi” lucru în 


ambele locuri?! 

Sună telefonul. 

Cristea ridică receptorul, ascultă atent şi zise: 

— Să-l aducă. Apoi întorcându-se spre ceilalţi, reluă: 

— Ciochia s-a cerut la raport. Rămâneţi şi voi aici. Poate ne dă 
ceva noutăţi. 

O uşoară bătaie în uşă şi subofiţerul îl introduse în cameră pe 
Ciochia. Acosta rămase în picioare cu ochii agăţaţi de ofiţeri. 

— Ei, te-ai gândit mai bine, Ciochia? făcu maiorul cu un glas 
răsunător. Se zice şi pe bună dreptate, că noaptea e un bun 
sfătuitor. 

Şi pentru că acesta îşi frământa mâinile, observându-i în 
continuare pe ofiţeri, îi zise: 

— Poţi vorbi fără teamă, sunt de la noi. Îi arătă scaunul cu un 
gest. Şi, după ce acesta se aşeză, îi spuse: 

— Te ascult! 

— M-am gândit la ce mi-aţi spus ieri. Nu ştiu eu chestii mai de 
soi, ce-i drept, dar ceva... Mă gândesc că dumneavoastră îmi 
faceţi dosarul şi poate ţineţi cont că am recunoscut tot ce ştiu, şi 
v-am ajutat, şi... 

— Măi Ciochia, tu vrei să te târguieşti cu mine? 

— Nu, dar gândeam că dacă tot vă spun?! 

— Vom aprecia noi. Despre ce-i vorba? 

— Cred că Dromaderu' îl şantaja pe inginerul Negru! 

Afirmația căzu ca o bombă cu explozie întârziată. Se reţinură 
să intervină. Şi fiindcă Ciochia se opri şi el, Cristea întrebă calm: 

— Crezi sau eşti sigur? 

— Ştiţi, într-o zi am auzit din întâmplare o discuţie între 
Dromader şi un individ pe care nu-l cunosc. Dromaderu vorbea 
ceva în legătură cu o mătuşă de-a lui Negru şi o hartă. Prea 
multe n-am priceput, dar îmi amintesc că Dromaderu zicea că 
se săturase să ia de la inginer nişte bani păduchioşi. Când, dacă 
ar pune mâna pe hartă, ar da lovitura cea mare. 

— Despre ce hartă era vorba? 

— Nu ştiu exact, dar parcă era vorba de o hartă făcută din trei 
bucăţi din care două ar fi fost la Negru şi una la mătuşa lui. 

Ofițerii se priviră. Aşa s-ar putea explica eventual spargerea 
de la locuinţa Olgăi Spiridon! Dar dacă harta este formată din 
trei bucăţi înseamnă că una lipseşte bandei. O fi la Negru sau... 
nici el nu a avut-o? Putea să fi rămas asupra mătuşii sale şi 


atunci... Cristea reluă. 

— Ştii cumva ce reprezenta harta? 

— Nu! Dar poate e vorba de o comoară! S-o găsi acolo locul 
unde se află un lucru de mare preţ. Nu ştiu bine... o... 

— Bine. Ai mai vorbit cu cineva despre asta? 

— Ce, sunt nebun? Dromaderu' mă termena cât ai zice peşte 
dacă ar fi aflat că am ciripit, or dumneavoastră ştiţi că pe la noi 
cântecele se răspândesc repede. 

Cristea îi făcu semn lui Valentin care-l conduse pe Ciochia 
afară. Aşteptă până se întoarse acesta, apoi îi întrebă pe 
amândoi: 

— Ce ziceţi de întorsătura asta? 

Căpitanul David vorbi, sintetizând parcă şi gândurile celorlalţi: 

— Cred că trebuie să reconsiderăm ecuaţia în funcţie de noii 
termeni la cunoştinţa noastră. Informaţiile sunt interesante. Mă 
întreb numai cum să dăm mai bine relief şi culoare 
evenimentelor. 

— Adică, cu alte cuvinte, care va fi următorul nostru pas?! 
interveni Valentin. 

— Chiar aşa, mânzule, zise David. Îl chemăm noi sau ne 
deplasăm până la el? 

Se auzi zbârnâitul telefonului. Maiorul ridică receptorul şi 
ascultă, după care-l puse în furcă, zicând: 

— Nu-i nevoie să vă frământaţi. La ofiţerul de serviciu se 
găseşte inginerul Negru, care cere permisiunea de a veni până 
la mine. Ce ziceţi, îl primim? 


Inginerul Gherase Negru intră în biroul maiorului Cristea cu 
vădită stângăcie. Cristea se sculă, îi întinse mâna şi îl pofti pe un 
fotoliu, aşezându-se apoi în faţa lui. Îi întinse tabachera. 

— Mulţumesc, făcu Negru luând o ţigară cu mâna 
tremurândă. Cristea se prefăcu că nu observă starea lui de 
spirit. Îi dădu foc de la brichetă, apoi îşi aprinse şi el una. Câtva 
timp fumară, privindu-se în tăcere. La un moment dat, Negru 
stinse brusc ţigara în scrumieră şi zise pe un ton grav: 

— Vreau să fac unele mărturisiri! 

Maiorul nu răspunse, continuând să-l privească în ochi. 

— O să vă surprindă probabil ce am să vă spun. Vă rog să mă 
ascultați însă până la capăt. 

— Nici nu vreau altceva, veni scurt răspunsul. 


— Anul trecut - îşi începu acesta povestirea - am fost într-o 
excursie în Italia, împreună cu soţia şi mătuşa ei, Olga Spiridon, 
profesoară pensionară. Am parcurs cu maşina mea, o Dacie 
1300, în 28 de zile întreaga Italie, oprindu-ne din când în când 
pentru o zi, două, în oraşele mai importante pentru a vedea 
comorile de artă pe care le adăposteau. În general, am avut 
timp frumos, cu maşina nu am avut probleme, iar noi ne 
înţelegeam foarte bine. Aceasta până într-o zi, mai precis, cu o 
zi înainte de a ne întoarce... 

Negru se opri puţin, aprinse o altă ţigară, apoi continuă: 

De fapt, înainte de a pleca în excursie, am insistat ca mătuşa 
să consulte un medic specialist care să se pronunţe dacă poate 
veni sau nu cu noi, întrucât ea era suferindă de anghină 
pectorală şi uneori avea până la 15-20 de crize pe zi, trebuind 
să poarte la ea tot timpul o cutie cu nitroglicerină. 

— Şi a primit un aviz; pozitiv? nu se putu abţine maiorul de a 
întreba. 

— Da, adică nu... scuzaţi, vreau să spun că nouă ne-a spus că 
avizul este pozitiv. In realitate însă acesta era negativ. Dar asta 
am aflat de-abia la reîntoarcerea noastră. 

— Continuaţi, vă rog. Făcu maiorul cu o voce liniştită. 

— Cu 28 de kilometri înainte de Triest, pe drumul de 
reîntoarcere, ne-am oprit, întrucât mătuşa noastră începuse din 
nou să facă crize. Am ajutat-o să coboare din maşină şi, cu 
ajutorul soţiei, am dus-o într-un loc la umbră. Am lăsat-o pe 
soţia mea câteva minute singură cu ea şi m-am dus să iau 
puţină apă de la o cişmea. Când m-am întors mătuşa murise! 
Soţia mea plângea, stând aplecată asupra ei şi începuseră de- 
acum să se strângă oameni în jurul nostru. Am fost nevoit să iau 
cadavrul în braţe şi să-l duc la maşină. În continuare m-am 
prefăcut că cer sprijin soţiei ca s-o trezesc din „leşin” pe mătuşa 
noastră şi în cele din urmă, am plecat la drum. 

— Cum aţi procedat ulterior? întrebă Cristea. 

— In urma unor discuţii aprinse cu nevastă-mea, în cele din 
urmă, a acceptat şi ea să aşez cadavrul pe bancheta din spate 
simulând somnul ca să evităm formalităţile de la frontieră. 
Ajungând la Triest, ne-am îndreptat imediat spre graniţă, dar 
aici era un şir de maşini atât de lung încât nici nu i se vedea 
capătul. Eram amândoi necăjiţi, nervoşi şi frânţi de oboseală. 
Ne-am întors în oraş şi am oprit lângă un hotel unde am intrat 


să bem o cafea şi să ne spălăm. Când am ieşit din hotel, nu am 
mai găsit maşina. Disperaţi, am căutat-o în tot oraşul, dar 
degeaba. Spre seară, m-am dus la poliţie ca să declar furtul 
maşinii. 

— Aţi declarat şi decesul numitei Olga Spiridon? 

— Nu! Am spus că era în maşină, că i se făcuse rău, iar noi 
am intrat în hotel după apă... 

— De ce nu aţi declarat adevărul? 

— Imi era teamă că ne va întârzia plecarea, concediul îmi 
expira peste trei zile. Apoi îmi era teamă şi de alte complicaţii! 

— Care? 

— Nu ştiu, mi-am pierdut cumpătul. De fapt voiam să declar 
decesul în ţară. 

— Paşapoartele dumneavoastră rămăseseră în maşină? 

— Nu, din fericire erau în poşeta soţiei. 

— La frontieră nu aţi avut probleme? 

— Am avut destule. Dar am primit un document de la poliţia 
din Triest cu care am putut justifica lipsa maşinii... şi a 
persoanei. 

— Vă ascult. Continuaţi. 

— Am ajuns acasă după multe peripeții. Cu trenul, prin 
lugoslavia... şi la fiecare frontieră alte necazuri. 

— Asta-i tot? 

— Nu. Mătuşa noastră făcuse un testament prin care îi lăsa 
soţiei mele întreaga sa avere. Aceasta s-a întâmplat cu doi ani 
în urmă. Printre alte bunuri, avea o colecţie de timbre foarte 
valoroasă, care-i rămăsese de la soţul ei, un vestit colecţionar. 
Această colecţie o ascunsese undeva - avea asemenea 
apucături - şi întocmise o hartă cu privire la locul în care se afla 
şi modalitatea de a ajunge acolo. Harta o rupsese în trei părţi 
dintre care două mi le-a dat mie şi una o păstra asupra ei... 

— Şi partea ei a rămas în maşină?! 

— Da, vă închipuiţi că în starea în care ne găseam numai la 
asta nu ne era gândul. 

— Evident. 

— Dar s-a mai întâmplat ceva. În ultimul timp, mătuşa ajunse 
la concluzia că, lăsând-o pe soţia mea legatar universal, ar fi 
nedreptăţit pe o altă nepoată de-a sa. Şi atunci a făcut un alt 
testament, de mână, pe care mi l-a arătat în Italia, dându-mi-l 
să-l studiez. 


— A rămas asupra dumneavoastră? 

— Oarecum, sau, mai bine zis, o perioadă. Din nenorocire, la o 
săptămână după ce ne-am întors, m-am întâlnit cu un vechi 
coleg de liceu, pe care nu-l văzusem de peste douăzeci de ani şi 
ne-am dus la un restaurant ca să sărbătorim întâlnirea. Băusem 
cam mult şi i-am povestit toate astea. S-a arătat interesat, mi-a 
pus o sumedenie de întrebări, iar eu, fiind ameţit, am vorbit, am 
vorbit de toate... 

După un timp am primit un telefon de la prietenul meu prin 
care mă ruga să-i fixez o întâlnire, având să-mi comunice ceva 
important. M-am dus la întâlnire. Mi-a înapoiat testamentul scris 
de mână al mătuşii mele. Sincer vorbind, nici nu ştiusem că i l- 
am dat, ori poate nici nu i l-am dat? Nu mai ştiu, v-am spus. 
Eram ametit. M-a întrebat de hartă şi i-am spus că partea a treia 
a hărţii rămăsese la mătuşa noastră. M-a întrebat dacă am de 
gând să dau curs noului testament. Nici nu mă gândisem la 
această problemă. Şi atunci, tot el mi-a spus că, legal este 
primul testament făcut după toate regulile, dar pentru mai 
multă siguranţă ar fi bine ca acesta al doilea să dispară. După 
care, s-ar putea valorifica hărţile, în sensul de a se localiza 
colecţia de timbre, pe care el ar fi putut s-o vândă în străinătate. 
La replica mea că lipseşte partea a treia din hartă, ceea ce 
îngreuiază serios dacă nu face chiar imposibilă acţiunea de 
identificare a colecţiei, a râs, spunându-mi că se însărcinează să 
aducă partea care lipsea. Am reflectat asupra cazului, l-am 
întors pe toate feţele şi până la urmă i-am respins colaborarea. 
Numai că s-a întâmplat un fapt neprevăzut, pe cât de 
surprinzător pe atât de josnic. Individul care aflase de la mine 
toată povestea şi cunoştea raptul ca aruncasem testamentul 
făcut în Italia, l-a scos din buzunar. Imi dăduse o copie iar 
originalul îl păstrase. De atunci, în repetate rânduri i-am plătit 
diferite sume de bani ca să mă lase în pace... 

— Şi cine-i şantajistul? întrebă maiorul cu o voce neutră. 

— Numele său este Sică Ciurel. Am aflat că i se mai spune şi 
Dromaderul, poreclă pe care nu i-o cunoşteam. 

— Asta-i tot? 

— Nu, a mai intervenit ceva. După cum vă amintiţi, ieri am 
sosit, ca urmare a convorbirii noastre telefonice. La gară m-a 
aşteptat un individ care s-a prezentat drept ofiţer de miliţie, cu 
misiunea de a mă „conduce” la dumneavoastră. 


Cristea se ridică de pe scaun într-o stare de vie agitaţie şi se 
apropie de Negru. Acesta continuă imperturbabil: 

— M-a poftit într-o maşină care a plecat în viteză. Pe drum mi- 
a dat unele amănunte despre spargerea ce s-a comis în locuinţa 
mea, întrebându-mă ce mi s-a furat. Într-un timp mi-am dat 
seama atât după direcţia drumului, cât şi după modul în care îmi 
vorbea, că am căzut într-o capcană. Am înţeles din discuţia cu el 
că se numeşte Mardare, probabil un nume fictiv, că i se zice şi 
„Cămilă” şi că ar fi un mesager al Dromaderului. Numai că, aici 
a intervenit din nou un element insolit. Mi-a sugerat că 
„lucrează” pe cont propriu, cerea cu insistenţă „documentul”, 
nu ştia de hartă. Dar asta a fost doar impresia mea, oricum m- 
am trădat, căci fără să-mi dau seama, am pronunţat acest 
cuvânt. Cum am ajuns acasă, am căutat harta sub parchet unde 
o ascunsesem, dar n-am găsit-o. Este evident că ambele hărţi 
sunt în mâna Dromaderului la ora actuală! 

— Vă mai amintiţi ceva din discuţia purtată cu Mardare ce ne- 
ar putea interesa? 

— In primul rând a amintit că cea de-a treia parte a hărţii 
urmează să i-o aducă lui Ciurel un italian cu care va intra în 
legătură prin intermediul unui asistent de regie... nu-i rețin 
numele. Şi mai am o problemă: mâine, la ora zece trebuie să mă 
întâlnesc cu Mardare ca să-i dau harta, altfel îmi face felul! 

Maiorul rămase pe gânduri. Se adunaseră multe. De fapt una 
câte una se îmbinau diferitele fragmente ale jocului a cărei 
imagine trebuia reconstituită. Unele le cunoştea, i le furnizaseră 
cercetările. Oare informaţiile primite de la Negru erau ultimele 
piese care trebuiau adunate pentru a da expresie desenului? 
Posibil, însă ele trebuiau exploatate cu mare grijă şi mai ales 
rapid. 

Se întoarse spre inginerul Negru care-i urmărea mişcările cu o 
vădită încordare. 

— Uite cum vom proceda tovarăşe Negru... 


Acţiunile se succedară rapid. Mardare fu arestat chiar în 
momentul întâlnirii cu Negru, „înainte” de predarea 
documentului. Vivi Voin, care fusese „pus în libertate” până la 
proces căzu la întâlnirea cu italianul, chiar în clipa când primi 
cea de-a treia parte a hărţii. Potrivit datelor furnizate de Interpol 
Roma, Roberto Cagliari alias Giorgio Stasi alias Vico Santuzzi 


alias „Bambolla”, era urmărit de poliţia italiană pentru trafic de 
stupefiante, hold-up şi răpire de persoane. Urma să se introducă 
o cerere de extrădare. 

O problemă deosebită a pus-o pregătirea confruntării lui 
Negru cu Sică Ciurel zis Dromaderu. O noapte întreagă s-a făcut 
documentarea, s-au finisat lucrurile. Dimineaţa, maiorul chemă 
colectivul de ofiţeri la el. 

— Ei, cum stăm, e totul pregătit? 

— „Cred că fotografia este destul de developată pentru a o 
pune la uscat!” răspunse căpitanul David zâmbind. 

— Atunci să demarăm, făcu Cristea, invitându-şi colaboratorii 
cu un gest spre o altă cameră. 


Seara se lăsă pe neaşteptate, înfăşurându-şi vălul de catifea 
albastră în junii oraşului. 

In micul său birou de la etajul trei, maiorul Cristea fuma în 
faţa ferestrei deschise, privind forfota străzii, îi plăcea să 
urmărească mişcarea continuă a autovehiculelor, mersul grăbit 
al pietonilor, să asculte zgomotele surde, estompate, care 
ajungeau până la el. Erau pulsaţiile oraşului, era viata acestui 
mare centru urban ai cărui locuitori munceau şi trăiau în linişte. 
In linişte... dar liniştea nu este totdeauna deplină, uneori fiind 
tulburată, încălcată grosolan de răufăcători. lată de ce, se 
gândea el, trebuie menţinută şi chiar întărită continuu vigilenţa 
celor însărcinaţi să vegheze la respectarea ordinii de drept... Se 
trezi din visare când ţigara îi arse degetele. O strivi furios în 
scrumieră, murmurând ceva ininteligibil printre dinţi. Se auzi o 
bătaie uşoară în uşă şi în încăpere îşi făcură apariţia căpitanul 
Doru David şi locotenentul-major Dinu Valentin. 

Cristea îi privi întrebător, apoi se uită la ceas. Încuviinţă din 
cap: 

— E timpul, da? Cu ce începem? 

— Colecţia de timbre a fost găsită în pivnita imobilului din 
strada Viforului, zise David. Defuncta o zidise în peretele dinspre 
est. Probabil că-i plăcuseră cărţile de aventuri şi... îşi cunoştea 
rudele. Azi după-amiază am fost informat de valoarea 
aproximativă a colecţiei, circa 300 000 lei, e ceva! 

— Voiau s-o scoată din ţară? 

— Da, aceasta era intenţia lui Sică Ciurel cu complicitatea lui 
„Mardare”, alias Fane Dudău, alias „Cămila” - cinci condamnări 


pentru furt, tâlhării, şantaj - a „asistentului” Vivi Voin şi a 
italianului, mesager al unei bande. 

— Inginerul Negru ştie ceva despre asta? 

— Nu rezultă. El a încercat doar să-şi asigure moştenirea, prin 
diferite manevre... 

— Bine, să lăsăm asta, deocamdată. De altfel, problema 
succesiunii urmează s-o clarifice alţii. Să revenim la cazul 
nostru. 

— Am primit comunicarea de la Interpol Roma. Din cercetările 
făcute de poliţia italiană rezultă că maşina lui Negru a fost 
furată de un oarecare Dino Carpucci, infractor recidivist, 
vândută la Veneţia unui  tăinuitor  „specializat” în 
comercializarea de autoturisme furate. Acesta a machiat-o şi a 
revândut-o, la rândul său, unor calabrezi, traficanţi de piese 
auto... Autorul furtului, care făcea parte dintr-o bandă de hoţi, a 
găsit cadavrul femeii în maşină şi, după ce l-a jefuit, luându-i 
actele, inclusiv harta şi o mică sumă de lire, a scăpat de el, 
aruncându-l în Marea Adriatică. 

— Cât se poate de clar şi eficient! 

— Se confirmă astfel depoziţiile lui Negru şi ale soţiei sale în 
această chestiune. 

Maiorul se întoarse spre Valentin: 

— Ai încheiat cercetările privind spargerea farmaciei? 

— Este aşa cum am intuit. Pregătirile furtului prin spargere au 
fost efectuate de Dromader cu ajutorul lui Ciochia, care „şi-a 
făcut mâna”. Acesta din urmă a pândit zile în şir, familiarizându- 
se cu obiceiurile personalului farmaciei, apoi a aflat, datorită 
pălăvrăgelii femeii de serviciu, unde se punea cheia de la seif. 
Cu Dromaderu ascuns peste noapte în farmacie, restul a fost o 
joacă. 

— Dar spargerea uşii din curtea interioară? 

— O „şopârlă” a spărgătorilor prin care voiau să arunce pe o 
pistă falsă. In acest scop au şi „uitat” o mulţime de urme 
revelatoare care aveau menirea să ducă la inculparea unui 
nevinovat dar, nu le-a mers... Maiorul îl observă pe David care 
de la un timp se frământa pe scaun, privind mereu la ceas. 

— S-a întâmplat ceva? 

— Nu tocmai. Dar la orele 19,30 are loc concertul pe care îl 
dau studenţii de la Conservator şi am o invitaţie... 

Valentin îşi ascunse zâmbetul care-i înflori pe buze, întorcând 


capul. 

— Şi ce mai aştepţi? Sau vrei să vină o delegaţie specială ca 
să te invite la concert? 

Şi, după ce acesta ţâşni pe uşă, maiorul privi la Valentin, 
zicând: 

— lar tu, ce te hlizeşti aşa? În definitiv, mai adăugă el cu o 
voce caldă, unora le place... Chopin! Şi nu e nimic rău în asta, 
crede-mă! 


